
			ללוֹרֶנְצוֹ פֶּרוֹנֶה

		
	
			הקדמה

			ראשיתה של הנזירות הנוצרית במגמות אסקטיות שהתפתחו בקהילות נוצריות במזרח האימפריה הרומית בשלהי העת העתיקה. בשונה מהרושם שנוצר לעיתים של תנועה מתבודדת ומסתגרת, תנועת הנזירות צמחה כחלק אינטגרלי של החברה הנוצרית והשתלבה במהירות בפוליטיקה הכנסייתית והאימפריאלית. ספרות המחקר בעברית על הנזירות הקדומה אינה רבה והיא מתמקדת בעיקרה בהיסטוריה ובארכאולוגיה של הנזירות בארץ־ישראל בשלהי העת העתיקה ובתקופה הביזנטית המוקדמת, ובמיוחד בנזירות מדבר יהודה שעליה יש לנו מקורות כתובים וממצאים ארכאולוגיים רבים. תרגום כתביו מיוונית של קירילוס מסקיתופוליס, היסטוריון הנזירות במדבר יהודה, בידי לאה די־סגני, וספריהם של יזהר הירשפלד ויוסף פטריך על נזירות מדבר יהודה,1 לצד מאמרים הפזורים בכתבי עת וכפרקים בספרים וכן עבודות דוקטור אחדות, הביאו להיכרות נרחבת למדי של פרק זה בקרב שוחרי עברה של ארץ־ישראל. עם זאת, אין לנו כמעט ספרות מחקר ומקורות בעברית המציגים את התמונה הרחבה ואת המקורות הקלאסיים של הנזירות בכללה בתקופתה המכוננת.2 מטרתנו בספר זה, אפוא, היא להביא בפני קוראי העברית מבחר מבואות ומקורות על הנזירות במזרח ובארץ־ישראל כולה, מתוך השפע הרב של ספרות הנזירות במזרח בעת העתיקה המאוחרת. שלושת הפרקים הראשונים מתבססים ברובם על מחקרים קודמים שלנו ואת המקורות בחרנו ותרגמנו מיוונית ומסורית בלוויית מבואות.3 איננו מתיימרים להציג כאן התפתחות היסטורית סדורה ומפורטת של הנזירות במזרח, אלא בעיקר לפרוס רקע פנורמי לנושאים ומקורות שנראים לנו מרכזיים לנזירות הנוצרית ומאפיינים אותה בתקופתה המכוננת. 

			הספר נפתח בסקירת חיבורים מרכזיים לחקר הנזירות בשלהי העת העתיקה, תוך דיון במכשולים ובמלכודות הגלומים במקורות הללו. נדונים כאן חיבורי מפתח ממצרים, סיני, ארץ־ישראל–פלסטינה, קפדוקיה וסוריה, המשקפים את ראשיתה של תנועת הנזירות, התמסדותה, התפתחותה והתמורות שחלו בה, וחיבורים אחרים שזכו לפופולריות רבה ומילאו תפקיד משמעותי בעיצוב הזהות והאידאולוגיה הנזירית במזרח. המסגרת הכרונולוגית של פרק זה משתרעת מהתקופה הטרום נזירית של התרבות האסקטית הנוצרית בראשית המאה הרביעית ועד סוף המאה השביעית, כאשר התסיסה החברתית, הדתית והפוליטית הביאה לעלייתו של האסלאם. 

			נזירות ארץ־ישראל בשלהי העת העתיקה היא נושאו של הפרק השני, המביא סקירה רחבה של תולדות הנזירות בארץ־ישראל מראשיתה ועד התקופה המוסלמית. שורשיה של תנועת הנזירות באימפריה הרומית, כמו גם ראשיתה של הנזירות בארץ־ישראל, עודם לוטים בערפל, אך נשתמר מעט מידע על התחלותיה בשני חיבורים הגיוגרפיים, שאף בהם קיימות בעיות היסטוריוגרפיות הנדונות כאן בניסיון לזקק תמונה בסיסית של הנושא. גם המידע ההיסטורי על התפתחותו המוקדמת של מרכז הנזירות בהר הזיתים מוטה ומאתגר, בשל העמדות התאולוגיות של המקורות והסתירות ביניהם. נדונים כאן גם המאפיינים והקריטריונים המגדירים מנזר, ההבחנה בין מנזרים שונים והשלכתה על הדימוי של תהליך צמיחת המנזרים בירושלים, בסביבתה הכפרית ובמעמקי המדבר הנושק לה. 

			התפתחות הנזירות בארץ־ישראל שלובה בתנועת העלייה לרגל והתגבשות הגיאוגרפיה הקדושה, ובייסוד מרכזי נזירות והתיישבות לאורך דרכי הצליינות. דוגמה לכך הם מנזרי החברה הגבוהה בירושלים ובבית לחם וייסודם בידי נשים פטרוניות. הפרק סוקר את המאפיינים השונים של נזירות ארץ־ישראל, את תהליך התמסדות הנזירות במדבר יהודה ומעורבותה בפוליטיקה הכנסייתית, ואת מרכז הנזירות הייחודי באזור עזה שבו נוצרה יצירה ספרותית מגוונת, את פעולתה של ההנהגה הנזירית בפולמוסים הכריסטולוגיים, ואת מעברה מאקטיביזם לקוויטיזם בעקבות המהפך הפוליטי־תאולוגי באימפריה, ומנזירות מתבודדת לשיתופית ועליית ערך הצייתנות וביטול העצמיות כסמל הנזירות השיתופית. הפרק נחתם בסקירה קצרה של נזירות ארץ־ישראל תחת השלטון המוסלמי. 

			מיסוד המגמות האסקטיות באימפריה הרומית הלך והתחזק בירושלים מהמחצית השנייה של המאה הרביעית ואילך. החברה הנזירית בעיר כללה בעיקר נזירים עולי רגל שאימצו את ירושלים וסביבתה כמולדתם ובהמשך אף זיהו עצמם כ׳תושבי ארץ הקודש׳. הפרק השלישי מצביע על היבטים מרכזיים של הנוכחות הנזירית בירושלים בתקופה הנדונה. מבלי להתעלם מהזיקה שבין המוסדות הנזיריים למרחב הגיאוגרפיה הקדושה של ירושלים, אנחנו מציעים לראות את ההקשר של המידע על תנועת הנזירות במסגרת גיאוגרפית רחבה. לפיכך נראה לנו סביר יותר לבחון את המידע על הנזירות מנקודת מבט של היסטוריה רגיונלית מאשר כתופעה עירונית מקומית. אפשר גם לעמוד על התהליך הממושך של התפתחות והתבססות מרכזי נזירות בירושלים, במיוחד בהר ציון ובהר הזיתים, במונחים של רשתות נזירות, שבהן פעלו באינטנסיביות נזירים ונשות אצולה אסקטיות מארצות שונות, כמו גם קיסרים וקיסריות. אנו מציעים להעריך את המידע הקיים פחות כמצבור סיפורים אישיים של דבקות דתית שמצאו את דרכם לספרות ההגיוגרפית של ארץ־ישראל, ויותר כסיפורי פטרונות נזיריים החושפים את המבנה וההיררכיה של מערכת היחסים עם כנסיית ירושלים. ההמלצה בקודקס החוקים של תיאודוסיוס השני לשלב נזירים בתפקידים כנסייתיים, ועליית האידאל של כמורה נזירית באימפריה הרומית, הביאו לאינטגרציה של הנזירים בכנסיית ירושלים ולהתפתחות מוסדותיהם בעיר ובסביבתה. לרשתות הנזירות בירושלים היו השלכות מכריעות על זהותה ומעמדה של העיר, עד כדי חפיפה ולעיתים אף התמזגות של הנהגת הנזירות עם הכוח והסמכות הכנסייתיים. הנזירים נהיו במובן מסוים לאצולה החדשה של העיר ושלטו בהיבטים חברתיים רבים של החיים בירושלים ובניהול הדיפלומטיה הכנסייתית שלה.

			בחיבורו חיי אנטוניוס חנך אתנסיוס בישוף אלכסנדריה, באמצע המאה הרביעית, בתקופת מעבר קריטית בתולדות הנצרות, סוגה ספרותית נוצרית חדשה שהתמקדה בתיאור חיי קדושים, הַגְיוֹגרפיה. השילוב של ביוגרפיה (לעתים מדומיינת) והבנייה של קדושה נוצרית וסמכות כריזמטית על ידי אורח חיים אסקטי, מעשי ניסים והדרכה רוחנית. חיי אנטוניוס הוא אפוא אבן דרך בספרות הנזירית של שלהי העת העתיקה. לפנינו דיוקן של איש קדוש המשקף את התבססות הערכים האסקטיים והמאבק על האורתודוכסיה, ומבשר את עלייתה של אליטה דתית חדשה שמנהיגי הכנסייה השכילו לנכסה ולאמצה אל חיק הממסד הכנסייתי. ניתן לומר בבטחה שחיי אנטוניוס היא היצירה הספרותית האסקטית המשפיעה ביותר בתולדות הנזירות הנוצרית לדורותיה. הסוגה הספרותית החדשנית ורעיונות מרכזיים של החיבור אומצו במזרח ובמערב הנוצרי והפכו במהרה לדגם ספרותי ורעיוני הראוי לחיקוי. הפרק הרביעי בספרנו מביא את החיבור במלואו בלוויית מבוא עליו ועל מחברו. 

			בסיליוס, בישוף קיסריה שבקפדוקיה (379-330), נולד למשפחה נוצרית אמידה ומשכילה בפונטוס שבאסיה הקטנה. יחד עם אחיו גרגוריוס מניסה וחברו גרגוריוס נזיאנזוס, נודעו השלושה בהיסטוריה של אבות הכנסייה בכינוי ׳האבות הקפדוקים׳, ונמנו על ההנהגה שעיצבה את התאולוגיה וההגות הנוצרית המזרחית לדורותיה. בסיליוס חיפש דפוס אידאלי של אורח חיים נוצרי השוזר יחדיו התנהגות חברתית מוסרית המתבססת על האתיקה של הברית החדשה ופרקטיקות דתיות בעלות צביון של אדיקות מתונה. לאחר מסע למרכזי הנזירות במצרים ובסוריה, פרש בסיליוס לחיי אדיקות בחיק משפחתו שנודעה בנטיותיה האסקטיות. הקורפוס האסקטי שלו גובש בהדרגה במהלך חייו, ומבין חיבוריו האסקטיים ידוע במיוחד התקנון הארוך המחזיק חמישים וחמש תקנות מלוות בהסברים ארוכים. התקנה השביעית מובאת כאן בפרק החמישי בלוויית מבוא על בסיליוס ומשנתו האסקטית. בסיליוס דחה את רעיון ההתבודדות. הוא היה איש כנסייה ויש לראות את יצירתו האסקטית על רקע תפקידו כבישוף שצורכי הקהילה הנוצרית ועיצוב דמותה היו בראש מעייניו. משום כך מתאפיינים חיבוריו האסקטיים בתכנים קהילתיים־חברתיים, ועל פי רוב גם בהעדר טרמינולוגיה נזירית מובהקת.

			אווגריוס מפונטוס שלחוף הים השחור נחשב לתאולוג ולתאורטיקן המקורי והחשוב ביותר של התרבות הנזירית בשלהי העת העתיקה. לתאוריה האסקטית והקונטמפלטיבית שלו נודעה השפעה רבה על מחשבתם ועל אורחות חייהם של נזירים והוגי דעות במזרח ובמערב האימפריה בשלהי העת העתיקה ובימי הביניים. אווגריוס חי ארבע־עשרה שנה כנזיר במדבר המצרי, עד מותו בשנת 399. שם כתב ביוונית את יצירתו הספרותית העשירה והמגוונת, הכוללת בין היתר את שני החיבורים המתורגמים כאן בפרק השישי: אל נזירים במנזרים שיתופיים ובקהילות ועצות לבתולה, יחד עם מבוא על אווגריוס ועל הקורפוס האסקטי שלו. החיבורים כוללים הוראות, מעין תקנון נזירי שנועד לעצב את אורח החיים של הנזירים והנזירות במנזר ואת הקשרים עם סביבתם החיצונית, וכן עצות רוחניות שנועדו לטפח את העצמי האסקטי על פי הדגם של אווגריוס שעיקרו שחרור מתשוקות. שני החיבורים הללו מהווים מעין תמצית של תורתו הנזירית של אווגריוס. 

			החיבור האנונימי חיי דוסיתאוס, תלמידו של דורותאוס מעזה, אשר נכתב ככל הנראה בידי תלמיד אחר של דורותאוס, מובא בפרק השביעי. החיבור מעלה על נס את הצייתנות ושפלות הרוח כשני אידאלים מרכזיים שבאמצעותם חתר דורותאוס לנהל את אורח החיים הקוינוביטי. הוא ספג ממשנתו של ברסנופיוס את אידאל הצייתנות המוחלטת לאב הרוחני והנחילו לתלמידו דוסיתאוס. דורותאוס לא ייחד ככל הנראה לאידאל הצייתנות דיון נפרד בחיבוריו, אך הוא מהווה יסוד מהותי בהדרכתו הרוחנית ומשתקף בה תדיר. מרכזיותו של אידאל הצייתנות במשנתו של דורותאוס באה לידי ביטוי מובהק בביוגרפיה הקצרה של חניכו דוסיתאוס. באמצעות הצייתנות וביטול הרצון העצמי שאף דורותאוס להגיע אל פסגת מאווייו — להיות ׳תלמידו האמיתי של כריסטוס׳, ׳להידמות לבן האלוהים׳ (ברסנופיוס ויוהנס, שאלות ותשובות, 251, 308).

			בסוף שנות השישים של המאה השישית חיבר ההיסטוריון יוהנס מאפסוס בסורית את חיי קדושי המזרח, חיבור הגיוגרפי קולקטיבי המתאר את חייהם של קדושים וקדושות במחוז הולדתו בצפון מסופוטמיה, ואת התרבות האסקטית הסורית באזורים הכפריים, ובדרך אגב גם את עולמם של האנשים הפשוטים בביזנטיון. יצירתו מתאפיינת בממד אישי הנובע מהיכרותו עם רבים מגיבוריו. בדומה להגיוגרפיות אחרות, תופסות הנשים מקום שולי בחיי קדושי המזרח; תיאורן סטריאוטיפי, וכל אחת מהן מייצגת אידיאל אסקטי מרכזי של הנזירות המזרחית. אחד המאפיינים של החיבור הוא הצגת הגיבורים כזרים לעולם, אידאל רווח בספרות הנזירית הסורית. מוטיב זה דומיננטי במיוחד בהגיוגרפיה של מריה מאמידה, נזירה שנודעה כצדקת וסגפנית, המובאת בפרק השמיני של הספר, בלוויית מבוא קצר על יוהנס מאפסוס וכתביו. סיפורה של מריה מאמידה, שבחרה להגשים את אידיאל הזרות (אכסניותא בסורית) דווקא בירושלים, עיר הומה עולי רגל, ולא במקום התבודדות, משקף את המזיגה הרעיונית שבין תנועת הנזירות לתנועת העלייה לרגל בתקופה שבה היו בשיא פריחתן.

			המיתוס ההגיוגרפי בחיבור האנונימי חיי מריה המצרייה שואב את השראתו מהגיוגרפיות קודמות על נשים חטאות שעשו תשובה ומגלם בתוכו אידיאלים נוצריים ואסקטיים רווחים, הכוללים התרחקות מחטא ומהפיתויים שמזמן השטן, קונברסיה, תשובה, ואת המדבר כמרחב של קדושה וכאלטרנטיבה לעולם. החיבור כתוב בשפה פשוטה, דרמטית ושובת לב, אך יסודותיו נטועים עמוק בתרבות הנזירית של שלהי העת העתיקה, והערכים שהוא מקדם הם ערכים אסקטיים קלאסיים. דמותה של מריה המצרייה היא טופוס השייך לסוגה ההגיוגרפית, והיא נעדרת יסודות היסטוריים או כרונולוגיים. מריה היא האישה החוטאת הבורחת מעברה למדבר, עושה תשובה ומתגלה באקראי על ידי נזירים משוטטים המאשרים את מעמדה הרוחני ואת קדושתה. החיבור חיי מריה המצרייה הוא מאוחר בסוגה זו של זונות חוזרות בתשובה בשלהי העת העתיקה וגם הפופולרי ביותר. הוא היה פופולרי במיוחד בימי הביניים באגן הים התיכון ובאירופה, ואף קיבל ביטוי באיקונוגרפיה הנוצרית. החיבור מובא בצירוף מבוא בפרק התשיעי החותם את הספר. 

			תודתנו שלוחה לחברינו מאיר בר־אשר שקרא חלק מכתב היד, ואבי אלקיים, עורכה של הוצאת אדרא שגילה עניין בספר מראשית דרכו, ולאילנה שמיר ששקדה על עריכת כתב היד. 

			חלק א

			מקורות ספרותיים והתפתחות היסטורית

		
	
			פרק ראשון

			המקורות הספרותיים לחקר הנזירות המזרחית בשלהי העת העתיקה

			לתאר את הכול זו משימה בלתי אפשרית לא רק עבורי אלא לכל הסופרים. וגם אילו היה זה אפשרי, אני רואה בכך עניין מיותר, ויומרה ללא תועלת.4 

			כך כתב תיאודורטוס (Theodoretos, 466-393) בישוף העיר קירוס (Cyrrhus, צפונית־מזרחית לאנטיוכיה) בספרו היסטוריה של נזירי סוריה, בשעה שניגש לשרטט את דיוקנם של שלושים נזירים ונזירות שבלטו בתודעתם של בני התקופה כדמויות מופת, ׳אלה אשר הופיעו ככוכבים בשמי המזרח ואורם דרך עד קצה העולם׳. הידוע מביניהם הוא שמעון איש העמוד.5 גישתו הסלקטיבית של תיאודורטוס למקורות שהיו ברשותו לתיאור הנזירות בסוריה במאות הרביעית והחמישית, חושפת את אחד הקשיים המובְנים בשימוש במקורות הספרותיים להבנת תולדותיה של התנועה בשלהי העת העתיקה. מטרתו של תיאודורטוס — שהיו שותפים לה מחברים נזיריים רבים — לא הייתה לתעד את ההיסטוריה של הנזירות המקומית אלא להביא בפני הקוראים ׳מודלים של חיים פילוסופיים׳ — בדיוק כשם שציירים, לדבריו, ׳מביטים במודל שלהם כשהם מחקים ומציירים עיניים, אף, פה, לחיים, אוזניים, מצח, ואת שיער הראש והזקן [...] כך ראוי הוא שכל אחד מקוראי החיבור הזה יבחר לחקות אורח חיים מסוים׳.6 באמירה זו של תיאודורטוס בפתח דברינו, ברצוננו לומר שאין בכוונתנו להביא כאן סקירה מקיפה של הנזירות הנוצרית במזרח ומקורותיה הספרותיים בשלהי העת העתיקה, אלא להציג חיבורים מעצבים, להאיר ולהצביע על מכשולים ומלכודות שונים הטמונים בטקסטים הללו המשמשים לנו מקורות ללימוד הנושא.7 נדון בחיבורי מפתח אחדים שנכתבו במצרים, בסיני, בארץ־ישראל־פלסטינה, בקפדוקיה ובמזרח ומערב סוריה, המשקפים את ראשיתה של תנועת הנזירות, התמסדותה, התפתחותה והתמורות שחלו בה, וכן באלו שזכו לפופולריות רבה ומילאו תפקיד חיוני בעיצוב הזהות והאידאולוגיה הנזירית במזרח. המסגרת הכרונולוגית של סקירה זו משתרעת מהתקופה הטרום נזירית של התרבות האסקטית הנוצרית בראשית המאה הרביעית ועד סוף המאה השביעית, כאשר התסיסה החברתית, הדתית והפוליטית הביאה לעלייתה של דת האסלאם. אנחנו יוצאים מההנחה שנוסחה יפה בידי ההיסטוריון פיליפ רוסו המתריעה בפנינו, שהחיבורים ששרדו אינם משקפים בצורה שיטתית את ההתפתחות והשינויים שהתרחשו בעולם שיצר אותם, ולפיכך אל לנו לבלבל בין התפתחות הספרות הנזירית עצמה להתפתחותן של צורות החיים האסקטיים.8 

			לא רק שעצם ההיסטוריוּת של חלק מהספרות הנזירית מוטל בספק, אלא שבראש ובראשונה עלינו לתת את הדעת על הפער שבין זמנם של האירועים עצמם לזמן חיבורם של המקורות, היוצר קושי של אנאכרוניזם ופרספקטיבה. מכשלה זו נוגעת ישירות לשאלת ראשיתה של הנזירות במצרים, בסוריה ובארץ־ישראל. למשל, רוב המקורות הנוגעים לפכומיוס (Pachomius, נפטר ב־346), אבי הנזירות השיתופית במצרים העילית — חיי פכומיוס, דברי הימים, איגרת אמוֹן, והתקנונים — הם מימי תלמידו תיאודורוס (נפטר ב־368) ויורשו הורסיאסיוס (Horsiesius, נפטר ב־380 בערך).9 בדומה לכך, ההגיוגרפיה האנונימית של חריטוֹן, חיי חריטון, שנכתבה בארץ־ישראל במחצית השנייה של המאה השישית, המתיימרת לתאר את חיי גיבורה בראשית המאה הרביעית ולהציגו כמייסד הנזירות הארצישראלית, תואר שייעד הירונימוס קודם לכן לגיבורו שלו, הילריון, בחיבורו ההגיוגרפי חיי הילריון. אם נקבל את עמדתו של ג׳יימס גורינג הדוגלת בזניחת החיפוש אחר שורשי הנזירות הנוצרית, הרי שהשאלה מה הניע את מחברי הטקסטים הללו בטענתם על ראשית הנזירות באזורם, נראית לנו חשובה יותר מעצם הטענה.10 יתרה מזו, המקורות הספרותיים לחקר הנזירות שונים זה מזה לא רק במידת דיוקם ההיסטורי, אלא גם מבחינת הסוגה הספרותית שלהם (הגיוגרפיה, תקנונים, חוק כנסייתי, מכתבים, שאלות ותשובות, תעודות של היסטוריה כנסייתית), שפת המקור (יוונית, סורית, קופטית), העמדה התאולוגית (כלקדונית, אנטי־כלקדונית), האידאולוגיה הנזירית, ומידת האינטר־טקסטואליות שבכל טקסט. עלינו לבחון את התפתחות השיח הנוצרי הקדום, את מגמותיו ואמצעיו הרטוריים המשוקעים בספרות הנוצרית, שהשפיעו על המקורות הנזיריים ויצרו שיח חדש על גוף, נפש ומגדר, מתוך ראיית תנועת הנזירות כחלק אינטגרלי של החברה הנוצרית במזרח וכביטוי של השינויים החשובים שהתרחשו בחיים הפילוסופיים בשלהי העת העתיקה.11 

			בעת האחרונה נוטים חוקרי נצרות להתייחס ברגישות רבה לתפיסות, מטאפורות, סמלים ודימויים רווחים במקורות הנוצריים של שלהי העת העתיקה, ולא רק להוכחות, ורואים בעולם הדימויים מקורות המשקפים את ההיסטוריה של הרגשות, המגדר, האישיות האסקטית, הכוח החברתי וההתנהגות הדתית בתקופה זו, ולא רק רעיונות דתיים ודוקטרינות תאולוגיות.12 המגמה המחקרית הרווחת בין ההיסטוריונים משנות השמונים של המאה העשרים ואילך, המכונה ׳התפנית הלשונית׳ (the linguistic turn), שעיקרה שימוש במתודות השאולות מחקר ביקורת הספרות במחקר ההיסטורי, שִכללה מאוד את הקריאה שלנו את המקורות הנזיריים ואת ההבנה כי לא אחת עסקינן בהבניה של דמות נזירית זו או אחרת בתוך מרחב גיאוגרפי נתון או מדומיין ולאו דווקא בדמות היסטורית.13 

			יותר מאשר בעבר, נותנים היום חוקרים את דעתם לתפקיד שמילא הזיכרון בגיבוש האידאולוגיה הנזירית. כך למשל, הדימוי המרחבי של המדבר, או מסעות קדושים המתוארים בחיבורי נזירות בסורית, נתפסים כיסודות במרקם הזהות הנזירית והסמכות הכריזמטית, ומשמשים לא רק את התעמולה בגיוס פרחי נזורה, אלא גם לשם חיזוק ערכי התרבות הנוצרית הרחבה באמצעות קדושי המדבר.14 גורינג טוען במידה רבה של שכנוע, שהמיתוס של המדבר המצרי — כלומר התפיסה הרואה ניגוד חריף בין הארץ הנושבת למדבר — המשתקף למשל בחיי אנטוניוס ובחיי שֶנוטֶה — שאב את כוחו לא מעט בזכות זיקתו לדמויות היסטוריות, ומדגיש את האינטראקציה בין זיכרון סלקטיבי לעובדות היסטוריות סלקטיביות ביצירת מיתוסים נזיריים. יתר על כן, בעוד שהספרות הנזירית המצרית הציגה ניגוד חריף בין המדבר לעיר, המקורות הנזיריים ממדבר יהודה מראים תמונה היסטורית שונה, המשקפת זיקה הדוקה בין המדבר לעיר ירושלים; ואכן מדבר יהודה זכה בכינוי ׳המדבר של העיר הקדושה׳. ניתוח עולם דימויים זה והקשריו בעזרת הממצא הארכאולוגי, יש בו כדי לסייע בפענוח המשמעות והתפקיד ההיסטורי של המקורות. יישום מתודולוגיה זו למקורות הספרותיים של הנזירות מעודד קריאה חדשה של חיבורים ידועים שהוזנחו בעבר, ואף מרחיב את המאגר הקלאסי של נושאים נזיריים תוך הארת פרספקטיבות חדשות. כך לדוגמה, אנחנו יכולים לקרוא בטקסט שנשמר בקובץ חיבורים של המנזר הלבן במצרים, על ספינת הנילוס של קבוצת המנזרים הפכומיאניים במצרים, כמטפורה לעשרים וארבע הקהילות שיצרו את הפדרציה הנזירית;15 או על אסקטיות וחייתיות כהמחשה לכך שעולם הדימויים הוא החומר האמיתי ממנו עשויה ההיסטוריה.16 מכאן שאחת השאלות המרכזיות בנוגע למקורות הספרותיים של הנזירות היא כיצד לקרוא את המקורות השונים להבנת ההתפתחות ההיסטורית של התנועה, ומה הם המאפיינים והמכשלות המובהקים ביותר שלהם. 

			אם אכן נכונה הטענה המחקרית שהחלוקה בקרב קהילות נוצריות רבות במאה הרביעית לא הייתה בין המנזר לעולם, אלא בין יראי שמים פייטיסטים (spudaioi ביוונית) לרובה הגדול של החברה שלא היה לו כל עניין בדברים אלו, הרי שאל לנו לבחון את החיבורים האסקטיים שנפוצו בשלב הטרום נזירי (במאות השלישית והרביעית) מתוך רצון לזהות בהם בדייקנות מינוח ומושגים נזיריים. אלא מוטב להתחקות על הערכים האסקטיים שלהם ועל השפעתם על התפתחות האידאולוגיה והדימויים הנזיריים בהמשך. 

			בין החיבורים שמילאו תפקיד מעין זה ראוי לציון מעשי פאולוס ותקלה, חיבור אגדי שנכתב במקורו ביוונית בסוף המאה השנייה או ראשית המאה השלישית, שפיתח את הדימוי והערך של המרטיריות והבתולין. דמותה המפורסמת של תקלה הפכה מושא לחיקוי בספרות ההגיוגרפית בשלהי העת העתיקה, ופרסומה הרב זיכה אותה בפולחן ובאתר עלייה לרגל.17 דוגמה נוספת למהלך כזה ניתן למצוא בחיבור האנונימי ספר המעלות שנכתב בסורית בסוף המאה הרביעית, שבו מוצגת התאוריה האסקטית בחלוקה כפולה של החברה — ׳הישרים׳ הממלאים אחר המצוות הקטנות, או הבסיסיות, ו׳השלמים׳ הנאמנים למצוות הגדולות.18 כתביו של אפרהאט מהמחצית הראשונה של המאה הרביעית, במיוחד ׳הוכחות׳ 7-6 והמזמורים והדרשות של אפרם הסורי (373-306), מעידים על התפקיד של ׳בני ובנות הברית׳ (bnay/bnat qyamâ) ושל ׳היחידים׳ (ihîdayê פרושים מחיי אישות) בשלב הפרוטו־נזירי הסורי.19 בתקופה המוקדמת של תולדות הנצרות במרחב דובר הארמית־סורית, לא היו ׳בני הברית׳ הללו נזירים במלוא המובן, אך המוסדות והטרמינולוגיה המסורתית שלהם הכשירו את הקרקע לצמיחת הנזירות בסוריה.20 

			לקטגוריה זו שייך גם הקורפוס האסקטי של בסיליוס מקיסריה שבקפדוקיה: התקנון הארוך, התקנון הקצר וענייני מנהג ומוסר (Moralia) וכמה ממכתביו (22, 173). בחיבורים אלו, שנכתבו לאורך השנים והתבססו על רעיונות פילוסופיים ותאולוגיים, פרס בסיליוס את משנתו החברתית והאסקטית. כתביו האסקטיים יוצרים שיטה של אחריות הדדית, עוסקים במיוחד ביחסים בין ראשי הקהילה לחבריה, ומציגים דפוס של התנהגות ליחיד המסור וירא השמים ולחיי הקהילה.21 במילים אחרות, הקורפוס האסקטי של בסיליוס לא נכתב מלכתחילה עבור קהילה נזירית אלא לקהל רחב יותר, ובכך הוא משקף מערך אידאלים המכוון לעיצוב התנהגותה של הקהילה בכללה, תוך הדגשת היחס שבין המנהיג הרוחני לקהלו, אך עדיין ללא מבנה נזירי ברור וללא שימוש במונח ׳נזיר׳.22 למרות שרוב התקנות של בסיליוס לא היו חוקים במובן הרגיל, הן ביטאו נטייה ברורה למיסוד המשמעת האסקטית במחצית השנייה של המאה הרביעית. כך, למרות אופיין הכללי והעדר מונחים של מערך נזירי, זכו כתבים אלה למעין מעמד קנוני בחברה הנזירית. ייתכן שבכך יש להסביר גם את השפעתם הרחבה, כפי שהציע פיליפ רוסו, בעוד שאת ההוראות המפורטות של פכומיוס, שנכתבו במחצית הראשונה של המאה הרביעית במצרים, היה קשה יותר להתאים למסגרות ולתנאים שונים.23 

			כתביו האסקטיים של בסיליוס תורגמו לסורית וללטינית כבר במאה החמישית והשפיעו על התרבות הנזירית במזרח ובמערב כאחד גם בימי־הביניים.24 חיבורו של בסיליוס שאלות האחים, הלוא הם הנזירים, אבד במקורו היווני, אך נשמר בתרגום סורי קדום, ככל הנראה משלהי המאה הרביעית, וכן בתרגומו ללטינית של רופינוס (נפטר ב־401 בערך). התרגום הסורי המוקדם מעיד על השראתם הרבה והתקבלותם של כתביו האסקטיים של בסיליוס עוד בחייו, ועל סמכותו ויוקרתו בקרב דוברי הסורית. כפי שציינה אנה סילבאס, המתרגם הסורי תרגם את שאלות האחים בסגנון חופשי ואף שילב בחיבור קטעים רבים משל עצמו,25 והוא מעיד בבירור על הכמיהה לסמכות נזירית בימיה הראשונים של התנועה במזרח ועל התגבשות אופייה האינטר־טקסטואלי והרב־שכבתי של הספרות הנזירית. בסוף המאה החמישית תיאר יוהנס רופוס, תלמידו של פטרוס האיברי (הגאורגי, נפטר ב־491), מנהיג הנזירות האנטי־כלקדונית בארץ־ישראל במחצית השנייה של המאה החמישית, ומחבר הביוגרפיה שלו חיי פטרוס האיברי, כיצד מסר פטרוס את צוואתו הרוחנית לתלמידיו, והורה להם ׳לקרוא ולהגות תמיד בספר על האסקטיות של בסיליוס המבורך, שאלות האחים. ישרו דרכיכם ומנהגיכם על פי הוראותיו הקדושות ותקנותיו׳.26 

			הדינמיקה הספרותית הזו, דהיינו העברתם של טקסטים מכוננים מאזור אחד למשנהו, כמו גם נטייתם לחצות גבולות לשוניים, אידאולוגיים ותאולוגיים, מעוררת צורך בהבחנה בין התפתחותה ההיסטורית של התנועה לתאוריות נזיריות, הבחנה שמצריכה במקרים רבים הערכה מדוקדקת של תולדות המסירה והתרגום של כל חיבור וחיבור. ההכרח להבחין בין מסורות לאירועים נהיה אקוטי יותר במאות השישית והשביעית, תקופה שבה סופרים נזיריים שונים עסקו באינטנסיביות בפרשנותה של תורת הנזירות שנכתבה בשלב הפורמטיבי של התנועה. בדומה לכך, הערכה של המקורות הנזיריים צריכה להביא בחשבון גם את האופי המימטי של הספרות הנוצרית הקדומה, מגמה ספרותית הבולטת לעין בחיבורים האפוקריפיים שחלחלו למקורות הנזיריים, כפי שניכר גם בספרות ההגיוגרפית. אבריל קמרון (Cameron) עמדה על אופייה המימטי של ספרות זו ועל כך שאורח החיים הנזירי עצמו החל למעשה לחקות את המודלים של הספרות ההגיוגרפית.27 למשל, את חיבורו ההגיוגרפי של גרגוריוס מניסה (Nyssa) שבקפדוקיה, חיי מקרינה על אחותו (נכתב ב־381), ראוי לקרוא, בין השאר, לאור החיבור מהמאה השלישית מעשי פאולוס ותקלה. מחיי מקרינה ניתן ללמוד מעט מאוד על נזירות נשים בקפדוקיה בשנות השמונים של המאה הרביעית, אולם אפשר להסיק ממנו רבות על המודלים הספרותיים ומקורות ההשראה של המחבר, כמו גם על האידאולוגיה האסקטית שלו.28 

			השיח הנזירי דגל כבר משנותיו המוקדמות בקיטוב בין המדבר לעיר ואימץ את האידיאלים של פשטות ועוני. זוהי תפיסה חברתית שאינה מאוששת בהכרח במקורות תיעודיים כגון פפירוסים וחרסים כתובים. לכן השאלה בדבר האמינות ההיסטורית של המקורות חוזרת ועולה שוב ושוב. קנייה, השכרה ומכירה של תאי התבודדות נזיריים, תשלום מס בידי נזירים ועניינים כספיים מתועדים היטב במקורות ממצרים,29 ובהגיוגרפיות הארצישראליות.30 מקורות אלו מעידים שהנזירים והמנזרים היוו חלק אינטגראלי מהחברה הסובבת, וקיימו יחסי גומלין הדוקים עם מוסדות כנסייתיים ואף היו מעורים לעיתים בחיים הפוליטיים והכלכליים.31 התקנונים והשיחות של שנוטה (Shenoute) מאטריפֶה (Atripe, נפטר ב־465), ראש פדרציית המנזרים בדרום מצרים — הכוללים דרשות, מכתבים, תקנונים וחיבורים אחרים32 — שנכתבו עבור נזירים במנזריו ואף לקהל הרחב ונערכו לאחר מותו, משקפים מציאות זו.33 האוסף של יותר מאלפיים מכתבים ביוונית מהמאה החמישית של איזידורוס מפּלוסיום (Pelusium), נזיר מלומד וכומר בעל השכלה יוונית רחבה, מאפשר הצצה להתעניינותו של המחבר בתרבות היוונית במצרים. הוא טיפל לא רק בנזירים סורחים, כמרים מקומיים ובישופים, אלא ניהל התכתבות אינטנסיבית גם עם סופיסטים, רטוריקנים ואנשי ספר, כמו גם עם הנהגת הכנסייה והאימפריה באלכסנדריה ובקונסטנטינופוליס. לצד מכתביו הפילוסופיים לבני האליטה התרבותית, אפשר לקרוא גם את תנחומיו לאיכר אלמוני שככל הנראה חש אי נוחות ובושה במשלח ידו, ואת עצותיו לנזירים ולמורים.34 חיבוריו של נילוס מאנקירה (היום אנקרה בטורקיה, 390 בערך-430), שיחות אסקטיות, על העוני מרצון ועל עליונות המתבודדים, הם מקורות חשובים המלמדים עד כמה הייתה תנועת הנזירות מושרשת בחברה הסובבת. טקסטים אלה, העוסקים במיוחד ב׳משחיתי הערים׳ באנקירה במאה החמישית, משקפים גם את הדיון באורח חיים סגפני מחמיר וביחסי הגומלין בין הנזירים לסביבתם העירונית.35 

			השיח הנזירי טיפח בין היתר את אידיאל הבורות. מגמה רטורית זו בולטת כבר בחיבור הקלאסי חיי אנטוניוס — הנחשב לאבי הנזירות המתבודדת במצרים — מאת אתנסיוס בישוף אלכסנדריה במאה הרביעית (בערך 356), שחנך את הסוגה ההגיוגרפית ושימש בשלהי העת העתיקה מודל לסופרים רבים אחרים, כגון מחבר ההגיוגרפיה חיי אפיפניוס והירונימוס בחיבוריו חיי הילריון וחיי פאולוס (הנזיר). קיימים עדיין חילוקי דעות לגבי מידת ההיסטוריות של החיבור: האם חיי אנטוניוס מתאר את אנטוניוס בעטו של אתנסיוס כדמות המעוצבת לשירות מטרותיו של המחבר,36 או שהוא אכן דיוקן נאמן של נזיר מתבודד פשוט במצרים. עם זאת, ממכתבי אנטוניוס — ששרדו רק בתרגום ללטינית, גאורגית וערבית — מצטיירת דמותו של הגיבור כפילוסוף ואף כאלטרנטיבה משכילה עדיפה על האסכולה הניאו־פיתגוראית המתחדשת, בניגוד בולט לאנטוניוס האנאלפבית של אתנסיוס.37 קשה להתעלם מהייצוגים השונים הללו של אנטוניוס, המערערים כל ניסיון לתאר את רמת ההשכלה והאינטלקטואליות של הנזיר המתבודד בראשית הנזירות במצרים. 

			כנגד הדעה המסתמכת על מקורות אלו בדבר בורותו של אנטוניוס בשפה היוונית, אנחנו רואים בספרות הנזירית המוקדמת הזו עדות למסורת פייטיסטית חיה, ומציעים לבחון את תפקיד דמותו של אנטוניוס כפי שהיא מעוצבת בחיי אנטוניוס של אתנסיוס ואת הדרך שבה בחרו סופרים מאוחרים יותר להשתמש בה למטרותיהם. לדוגמה, בסוף המאה השביעית עשה הנזיר המלומד הסורי, דאדישו קטרייא (Dadishoʽ Qatraya) שימוש מתוחכם בדימוי הבורות של אנטוניוס ופאולוס הנזיר ה׳פשוט׳ — שקדם לאנטוניוס על פי מסורת שהכיר כבר הירונימוס — במהלך ספרותי שנקט בחיבורו מאמר על הדומייה, שאותו יש להבין בהקשר הסכולסטי הספציפי של הנצרות הסורית בתקופתו.38 

			בנצרות הקדומה היוו נשים חלק אינטגרלי מהאידאולוגיה של צניעות ובתולין, כפי שניכר מחיבורים שונים על הערך הגדול של הבתולין מאת סופרים חשובים במאות השלישית והרביעית, ביניהם מתודיוס (Methodius), גרגוריוס מניסה ויוהנס כריזוסטומוס.39 אולם החל מאמצע המאה הרביעית בתולין ובתולות כבר לא היו רק מטאפורות לחיים הנוצריים. שבחיו של אתנסיוס מאלכסנדריה לבתולין באיגרותיו הראשונה והשנייה לבתולות, מעידים על הצורך להסדיר את נטיותיהן האסקטיות של נשים נוצריות באלכסנדריה באמצע המאה הרביעית.40 המידע שמביא פלאדיוס (Palladius) בסביבות שנת 420 בספרו היסטוריה לאוסיאקה (Historia lausiaca) על מלאניה (Melania) ׳הקשישה׳ שהתיישבה בהר הזיתים בשנת 374, מעיד על התפקיד המרכזי שמילאו נשות אצולה מהמערב בנזירות העירונית של ירושלים.41 

			לקראת סוף המאה הרביעית כתב אווגריוס (Evagrius, נפטר ב־399) מפונטוס במדבר המצרי את החיבור עצות לבתולה, ככל הנראה עבור הקהילה הנזירית בהר הזיתים בראשותם של מלאניה ורופינוס (Rufinus).42 ראוי לציין שתקנותיו של אווגריוס, אל נזירים במנזרים שיתופיים ובקהילות, משקפות אותן דרישות נזיריות כאלה שהופנו לנזירות.43 עם זאת, מעבר לכך שהתקנות הנזיריות נוטות להציג את המערך ואורח החיים הנזירי כסטטיים, הצורך להסדיר את חייהן של הנזירות במציאות העירונית של ירושלים ואלכסנדריה, משקף תמונה היסטורית־חברתית שבה נשים־נזירות היוו חלק מהמרקם הכללי של החברה הנוצרית בעת ההיא. באותו הזמן בערך, בראשית שנות השמונים של המאה הרביעית, מסעותיה של עולת הרגל אגריה (Egeria) מלמדים על אפשרויות הניידות של נזירות מהמערב ועל סקרנותן לגבי המרחב הקדוש, ומעידים על כך שמפת הנזירות במזרח האימפריה כללה ׳מספר רב של תאים לגברים ונשים׳, לדוגמה, סביב כנסיית תקלה (Thecla) באיסאוריה. השתתפותם של ׳נזירים ובתולות (נזירות)׳ בליטורגיה בכנסיית התחייה (כנסיית הקבר) בירושלים, אף היא מתוארת ביומן המסע שהותירה אחריה אגריה.44 

			רק בשנות השבעים המאוחרות של המאה העשרים, הודות למפנה בלימודי נשים ומגדר, החלו חוקרים לפתח גישות חדשות ומתודולוגיה משוכללת לחקר נשים בהיסטוריה,45 על אף שקל להסכים לדעתה של פטרישה קוקס מילר שלא ניתן לכתוב היסטוריה מסודרת של נשים בראשית הנצרות.46 יש להדגיש שהמקורות ההיסטוריים על נזירות נשים בתקופה הנדונה נכתבו כולם בידי גברים. מחקריהם של אליזבת קלארק ואחרים הסבו את תשומת הלב לדוגמאות רבות במקורות הספרותיים המשקפות ייצוגים של דמויות נשיות בידי סופרים גברים, המובנים על פי האינטרסים החברתיים והתאולוגיים שלהם והדפוסים הספרותיים שהיו מקובלים באותה העת, ואינם מספקים תיאור היסטורי מדויק.47 החיבור ההגיוגרפי חיי מקרינה מובא לעיתים קרובות כדוגמה לכך שמה שבחר גרגוריוס מניסה לספר אודות אחותו מלמד יותר על עצמו ועל התאולוגיה האסקטית שלו מאשר עליה.48 האידאולוגיה האסקטית המתוּוֶכת באמצעות הסיפור ההגיוגרפי בחיי מקרינה עומדת גם במרכז חיבוריו האחרים שהם בעלי אופי תאולוגי ופילוסופי מובהק, כגון על הבתולין ועל הנפש והתחייה מן המתים. 

			החל משנות השבעים המאוחרות של המאה הקודמת, שורה של נושאים חדשים החלו להיחקר בתחום נזירות הנשים, כגון: האישה המחופשת;49 נשים בראשית הנצרות;50 דימויי נשים בעת העתיקה;51 הבניית נשים;52 נשים ברטוריקה הנוצרית העתיקה;53 גוף ומיניות; דמויות נשים בהגיוגרפיות קופטיות.54 נשים בכתביו של שנוטה עוררו עניין מחודש, ופנייה לנושאים שלא נדונו במחקר עד כה כגון הענשת נזירות.55 מקורות אלו מלמדים כיצד מבקעות הנזירות את הקונכייה ההגיוגרפית, ובעת ובעונה אחת משקפים את התערבותו של שנוטה במריבותיהן וברצונו להשליט עליהן את מרותו. 

			התחום המתרחב של לימודים סוריים הביא לעניין חדש בנשים במזרח הסורי, תוך שימוש במקורות שטרם נחקרו בהקשרה של הנזירות המזרחית.56 דוגמה טובה לכך היא מחקרה של סוזן אשברוק־הרווי על מקומן של הנשים בליטורגיה הסורית,57 וכן מחקרה של פלורנס ז׳וליין על הנזירות הנשית, שבו היא בוחנת את תפקידן של נזירות כמנהיגות רוחניות ומורות מלומדות בנצרות הסורית, בעיקר על פי חיבורו של סהדונא (מרטיריוס) ספר השלמות והחיבור תולדות רבן בר־עדתא, מראשית המאה השביעית.58 

			המאבק הפנימי והדאגה לעצמי הם נושא מרכזי נוסף במקורות הספרותיים של הנזירות המזרחית בעת העתיקה המאוחרת. אווגריוס מפונטוס יצר את התאוריה המפותחת והמשוכללת ביותר של החיים הפנימיים והדמונולוגיה בשלהי העת העתיקה. תהילתו והשפעתו על התרבות הנזירית לא באו בעיקרן מהוראותיו לנזירים ולנזירות שנזכרו לעיל, אלא ממזיגת הפסיכולוגיה הנזירית המדברית עם התאולוגיה המיסטית שלו. בין כתביו החיוניים ללימוד המחשבה והפרקטיקה הנזירית נמנים יסודות החיים הנזיריים, על שמונה המחשבות, פרקטיקוֹס, פרקים על התפילה, הרהורים, לאולוגיוס: על וידוי המחשבות והדרכה ועל התכונות הרעות המנוגדות למידות הטובות.59 ספר ההדרכה הנזירית של אווגריוס למאבק בדמונים, האנטירטיקוֹס, הוא מרכזי להבנת הפסיכולוגיה המדברית שלו, והוא מחיבוריו הפופולריים ביותר.60 החיבור בשלמותו נשמר רק בסורית ובארמנית, וקטעים ממנו שרדו גם בגאורגית וסוגדית. למרות שאווגריוס הורשע כאוריגניסט בוועידת קונסטנטינופוליס ב־553, הרי שכתביו תורגמו לסורית כבר במאה החמישית, נקראו וצוטטו בהרחבה, ואף זכו להערכה רבה בין סופרים נזיריים סוריים במאות השביעית והשמינית.

			בסוף המאה הרביעית ובמהלך המאה החמישית נכתבו כמה חיבורים שהוקדשו להתקדמותו הפנימית של הנזיר, שהייתה להם השפעה עצומה על המחשבה הנזירית הביזנטית. ידוע לנו מעט מאוד על מחבריהם, על סביבתם התרבותית והחברתית ועל נסיבותיהם האישיות. כתביהם של פסוודו־מקאריוס (Pseudo-Macarius), דיאדוכוס מפוטיקֶה (Diadochus of Photiké) ומרקוס הנזיר (Mark the Monk) מייצגים היטב כיוון זה. הנושא העיקרי של דרשותיו הפדגוגיות של פסוודו־מקאריוס, למשל, הוא המאבק הפנימי כנגד הנוכחות הממשית של רוע וחטא, ורוח הקודש השוכנת בלבבות הטהורים. דרשות אנונימיות אלה זכו לתפוצה רחבה, תורגמו מיוונית לסורית במאה השישית, ומאוחר יותר לערבית, גאורגית, לטינית וסלאבונית.61 אוסף הדרשות כולל גם שאלות ותשובות והוא משקף מציאות של יחסים קרובים בין מורה לתלמידיו. הטרמינולוגיה והדימויים המיוחדים בדרשות אלה, של החוויה הפנימית, התחושות והקשר האינטימי עם האלוהי, השפיעו על מחברים מאוחרים יותר, ביניהם דיאדוכוס מפוטיקה, במהלך המאה החמישית. דיאדוכוס הציג את שיטתו בהדרכה רוחנית בחיבורו מאה פרקים גנוסטיים, המתבסס על חוקי ההבחנה בתנועות הנפש הפנימיות המחנכים את העצמי ומכוונים אותו לאיחוד אלוהי. המחבר עושה שימוש גם בסגנון חזיוני של שאלות ותשובות שבהן הוא בוחן עניינים קונטמפלטיביים. כתביו מעידים גם על ההפנמה של הטרמינולוגיה, התאולוגיה והפסיכולוגיה האסקטית של אווגריוס לצד זו של פסוודו־מקאריוס, ועל המפנה בשיח הנוצרי המזרחי על חוויותיהם האישיות של נזירים, תוך קביעה ׳שאין דבר עגום יותר ממחשבה חסרת אלוהים המתפלספת על האל׳.62 בדומה לכך, מרקוס הנזיר, שחי ככל הנראה במחצית השנייה של המאה החמישית, יצר מעין קוד התנהגות לנזירים שלאורו הלכו רבים בחוגי הנזירות היוונית והסורית. התרגום המוקדם ביותר של כתביו לסורית הוא מראשית המאה השישית, ובַבַּאי הגדול (נפטר ב־628) כתב פירוש לחיבורו של מרקוס ׳על החוק הרוחני׳.63

			המגמה למסד ערכים נזיריים הנוגעים לחיי היום יום ניכרת, לדוגמה, בקורפוס של יותר מחמש מאות הוראות נזיריות הכלולות בתקנונים של שנוטה, המהווה עדות מוקדמת לנזירות המצרית, במידה רבה בסגנון הנזירות הפכומיאנית. החוקרים מכירים בכך ששנוטה אינו מחברן של תקנות אלה, ובוודאי לא של כולן, ואף הוא עצמו מודה לעיתים קרובות שהוא מצטט ממקורות כתובים שקיבל מקודמיו. למרות אופיין הנוקשה הטיפוסי של תקנות נזיריות, הרי שהתקנות הללו, כפי שציין בנטלי לייטון (Layton), הן העדות הישירה הנרחבת והמפורטת ביותר כיצד פעל למעשה מנזר בתקופה המוקדמת.64 קרוליין שרודר (Schroeder) בחנה את התקנות הדנות בגוף באמצעות תאוריות של אידאולוגיה, כוח וידע, ועמדה על הנטייה לריטואליזציה בדברים של שנוטה (או המיוחסים לו).65 בעזרת תפיסות מתחום הסוציולוגיה של הידע, ניתח לייטון את החוויה הנזירית האינדיווידואלית ואת המבנים הנזיריים המוסדיים המשתקפים בתקנות אלה במה שהוא מכנה ׳תחליף לעולם וסוציאליזציה מחדש׳, החושפים תהליך דיאלקטי של עיצוב זהות נזירית חדשה ושימורה. גישתו המתודולוגית המרעננת של לייטון הובילה אותו לשאול, בראש ובראשונה, כיצד פעלו התקנות בתהליך הסוציאליזציה מחדש של הנזירות, ולגלות תהליך דינמי בהיסטוריה החברתית של הנזירות המצרית, ובכך לחלץ את התקנות הללו ממסגרתן הנוקשה. 

			מגמה דומה של מיסוד הערכים הנזיריים ניתן לזהות במקורות הארצישראלים מהמאה החמישית. גראסימוס (Gerasimos, נפטר ב־475), מייסדה של מושבה נזירית בבקעת הירדן (כ־1.5 ק״מ מהירדן), ששילב אורח חיים של נזירות שיתופית עם נזירות מתבודדת, גיבש תקנות ליושבי התאים ומסרן בעל־פה, ואלה הועלו על הכתב בידי אחד מתלמידיו.66 באותו זמן לערך (לאחר 451) יסד אבא ישעיהו (נפטר ב־491) מנזר שיתופי באזור עזה, שבו שילב צורות של נזירות מתבודדת — בדומה לדפוס המנזרים שיצרו שנוטה וגרסימוס — וכתב אסקטיקון, מעין קוד התנהגות לנזירים במנזרו. חיבורו של אבא ישעיהו שנכתב במקורו ביוונית, זכה לפופולריות עצומה ותורגם ללשונות שונות, ביניהן סורית, שבה נשמרו כחמישים כתבי יד שלו בגרסאות שונות, המוקדמת שבהן מן המאה השישית.67 במאה השביעית כתב דאדישו קטרייא פירוש רב היקף לאסקטיקון של אבא ישעיהו ובו שילב תורות נזיריות קדומות נוספות. האסקטיקון אמנם ספוג ברוח דידקטית, אולם אינו כתוב במבנה שיטתי. יש בו נושאים מרכזיים המשותפים לספרות הנזירית המצרית, והוא מוסר את הניסיון המצטבר של הדורות הקודמים. בעיקרו של דבר מהווה החיבור מעין ספר הדרכה וייעוץ הכולל אף פירוש נזירי לקטעים נבחרים מכתבי הקודש. הוא נוגע ברוב המצבים האופייניים לחיים הנזיריים ומפרט את חובותיו הבסיסיות של הנזיר המתבודד למחצה. האסקטיקון של אבא ישעיהו משקף את החיפוש בסוף המאה החמישית אחר גישה חדשה לבעיות ולאתגרים המורכבים של החיים הנזיריים ולאינטראקציה עם העולם החיצון. 

			העיצוב המתמיד של המסורת הנזירית וספרותה הסתייע במיוחד בכך שמנזרים היו גם מעין מרכזי ייצור של ספרים, מציאות העולה בבירור מהמספר הרב של פפירוסים וממצאים ארכאולוגיים במצרים וכן מחיבורים סוריים.68 במנזרים אחדים במצרים, בארץ־ישראל ובסוריה היו ספריות, ונראה שגם נזירים מתבודדים החזיקו ספרים בתאיהם.69 היו אף מנזרים שבהם ידיעת קריאה הייתה תנאי קבלה למנזר.70 לקריאה בכתבי הקודש ובאמרות האבות היה תפקיד ליטורגי ורוחני מרכזי בעולמם של הנזירים במזרח ובמערב, עובדה המסבירה את העיסוק הרציף והאינטנסיבי במנזרים, החל מהמאה החמישית, ביצירת אנתולוגיות, בתרגומם ובפירושם.71 זה היה צעד נוסף ביצירת המסורת הנזירית המזרחית. הדבר ניכר ביצירת אסופות נזיריות בין המאות החמישית לשביעית, כגון החיבורים היסטוריה לאוסיאקה שנכתב בידי פלאדיוס ביוונית וגרסה רחבה יותר שלו נשתמרה בקופטית, היסטוריה של הנזירים במצרים, ואמרות האבות, אפופתגמטה (Apophthegmata patrum) המקבץ סיפורים על ואמרות של נזירים ידועים.72 אסופות אלה, שנועדו להנציח את חלוצי הנזירות ולרומם את סמכותם הכריזמטית, משקפות יותר מכול את הסביבה התרבותית של התקופה שבה התחברו. עם זאת, לעיתים מכילים קבצים אלו מידע יקר על גיבוריהם. הפרטים הביוגרפיים העיקריים הידועים לנו על אווגריוס מפונטוס, למשל, נמצאים בפרק 38 של היסטוריה לאוסיאקה. על אף שמקום העריכה של אמרות האבות וזמנה שנויים במחלוקת, וספק אם החיבור יכול לשמש לשחזור תולדותיהם של מנהגים נזיריים, הרי שתפקידו החינוכי של החיבור שהושג באמצעות עריכתו המובנית של החומר בקבצים תחת סדר אלפביתי או תמאטי, אינו מוטל בספק.73 בדומה לכך, חיבורו של הנזיר הארצישראלי הנודד יוהנס מוסכוס (550 בערך-634), האחו הרוחני, מביא בצורה אקלקטית סיפורים ואנקדוטות על נזירים מפורסמים, בכללם נזירים בראייטוּ שבמערב סיני. למרות שיש באסופות אלה גם מידע היסטורי, הרי שבראש ובראשונה הן משקפות את כוחו הרב של השיח הנזירי הקולקטיבי. תהיה זו אפוא טעות לנסות לשחזר את ההתפתחות האורגנית של תנועת הנזירות ותרבותה במזרח האימפריה מנקודת מבטן של אסופות אלה או באמצעות מצעד גיבוריהן האיקוניים. דברים אלו נכונים גם לגבי חיבורו הפופולרי של יוהנס קלימאקוס (נפטר ב־650 בערך) ׳סולם העלייה האלוהית, שנכתב עבור נזירי ראייטו בשיאו של המפעל הנזירי. רק לאחרונה החלו החוקרים להעריך חיבור מוסר זה על טיעוניו הרטוריים, אמצעיו הספרותיים וזיקתו לספרות נזירית קודמת.74 

			מזה זמן רב רואים החוקרים בחיבורים הגיוגרפיים, שנכתבו באזורים שונים של הנצרות המזרחית ביוונית, בסורית ובקופטית, מכרה זהב לחקר הנזירות וההיסטוריה החברתית בעת העתיקה המאוחרת,75 והם ממשיכים בעקביות להעלות הצעות מתודולוגיות כיצד יש לקרוא ספרות הגיוגרפית כדי לחלץ ממנה מידע היסטורי.76 ההגיוגרפיה, הכתובה במגוון של סוגות ספרותיות, בפרוזה ואף בשירה, שואפת להציג את הגיבורים האסקטיים והערכים הנזיריים בסגנון מסוים ובהקשר מקומי ספציפי, תוך שימוש באסטרטגיות רטוריות ודימויים שונים.77 תפקיד ההגיוגרפיות הוא פדגוגי, ובמטרה לחנך את קוראיהן במהלך הפולמוסים הכריסטולוגיים, כתבו ההגיוגרפים של המאות החמישית עד השביעית את חיבוריהם כספרות תעמולה, תכונה הבולטת, לדוגמה, בהגיוגרפיות של רבּולה, בישוף אדסה (435-412), יוהנס מטֶלה (538-483), פטרוס האיברי (נפטר ב־491), ועוד רבות אחרות שנבדלות זו מזו בערכן ההיסטורי.78 

			במאה החמישית נכתבה בסוריה, סביב שנת 440, מעין סדרה של ביוגרפיות מקומיות בידי תיאודורטוס מקירוס (466-393). בחיבור זה, היסטוריה של נזירי סוריה, שנכתב במכוון בצורה סלקטיבית, תיאר תיאודורטוס את חייהם האסקטיים של עשרים ושמונה נזירים ושלוש נזירות, שעליהן כתב: ׳למרות אופיין החלש יותר, הן מפגינות את אותה הדבקות כגברים וגואלות את מינן מגנותו הקדומה׳.79 אין צורך לומר שתיאודורטוס הביא תיאור חלקי בלבד של הנזירות הסורית בימיו. גישתו הסלקטיבית מדגימה את אחד המכשולים המובְנים בשימוש במקורות הגיוגרפיים להבנת תולדותיה של תנועת הנזירות בשלהי העת העתיקה. מטרתם של תיאודורטוס ושל הגיוגרפים רבים אחרים לא הייתה לתעד את ההיסטוריה הנזירית המקומית, אלא לספק לקוראים מודלים של פילוסופיה, דהיינו של אורח חיים נזירי מסוים.80 גישות חדשות לניתוח עיצוב הספרות ההגיוגרפית בעת העתיקה המאוחרת — כגון זו של דֶרֶק קרוּגר הרואה בכתיבת ספרות זו מעין פעולה דתית, טכניקה לייצוג הקדושה — דוחקות בקוראים המודרניים של החיבור היסטוריה של נזירי סוריה של תיאודורטוס לנטוש את השאלה מה באמת התרחש, ובמקום זאת לבחון מה מספר המחבר וכיצד, תוך הארת המכניזם הרטורי של אחד המאפיינים ההגיוגרפיים הבולטים, דהיינו חיקוי של כתבי הקודש.81 ההתכתבות האינטר־טקסטואלית של ההגיוגרפיה הנוצרית עם כתבי הקודש בתקופה זו מערפלת במקרים רבים דמויות היסטוריות קונקרטיות אולם חושפת את הזיקה של המחברים לנושאיהם.82 

			חיי נזירים במדבר יהודה, קובץ הגיוגרפי מקומי שנכתב בידי קירילוס מסקיתופוליס (525 בערך-559 בערך), מכיל שפע של מידע מהימן על ההתיישבות הנזירית במאות החמישית והשישית במדבר יהודה, המאוּשש במקרים רבים בממצאים ארכאולוגיים.83 עם זאת, קירילוס לא מספר את כל הסיפור. הוא כתב בעיקר על מנהיגי הנזירות של ׳המדבר של העיר הקדושה׳ ועל המרכז הכנסייתי והפוליטי בירושלים. הוא עובר בשתיקה מוחלטת, למשל, על מרכז הנזירות הפורח בימיו באזור עזה, התעלמות המעוותת את התמונה ההיסטורית של התפתחות הנזירות בארץ־ישראל. יתר על כן, השמטותיו של קירילוס ניכרות גם ביחס למדבר יהודה שעליו הוא מצייר תמונה מפורטת עשירה בשמות, תאריכים וציונים גיאוגרפיים. זהו המצב לגבי ח׳רבת אלדֵיר, אחד המכלולים הנזיריים הגדולים בליבו של מדבר יהודה, דרומית לירושלים, שנחשף בחפירה ארכאולוגית נרחבת.84 ניתן לשער שמנזר שיתופי מרוחק זה לא משך את תשומת ליבו של קירילוס משום שהיה רחוק מהעניינים הכנסייתיים של כנסיית ירושלים, ואולי משום שסטה מעמדתה התאולוגית. במילים אחרות, למרות שאין להסתמך על שתיקתם של המקורות, עלינו לזכור את טיבם האקלקטי ולעיתים אף הסלקטיבי במכוון. עלינו לנקוט זהירות דומה גם ביחס לנושא של נזירות נשים בארץ־ישראל במאה השישית שקירילוס מספר לנו עליה מעט מאוד. לאור אמות המידה של קירילוס בבחירת גיבוריו, דהיינו מנהיגותם וקשריהם הכנסייתיים והאימפריאליים, אין כל הפתעה בכך שכתב על נשות אצולה בלבד ועל מעורבותן בבניית כנסיות ומנזרים: הקיסרית אודוקיה ותרומתה לחיזוק המנזרים במדבר יהודה; בָסה, שבנתה את המרטיריון של הקדוש מֶנאס;85 היקֶליה, מייסדת כנסיית הקתיסמה של מרים ׳יולדת האל׳;86 ופלאביה, שבנתה את המנזר והכנסייה לזכרו של יוליאנוס המרטיר בהר הזיתים.87 ממצאים ארכאולוגיים מהשנים האחרונות בח׳רבת חאני, בשוליו המערביים של דרום השומרון — הכוללים כתובות — מעידים על קיומו של מנזר נשים במקום מסוף המאה הרביעית ועד למאה השמינית, הרחק מהנוף המקודש של ירושלים ומדברה, שעליו עוברים המקורות הכתובים בשתיקה.88 וכפי שהראה ברנאר פלוזן, קירילוס מסקיתופוליס הלך בעקבות המודל הספרותי של ההיסטוריה של נזירי סוריה של תיאודורטוס מתוך רצון לפעול למען יוקרתה של נזירות ארץ־ישראל, כפי שעשה תיאודורטוס עבור נזירות סוריה, כשהוא שואל רעיונות ותיאורים ממקורות קודמים, לא רק כדי שאלה ישמשו עבורו מודלים ספרותיים לכתיבתו, אלא גם כדי לצאת נגדם כיריבים.89 בדומה לכך כתב יוהנס מאפסוס (507 בערך-589) בסורית, בשנים 588-566, את חיי קדושי המזרח, חיבור הגיוגרפי קולקטיבי, שבו תיאר במיוחד את חייהן של דמויות מפתח ומאורעות חשובים במאה השישית, תקופת משבר במולדתו מסופוטמיה.90 אף הוא, כמו קירילוס מסקיתופוליס, עשה שימוש בסגנון הגיוגרפי שחוק, ועם זאת ניכרים בחיבורו המודלים המקומיים של המסורת הנזירית. יוהנס מאפסוס מתאר, למשל, את מפעלה יוצא הדופן של משפחה מקומית בייסוד מכלול נזירי לילדים, לעבדים ולגברים, ומנזר נוסף עבור נשים.91

			המגמה לפרש מחדש מסורות נזיריות קדומות בולטת גם בתקנוני נזירות מהמאה השישית. דוגמה טובה לכך הן התקנות של אברהם מקשקאר (500 בערך-588), מייסד המנזר הגדול בהר איזלה וראשו, שנכתבו בשנים 571-570.92 המחברים של טקסט זה מדגישים שהם מפרשים למעשה את המסורת הקדומה ואינם ממציאים תקנות חדשות כלל ועיקר.93 עם זאת, ארע לעיתים שהתקנונים כללו גם חומר חדש. לדוגמה, התקנות הנזיריות של דאדישו, יורשו של אברהם מקשקאר כראש מנזר איזלה (604-588), קבעו שרק נזירים היודעים לקרוא בכתבי הקודש יוכלו להתקבל למנזר, תנאי קבלה לא שגרתי לחיי הנזירות שנבע מהאופי הלמדני של המנזר בימיו של דאדישו.94 

			מקור מרשים מאוד מבחינת היקפו והלמדנות המשוקעת בו המשקף את המגמה לפרש את המורשת הספרותית הנזירית הקדומה היא האסופה הסורית הידועה בשם גן העדן של האבות, הכוללת את החיבור של פלאדיוס היסטוריה לאוסיאקה ואת החיבורים האנונימיים היסטוריה מונאכורום, אפופתגמטה, וכתבים אסקטיים שונים של הירונימוס. האסופה נערכה בידי הנזיר אֶנאנישו (Enanisho) והפכה לפופולארית מאוד הן בכנסייה הסורית המזרחית והן במערבית ואף תורגמה לערבית ואתיופית. במחצית השנייה של המאה השביעית כתב דאדישו קטרייא פירוש מקיף לחיבור גן העדן של האבות, הכולל דרשות ושאלות ותשובות.95

			מקור חשוב במיוחד לחקר עולמה של הנזירות הסורית המזרחית (נסטוריאנית) בתקופה הסאסאנית והמוסלמית הקדומה הוא הסינודיקון המזרחי (Synodicon Orientale), אוסף דוחות ותקנות של ועידות הכנסייה הסורית המזרחית בין השנים 410-775/6.96 התקנות באוסף זה נוגעות למשל, גם לחשש מפני נזירות נשים ולאינטראקציה בין מנזרי גברים למנזרי נשים, ויש בהן גינוי לעלייה לרגל של נזירים למקומות הקדושים מסיבות כלכליות, נושא שכיח למדי בהחלטות של ועידות מקומיות ואקומניות, כגון התקנות של ועידת כלקדון (451).

			ספרות השאלות ותשובות, אמיתיות ומדומיינות, שראשיתה עוד בנצרות הקדומה, היא מקור חשוב לחקר הנזירות המזרחית. אחד הקבצים הידועים הוא ההתכתבות רבת הערך של כשמונה מאות וחמישים שאלות ותשובות של ברסנופיוס ויוהנס (בין 550-530 בערך), צמד נזירים מתבודדים ואבותיה הרוחניים של הקהילה הנזירית באזור עזה במאה השישית. חליפת המכתבים מספקת הזדמנות נדירה לצפות בהנהגה הרוחנית — המתנהלת על פי רוב בעל פה ובצנעה — בפעולה, בנימה פסיכולוגית ואישית ובהקשרה החברתי הקונקרטי.97 דורותאוס, תלמידם המשכיל של ברסנופיוס ויוהנס, התכתב עמם באינטנסיביות, וחליפת השאלות והתשובות ביניהם כוללת יותר ממאה מכתבים. מאוחר יותר השאיר אף הוא מכתבים והוראות לנזיריו, ספרות הדרכה רוחנית שהייתה לה השפעה ניכרת במנזרים הביזנטיים. במכתבים ובהוראות של דורותאוס ישנן ציטטות מילוליות וחופשיות מהאסקטיקון של אבא ישעיהו. אכן, השאילה של תאוריות אסקטיות וקודים של התנהגות מחיבור נזירי אחד למשנהו ניכרת בבירור במקורות נזיריים רבים מהעת העתיקה המאוחרת. עם זאת, קריאתם בעיון של נזירי עזה באסקטיקון והסתמכותם על הוראותיו כלשונן, מעידה על קולו הסמכותי המרשים של אבא ישעיהו בקרב הקהילה הנזירית של עזה. אפשר להתבונן בדינמיקה זו גם במונחים של ׳קהילה טקסטואלית׳, כקהילות קטנות המאורגנות סביב הבנה משותפת של הכתבים הנזיריים ומסורות שבעל־פה.98 המאפיין העיקרי של קהילה טקסטואלית לדעתו של בריאן סטוק (Stock), הוא לאו דווקא גרסה כתובה של טקסט, אלא אדם שלמד אותו על בוריו ועשה בו שימוש לשינוי מחשבתה של הקבוצה ופעולתה.99

			תהליך ספרותי וחברתי חשוב נוסף ניזון מפעילות תרגום אינטנסיבית של חיבורים אסקטיים ביוונית לסורית החל מהמאה החמישית. גם כאן משמש האסקטיקון של אבא ישעיהו דוגמה מצוינת לכך: החיבור תורגם לסורית במאה השישית, והנזיר המלומד דאדישו קאטרייא מהכנסייה הסורית המזרחית (נפטר ב־690 בערך) חיבר לו פירוש ארוך שזכה לתפוצה רחבה. בפירוש על ספרו של אבא ישעיהו — אחד מספרי הדרכה רבים שרווחו בעולם הנזירות הים תיכוני במאה השביעית — יצר דאדישו למעשה סגנון נזירי משלו בעל זיקה מובהקת למסורות הנזירות הנערצות של מצרים וארץ־ישראל. יש להביא בחשבון תהליך זה כשבאים לעסוק במנהגים נזיריים ובעולמם הפנימי של הנזירים, ובניסיון להבחין בין מסורת להתפתחות היסטורית. 

			מהסקירה שהבאנו כאן עולה בבירור לא רק שרבות השתנה בתחום מאז פרסום ספרו החלוצי של דֶרוואס צ׳יטי המדבר נהיה לעיר בשנת 1966,100 אלא שמחקרים בעשורים האחרונים על הנזירות הסורית, אווגריוס מפונטוס, שנוטה ונזירות עזה מלמדים על השינויים הגדולים בחקר והבנת התרבות הנזירית המזרחית. יתרה מזו, מתוך הכרה במגבלותיהם של המקורות הספרותיים ובריחוק מסוים מהגישה הפוזיטיביסטית של צ׳יטי לספרות הנזירית, מבינים היום החוקרים טוב יותר מאשר בשנות השישים של המאה הקודמת, את הכורח להעריך את המקורות הכתובים לאור העדות הפפירולוגית, האפיגרפית והארכאולוגית בכלל בחיפוש אחר הבנה מורכבת ומגוונת יותר של הנזירים והמנזרים, ושל תפקידם בחברה המזרחית בשלהי העת העתיקה. אימוץ קריאה אינטר־טקסטואלית של המקורות הספרותיים והערכה מושכלת של תפקידם הפדגוגי, עשויים לסייע בפיצוח טבעם המגמתי, החידתי ולעיתים גם האנאכרוניסטי של מקורות אלה. 

			פרק שני

			קווים לדמותה של נזירות ארץ־ישראל 

			כאשר היו בקרבת ירושלים, העיר הקדושה אשר אותה אהבו, ראו ממקום גבוה השוכן ממול והמרוחק חמש סטדיות [מהעיר] את הגגות הגבוהים של הכנסיות הקדושות והנערצות זוהרים כזריחת השמש. זו של הצלב המושיע והנערץ של התחייה [האנסטסיס] הקדושה, וכן זו של העלייה הראויה להערצה הנמצאת על ההר ממול. הם קראו בעוצמה בהגשימם את דבר הנביא ‘הנה ציון עיר ישועתנו, עיניך תראינה ירושלים׳ (ישעיה לג, 20). הם העלו שבח והודיה בכל כוחם למשיח שאהבו, לזה אשר קרא להם והוציאם [מקונסטנטינופוליס], הדריכם והצילם. ובנופלם על פניהם ארצה לא חדלו להשתחוות מעל גבעה זו, והיו זוחלים על ברכיהם ומברכים את האדמה הקדושה [...] ובראותם [את המקומות הקדושים] היו בוכים ומתוודים.101 

			יאור כניסתו של פטרוס האיברי (נפטר ב־491) לירושלים בשנת 437/8, המעיד על ההתרגשות הרבה שאחזה בחבורה למראה העיר עד שראו בכך את התגשמות דברי הנביא, משקף את הכוח שהניע את תנועת הנזירות בארץ־ישראל בשלהי העת העתיקה. הביוגרפיה של פטרוס מגלמת במידה רבה גם את תווי פניה של נזירות ארץ־ישראל שנשזרו בה אדיקות דתית, עמדות תאולוגיות ומאבקים כנסייתיים.102 

			ראשית הנזירות בארץ־ישראל

			שורשיה של תנועת הנזירות באימפריה הרומית, כמו גם ראשיתה של הנזירות בארץ־ישראל, עודם לוטים בערפל.103 אוסביוס מקיסריה (260 בערך-339), אבי תולדות הכנסייה, אמנם מתייחס באופן כללי בחיבוריו לתרבות האסקטית הפרוטו־נזירית, אך ללא ציונים גיאוגרפיים או ארגוניים. בתיאור נרקיסוס בישוף ירושלים (נפטר ב־216 בערך), מספר אוסביוס על אורח חייו האסקטי והתבודדותו במדבר, אך לא נראה שהוא קושר אותו לקהילה נזירית כלשהי.104 המקורות על הנזירות משלהי העת העתיקה ובכלל זה נזירות ארץ־ישראל הם בעייתיים שכן הם שייכים ברובם לסוגה ההגיוגרפית המתארת חיי קדושים ומתאפיינת בהיבטים תעמולתיים ופולמוסיים בולטים לצד אידיאליזציה של אורח החיים האסקטי. מקורות אלו מתאפיינים בחלקם בהשמטות רבות ומכוונות של מידע, בחצאי אמיתות ובהתייחסות מגמתית אל המאורעות ההיסטוריים. הם מותירים אפוא חידות רבות בנוגע לראשית צמיחתה של הנזירות באימפריה ובכלל זה כינונה של נזירות ארץ־ישראל. 

			עם זאת, נשתמר מעט מידע על התחלות הנזירות בארץ־ישראל בשני חיבורים הגיוגרפיים ידועים: הראשון הוא חיי חריטון (Chariton), שנכתב ביוונית במחצית השנייה של המאה השישית בידי נזיר מאחד ממנזרי חריטון שבמדבר יהודה.105 חריטון, יליד איקוניום (Iconium) שבאסיה הקטנה (היום קוניה בטורקיה), הגיע למדבר יהודה בראשית המאה הרביעית ונפטר באמצע המאה הרביעית בלאורה [מִבדד] שבפארן.106 השני הוא החיבור חיי הילריון (Hilarion), שנכתב בלטינית בידי הירונימוס בשנת 390 בערך.107 הילריון נולד בשנת 291/2 בכפר תאבאתא שמדרום לעזה ונפטר בקפריסין בשנת 371. הירונימוס כותב מפורשות כי הילריון הוא שייסד מנזרים בארץ־ישראל, ושלפניו לא נודעו נזירים בסוריה.108 דברי הירונימוס נראים אנכרוניסטיים, ולא ברור כלל מה היה אופי המנזרים בימיו של הילריון, וככל הידוע התמונה של הנזירות הקדומה בסוריה שונה מהתיאור המגמתי של הירונימוס המציג את הילריון כאבי הנזירות באזור. הילריון מופיע כנזיר נודד שדבק באורח החיים האנאכורטי (חיי התבודדות), התבודד בחולות שמדרום לעזה במשך עשרים ושתיים שנה בדומה לאנטוניוס (356-251), אבי נזירות מצרים לפי ההיסטוריוגרפיה הנוצרית. בשלב מאוחר יותר של חייו ייסד הילריון ׳מנזר׳ שבו לימים גם נקבר. ראוי לציין שהירונימוס מתאר את גיבורו כמי שפעל לבדו, וחבריו ותלמידיו נדחקו כמעט לחלוטין מהתמונה. דומה שהסיבה להשכחה זו נובעת מאופי החיבור שאינו עוסק בהתפתחותה ההיסטורית של הנזירות באזור, אלא מתרכז בחיי הגיבור ובפועלו בדרומה של הארץ מתוך חיקוי ותחרות לחיבור חיי אנטוניוס (356 בערך), שזכה כבר לתהילה בעת ההיא. 

			השניים מוצגים בידי הירונימוס כשני אבות הנזירות, כל אחד בארצו הוא. הירונימוס התוודע לחיי אנטוניוס שנים רבות לפני כתיבת חיי הילריון, ככל הנראה בתיווכו של ידידו אווגריוס (Evagrius) מאנטיוכיה, שתרגם את חיי אנטוניוס מיוונית ללטינית כבר בשנת 375.109 הירונימוס שאב השראה מחיבור זה ששימש לו תבנית ספרותית הן מצד תוכנו, הן מצד ייעודו לחיזוק הממסד הכנסייתי ולהפצת האידאולוגיה האסקטית. מיקום ראשיתה של נזירות ארץ־ישראל דווקא בעזה וסביבותיה מעורר שאלות, ונראה שבחירתו של הירונימוס לא הייתה לגמרי תמימה. ייתכן שמקורה בקרבתו לאפיפניוס (Epiphanius, 315 בערך-403), יליד אזור בית גוברין ולימים בישוף סלאמיס בקפריסין, שהכיר את הילריון. הירונימוס שאב את הגרעין ההיסטורי להגיוגרפיה של הילריון ממכתב של אפיפניוס שלא הגיע לידינו.110 יש לציין שאפיפניוס היה גם שותפו של הירונימוס למאבק נגד כנסיית ירושלים, שעמה היה שרוי הירונימוס במתח רב. אפשר להצביע גם על מאבק זה כגורם חשוב לבחירתו בהענקת כתר הבכורה של נזירות ארץ־ישראל דווקא לעזה ולא לירושלים ולמדברהּ. מגבלות הסוגה ההגיוגרפית והמניעים ההיסטוריוגרפיים של הירונימוס ממחישים את הקשיים המתעוררים בניסיון לפענח את לידתה של תנועת הנזירות באזור ואת צמיחתה. ואולם מעבר לקשיים הללו אפשר בכל זאת לזהות בחיבורו של הירונימוס גרעין היסטורי מהימן הנתמך בעדותו של היסטוריון הכנסייה סוזומנוס (Sozomenos).111

			ברם התיאור התמציתי של סוזומנוס את חייו ופועלו של הילריון, השזור בסקירתו הנרחבת על אודות הנזירות באימפריה הרומית, מערים קשיים נוספים בשחזור תהליך התבססותה של הנזירות בארץ־ישראל. סוזומנוס מתאר את הדמויות הבולטות בנזירות המצרית, ובהקשר זה מוסיף שבאותה העת בערך גם בארץ־ישראל היו שנהגו על פי ׳פילוסופיה׳ דומה (דהיינו דרך החיים הנזירית). מכאן ממשיך סוזומנוס וסוקר בקצרה את חייו ופועלו של הילריון, ומעמיד גרסה הדומה בפרטים רבים לגרסתו של הירונימוס. נראה שגם לדעת סוזומנוס היה מוקד הנזירות בארץ־ישראל בעזה וסביבותיה, בהנהגת הילריון. ואולם בשונה מהירונימוס אשר חתר להצניע את תפקידם של תלמידי הילריון, מוסר סוזומנוס מידע חשוב עליהם. תיאור הדור השני של הנזירים משולב גם הוא בסקירת התפתחותה של הנזירות באימפריה כולה. 

			חיבורו של סוזומנוס נכתב במתכונת של היסטוריה מקיפה של הכנסייה, ולפיכך המידע שהוא מוסר על ההתרחשויות בארץ־ישראל שולי ומקוטע. כיליד בית אלאה (ככל הנראה בית לאהייה של היום) מצפון לעזה, ניזון ודאי סוזומנוס ממסורת מקומית, וחיבורו מעמיד אמנם לרשותנו מידע מזדמן על הנזירות העזתית, אך בה בעת מתעלם מהנזירות העירונית בירושלים ובערים אחרות בארץ־ישראל. יתר על כן, מפתיע לראות כיצד סוזומנוס, הכותב באמצע המאה החמישית, אינו מתייחס כלל למרכזי הנזירות החשובים בעת ההיא סביב המקומות הקדושים בירושלים ובית לחם ולאורך מסלולי הצליינות, וכיצד מדבר יהודה נותר בחיבורו שומם מפעילות נזירית. לא פחות מפתיעה היא התעלמותו של סוזומנוס מנזירות נשים בארץ־ישראל ומהמנזרים שייסדו, פעילות כגון זו של מלאניה (Melania) ׳הקשישה׳ בהר הזיתים ופאולה בבית לחם, שזכתה כבר בימיו לתהילה רבה. בקריאת תיאוריו של סוזומנוס מתקבל הרושם המוטעה כאילו מנזרי עזה וסביבותיה היו מרכזי הנזירות הראשיים בארץ־ישראל, ולא כך הדבר.112 בתמונת ראי לסוזומנוס, קירילוס מסקיתופוליס, שכתב באמצע המאה השישית חיבור הסוקר את שלבי התבססותה של נזירות מדבר יהודה במאות החמישית והשישית, מתעלם לגמרי מנזירות עזה, אף שזו הייתה בעת ההיא בשיאה. קירילוס כתב למעשה היסטוריה מקומית שנועדה לצורכי התעמולה של האורתודוקסיה הכלקדונית ושל הפטריארכיה הירושלמית.113 

			בדומה לכך, המידע שעומד לרשותנו על התפתחותו המוקדמת של מרכז הנזירות בהר הזיתים מוטה אף הוא בשל העמדות התאולוגיות של המקורות והסתירות ביניהם. גרונטיוס (Gerontios) למשל, מחבר הביוגרפיה של מלאניה ׳הצעירה׳, אינו מזכיר בחיבורו ולו ברמז את פועלה של מלאניה ׳הקשישה׳, ככל הנראה בגלל תמיכתה בנזירים האוריגניסטים במצרים בשלהי המאה הרביעית.114 כך גם יוהנס רופוס (Rufus), מחבר חיי פטרוס האיברי, מוסיף על המורכבות בשחזור התפתחותו של מרכז הנזירות בהר הזיתים ותפקידן של הנשים הפטרוניות בהתבססותו. רופוס מגלה בחיבורו נחישות רבה בהצגת פוימניה (Poemenia), ׳המפורסמת במוצאה ובעושרה׳, כעולת רגל נלהבת לירושלים וכפטרוניתה של כנסיית העלייה כבר לפני ימיה של מלאניה ׳הקשישה׳ (שנת 374 בערך).115 לכל אחד מהמחברים הללו היו מניעים משל עצמו; תיאוריהם אינם תמימים וההשמטות שבהם נראות מכוונות. גם רשימות של מנזרים המתיימרות לשקף את ההתיישבות הנזירית בתקופה הביזנטית הן בעייתיות למדי. לדוגמה, בחיבור מהתקופה העות׳מאנית מופיעה רשימה של שבעים מנזרים ארמניים, רובם בירושלים, המתוארכים למאות הרביעית-השביעית.116 אין ספק שהמסמך הזה, שחוקרים רבים הטילו ספק באמינותו, מלמד משהו על האווירה הפוליטית והתעמולה הארמנית הנוצרית בתקופה העות׳מאנית, יותר משהוא מלמד על ההתיישבות הנזירית הארמנית בירושלים בתקופה הביזנטית, אשר ידיעות על אודותיה השתמרו גם בממצא הארכאולוגי והאפיגרפי מהתקופה הנדונה.117 

			יש לתת את הדעת גם על המאפיינים המגדירים מנזר מבחינה חומרית. על פי אלו קריטריונים נגדיר מנזר עירוני, כפרי או מנזר מדברי במאות הרביעית-השישית בארץ־ישראל?118 יש להבחין בין מנזרים קטנים ומקבצי התבודדות לבין מנזרים גדולים ומפוארים שהיו מעוטרים ברצפות פסיפס עשירות והיו בהם בתי חולים, אכסניות, אורוות לסוסים ואף גנים גדולים עם מערכות השקיה משוכללות. המנזר השיתופי של מרטיריוס השוכן שני ק״מ מדרום-מזרח לדרך העתיקה מיריחו לירושלים, והמנזר שהתגלה בח׳ירבת אלדיר, כשלושים ק״מ מדרום לירושלים, שהיה אחד ממתחמי הנזירות הגדולים ביותר במדבר יהודה (שטחו 4000 מ״ר בערך), משנים את הדימוי הרומנטי משהו לגבי תהליך הצמיחה והביסוס של המנזרים, והכוחות החברתיים, הכלכליים והכנסייתיים שגרמו להיווצרותם בעיר ובמעמקי המדבר כאחד.119 הנזירות הכפרית בארץ־ישראל, כגון זו שהתהוותה בתקופה הביזנטית מסביב לירושלים, מציבה אף היא שאלות נכבדות בנוגע לנסיבות צמיחתה, צביונה החברתי, מעמדה הדתי וקווי המתאר האדריכליים שלה.120 כן יש לזכור את הפער הגדול בין הממצא הארכאולוגי לבין המקורות הספרותיים. הממצא הארכאולוגי והאפיגרפי מהמנזר המכונה במחקר ׳מנזר השילוש הקדוש׳ בהר הזיתים, שעקבותיו לא השתמרו במקורות הספרותיים, מספק דוגמה טובה לבעייתיות שאנו מצביעים עליה כאן.121 לא אחת הממצא האפיגרפי תורם תרומה מכרעת להבנת הדינמיקה החברתית הקשורה לבניית המנזרים ולתפקודם וגם לשאלת זיהויים, ומגשר על הפער בין הממצא הארכאולוגי למקורות הספרותיים.122 

			הדוגמאות שלעיל מבהירות את הקשיים העולים מן המקורות בניסיון לשחזר את ראשיתה של הנזירות בארץ הקודש, את הסיבות העיקריות לצמיחתה ואת השלבים בהתפחותה. חשוב להדגיש שלצד מרכזי הנזירות הגדולים המתוארים במקורות, היו בעת ההיא נזירים ומאמינים שדבקו באידאלים האסקטיים והתגוררו במערות, במרחבים פתוחים או בקהילות עירוניות וכפריות בכל רחבי הארץ, למעט אולי במרכזי ההתיישבות היהודית והשומרונית בגליל ובשומרון. הנזירות הפכה למאפיין בלתי נפרד של החברה הנוצרית בארץ־ישראל. הדבר משתקף במידה מסוימת גם בהערות אגביות במקורות הספרותיים, אבל מתברר באופן מלא יותר בסקרים ארכאולוגיים ובחפירות.123 כך למשל, בהערת אגב בחיי פטרוס האיברי מופיע האזכור היחיד במקורותינו לצמד מנזרים לגברים ולנשים בכפר אפתוריה, שנים עשר מיל מדרום לקיסריה. אב מנזר הגברים היה גרגוריוס, דודהּ של אם מנזר הנשים, סבינה, ואחריה עמדה בראש המנזר יהודיה מומרת מצור שהוטבלה לנצרות בידי פטרוס האיברי.124 מנזר נשים נוסף שאינו נזכר כלל במקורות התגלה בשנת 2002 בשוליים המערביים של דרום שפלת השומרון, בנפת לוד, לצד הדרך ההיסטורית המקשרת בין אנטיפטריס ללוד.125 ממצא לא פחות מרשים הוא הגילוי הארכאולוגי של מנזר שיתופי (קוינוביון) בכורסי שממזרח לכנרת ב־1967. נראה שהיה זה מנזר גדול בשטחו שנוסד בשלהי המאה החמישית או בראשית השישית, אך אין לו אזכור במקורות שלפני התקופה המוסלמית.126 אין צורך לומר כי הנזירות בארץ־ישראל, בדומה לאזורים אחרים באימפריה, לא נשאה אופי אחיד. דוגמה טובה לכך אפשר לראות בכתובות שנמצאו בניצנה, בדרום-מערב הנגב: באחת הכנסיות באתר נתגלו כתובות המזכירות שלושה דורות של בני משפחה נוצרית אחת שכללה כמרים, נזירים וראשי מנזר — ממצא המעיד על התגבשותה של הנזירות המקומית הזאת על בסיס מאפיינים משפחתיים וקהילתיים.127 

			מרבית המקורות העוסקים בנזירות ארץ־ישראל במאה הרביעית עושים זאת אגב דיון בהתפתחותם של המקומות הקדושים ותנועת העלייה לרגל. פטרוני תנועת הנזירות בארץ, במיוחד באזור ירושלים ובית לחם, היו עולי רגל שנמנו עם האצולה במערב האימפריה. עם מייסדים אלו נמנו מלאניה ׳הקשישה׳ ורופינוס מאקווילֵאה (Aquileia, 411-345). פלאדיוס, שהגיע לירושלים בשנת 385 בערך והצטרף לנזיר אינוקנטיוס (Innocentius) בהר הזיתים, מוסר בחיבורו היסטוריה לאוסיאקה פרטים אחדים על מלאניה ׳הקשישה׳. מלאניה הייתה אצילה ממוצא ספרדי־רומי שהתאלמנה בצעירותה, הפליגה לאלכסנדריה בהשאירה את בנה מאחוריה, ומשם המשיכה למרכז הנזירות הנודע בהר ניטריה שמדרום לאלכסנדריה, שם פגשה את הדמויות המפורסמות של נזירות המדבר המצרי בשלהי המאה הרביעית. כשהגלה מושל אלכסנדריה את הנזירים האוריגניסטים לארץ־ישראל, ׳היא הלכה אחריהם ודאגה לצורכיהם מכיסה שלה׳.128 כמה שנים אחרי בואה לירושלים, ייסדה מלאניה מנזר על הר הזיתים שחיו בו חמישים נזירות, והיא עמדה בראשו עשרים ושבע שנים. 

			עם פועלה של מלאניה החלה להתעצב לראשונה דמותה הציבורית של נזירות נשים בארץ־ישראל.129 מנזרהּ שימש ערוץ תקשורת חשוב בין המזרח למערב, ויחד עם מנזרו הסמוך של רופינוס נטוותה והלכה רשת של מוסדות נזיריים בירושלים.130 עיקר עיסוקם של המנזרים הללו היה אירוח עולי רגל, מסורת שהשתרשה והעמיקה בדורות הבאים. אחד המפורסמים שבאורחי המנזרים בהר הזיתים היה אווגריוס מפונטוס (נפטר ב־399), שהגיע להר הזיתים במנוסתו מפני שערוריית אהבים מסוכנת שהיה מעורב בה בקונסטנטינופוליס בשנת 382/3.131 אווגריוס היה התאולוג החשוב ביותר של תנועת הנזירות במזרח, ובאמצעות תלמידו קסיאנוס (Cassianus) שעשה במחיצתו כחמש עשרה שנים, הגיעה תורתו גם למערב הלטיני.132 במהלך המאה החמישית תורגמו כתביו הרבים לסורית ועיצבו למעשה את עולם המחשבה האסקטי הסורי לדורות. אווגריוס שהה בהר הזיתים חודשים ספורים בלבד, ובעצתה של מלאניה המשיך למצרים. בפרק זמן קצר זה הוא קשר קשרי ידידות אמיצים עם קהילת הנזירים והנזירות במקום, שלהם שלח איגרות פדגוגיות ושני חיבורי הדרכה אסקטיים: האחד אל נזירים במנזרים שיתופיים ובקהילות (Ad monachos), והאחר עצות לבתולה (Sententiae ad virginem).133 קהילתם של מלאניה ורופינוס נזקקה לחיבורים מעין אלו לגיבוש אורח החיים הנזירי ולהסדרת יחסיה עם החברה שמחוץ למנזרים. ידועים אמנם חיבורי הדרכה לנזירים מתקופות מאוחרות יותר בארץ־ישראל, אך לא ידוע לנו על חיבור הדרכה לנזירות בארץ־ישראל דוגמת זה של אווגריוס לקהילת הנזירות בירושלים.134 

			דוגמה נוספת לקהילה נזירית שנוסדה סביב אתר קדוש בידי עולי רגל משכילים ממוצא אריסטוקרטי ממערב האימפריה, היא מנזרם של הירונימוס ותלמידתו פאולה בבית לחם (386).135 הירונימוס ופאולה בחרו לחקות את דרכם של מלאניה ורופינוס וייסדו אף הם צמד מנזרים, לגברים ולנשים. בשני המנזרים נהגו חיי נזירות מתונים יחסית, והנזירוֹת והנזירים עסקו אף הם באירוח עולי רגל ששוכנו באכסניה שנבנתה בסמוך.136 אמנם הירונימוס היטיב להכיר את חיי הנזירות במזרח ואף התנסה בהם במדבר הסורי, אך אף על פי שהשאיר אחריו ספרות נכבדה, אין בכתביו אלא מידע מועט בלבד על אודות אורח החיים במנזרי בית לחם.137 הירונימוס הסתפק בתרגום כתבי ההדרכה של פכומיוס (Pachomius) לחיי הנזירות, ולא כתב בנושאים אלה חיבורים משלו. תרומתו לאידאולוגיה הנזירית באה לידי ביטוי בשלושה חיבורים הגיוגרפיים שהוקדשו לפאולוס המצרי, למַלכוס הסורי ולהילריון הארצישראלי.138 עם זאת, בשנות התשעים של המאה הרביעית החלו מתגלעים מתחים ואף יריבות של ממש בין מרכזי הנזירות של הר הזיתים ובית לחם. מתחים אלו נסובו על המחלוקות התאולוגיות שהסעירו את הכנסייה בארץ־ישראל, ובמיוחד המחלוקת האוריגניסטית, אך הושפעו ודאי גם ממניעים אישיים.139 מרכז נזירות מוקדם אחר הקשור לאתרים הקדושים בירושלים היה המנזר השיתופי של פסאריון (Passarion, נפטר ב־428/9 בערך), ששכן במתחם כנסיית ציון הקדושה. פסאריון, הראשון ששימש ארכימנדריט נזירי ירושלים וסביבתה,140 ייסד גם בית תמחוי מחוץ לשער המזרחי של העיר.141

			בשנות השמונים של המאה הרביעית הזיקה בין תנועת העלייה לרגל להתפשטות הנזירות בארץ־ישראל כבר הייתה ניכרת לעין. רוב עולי הרגל היו כמרים ונזירים, ורבים מהם התיישבו לאורך נתיבי הצליינות ולקחו חלק בעיצוב המפה המתפתחת של המקומות הקדושים.142 נזירי ארץ־ישראל שימשו לעיתים תכופות מורי דרך ומארחים לעולי הרגל, ותרמו תרומה של ממש להתגבשותן של מסורות המקומות הקדושים ולמיקומן במרחב הגיאוגרפי הארצישראלי. יחסי הגומלין בין שתי התנועות — העלייה לרגל והנזירות — משתקפים יפה ביומן המסע של אגריה (384-381 בערך), ולמעשה אפשר למצוא להם עדות כבר בקורותיו של חריטון, חלוץ הנזירות במדבר יהודה בראשית המאה הרביעית.143 יתר על כן, ההתיישבות הנזירית במדבר יהודה ובבקעת הירדן והתפתחותה היא תוצר מובהק של המשיכה למקומות הקדושים והנוהג לעלות אליהם לרגל. שהרי מימוש ערכי הנזירות, ובייחוד ערכי ההתבודדות (ביוונית hesychia) והזרות (ביוונית xeniteia) דווקא במקומות הקדושים, לא היה רק מעשה חסידות דתית או מסע דבקות של נזירים ש׳רכשו כרטיס לכיוון אחד׳.144 המסע לארץ הקודש היה בעבור נזירים לא מעטים מסע לגיבוש זהותם הדתית והבניית סמכותם הרוחנית.145 תופעה זו עולה בבהירות בחיבור חיי פטרוס האיברי, שיצא למסע עלייה לרגל מקונסטנטינופוליס לירושלים בשנת 437/8, ולימים מילא תפקיד מכריע בהתפתחות הנזירות באזור עזה.146

			פעילותו של מרכז הנזירות הלטיני האריסטוקרטי בהר הזיתים הלכה והתרחבה בדור הבא, בהנהגתה של מלאניה ׳הצעירה׳, נכדתה של מלאניה ׳הקשישה׳. לאחר שייסדו בצפון אפריקה צמד מנזרים לנשים וגברים ועמדו בראשם, השתוקקו מלאניה ובעלה פּיניאנוס, בן למשפחה קונסולרית, ׳לעבוד את האל במקומות הקדושים׳ ובאו לירושלים בשנת 417.147 לאחר ארבע־עשרה שנות התבודדות במנזר הר הזיתים, ייסדה מלאניה מנזר נוסף (ב־431 או 432) ונאספו אליו כתשעים נזירות,148 אולם היא סירבה לעמוד בראשו. לאחר מות בעלה ייסדה מלאניה מנזר לגברים סמוך לכנסיית העלייה לשמים של ישוע.149 עם זאת, בחיבור חיי מלאניה מצטיירת הגיבורה כפטרונית של שרידי קדושים יותר מאשר כמייסדת וכאם מנזר.150 למרות פרישותה, אפשר ללמוד מהחיבור שהיא שמרה על קשרי ידידות עם משפחת הקיסר, ומסופר בו על קשריה עם חצר הקיסר יותר מאשר על הארגון ושגרת החיים במנזריה.151 בשנת 436 בערך נסעה מלאניה לקונסטנטינופוליס לפגוש את דודהּ וולוסיאנוס (Volusianus), מושלהּ לשעבר של רומא, שהתקבל לחצר הקיסר על ידי פטרונו של פלאדיוס, לאוסוס שתרם לבנייתו של מרחץ במנזרהּ של מלאניה.152 במהלך ביקורה בבירה קשרה מלאניה יחסי ידידות עם הקיסרית אודוקיה ובן טיפוחיה, פטרוס האיברי, קשרים שהתהדקו לימים בעקבות מסע העלייה לרגל של אודוקיה לארץ־ישראל והתיישבותה בירושלים.153 דמויות אלה מילאו בעשורים הבאים תפקיד חשוב בהנהגת הנזירות בפרט והחברה הנוצרית בארץ־ישראל בכלל. עם שובה לירושלים בנתה מלאניה גם קפלה למנזר הגברים ומרטיריון על הר הזיתים, וזה נחנך במעמד אודוקיה וקירילוס פטריארך אלכסנדריה.154 מעורבות פוליטית ונטיות אסקטיות היו אפוא שזורות זו בזו באמצע המאה החמישית. 

			פלאביה והיקליה, שעל מוצאן איננו יודעים דבר, נהגו במנזרים שייסדו לקלוט נזירים צעירים מאסיה הקטנה ולארח עולי רגל על פי הדרך שהתוותה מלאניה ׳הקשישה׳, שקלטה במנזרה את אווגריוס. באמצע המאה החמישית ייסדה פלאביה בגת שמנים מנזר לגברים וכנסייה לזכרו של יוליאנוס המרטיר.155 היא קיבלה למנזרה את תאוגניוס הקפדוקי (455/454) ומינתה אותו למנהל המנזר, ובהמשך — לראשו. לדברי קירילוס מסקיתופוליס, בחר תאוגניוס במנזרה של פלאביה לאחר שנוכח שמתנגדי ועידת כלקדון שלטו במנזרי עיר הקודש.156 היקליה בנתה את כנסיית הקַתיסְמָה על דרך ירושלים-בית לחם לציון המקום שבו עצרה המשפחה הקדושה לנוח בדרכה לבית לחם.157 בכנסייה זו קיבלה היקליה את הנזיר תיאודוסיוס, מי שלימים מילא תפקיד חשוב בהנהגת נזירות ארץ־ישראל וכנסיית ירושלים. לפי קירילוס מסקיתופוליס, גם אצל תיאודוסיוס הייתה זו הנאמנות הכלקדונית שעמדה ביסוד הצטרפותו למנזרה של היקליה דווקא.158 עיקר תרומתן של פלאביה והיקליה להתפתחות הנזירות בארץ־ישראל אינה טמונה דווקא בשני המנזרים שייסדו, אלא באופן נרחב יותר בתמיכתן הכספית בתנועת הנזירות ובתפקידן כפטרוניות שלה, אשר ניזון מקשריהן ההדוקים עם חצר הקיסר. עם זאת, למרות פעילותן העצמאית והנמרצת הסתייעו השתיים לעיתים קרובות בגברים כמורים רוחניים ובנזירים מסורים לניהול המוסדות שייסדו.

			רחוק ממרכז הכוח הכנסייתי בירושלים ומנתיבות הצליינות צמחה התיישבות הנזירים בדרומה של ארץ־ישראל במסלול שונה. בשלהי המאה הרביעית, בשיאם של הוויכוח האוריגניסטי במצרים ורדיפות נזירים שנחשדו בעמדות אוריגניסטיות, נמלטו רבים ממרכזי הנזירות שם, ובעיקר מסקטיס (Scetis), ומקצתם מצאו מפלט בעזה וסביבותיה. גלים של התקפות ופלישה של שבטי מדבר במהלך המאה החמישית דלדלו אף הם את שורותיהן של קהילות הנזירוּת במצרים, ורבים הצטרפו אל מושבות הנזירות שבאזור עזה. הגירתם לעזה של נזירים כריזמטיים כדוגמת אבא ישעיהו וברסנופיוס (Barsanuphius) במהלך המאות החמישית והשישית, הביאה להעתקת המרכז האינטלקטואלי של הנזירות מסקטיס לנזירות עזה, מרכז שהתקיים ברציפות מאז המאה הרביעית. עם זאת, שני הגורמים החשובים לצמיחת תנועת הנזירות בארץ־ישראל, קרי העלייה במעמד המקומות הקדושים והתפתחות התפיסה התאולוגית של ארץ הקודש, לצד גלי ההגירה הגוברים של נזירי מצרים, לא היו הגורמים הבלעדיים להתפתחות קהילות של נזירים בארץ־ישראל של שלהי העת העתיקה.159 מהמחצית השנייה של המאה הרביעית הפכו התרבות הנזירית וערכיה לחוד החנית של הנצרות המזרחית, והתהליכים המקומיים שצוינו כאן נשזרו במארג החיים של החברה הנוצרית ברחבי האימפריה הרומית כולה. 

			המאפיינים של נזירות ארץ־ישראל

			אחד המאפיינים הבולטים של קהילות הנזירים שהתפתחו בארץ־ישראל בשלהי העת העתיקה הוא הממד הקוסמופוליטי שלהן.160 הצטרפותם של נזירים ונזירות מרחבי האימפריה אל תנועת הנזירות בארץ־ישראל עשתה אותה לקהילה רב־גונית בעלת מגוון עמדות תאולוגיות ומסורות אסקטיות וליטורגיות. ואולם מה היו המאפיינים של התנועה? מה כללה ׳הספרייה׳ שלה? כיצד התעצבו אורחות חייה?

			מקובל על דעת חוקרים רבים כי הנזירות הארצישראלית, ובמיוחד הנזירות השיתופית (קוינוביטית), הושפעה מכתבי אב הכנסייה הידוע בסיליוס מקיסריה שבקפדוקיה. הרקע למוסכמה זו הוא, שנזירים רבים הגיעו לארץ־ישראל מאסיה הקטנה, ומקורות שונים מעידים על היכרות עם כתביו האסקטיים של בסיליוס. ואכן אין ספק שכתבים אלו השפיעו על התרבות הנזירית בארץ־ישראל, אך עם זאת לא היה זה מקור ההשראה היחיד לתנועה. לגבי נזירות מדבר יהודה, ברנאר פלוזן בחן את המקורות ששימשו את קירילוס מסקיתופוליס בחיבוריו ההגיוגרפיים על נזירי המדבר ומונה יותר ממאה עשרים מקומות שבהם העתיק קירילוס מחיבורי נזירוּת קודמים או הושפע מהם ישירות. בין אלה אפשר למנות את חיי אנטוניוס, היסטוריה של נזירי סוריה של תאודורטוס מקירוס, אמרות האבות, היסטוריה לאוסיאקה של פלאדיוס, ואת הקוינוניה של פכומיוס.161 למרבה ההפתעה, ברשימת המקורות הזאת נפקד מקומו של בסיליוס מקיסריה. אמנם אין להסתמך יתר על המידה על עדות שבשתיקה, אך אחרי ככלות הכול מטרת חיבורו של קירילוס הייתה לתאר נאמנה את חייהם של אבות הנזירות במדבר יהודה. לפיכך שאלת מקורות ההשפעה, האידאלים והמודלים הנזיריים שלהם נוגעת ישירות לעניין זה. אפשר לטעון שאף על פי שקירילוס לא נזקק בעליל לכתביו האסקטיים של בסיליוס, הרי גיבוריו ודאי הכירו את תורתו של האב הקפדוקי. בסיליוס עצמו, במחצית השנייה של המאה הרביעית, התכתב עם נזירים בהר הזיתים ובהם אינוקנטיוס, מי שלימים קיבל את פני פלאדיוס.162 יתר על כן, לקראת סוף המאה הרביעית היה בידיו של רופינוס עותק של התקנון הקצר של בסיליוס, שלאחר זמן מה תרגמו ללטינית.163 שותפתו של רופינוס, מלאניה ׳הקשישה׳, הייתה לדברי פלאדיוס משכילה מאוד ונהגה לקרוא ׳בכל כתביהם של הפרשנים הקדומים׳ כמו גם בכתביהם של ׳מחברים קלאסיים׳ כדוגמת אוריגנס ובסיליוס.164 תיאודורוס מפטרה, מחבר חיי תיאודוסיוס, מספר כי תיאודוסיוס (529-423), שהיה יליד קפדוקיה, הנהיג את נזיריו על פי משנתו של בסיליוס. בניסוח אמרותיו ׳העסיסיות׳, שאל תיאודוסיוס מהוראותיו של בסיליוס יותר מששאב מכל מקור נזירי אחר.165 

			החיבור חיי פטרוס האיברי הוא דוגמה נוספת לחשיבותם של כתבי בסיליוס בחוגי הנזירות בארץ־ישראל. ערב מותו אסף פטרוס האיברי את נזיריו ונשא דרשה שכללה הוראות רוחניות, וביניהן גם ההוראה לעסוק בקריאה ובלימוד תמידיים של כתביו האסקטיים של בסיליוס, וכן לנהוג על פי תקנותיו.166 לאחר מותו הורחבה הלאורה הצנועה שייסד ותחתיה נבנה קוינוביון בהנהגתו של תיאודורוס מאשקלון. ההסבה של הלאורה לקוינוביון יכולה להתפרש כמילוי צוואתו של פטרוס לנהוג על פי ערכי הנזירות השיתופית שטבע בסיליוס.167 במנזרם של ברסנופיוס ויוהנס באזור עזה, במאה השישית, נהוג היה לקרוא בכתביו האסקטיים של בסיליוס,168 ודורותאוס תלמידם אף הוא הִרבה לצטט בכתביו מחיבוריו של בסיליוס.169 

			ואולם המנהיגים הרוחניים הללו היו בקיאים לא פחות מכך גם בכתבי אווגריוס מפונטוס, המשכיל והפילוסוף שבהוגים אשר צמחו בתנועת הנזירות בשלהי העת העתיקה.170 חיבוריו עצות לבתולה ואל נזירים במנזרים שיתופיים ובקהילות היו בין החיבורים המוקדמים ביותר שעיצבו את אורח החיים הנזירי בארץ־ישראל בשלהי העת העתיקה.171 הראשון שבהם הוא מעין אוסף תקנות להסדרת החיים בקהילת הנזירוֹת של מלאניה בהר הזיתים. הקובץ מכיל חמישים ושש הוראות שנכתבו ביוונית ותורגמו ללטינית בידי רופינוס. החיבור אל נזירים במנזרים שיתופיים ובקהילות ארוך ומורכב יותר ומכיל מאה שלושים ושבע הוראות שנועדו למנזרו של רופינוס. אף על פי כן אין בין החיבורים שוני מהותי בנוגע לדרך החיים בשני המנזרים. החיבור שיועד לנזירות כולל תקנות להסדרת החיים בקהילה שנהגה שיתוף ברכוש.172 הוא מטיף לאהבת אמו של המשיח, הנזירות והמשרתות במנזר. נוכחות משרתים במנזרים מעידה על מעמדם החברתי הגבוה של הנזירים והנזירות ומפריכה את הדימוי הסטראוטיפי שלנו על חיי מנזר.173 אווגריוס יעץ לנזירות ליטול ספר לידיהן עם עלות השמש, ולאחר השעה השנייה לפנות לעבודתן. האידאל הנזירי של תפילה ללא הפסק (האיגרת הראשונה אל התסלוניקים יז, 5) וזכירת האל נמנים אף הם עם המלצותיו. אווגריוס משיא עצות בענייני טיפול בנזירות חולות ונזקקות, מזון ולבוש.174 הוא מעלה על נס את ערך היציבות (stabilitas) ודוחה את הנטייה של נזירים ונזירות לנדוד ממקום למקום.175 על הנזירה להימנע ממפגשים עם גברים ונשים נשואות ולהישמר מדיבור יתר, רכילות, ומ׳מעשיותיהן של נשים זקנות משוטטות׳.176 אל לה לצפות ב׳חגיגותיהם של שיכורים׳ ו׳ללכת לחתונות של זרים׳.177 תחת זאת על הנזירה לעסוק בצדקה ולטפח צייתנות. בדומה לכך אוסר אווגריוס על הנזירות מגע עם העולם שמחוץ לכותלי המנזר, וקשר עם נשים שאינן נזירות ועם גברים, ומזהיר את הנזירות שלא תהיינה ׳סקרניות יתר על המידה בדבר חייהם של אחרים׳.178 עם זאת, בכל הנוגע לצורת הארגון של המנזר שייסדה מלאניה בהר הזיתים, קובץ עצותיו של אווגריוס מאכזב למדי וכמוהו גם חיבורו של פלאדיוס. היעדר זה נובע ככל הנראה מהמטרה הדידקטית של חיבוריהם, שבדומה לכתביו האסקטיים של בסיליוס לא נועדו בעיקרם לעסוק בהיבטים ארגוניים.179 גם החיבור חיי מלאניה הצעירה של גרונטיוס מתאפיין במידע סלקטיבי. אין הוא מזכיר את מלאניה ׳הקשישה׳ ומנזריה שעל הר הזיתים, אם כי ייתכן שהדבר נבע לא רק מהאופי ההגיוגרפי של החיבור, אלא גם מקשריה עם ה׳מינות׳ האוריגניסטית שעוררו חשד כלפי המנזרים שייסדה.180 

			כמו כן ידוע אך מעט על המציאות ההיסטורית העומדת מאחורי חיבורו של אווגריוס אל נזירים במנזרים שיתופיים ובקהילות. מלבד הוראותיו של אווגריוס לציית לאב המנזר, אזכור האויקונומוס (oikonomos), הממונה על המשק והרכוש של המנזר,181 גם מחיבור זה קשה לדלות מידע על מנזריהם של מלאניה ורופינוס. בסדרה של מאה שלושים ושבע אמרות מספק אווגריוס בחיבורו מדריך קצר להתקדמות רוחנית: טיפוח המידות הטובות בחיי היומיום, מאבק במחשבות הרעות (logismoi) המוביל למצב של דיכוי התשוקות (apatheia) ולקונטמפלציה (מחשבה והתבוננות פנימית) על השילוש הקדוש.182 גם חיבור זה של אווגריוס מתאפיין בהיעדר מידע על חיי היומיום במנזר, ארגונו וקשריו עם החברה הסובבת בירושלים וסביבתה, ובאמרות כגון: ׳אוהב כסף לא יזכה לידיעה׳, או ׳רכוֹש ידיעה, לא כסף׳, הפזורות בחיבור.183 אלה אינן הוראות מעשיות לדרך החיים במנזר אלא עקרונות מנחים לתהליך ההתקדמות הרוחנית במסגרת חיי המנזר. 

			השפעתם של כתבי אווגריוס ובסיליוס לא הייתה מוגבלת לחבל ארץ זה או אחר בארץ־ישראל או לאחת הסיעות היריבות בשני הפולמוסים האוריגניסטיים שהסעירו את הכנסייה במאות הרביעית והשישית;184 הדבר משתקף היטב באסכולת הנזירות של עזה. הקורפוס הספרותי העשיר והמגוון של נזירות עזה עומד בניגוד בולט לאופייה ההגיוגרפי החד־ממדי של הספרות הנזירית של מדבר יהודה, שאינה מאפשרת לשחזר את דמותה האינטלקטואלית של קהילת נזירים זו. שורשיה של אסכולת הנזירות של עזה נעוצים בספרות ובפרקטיקה האסקטית הקדומה שאימצה כל מה שנראה ׳מועיל לנפש׳, ללא קשר לזהותו ולעמדותיו התאולוגיות של המחבר. מידת תועלתם של החיבורים השונים הייתה השיקול היחיד בהתקבלותם, וכך אפשר למצוא ביניהם את כתביהם של אבא ישעיהו האנטי־כלקדוני ושל אווגריוס מפונטוס האוריגניסט.185 אנו עוסקים אפוא בתרבות נזירית דינמית הנמצאת בתהליך גיבוש והערכה מחדש של מסורותיה ומקורותיה. 

			מיסוד הנזירות במדבר יהודה והפוליטיקה הכנסייתית 

			מדבר יהודה היה ידוע בעת ההיא בכינויים ׳מדבר ירושלים׳ ו׳המדבר של העיר הקדושה׳,186 כינויים ששיקפו את הזיקה העמוקה והמתמשכת בין המדבר לעיר הקודש ואת זהותם של נזירי מדבר יהודה כ׳תושבי ארץ הקודש׳.187 עיקר צמיחתה של נזירות מדבר יהודה במחצית השנייה של המאה הרביעית הייתה קשורה להתפתחות המקומות הקדושים ולתנועת העלייה לרגל. נזירות זו צמחה למעשה כשלוחה של מנזרי המקומות הקדושים ובמיוחד של מנזרי ירושלים. עם זאת, מנזריו הקדומים של חריטון בשולי המדבר התקיימו כמעט מאה שנים בלי שהובילו להתיישבות משמעותית נוספת של נזירים באזור. לפיכך אפשר לראות באותימיוס (377-473), שהגיע לארץ־ישראל בשנת 405 כעולה רגל ממליטנה (Melitene) בירת ארמניה הקטנה, את מייסדה בפועל של נזירות מדבר יהודה.188 

			אותימיוס החל את דרכו הנזירית עוד במולדתו, ואל ארץ־ישראל הגיע כנזיר בעל ניסיון.189 בשנת 411, לאחר כמה שנות התבודדות בלאורה של חריטון בפארן, הוא ייסד יחד עם תאוקטיסטוס, חברו הקרוב להתבודדות, קוינוביון על מצוק בנחל אוג, מדרום לדרך ירושלים-יריחו (דיר מוכליק).190 בעשור שלאחר מכן התבסס מעמדו כמנהיג חשוב של תנועת הנזירות וכאיש קדוש. אותימיוס דגל באידאל ההתבודדות (hesychia) כעיקרון חשוב בחיי הנזירות, ואימץ את מנהג נעוריו לצאת אל מעמקי המדבר בתקופת התענית של צום הארבעים (Lent) שלפני הפסחא. בשנים אלה פיתח אותימיוס קשרים הדוקים עם כנסיית ירושלים. תחילה נוצרו קשרים אלו סביב פעילותו לניצור שבטי הערבים באזור, שזכתה לתמיכתו של יובנאליס בישוף ירושלים (458-422), שאף ייסד בהמשך את ׳בישופות האוהלים׳ עבור השבטים הערבים.191 פעילות מיסיונרית מעין זו של נזירי ארץ־ישראל אמנם מתועדת במקורותינו, ובולטים במיוחד הילריון ואותימיוס, אולם נראה שהשליחות המיסיונרית לא הייתה יסוד מהותי בדרך החיים הנזירית, אלא בעיקר חלק מפועלו הכריזמטי של האיש הקדוש.192 בהמשך עזב אותימיוס את מנזרו יחד עם תלמידו דומיטיאנוס, אף הוא איש מליטנה, ונדד לדרומו של המדבר. תחילה התבודד במַרדַס (מצדה), ואחר כך ייסד קוינוביון בשוליו הדרומיים־מערביים של מדבר יהודה, ליד כפר בריכא.193

			אותימיוס התיישב לבסוף במישור אדומים, מדרום לדרך ירושלים-יריחו, רק חמישה ק״מ ממערב למנזרו הראשון בנחל אוג. הוא וכמה מתלמידיו הראשונים הגיעו מאזורים שהיו תחת השפעה בסיליאנית. ואולם אותימיוס שאב השראה רבה דווקא מתנועת הנזירות המצרית, ואת החשוב שבמנזריו, אשר נקרא על שמו, ייסד כלאורה (426-425 בערך).194 המנזרים של אותימיוס ותאוקטיסטוס פיתחו עם הזמן שיתוף פעולה, בדומה לקשרי הגומלין בין הקהילות השיתופיות מיסודו של פכומיוס בעמק הנילוס לקהילות מתבודדים במדבר המצרי. אותימיוס שלח פרחי נזירות לתאוקטיסטוס לשם הכשרה בטרם יפרשו לחיי התבודדות. מסלול הכשרה זה, שהפך למעין דפוס במנזרי מדבר יהודה, מצביע על היוקרה הרבה של הנזירות המתבודדת.195 כך נמצאה הדרך להפיג את המתח והיריבות הפוטנציאליים בין שתי צורות הנזירות הנפוצות, ולבסס ביניהן שיתוף פעולה הדדי. בקרבת יריחו, גראסימוס (נפטר ב־475), ידידו של אותימיוס שהגיע מליקיה, ייסד מנזר בשנת 455, שבדומה למנזריהם של אבא ישעיהו ותלמידיו נבנה כקוינוביון שסביבו פזורים תאי התבודדות.196 

			כמו קהילות ההתבודדות המצריות, גם הלאורות של חריטון ושל אותימיוס פיתחו מנגנונים של ארגון קהילתי. ימי השבוע הוקדשו אמנם להתבודדות, אך בסופי השבוע התכנסו הנזירים לתפילה ולימוד בכנסיית המנזר שבמרכזה של הלאורה. כל לאורה התקיימה גם כמערכת כלכלית זעירה שבה חולקו עבודות המנזר והאספקה בין נזיריה. לפיכך נדרשו גם מנהלנים שיפקחו על הניהול היומיומי של המלאכות השונות וקבלת אורחים. מגוריהם היו לרוב באזור המשותף במרכזה של הלאורה, אזור שהתפתח בהדרגה והפך לגרעין המקיים את פעילות המנזר כולו.

			הנטיות האסקטיות של אותימיוס לא מנעו ממנו ליטול חלק בהנהגת כנסיית ירושלים ולשתף פעולה עם יובנאליס בישוף ירושלים.197 קשר זה עם יובאנליס וכנסיית ירושלים הכשיר את הקרקע למעורבות עמוקה ומשמעותית יותר בענייני הכנסייה עם פרוץ המשבר שפקד את הכנסייה בעקבות ועידת כלקדון (451). המעורבות של נזירי מדבר יהודה בוויכוחים תאולוגיים כנסייתיים החלה כבר בראשית המאה החמישית. הגם שלא תמיד הבינו הנזירים את טיב המחלוקות התאולוגיות לעומקן, נוכל לומר כי הוויכוחים הללו שיקפו במידה רבה את תפקידה הציבורי של תנועת הנזירות ואת מקומה החשוב בחיים החברתיים והפוליטיים של הנצרות בארץ־ישראל בשלהי העת העתיקה.198 אותימיוס היה כנראה בין מנהיגיה הבודדים של הנזירות שלא תמך בהתקוממות האנטי־כלקדונית של נזירי ארץ־ישראל שהונהגה בידי תיאודוסיוס שמונה בידי המורדים לפטריארך ירושלים. עוצמת המרד והתמיכה הנמרצת שזכה לה מכל שדרות הנזירות הארצישראלית, מראות בבירור את המגמה האנטי־כלקדונית החזקה שרווחה בחוגים הללו. עמדת המיעוט של אותימיוס הניחה את היסודות לברית ארוכת שנים בין הפטריארכיה הכלקדונית של ירושלים לבין נזירי מדבר יהודה נגד הכוחות האנטי־כלקדוניים שגברו בסופו של דבר במצרים ובסוריה.199 הברית בין יובנאליס, אודוקיה — אשר חזרה בה בינתיים מעמדתה הראשונית האנטי־כלקדונית — ואותימיוס הובילה למינויים של נזירים מהלאורה של אותימיוס למשרות שונות בכנסיית ירושלים,200 ובכך נזרעו למעשה הזרעים הראשונים של מיזוג בין התרבות האסקטית לממסד הכנסייתי בארץ־ישראל.201

			לאחר מות אותימיוס הפך תלמידו סבאס (532-439) למנהיגה הבולט של נזירות מדבר יהודה.202 סבאס הגיע לארץ־ישראל מקפדוקיה (457), וכמו אותימיוס לפניו, גם הוא התנסה בחיי נזירות לפני שעלה לרגל לארץ הקודש. תחילה הצטרף סבאס לקוינוביון של פסאריון בהר ציון, ולאחר מכן נדד אל הלאורה של אותימיוס. כנהוג בעת ההיא, נשלח סבאס על ידי מורו לתקופת הכשרה בקוינוביון של תאוקטיסטוס, שם עשה כשמונה עשרה שנים. זמן מה לאחר מות אותימיוס, בשנת 474, עזב סבאס את מנזר תאוקטיסטוס לטובת חיי התבודדות במעמקי המדבר, בנחל קדרון, שם החלו להתקבץ סביבו נזירים (478). סבאס ייסד במקום לאורה, בין היתר בתמיכת הפטריארך מרטיריוס, שאותו הכיר מתקופת שהותם המשותפת במחיצת אותימיוס. הלאורה, שנודעה בכינוי הלאורה הגדולה, הייתה מוסד גדול מאוד בשטחו שכלל בית חולים, אכסניה, כנסיות אחדות, ספרייה ובה סקריפטוריום המתקיים עד ימינו כמנזר פעיל.203 קירילוס תיאר את מעשה ההקמה במילים הבאות: 

			סבאס עשה אפוא בערוץ הזה חמש שנים בבדידות, כשהוא משוחח בלבו בשקט עם האל ומטהר את עין הדעת כדי ׳להביט בפנים מגולים בתהילת אלוהים׳ (האיגרת השנייה אל הקורינתיים ג, 18), אחרי שהובסו כבר הרוחות הרעות על ידי תפילותיו הבלתי פוסקות וקרבתו לאלוהים. וכך היה שבשנה הארבעים וחמש לחייו [שנת 483], הפקיד אלוהים בידיו הנהגת נפשות [...] כך החל לקבל את כל הבאים אליו. ובכן, רבים מאוד מקרב המתבודדים המפוזרים בסביבה ו׳הרועים׳ באו להצטרף אליו [...] ולכל אחד מהם בבואו אליו הקצה סבאס מקום הולם, שהיה בו תא קטן ומערה, ובחסד האל הגיעה קהילתו לשבעים איש [...] והוא היה להם מנהיג, מורה דרך ורועה. וקודם כול בנה סבאס מגדל על הגבעה שבקצה הצפוני של הערוץ אחרי העיקול, בכוונה לתפוס את המקום, שעדיין לא היו לו תובעים. מכאן התחיל להקים את הלאורה, בחסדה ובסיועה של ׳רוח הקודש המדריכה אותו׳ (יוחנן טז, 13). באמצע הערוץ בנה בית תפילה קטן והציב בו מזבח מקודש, וכל אימת שזכה לביקור של אורח בעל הסמכה לכמורה, היה מבקש ממנו לערוך טקס העלאת הקורבן.204

			סבאס התגלה כמנהיג נמרץ ובעל כישרון ניהול. הוא פיתח במנזרו בהדרגה סדר יום קבוע שעל פיו התנהלו חיי המנזר, וסדר זה שימש בהמשך גם את שאר המנזרים ברשת המנזרים שייסדו הוא ותלמידיו באזור הלאורה הגדולה, ואף קבע תקנות עבורם.205 ככל שגדלה קהילת הנזירים נדרש סבאס יותר ויותר להשקיע את מרצו בניהול מערך המנזרים שבאחריותו. הדבר דרש יצירת רשת גיוס של תמיכה כספית, וגם הזרמת דם חדש של מצטרפים למנזרים עצמם.206 מערך המוסדות האדיר בהנהגת סבאס כלל גם אכסניות בירושלים וביריחו, ותחת סמכותו היו גם המנזרים של אותימיוס ותאוקטיסטוס. ה׳לאורה החדשה׳, מדרום לתקוע, שנוסדה בידי קבוצת נזירים מהלאורה הגדולה לאחר שמרדו במנהיגותו של סבאס ופרשו ממנה, נבנתה במתכונת צנועה ואכלסה בשיאה יותר ממאה מתבודדים. לאחר מותו של סבאס היה מנזר זה למבצרה של התנועה האוריגניסטית בארץ־ישראל עד ועידת קונסטנטינופוליס (553).

			בעקבות אותימיוס מורו, חיזק סבאס את מעמדה של פטריארכיית ירושלים כפטרוניתה של קהילת הנזירים שבהנהגתו. ככל שהתעצם מעמדו של סבאס כמנהיג תנועת הנזירות במדבר יהודה, כך גם העמיק חלקו בהנהגת כנסיית ארץ־ישראל עצמה. לימים היה סבאס לשליחה של פטריארכיית ירושלים בארץ־ישראל ובקונסטנטינופוליס (512-511, 531), ואף נהנה מקשרים קרובים בחצר הקיסר.207 

			בהמשך התבססו קשרים הדוקים בין הלאורה של סבאס לבין הקוינוביון הגדול הסמוך של תיאודוסיוס, קפדוקי אף הוא, בדומה ליחסים שבין מנזרי אותימיוס ותאוקטיסטוס.208 תיאודוסיוס המשיך את מסורת הנזירות השיתופית שייסד אותימיוס ואשר התפתחה ברבות הימים במנזריהם הגדולים של מרקיאנוס ליד בית לחם ושל רומאנוס ליד תקוע, שניהם בוגרי הקוינוביון של פסאריון בירושלים.209 תיאודוסיוס החל את דרכו כנזיר בירושלים והיה קשור אל כנסיית התחייה (האנסטסיס). בהמשך עבר לאזור בית לחם אל כנסיית הקתיסמה, ולאחר מכן הצטרף למנזריהם של מרינוס ולוקס, שהיו בין תלמידיו הראשונים של אותימיוס. לאחר תקופה קצרה של חיי התבודדות במדבר הוא ייסד מנזר משל עצמו (479).210 הקוינוביון של תיאודוסיוס, שנוסד באותו הזמן בערך שבו הוקמה הלאורה של סבאס, התפתח גם הוא במהירות רבה והפך לקהילה מדברית גדולה ביותר שמנתה כארבע מאות נזירים בעת מותו של תיאודוסיוס.211 המנזר נהנה מתרומה גדולה של איש אצולה מביזנטיון והיה למוסד עשיר ובעל קרקעות בבקעת הירדן. המכלול הנזירי הגדול כלל בין היתר: שלוש אכסניות שנועדו לנזירים, להדיוטות ולעניים; שלושה בתי חולים ובית מחסה לנזירים חולי נפש, וארבע כנסיות — שלוש שימשו לתפילה בשפות הדיבור העיקריות של הנזירים (יוונית, ארמנית ובסית־גאורגית), והכנסייה הרביעית שירתה את הנזירים חולי הנפש.212 הצמיחה האדירה של מנזר תיאודוסיוס מלמדת על התבססות אורח החיים הקוינוביטי כגורם חשוב בנזירות המדבר בשלהי המאה החמישית, שהרב־גוניות התרבותית הייתה לסימן ההיכר המובהק שלה.213 תיאודוסיוס אימץ את עקרונות הנזירות הבסיליאנית ויישם אותם בניהול מנזרו, כפי שאפשר ללמוד מהעיסוק הנמרץ במנזר בפעילויות צדקה, אירוח וטיפול בחולים. למעשה שימש המנזר לא רק כקוינוביון רגיל אלא גם כמוסד סעד של ממש.214 

			תנופת הבנייה במדבר בימי סבאס ותיאודוסיוס תרמה לעלייה במספר המנזרים והנזירים שהפכו את המדבר ל׳עיר השמימית׳.215 יוקרתה הגוברת של נזירות המדבר השתקפה הן בעלייתם של נזיריה במדרג המשרות הכנסייתי, הן בהכרה הרשמית שהעניקה הפטריארכיה למנהיגיהם. כך למשל, סבאס ותיאודוסיוס, האחד ראש הלאורה הגדולה במדבר והאחר ראש הקוינוביון הגדול במדבר, התמנו למשרות ארכימנדריטים של כל נזירי הפטריארכיה; סבאס לממונה על יושבי הלאורות והמתבודדים ותיאודוסיוס לממונה על נזירי הקוינוביה (492). מינוי יוקרתי זה הגביר אף הוא את מעורבות השניים בענייניה הכנסייתיים של הפטריארכיה ובמאבק למען העמדה הכלקדונית, ובכך הגיע לשיאו שילובם של נזירי ׳מדבר ירושלים׳ בחיי כנסיית ארץ־ישראל. הנזירים, כאמור, היו לגורם חשוב במסע התעמולה הכנסייתי להגנה על החלטות ועידת כלקדון, מסע שהושפע מהמדיניות הדתית שהנהיגו הקיסרים זנון (491-474) ואנסטסיוס (518-491), וכן מפעילותם האנטי־כלקדונית הנמרצת של סוורוס מאנטיוכיה (465-538 בערך) ופילוקסנוס ממאבוג (523-440). התהליך של השתלבות הנזירים בממסד הכנסייתי ושל חיזוק האחיזה הפטריארכלית במנזרים הואץ גם על ידי מינוי פטריארכים מקרב נזירי המדבר כדוגמת מרטיריוס (פטריארך בשנים 486-478) ואליאס (516-494), שהיו מתלמידיו של אותימיוס. העלייה ההדרגתית במעמדה של הנזירות השיתופית הנוחה יותר לקבל מרות ממסדית מדפוס הנזירות האנאכורטי, אף היא האיצה את תהליך ההשתלבות של תנועת הנזירות בהנהגה הכנסייתית. 

			אחד מרגעי השיא ששיקפו את הקשר העז בין מקורות הכוח הכנסייתיים בירושלים להנהגת נזירות מדבר יהודה, היה בזמן המרד של נזירי ירושלים והמדבר במדיניות הדתית של הקיסר אנסטסיוס. לדברי קירילוס מסקיתופוליס, לכינוס המחאה בשנת 516 בהנהגת סבאס ותיאודוסיוס, שבו הביעו את תמיכתם בעמדות התאולוגיות של ועידת כלקדון, נהרו אלפי נזירים: ׳ומכיוון שאף כנסייה לא יכלה להכיל עם כה רב, הוחלט שיבואו כולם לכנסיית סטפנוס הקדוש המרטיר הראשון, שהייתה גדולה מספיק כדי להכיל את ההמון׳.216 ייתכן שקירילוס הפליג במספר המורדים, אך אין ספק כי הבחירה בחצר כנסיית סטפנוס כזירת המחאה לא הייתה מקרית. בתודעת הכנסייה הארצישראלית היה זה מקום קדוש רווי סמליות, סמכות רוחנית וכוח אימפריאלי הקשור לשמה של הקיסרית אודוקיה. בעקבות המחאה נשלחה אל הקיסר אנסטסיוס ׳עצומה ועתירה מאת תיאודוסיוס וסבאס הארכימנדריטים ושאר ראשי המנזרים והנזירים המתגוררים בעיר הקדושה של אלוהים ובכל המדבר אשר סביבה ובאזור הירדן׳,217 הקוראת בשם ׳תושבי ארץ הקודש׳ למנוע את המינוי המתוכנן של פטריארך אנטי־כלקדוני לפטריארכיית ירושלים, קריאה שהביאה בסופו של דבר לביטול הגזירה.218 

			בימי פריחתה התאפיינה אפוא התרבות האסקטית של נזירות מדבר יהודה לא רק בזיקתה למקומות הקדושים ולסמכות הרוחנית שהייתה מעוגנת בהם, אלא גם בשלושה יסודות מהותיים נוספים: קבלת מרות הבישופות, היווצרות היררכיה ברורה של מורים ותלמידים בתוך המנזרים, וחיזוקה המכוון של הנזירות הקוינוביטית. שלושה מאפיינים אלה עלו בקנה אחד עם העקרונות שאומצו בוועידת כלקדון, אשר בעקבותיהם הוכפפו המנזרים לפיקוחם של הבישופים, והנזירים נקראו לממש את חיי הנזירות בתוך קהילותיהם.219 נזירות מדבר יהודה המשיכה לשגשג עד התקופה הסוערת של הכיבוש הפרסי הקצר (628-614) והכיבוש המוסלמי שלאחריו (634).220 חיוניות חיי הנזירות במדבר בעת ההיא משתקפת היטב בחיבור אחו רוחני של הנזיר יוהנס מוסכוס, שהרבה לנדוד בין מרכזי הנזירות במזרח.221 ואולם מן הראוי לציין, שההיסטוריה המפוארת של נזירות מדבר יהודה, שהייתה בעלת משקל פוליטי ותאולוגי כביר, ושורטטה כאן בקווים כלליים, אינה מהדהדת כלל מקורפוס הכתבים העשיר והמגוון ששרד ממרכז נזירי אחר בארץ־ישראל, הלוא היא נזירות עזה.

			נזירות עזה במאות החמישית והשישית

			אחד הפרקים המרשימים בהיסטוריה של תנועת הנזירות של שלהי העת העתיקה במזרח נרשם במסורת העשירה של נזירות עזה שנזכרה לעיל, אשר פרחה בעת ובעונה אחת עם שגשוגם של מרכזי הנזירות בירושלים ובמדבר יהודה.222 הייתה זו קהילה נזירית אינטלקטואלית שפעלה בעזה ובסביבתה הכפרית מהמאה הרביעית עד המאה השביעית,223 והניבה מבחר מגוון של חיבורים ספרותיים: תקנות לנזירים, חיבורים היסטוריים, הגיוגרפיות, אוסף עשיר ומרתק של שאלות ותשובות, איגרות וחיבורים פולמוסיים. לעומת הכתיבה התמציתית והתכליתית המאפיינת את התקנונים לנזירים, ובשונה מהתיאור הסטראוטיפי השגור בכתיבה ההגיוגרפית העוסקת בקדושים וגיבורים, בספרות שהתחברה בחוגי הנזירות של עזה מצויים תיאורים מפעימים של אותם רגעים המאפיינים את שגרת חיי הנזירים והמדריכים הרוחניים, באופן החושף אותם כבני אנוש בשר ודם; מתחים פסיכולוגיים, תנודות נפשיות, רגשי תסכול, תחושות של הִתעלות רוחנית ומצוקות אנושיות נפוצות — כל אלה מתועדים באריכות, ויש שהם מתוארים בנימה אישית ואינטימית. שלא כנזירות מדבר יהודה, אשר זכתה בעשורים האחרונים למחקר ספרותי וארכאולוגי יסודי ומעמיק, אין בידינו סקרים ארכאולוגיים נרחבים של אזור עזה או פרסום מדעי של הממצאים מהאתרים שנחפרו.224 לפיכך ידיעותינו על התרבות החומרית של נזירות עזה מעורפלות למדי. ואולם השתמרות הקורפוס הספרותי הרחב של נזירות זו מאפשרת היכרות מעמיקה עם מאפייניה האינטלקטואליים והתפתחות עולמה הרוחני.

			דור ההמשך של הילריון וראשית התבססות הנזירות באזור עזה במאה החמישית

			כפי שנאמר בתחילת הפרק, ראשיתה של נזירות עזה כרוכה בשאלה הרחבה יותר של ראשית נזירות ארץ ישראל. התחלה זו קשורה בשמו של הילריון, שעל התיישבותו הנזירית ידוע מעט מאוד מחיבורו של הירונימוס ומהאיזכור של סוזומנוס בהיסטוריה כנסייתית. בספר השישי של היסטוריה כנסייתית נדרש סוזומנוס פעם נוספת לנושא נזירות ארץ־ישראל, וגם הפעם תיאורו כללי למדי ונעדר ממנו כל רמז לנזירות ירושלים ולזו של מדבר יהודה.225 סוזומנוס מסתפק בקביעה הכללית שמוסדות נזירות רבים התקיימו בפלסטינה, ושרבים מאלה שהתקיימו בימי קונסטנטיוס המשיכו לטפח אורח חיים זה. שלא כדוגמת הירונימוס, אשר ביקש להצניע את תלמידי הילריון, הוא מזכה אותנו בתיאור זה בידיעות חשובות על דור ההמשך של הילריון, ואפשר שעמדו לרשותו מקורות מקומיים מן האזור. תחילה הוא מציין את שמותיהם של שניים מבין הבולטים שבחוגו של הילריון, הלוא הם הסיכס (Hesychas) ואפיפניוס. הסיכס היה תלמידו ובן לווייתו של הילריון והוא התיישב במקום שבו ישב מורו הילריון. הסיכס, שהיה ככל הנראה בכיר תלמידיו של הילריון, נזכר גם אצל הירונימוס, והוא זה אשר חטף את גופת הילריון מקפריסין והביאה לקבורה בטקסיות רבה במנזר במיומא.226 דרכו הנזירית של אפיפניוס מתוארת כאן בקצרה: הוא חונך בידי המפורסמים שבין הנזירים וכן שהה תקופות ארוכות במצרים, ולדברי סוזומנוס ׳הוא האדם המכובד ביותר תחת השמים׳.227

			סוזומנוס כותב כי באותה עת היו במנזרים ליד בית אלאה ארבעה אחים נזירים, סלמינס, פסוכון, מלכיון וכריספון, שמוצאם היה ממשפחה אצילית. ארבעת האחים התחנכו אצל הילריון. כמו כן הוא מזכיר נזיר נוסף, אמוניוס יליד עזה, שגר במרחק עשר סטדיות מהאחים, ליד כפר כוברה.228 פרק זה על אודות התלמידים נחתם בתיאור קצר של סילוואנוס (Silvanus), שהיה אחד הנזירים המפורסמים באזור עזה. ׳אני חושב שסילוואנוס, יליד ארץ־ישראל, היה נזיר באותה העת במצרים. לאחר מכן עבר להתגורר בסיני ומשעזב את המקום ייסד בנחל גרר קוינוביון גדול.׳229 מתיאור זה עולה כי גם שאלת דור ההמשך מוצגת בחיבורו של סוזומנוס בהקשר כללי של הנזירות באימפריה. תחילה הוא כותב על נזירי ניטריה וקליה, לאחר מכן על תלמידי הילריון וסילוואנוס, והוא מסיים את התיאור בסיפורים על אודות נזירי סוריה.230 יש להדגיש שוב כי בשעה שסוזומנוס ניגש לתאר את נזירות ארץ־ישראל עמדו לנגד עיניו אפיפניוס, הילריון ויורשיו בעזה ובסביבתה בלבד. ידיעה נוספת על נזירות עזה נזכרת אצל סוזומנוס בספר השביעי, והיא נוגעת לאחים זנון ואייאקס (Aiax), שחיו בימיו של תיאודוסיוס הראשון (395-379), וסבלו מהתעללות מצד הפגאנים. סוזומנוס כותב כי הפרטים שמסר על השניים הם פרי חקירתו. השניים בחרו בחיי נזירות, אך הוא מדגיש כי הם לא בחרו להיות הרמיטים במדבר אלא התיישבו בעזה. אייאקס עמד בראש הכנסייה בביתוליון וזנון מונה לראש כנסיית מיומא. סוזומנוס מוסר עדות אישית על אודות זנון, שבזמן ששימש כבישוף מיומא מעולם לא נעדר מן התפילות ומן הליטורגיה.231

			עדותו הקצרה של סוזומנוס על סילוואנוס היא חיצונית לאפופתגמטה ומכאן חשיבותה. מישל ואן פריס תוהה ובדין מדוע בחר סוזומנוס לתאר את סילוואנוס וחבורתו דווקא, שהרי היו נזירים רבים אחרים.232 ייתכן כי אף במקרה זה הפרטים שנודעו לו על אודות סילוואנוס ותלמידיו מקורם במקורות מקומיים מאזור עזה ובית־גוברין, כלומר לא בחירה מודעת או סינון מקורות לפנינו, אלא מקריות שיסודה במקורות שעמדו לרשותו של סוזומנוס. 

			אמרות רבות נמסרו בשמו של סילוואנוס באפופתגמטה, וניתן ללמוד מהן על הנהגתו הרוחנית ועל דמותו.233 סילוואנוס נולד בפלסטינה, הוכשר לחיי נזירות במצרים ועמד בראש קהילה של שנים־עשר נזירים בסקטיס. הוא מתגלה כאב רוחני שניחן ביכולת נבואה וחיזוי העתיד. הוא ניחש את שאלות התלמידים וידע על חטאיהם עוד בטרם התוודו בפניו. סילוואנוס נמנה עם זרם נוטשי המדבר המצרי בסוף המאה הרביעית, ובשנת 380 בערך עברה קהילתו לסיני. משם נדדו סילוואנוס ותלמידיו לאזור עזה וייסדו מנזר בנחל גרר.234 בראי המקורות ההיסטוריים מצטיירת קהילתו הנזירית של סילוואנוס כקהילה משכילה, כפי שמעידה נוכחותו של מרקוס הקליגרף. עם תלמידיו נמנו נזירים אחדים בעלי שם, כדוגמת זכריאס (Zacharias) שגילה ספר כתוב עברית;235 זנון (Zenon), לימים מורו הרוחני של פטרוס האיברי, ונטראס (Netras), שנתמנה לבישוף פארן שבסיני. סילוואנוס ותלמידיו הנהיגו אורח חיים דומה לזה של הנזירים במצרים, כלומר הם התבודדו כל אחד בתאו במשך כל ימות השבוע וכל אחד עסק בתאו בתפילות ובמלאכות כפיים שונות, ובשבת וביום ראשון התכנסו לתפילות ולסעודה. סילוואנוס נהג לבקר את הנזירים בתאיהם בשבת וביום ראשון בלבד.236 סילוואנוס נפטר לפני שנת 414, וליורשו בראשות המנזר מונה תלמידו זכריאס. זה היה מעורב לדברי סוזומנוס בגילוי שרידי הנביא זכריה בן יהוידע (דברי הימים ב כד, 22-20) בכפר זכריה הנמצא בתחומה של בית־גוברין, ובאמצעות פולחן זה נוצר קשר עם קהילתה של מלאניה ׳הצעירה׳ בירושלים.237

			תלמידו של סילוואנוס זנון, המכונה הנביא (נפטר בשנת 451), מילא תפקיד חשוב בנזירות ארץ־ישראל במאה החמישית. עיקר ידיעותינו עליו מחוץ לאפופתגמטה הן מפרי עטו של יוהנס רופוס, אשר הקדיש לו את הפרק השמיני של ספרו פלרופוריות (Plerophoriae), שנכתב ככל הנראה בשנים 518-512). וכן מצויות ידיעות לא מעטות עליו בחיבורו של רופוס חיי פטרוס האיברי.238 יוהנס רופוס מתאר את זנון כנביא וכנזיר נודד (מתכרכנא) שהרבה לנדוד בין מרכזי נזירות שונים, וכך נשתמרה עדות על אחד מביקוריו בירושלים שבו התפלל בעיר, ושאחריו המשיך למנזר ליד הכפר אמאוס וחולל שם ניסים ומסר הדרכה רוחנית. הוא הגשים במובהק את אידיאל הנזירות הארמיטית, אך יחד עם זאת הוא נהג לקבל נזירים ממקומות שונים ולהעניק להם הדרכה רוחנית. גם באפופתגמטה הוא מופיע כמי שדגל באידאל ההתבודדות והעדיף שלא להתיישב במקום קבוע. מתוך חיבור זה נראה כי על התקופה הראשונה של זנון בסקטיס אין הרבה ידיעות. הוא ביקר בסקטיס את אבא אלפידיוס שמוצאו מפלסטינה ושהה בחברת סילוואנוס בסיני, אולם רוב הידיעות עליו הן מארץ־ישראל מהמחצית הראשונה של המאה החמישית. כמה מן האנקדוטות על אודותיו נאספו כשלושים וחמש שנה לאחר מותו בידי הפילוסוף אינֶאַס מעזה בחיבורו האפולוגטי תאופרסטוס (Theophrastus).239 סיפורים אלה השתמרו ביוונית רק בכתב־יד אחד, ומכאן שככל הנראה לא היו בעלי תפוצה רחבה. עדות זו מלמדת על קשרים מסוימים שהתקיימו בין קהילות הנזירים לחוגים האינטלקטואליים באזור עזה בעת ההיא.240 בין הנזירים המפורסמים שפנו לבקש את הדרכתו של זנון היו פטרוס האיברי ובן לווייתו יוהנס שנהגו לבקר אצלו בקביעות בכפר שערתא, דרומית־מזרחית לעזה, שבו התגורר באותה העת, ושככל הנראה שם היה מנזרו.241 זנון נתפס בעיני בני דורו כמורה רוחני, ומלבד פטרוס ויוהנס שפנו לבקש את הדרכתו קיימות עדויות גם על נזירים מצריים שפנו אליו ואף ביקשו ממנו לפרש את דברי הכתוב באיוב טו, 15. הוא נזכר גם כמדריכו הרוחני של סטפנוס, שהיה דיאקון בירושלים ועזב את העיר לאחר ועידת כלקדון.242 יוהנס רופוס מוסר שזנון התבודד כשנה לפני מותו, וייתכן, כפי ששיער ואן פריס, שהפרישה וההתבודדות המוחלטת של אבות כאבא ישעיהו וברסנופיוס לפני מותם היו אופייניות לנזירות אזור עזה.243

			אבא ישעיהו: הדרכה נזירית ודפוסי הנהגה 

			אחת הדמויות הדומיננטיות בתולדותיו של מרכז הנזירות באזור עזה במחצית השנייה של המאה החמישית היא זו של אבא ישעיהו, אשר הטביע את חותמו המיוחד על אופיה של נזירות זו הן בדפוסי ההנהגה הנזירית והן בתפיסת מכלול ההיבטים של חיי הנזירות. אבא ישעיהו נזכר בחיבורים שונים שמקורם בחוג הנזירות של עזה244 ובביוגרפיה קצרה שנשמרה בשלמותה רק בתרגומה הסורי, והמיוחסת לסופר זכריה הרטור (זכריה סכולסטיקוס) שהיה מקורב לחוג זה בדור שלאחר מכן.245 אבא ישעיהו היה נזיר מצרי שהוכשר כנזיר במנזר שיתופי (קוינוביון) ולאחר מכן התבודד במדבר.246 בהתבודדותו משך אליו מעריצים רבים וכדי להתרחק מהם החליט להגר לארץ־ישראל, וביקש להגשים שם את האידאל הנזירי של הקסניטאה (xeniteia, זרות).247 לאחר ביקור בירושלים ובאתרים הקדושים שבה השתקע ב׳מדבר׳ שליד אלותרופוליס (בית־גוברין), וגם שם נודע שמו ברבים ואף אנשי שלטון החלו משחרים לפתחו.248 לבסוף פרש ישעיהו לאזור עזה במאמץ לחמוק מהמון המעריצים, נזירים והדיוטות כאחד שצבאו על פתחו כדי לזכות בסעד והדרכה רוחנית.249 הוא הקים שם מנזר שיתופי, ככל הנראה לאחר ועידת כלקדון (451), ובמסגרתו התקיימו צורות שונות של נזירות מתבודדים כפי שנהגו באותה עת גם גראסימוס בבקעת הירדן והארכימנדריט שנוטה (Shenoute) במצרים.250 ישעיהו עצמו הסתגר לבד בתאו ויצר קשר עם העולם החיצון רק באמצעות תלמידו פטרוס המצרי.251 אולם גם בתנאי ההתבודדות הקיצונית הוא המשיך לקיים את הנהגתו הרוחנית בתיווך תלמידו עד יום מותו. בכך עיצב אבא ישעיהו דפוס מיוחד של הנהגה רוחנית אשר אומץ במחצית הראשונה של המאה השישית תחת הנהגתם של ברסנופיוס ויוהנס. אבא ישעיהו אף עמד בקשר עם הפילוסוף והרטור הידוע אינאס מעזה, שהרבה להיוועץ בו בשאלות הנוגעות להבנת כתבי הפילוסופים אפלטון, אריסטו ופלוטינוס, וזאת למרות העובדה שישעיהו לא זכה להשכלה פילוסופית.252 יש בכך עדות לפתיחות אינטלקטואלית מסוימת בחוג זה וכן לקשר עם מרכז ההשכלה שהתפתח בעזה בתקופה זו, אם כי נראה שאין להגזים בפתיחות זו, שכן ישעיהו ביטא למעשה בדבריו מגמה אנטי־השכלתית ואף יצר מעין אידאליזציה של ׳בורות שביראת האל׳.253 מקרוב ומרחוק היו נועצים בישעיהו בשאלות הנוגעות לתחומים שונים של החיים ובמיוחד בעניינים הנוגעים לחיי הדת והנזירות ואף בסוגיות תאולוגיות.254 הביוגרפיה מייחסת לישעיהו כתבים רבים העוסקים בהדרכה לנזירים ובצדדים השונים של חיי הנזירות.255 דברים אלו מכוונים בוודאי לחיבור אסקטיקון (Asceticon) המיוחס לו.256 לאחר ועידת כלקדון הפך אבא ישעיהו לאחד המנהיגים החשובים של ההתנגדות האנטי־כלקדונית בארץ־ישראל, לצד חברו פטרוס האיברי.257 בערוב ימיו אף זומן ישעיהו יחד עם פטרוס האיברי בידי הקיסר זנון לקונסטנטינופוליס (488), ככל הנראה כדי לשכנעם לתמוך במדיניות הפשרה הכנסייתית של ה׳הנוטיקון׳, אך הוא השתמט מהנסיעה בתואנה של מחלה בעוד פטרוס ברח והסתתר בפניקיה.258 אבא ישעיהו מת במנזרו באוגוסט 491 והשאיר את תלמידו פטרוס המצרי כיורשו.259

			הוראותיו הרוחניות של אבא ישעיהו לוקטו באסקטיקון (Asceticon), אוסף מאמרים (logoi) קצרים הדומה מעט בסגנונו לאמרות האבות (Apophthegmata), יותר מאשר להוראות (didaskaliai) של דורותאוס, ובתכניו לספרות הנזירית המצרית. האסקטיקון נכתב במקורו ביוונית ותורגם תוך זמן לא רב לשפות נוספות. החיבור מכיל בעיקר הוראות, דעות ועצות לנזיר המתבודד למחצה, ולצידן פרשנות אסקטית למבחר קטעים ומושגים מכתבי הקודש. חיבור זה שונה אפוא מאמרות האבות ומחיבוריו של אווגריוס העוסקים על פי רוב במציאות של נזירוּת ארמיטית, ובמוקד עיונו נמצאת מציאות מורכבת יותר של נזירות שיתופית ומתבודדת כאחד. רבים ממאמרים אלו מבוססים ככל הנראה על מכתבים של הדרכה רוחנית שנכתבו ללא כוונה ליצור חיבור ספרותי, ונערכו בידי פטרוס המצרי, תלמידו של ישעיהו, ואולי אף בידי תלמידיו של פטרוס. בחיבור משתקף דמיון כלשהו לספרות נזירית קודמת — כמו אפופתגמטה, היסטוריה לאוסיאקה של פלאדיוס, מכתביו של אנטוניוס, כתביו של אווגריוס והספרות הפכומיאנית — והדבר אינו מפתיע בהתחשב ברקע הנזירי המצרי של ישעיהו. 

			האסקטיקון אינו חיבור מדעי שיטתי, אלא קובץ הבא למסור את תורת הנזירות והניסיון המצטבר של הדורות הקודמים. בהשוואה לאפופתגמטה בולט בו הצד הדידקטי והפדגוגי והוא מקיף את רוב המצבים של חיי הנזירות ומפרט בצורה קונקרטית את החובות העיקריות של הנזיר המתבודד למחצה. הוא נועד להתמודד עם המציאות המורכבת של נזירות קוינוביטית ארמיטית המשלבת את הדגמים הקלאסיים של נזירות שיתופית ונזירות מתבודדת. מציאות זו מונעת את יישומה של ההבחנה הפסיכולוגית הדיכוטומית של אווגריוס בין חיי הנזיר המתבודד לחייו הקודמים בחברה, ומצריכה התמודדות שונה ומחודשת עם מכלול האתגרים והבעיות הנובעים מהמסגרת הנזירית השונה.260 אליבא דאבא ישעיהו, האתגר הגדול העומד בפני הנזיר אינו דווקא חיי ההתבודדות בתא הנזירי, אלא המאבק המתמיד במחשבות הרעות המתעוררות על ידי מזימות הדמונים. מאבק זה כרוך בתהליך מתמשך של מחיקה ומניעה של זיכרונות חיצוניים מזרם התודעה, זיכרונות העלולים לעורר יצרים (pathos) ומחשבות רעות, כגון: זיכרון המשפחה שעזב הנזיר, אנשים שפגעו בו, או דמויות הנוצרות בדמיונו כתוצאה מחלומות ארוטיים. על הנזיר להימנע מיצירת קשרים חברתיים עם הנזירים במנזר העלולים להביאו למצב של תלות ושבי (aichmalosia) ולעקור מלבו כל סקרנות חיצונית. העיקרון המנחה הוא שעל הנזיר לשוב בכל מקרה בהקדם לתא ההתבודדות שלו כדי להמשיך ולְבַכות את חטאיו. צער ותחושת אבלות (penthos) מביאים לשלווה ולהרמוניה פנימית בנפשו של הנזיר.261 המטרה הכללית היא להתמיד במצב נפשי של יראת האל ותמימות בפניו. מטרה כללית זו מעוררת דינמיקה אינטנסיבית של עיסוק בחטא, וכך כל גורם חיצוני יוצר הזדמנות לחטוא והחטא נתפס על פי רוב כנובע מהרצון האנושי המוטעה, המנוצל ומכוּון בידי כוחות דמוניים. תהליך פסיכולוגי זה מצריך ערנות גוברת כדי למנוע שגיאות או חטאים קלים, המתפרשים מעתה כחטאים כבדים, וכדי לחשוף חטאים בלתי מודעים. לדוגמה, יצירה של נסיבות המעוררות את הנזיר לחטא מהווה לכשעצמה חטא. יתר על כן, גם אם איננו מודעים לחטא כלשהו בנו, הרי אם נבחן את עצמנו היטב נגלה בתוכנו אותו חטא שחטאו אחרים כלפינו, ועלינו לעשות אפוא תשובה (metanoia) כאילו חטאנו בעצמנו חטא זה. לעומת זאת ישעיהו מזהיר כנגד עיסוק בחטאים שנעשו לפני הכניסה לחיי הנזירות וראייתם כחטאים בלתי נסלחים, שכן זיכרון חטאים אלו עלול לעוררם מחדש.262 על הנזיר להיאבק בכל צורה של הסחת הדעת (perispasmos). מאבק זה מכונה ׳האסקטיות של הנפש׳, דהיינו ריכוז מנטלי מתמיד (nepsis) ושנאת היסח הדעת. 

			באמצעות מודעות מתמדת לחטא כתנאי לניתוק שלם מן העולם,263 בחינה יום־יומית של המצפון, הודאה בטעויות ובקשת מחילה, תפילה וסיועו של האב הרוחני264 — מתרחש תהליך של תיקון עצמי שיטתי ומדעי.265 אבן הפינה לתרבותו הרוחנית של הנזיר היא כוח ההבחנה (diakrisis) בין סוגים שונים של מחשבות (logismoi) העולות וצפות בזרם התודעה. אולם הדבר מצריך יחס מתמיד של שפלות רוח כלפי הזולת ודיכוי הרצון העצמי והביטחון העצמי המעוררים את הדמונים של הקנאה והעצב (lupe), והכרה של המגמות השליליות הפועלות בנפש באופן בלתי מודע. על הנזיר לראות את עצמו תמיד כחוטא, להימנע משיפוט אחרים ולדומם את מחשבותיו. ההוכחה לכך שחטאיו נמחלו היא תחושה עמוקה של שוויון נפש הצומחת בתוכו — שוב אין בכוחו של דבר מה הקשור לחטא שחטא כדי לעורר בו תנועה פנימית של הלב, ובשעה שחטא זה נזכר על ידי מאן דהוא שוב אין הוא מעיר בנזיר זיכרון כלשהו של חטאו.

			מאבקו של הנזיר להשגת השלמות נמשל בידי ישעיהו לעלייה על הצלב בעקבותיו של ישוע. העלייה על הצלב, או הצליבה העצמית, מהווה גם את שיאה של הדרך האסקטית. זהו מוטיב חוזר הזוכה להטעמה מיוחדת לאורך האסקטיקון.266 תמימותה של הילדות נתפסת כמצב האידאלי של השלמות הנזירית, שכן התינוק מגלם את כל התכונות והמידות הטובות הראויות לנזיר. יתרה מזו, האידאל הנזירי אף מוצג כרסטורציה של מצב ׳הילדות הקדושה׳ (hagia nepiotes) שבו חוזר הנזיר השלם למצב של תינוק, מוגן בחיק אימו.267

			אף על פי שלרוב נמנע אבא ישעיהו מדיון בדיאלקטיקה ובפולמוס תאולוגיים ומזהיר מפורשות מפני העיסוק בתאולוגיה,268 יש בחיבורו גם מעט מחשבה ספקולטיבית היוצרת בסיס מוצק ומסגרת אידאולוגית למאבק המעשי המשוכלל כנגד הגילוי רב הפנים של החטא בנפש הנזיר. תפיסת החטא האידאולוגית של ישעיהו, הכוללת באופן נוצרי מסורתי את תפיסת האדם והגאולה, משקפת בצורה עקיפה גם את עמדתו האנטי־כלקדונית, הנעדרת לחלוטין מתורת הנזירות שלו. עניין זה מסביר מדוע מנהיגי נזירות כברסנופיוס, יוהנס ודורותאוס, שבמאה השישית קיבלו את ועידת כלקדון, לא חששו להמשיך את מורשתו הנזירית של אבא ישעיהו, ומדוע חיבורו זכה להערצה בדורות הבאים מצד נוצרים כלקדוניים ואף סורים מזרחיים. עם זאת, עשויה עמדתו המונופיזיטית של ישעיהו להסביר מדוע נמנעו סופרים כזוסימאס ודורותאוס לצטטו בשמו.269 

			עם אבא ישעיהו בעזה ואותימיוס במדבר יהודה נשענה נזירות ארץ־ישראל במאה החמישית על אדנים מוצקים ותחום השפעתה התרחב אל מעבר לגבולות המסורתיים של קהילות הנזירות המקומיות. מעתה היו שני מרכזי הנזירות הללו לשחקנים העיקריים בפולמוסים הכנסייתיים והתאולוגיים בפרובינציה כולה. וכך מתוך הדרמה שהתפתחה בעיצומה של ועידת כלקדון עלתה דמותו של פטרוס האיברי, אחת הדמויות הבולטות בהיסטוריה של נזירות ארץ־ישראל בשלהי העת העתיקה. מהחיבור חיי פטרוס האיברי, שנכתב בידי תלמידו יוהנס רופוס בשנת 500 בערך, עולה תיאור מרתק של תפקיד הנהגת תנועת הנזירות במאבק האנטי־כלקדוני בארץ־ישראל ושל קשרי הנהגה זו עם חצר הקיסר.270

			ההנהגה הנזירית בעידן הוויכוחים הכריסטולוגיים 

			פטרוס היה נסיך איברי (גאורגי) שגדל בקונסטנטינופוליס כבן ערובה פוליטי בחצרו של תיאודוסיוס השני ורעייתו אודוקיה. הוא פיתח בגיל צעיר נטיות אסקטיות ויחד עם חברו יוהנס הסריס נמלט מהבירה במסע עלייה לרגל לירושלים. שם התקבלו השניים בידי מלאניה ׳הצעירה׳ למנזר הגברים שלה בהר הזיתים שהיה תחת הנהגתו של גרונטיוס (Gerontius).271 הקשר בין פטרוס האיברי וחברו יוהנס הסריס לחוג הנזירות של עזה נוצר בעקבות קשריהם עם הנזיר זנון בירושלים. זנון, שנהג כנראה לשהות מדי פעם בירושלים, הפך למנהיגם הרוחני של השניים לאחר שעזבו את המנזר של מלאניה בהר הזיתים. הם הקימו מנזר משלהם בירושלים בקרבת מגדל דוד ששימש אף הוא אכסנייה לעולי רגל, וכן גילו מעורבות בפעילות ציבורית הקשורה בצליינות לעיר; בשלב זה התרחקו במידה רבה מחיי הנזירות האסקטיים. אולם בהשפעת זנון הם הצטרפו לאחד המנזרים השיתופיים בעיר ושבו לחיי המשמעת הנזירית ומאוחר יותר חזרו למנזרם והמשיכו שם בחיי נזירות. עם השתקעותה של הקיסרית אודוקיה בירושלים (442-441 בערך), פטרוניתו של פטרוס בקונסטנטינופוליס, חודשו קשריה עם פטרוס. על רקע מאמציו של יובנאליס בישוף ירושלים להסמיכו לכמורה בניגוד לרצונו, נמלט פטרוס מהשררה, ועל פי עצתו של זנון עזב את ירושלים והצטרף למנזר קטן ליד מיומא ושם התבודד בתא נזירי משותף עם יוהנס הסריס. הם קיימו בתקופה זו קשר הדוק עם זנון, ששהה במנזרו בכפר שערתא. חרף ניסיונות ההתחמקות שלו, הוסמך פטרוס בכפייה לכומר בידי פאולוס בישוף מיומא, אחיינו של יובנאליס, וככל הנראה בעצה אחת אתו, אך הוא נמנע מלכהן ככומר עד ועידת כלקדון (451) והמשיך באורח חייו כנזיר מתבודד. משפרץ המרד האנטי־כלקדוני בארץ ישראל בעקבות ועידת כלקדון, הצטרף פטרוס לשורות המורדים, ובזכות מעמדו האריסטוקרטי והמוניטין שרכש כנזיר אף מונה בידי הפטריארך המורד תיאודוסיוס לבישוף עירו מיומא.272 פטרוס האיברי הפך אפוא לדמות מרכזית בחוגי הנצרות והנזירות באזור עזה. אולם עם דיכוי המרד והשבת יובנאליס לכס הפטריארך בירושלים, הודחו הבישופים האנטי־כלקדונים שהתמנו במהלכו, וביניהם פטרוס. פטרוס יצא לגלות במצרים ונשאר שם שנים לא מעטות. בימי גלותו הוא השתתף בפעילות מחתרתית של הסיעה האנטי־כלקדונית שם והיה למנהיגה.273 

			פטרוס חזר לארץ־ישראל בגיל חמישים בערך, הפעם לא כנזיר מתבודד אלא כדמות ציבורית — מנהיג כריזמטי רב־ניסיון והישגים, וכלוחם אמיץ למען האמונה. הוא לא שב למנזרו הישן שליד עזה אם כי לא הרחיק משם — הוא קבע את מושבו בשפלת החוף הדרומית, בכפר פֶּלֶאיה שליד אשקלון,274 ושם הפך לאיש קדוש אנטי־כלקדוני המחולל ניסים, רופא חולים, מגרש שדים, חוזה חזיונות, שומע קולות משמים ושוקע במצבי טרנס מיסטיים. מאמינים אנטי־כלקדונים מרחבי הארץ שיחרו לפתחו, ולדברי יוהנס רופוס פעל פטרוס כאיש קדוש גם בעבור נוצרים בכלל ואף למען יהודים ושומרונים.275 גרעין של התנגדות לוחמנית אנטי־כלקדונית הלך והתגבש סביב פטרוס בשפלת החוף הדרומית של ארץ־ישראל. עם זאת, הוא עסק בפעילות מיסיונרית אנטי־כלקדונית בכל רחבי הארץ ואף יזם הקמה של מנזרים וכנסיות אנטי־כלקדוניים.276 נראה כי עם הזמן התבססה רשת ענפה של מנזרים אנטי־כלקדוניים שנפרסה מהאזורים שמדרום וממזרח לעזה ועד קיסריה בצפון מישור החוף, ובמזרח הקיפה גם מובלעת באזור אלותרופוליס. רשת ההתנגדות האנטי־כלקדונית כללה את המנזרים במיומא, כפר שערתא, מגדל תבאתא, קנופיס,277 ובית דלתא באזור עזה, ואת מנזרו של סילוואנוס בגרר שנזיריו החזיקו בעמדות אנטי־כלקדוניות בעוד רוב תושבי הכפר הסמוך אפתא היו כלקדונים. מצב דומה התקיים גם במנזר קלודיאנוס בקרבת עכו, בניגוד לכפר הסמוך לו,278 בפלאיה ליד אשקלון,279 ושני מנזרים, האחד לגברים האחר לנשים בכפר אפתוריה מדרום לקיסריה.280 באשקלון נהנה המחנה האנטי־כלקדוני מתמיכה רחבה של האוכלוסייה המקומית וכך גם בעזה ובמיומא.281 בזכות היכרותו עם בוגרים של בית הספר למשפטים בביירות, זכה פטרוס לתמיכה בקרב חוג תלמידי המשפטים שם ובהם אווגריוס (אחיו הצעיר של רופוס), זכריה ממיומא (זכריה הרטור) וסוורוס מסוזופוליס (בפיסידיה), מי שהתמנה לפטריארך אנטיוכיה (בשנים 518-512) והיה לימים לחשוב שבמנהיגי הכנסייה האנטי־כלקדונית והוגיה.282 

			מתוך הביוגרפיה של פטרוס האיברי עולה שיצא למסעות רבים וכן שהה פרקי זמן ארוכים למדי במקומות שונים בשפלה הדרומית. כך שהה כשלוש שנים במגדל תבאתא, עיירת הולדתו של הילריון ומקום התבודדותו. בתקופה ששהה בתבאתא התהדק הקשר בין פטרוס לאבא ישעיהו והשניים נהגו להיפגש לעתים ולשוחח.283 בערוב ימיו השתכן פטרוס בפרוור החוף של יבנה, באחוזה שהשתייכה בעבר לקיסרית אודוקיה ונוהלה בידי הטריבון אליאס מירושלים, מחסידיו של פטרוס, שעבד קודם לכן בשירותה של אודוקיה. למרות הפצרות חסידיו סירב פטרוס לשוב ולבלות את ימיו האחרונים במנזרו הישן ליד מיומא.284 נראה אפוא שלאחר חזרתו לארץ־ישראל התאפיינו חיי הנזירות של פטרוס בארעיות — בתקופות השגרה הארוכות הוא הקפיד להתבודד אך בתקופות אחרות הוא יצא ממקומו ובא בין אנשים. ייתכן שאורח החיים הנזירי שבו בחר היה פרי של הכרעה מכוונת. כך על כל פנים טען יוהנס רופוס, בן לווייתו ומחבר קורות חייו של פטרוס, שהציגו בשנות חייו האחרונות כאיש הקדוש המגשים את האידאל הנזירי של קסניטאה, זרות, בהקשר רחב ומתוך פרשנות מקסימליסטית — חיים של ניתוק לא רק מארץ המולדת אלא מכל מקום של יישוב קבע — ויהא זה אפילו מנזר — המהווה מעצם טיבו צורה של דבקות בחיי העולם הזה. לדברי רופוס, אידאל הקסניטאה הוא שעמד ביסוד סירובו של פטרוס לשוב למנזרו הישן שבין עזה למיומא כדי לבלות בו בשלווה את ימיו האחרונים. הוא קיווה לסיים את חייו כזר לעולם הזה ולזכות בכתר הקסניטאה.

			מנהיגותו הדתית והכריזמטית ומעמדו הרם של פטרוס בעיני הקיסר זנון (475-474, 491-476) נבעו ככל הנראה גם מקשריו ההדוקים עם האליטה האינטלקטואלית הנוצרית בביירות. אחד החסידים הראשונים שחברו לפטרוס עם חזרתו מגלותו במצרים היה הפרקליט תיאודורוס מאשקלון, בוגר בית הספר היוקרתי למשפט בביירות וחברו לספסל הלימודים של יוהנס רופוס. תיאודורוס הפך לאחד מבני חבורתו הקרובה של פטרוס, נטש את מקצועו והפך לנזיר, ולימים, לאחר מותו של פטרוס, היה לאחד מראשי מנזרו הישן שליד מיומא. למעשה תיאודורוס הוא שיצר את הקשר בין יוהנס רופוס לפטרוס.285 רופוס הפך אף הוא לאחד מבני חבורתו של פטרוס, והביוגרפיה שכתב על רבו היא לפיכך עדות מכלי ראשון לתריסר שנות חייו האחרונות של פטרוס האיברי.286 לפטרוס היה אפוא קשר עם בוגרי המוסד הביירותי, ובין הסטודנטים עצמם היו שהכירוהו עוד קודם לכן מאלכסנדריה או מארץ־ישראל, או שלמצער שמעו את שמו.287 זהו הרקע להצלחתו הגדולה של פטרוס בעת שהותו בפניקיה בקרב חוג של תלמידי משפטים בביירות. עם חוג זה נמנו בין השאר אווגריוס, אחיו הצעיר של רופוס, שהתבלט בין חברי החוג בפעילותו לטיפוח ערכי הדת והנזירות,288 זכריה ממיומא, לימים ההיסטוריון זכריה הרטור289 וסוורוס מסוזופוליס שבפיסידיה, מי שהיה לאחד מגדולי המנהיגים והתאולוגים של הנצרות האנטי־כלקדונית ופטריארך אנטיוכיה (518-512) בימיו של הקיסר הפרו־מונופיזיטי אנסטסיוס (518-491).290

			יוהנס רופוס חתר לצייר את דמותו של פטרוס כלוחם נחוש וחסר פשרות למען האמונה האנטי־כלקדונית. זכריה הרטור, לעומת זאת, העדיף להציגו כאנטי־כלקדוני מתון, למצער מבחינת תפיסתו התאולוגית.291 ככלל בא החיבור ההגיוגרפי חיי פטרוס האיברי להציב את דמותו של פטרוס כמופת לאיש הקדוש האנטי־כלקדוני, וודאי שעומדת מאחוריו גם אותה מגמה תעמולתית מיליטנטית המאפיינת את חיבוריו האחרים של יוהנס רופוס, הפלרופוריות ועל מות תיאודוסיוס (הפטריארך המורד), שנכתבו כולם בימים שבהם זכו האנטי־כלקדונים לתקופה קצרה של חסד תחת הקיסר אנסטסיוס (518-491).292

			פטרוס מת בהיותו בן למעלה משבעים שנה (491), כשהוא מוקף בתלמידיו, בפרבר החוף של יבנה. ערב מותו מינה פטרוס ארבעה מחסידיו, ביניהם תיאודורוס מאשקלון, ליורשיו בהנהגת מנזרו הישן שליד מיומא. הוא קרא אליו את התלמידים ומסר להם את צוואתו הרוחנית: דבקות באמונה האנטי־כלקדונית והחרמת ועידת כלקדון, קדושת הנפש והגוף, אהבת הזולת ואחווה, הימנעות מדיבור מיותר המעורר את התאוות, התבוננות וקריאה מתמדת בספרו האסקטי של בסיליוס והנהגת החיים הנזיריים על פי הוראותיו ותקנונו, שכן ספר זה נכתב בהשראת החסד האלוהי ורוח הקודש. בבוקר המחרת נערכה מיסה לנוכח גופתו של פטרוס, ומועמדים לנזירות קיבלו את גלימת הנזירות מידיו של המת.293 הוא נקבר במנזרו הישן שליד מיומא לצד חברו יוהנס הסריס.294 

			לאחר מותו של פטרוס, תחת הנהגתו של תיאודורוס מאשקלון הורחב מנזר הלאורה הצנוע ונבנה מחדש כקוינוביון, כדי להכיל את חסידיו הרבים של פטרוס שבחרו להצטרף למנזר. תיאור מעשה הבנייה השתמר בחיי פטרוס האיברי, וניתן ללמוד ממנו במדויק כיצד נראה מנזר שיתופי באותה העת: ׳תחילה בנה את המגדל ובתוכו הכנסייה, וקפלה בתוך הכנסייה. הוא בנה חומה מסביב למנזר, וייסד תאים רבים, תחתונים ועליונים, וכן סטווים ועמודים. הוא בנה חומה מסביב לחצר, חפר באר ונטע גן. והוא דאג ליתר הצרכים ולמבנה המנזר ולעבודת הכפיים של הנזירים׳.295 בתום הבנייה והניקוי, ערב יום השנה למותו של פטרוס, הועברו שרידי גופתו ונקברו תחת מזבח הכנסייה שנבנתה במנזר. במנזרו ובין תלמידיו של פטרוס התפתח פולחן זיכרון שכלל ציון ימי זיכרון והנצחה של מנהגים שנהג בחייו.296 עצם הפיכת הלאורה לקוינוביון יכולה להתבאר גם כמילוי אחר צוואתו של פטרוס לדבוק בערכי הנזירות השיתופית הבסיליאנית.297 ייתכן שיש כאן ביטוי למגמת המעבר באזור עזה מנזירות אנאכורטית לנזירות אנאכורטית למחצה ברוח מנזרו של אבא ישעיהו, מגמה שנמשכה בדורות הבאים של נזירות עזה תחת הנהגתם של ברסנופיוס, יוהנס וסרידוס.

			קורותיהם של פטרוס האיברי וחברי חוגו הקרוב משקפים את תהליך ההבנייה הארוך של סמכות דתית וכריזמטית בארץ־ישראל במאה החמישית, וכן הם משקפים את הדינמיקה של גיבוש תרבות נזירית בצל פולמוסים דתיים שבהם היו מעורבים קיסרים וקיסריות לצד נזירים משכילים ודעתניים. 

			האקלים הפוליטי תחת שלטונו של הקיסר אנסטסיוס היטיב עם התנועה האנטי־כלקדונית ונזירות עזה בדור שלאחר מכן. הדור הבא של נזירות עזה עמד, עד כמה שמאפשרים לנו המקורות ההיסטוריים לקבוע, בסימן הנהגתם של חסידי פטרוס בני החוג הביירותי.298 אווגריוס, אחיו של רופוס, ואחרים מבני החבורה וביניהם זכריה, הגיעו למנזר שליד מיומא בעקבות מותו של פטרוס. זכריה עצמו נרתע מלכתחילה מלאמץ את חיי הנזירות וסוורוס אף שידלו שלא להצטרף לבני החבורה. ואכן לאחר זמן לא רב חזר זכריה לביירות להשלים את חוק לימודיו.299 לאחר מכן שב לעזה, אולם בעקבות שליחות לקונסטנטינופוליס בעסקי אביו נשאר לבסוף בבירת האימפריה ועשה שם קריירה משפטית.300 ייתכן שזכריה סיים את חייו כבישוף מיטלנה ואולי אף כתומך במחנה הכלקדוני. קשריו של זכריה עם המלומד אינאס מעזה ואוסף האנקדוטות על זנון שחיבר אינאס, יכולים ללמד כי גם בזמנו שררו יחסים קרובים בין החוג המשכיל של נזירות עזה לחוג האינטלקטואלי הספרותי שהתרכז סביב בית הספר הגבוה בעיר. זכריה חיבר כאמור ביוגרפיה של סוורוס וביוגרפיה קצרה של אבא ישעיהו וארבעה מתוך תריסר ספרי ההיסטוריה הכנסייתית שהתפרסמו תחת שמו.301 כל אלה הגיעו אלינו בתרגום סורי. כמו כן חיבר זכריה ביוגרפיה של פטרוס האיברי, שנזכרה לעיל, אך היא אבדה ולא הגיעה לידינו. חיבוריהם של זכריה הרטור ויוהנס רופוס הם לעתים קרובות עדות מכלי ראשון למאורעות זהים ולפיכך הם משלימים ומאששים אלו את אלו.

			סוורוס, שעוד בהיותו סטודנט התמסר לאורח החיים האסקטי,302 לא חשב להצטרף לחבריו במנזרו של פטרוס וביקש לחזור לביתו ולעסוק במקצועו. אולם הוא החליט כי בטרם ישתקע במולדתו עליו לעלות לרגל למקומות הקדושים. הוא הפקיד אפוא את חפציו ומשרתיו בידי זכריה ויצא לירושלים בלוויית אחד ממשרתיו הוותיקים. מירושלים המשיך לבקר את חבריו הנזירים במנזר פטרוס. השהות עמם ועם ממשיכי דרכו של פטרוס האיברי וההתנסות הישירה בחיי הנזירות שינו את חייו. הוא שלח את עבדו חזרה לביירות וביקש מזכריה לשלוח את עבדיו וחפציו לביתו בסוזופוליס, ואילו הוא עצמו נשאר כנזיר במיומא.303 זכריה תיאר בקצרה את חיי המנזר, תיאור שיש בו יותר משמץ של סטראוטיפיות: הנזירים בילו את זמנם בצומות, בשינה על הקרקע, בעמידה במשך כל שעות היום, בתפילות לאורך הלילה כולו ללא הפסקה ביחיד ובציבור. הם הקדישו אך מעט מיומם לעבודה גופנית, שבאמצעותה סיפקו את צורכי גופם ואף עזרו לנזקקים, וגם בזמן עבודתם הם עסקו בקריאה ובהתבוננות בכתבי הקודש. צניעותם הייתה כה רבה, עד שנמנעו מלהביט איש בפני רעהו והיו נועצים מבטם בקרקע בשעה שהיו עונים זה לזה. הם הצטיינו בטיפוח המידות האסקטיות בדבקות ונמנעו מלהוציא מפיהם דבר שאין בו הכרח. זכריה אף הכיר נזירים אחדים שנצטוו על ידי פטרוס עוד בחייו לשמור על שתיקה מוחלטת במגעם עם חבריהם במשך עשר שנים ויותר, והיו משוחחים עם האל לבדו בתפילותיהם. אליבא דזכריה, פטרוס אסר עליהם את הדיבור כדי שלא יגלו לאיש את מאבקם במחשבות הדמוניות שאחזו בהם תכופות אלא לאל לבדו, למען יזכו לרפואה הדרושה להם. צייתנותם הייתה כה קפדנית עד שלא רק שלא הוציאו הגה מיותר מפיהם אלא שאף נמנעו מלהסגיר את מחשבותיהם הטורדניות באמצעות הופעתם, הליכתם או מבע עיניהם.304

			לאחר ששהה זמן מה בקוינוביון, החליט סוורוס לחיות כנזיר מתבודד יחד עם חברו אנסטסיוס בסביבות אלותרופוליס. תקופת ההתבודדות לא נמשכה זמן רב, שכן עקב אורח החיים הסגפני המחמיר שאימצו נחלשו השניים, ואב מנזר רומנוס שנהג לבקרם הביאם למנזר הקרוב.305 לאחר תקופת התאוששות חזר סוורוס להתבודד בלאורה של מיומא, בסמוך למנזרו של פטרוס, תחת הנהגתם הרוחנית של תיאודורוס ויוהנס יורשי פטרוס. בתום תקופת התבודדות ארוכה בלאורה של מיומא306 ביקשו מספר נזירים לחיות תחת הנהגתו של סוורוס. סוורוס ביקש את עצתם של ראשי המנזר של פטרוס והם נענו לכך בחיוב. תלמידו הראשון והבולט מכולם היה פטרוס, סטודנט למשפטים בביירות, יליד קיסריה שבארץ־ישראל, ששמעו של סוורוס הגיע לאוזניו.307 סוורוס רכש בכסף שנותר מירושתו מנזר בסביבה, ארגנו מחדש ובנה בו תאים חדשים.308 מעמדו החדש של סוורוס זכה להכרה והוא הוסמך לכמורה בידי הבישוף אפיפניוס ממאגידוס שבפמפיליה.309

			בתקופה זו הפך סוורוס לדמות מובילה בנזירות האנטי־כלקדונית של אזור עזה והשפלה הדרומית. מעמדו כמנהיג אנטי־כלקדוני בא לידי ביטוי בולט בעקבות המתיחות הגוברת ביחסים שבין הפטריארכיה הכלקדונית בירושלים לחוגים האנטי־כלקדונים בשפלה הדרומית, כתוצאה מפעילותו של הנזיר נפליוס (Nephalius) מאלכסנדריה. נפליוס, שעורר קודם לכן תסיסה בכנסיית אלכסנדריה, הצטרף לחוג הכנסייה בירושלים ויזם פעילות כנגד המחנה האנטי־כלקדוני בארץ־ישראל ומרכזו באזור עזה (508). פעילות זו הובילה לעימות עם סוורוס, שככל הנראה הוכר כבר אז כנציג הבכיר של הנזירות והנצרות האנטי־כלקדונית באזור ואולי בארץ־ישראל כולה. לדברי זכריה, פעולתו של נפליוס, שזכתה ככל הנראה לתמיכתם של הפטריארך אליאס והכמורה הפרו־כלקדונית, כללה גם גירוש של נזירים אנטי־כלקדונים רבים ממנזריהם. בכך הופרה אווירת הדו־קיום בין הכלקדונים לאנטי־כלקדונים שאפיינה את האזור מזה זמן רב.310

			על רקע הרדיפות המקומיות נגד האנטי־כלקדונים והעימות בינו לבין נפליוס, גילו סוורוס ומנהיגים אנטי־כלקדונים נוספים — וביניהם תיאודורוס, ראש מנזר פטרוס האיברי, וממס (Mamas), אב מנזר רומנוס — מעורבות גוברת בפולמוס הכריסטולוגי ובפוליטיקה הכנסייתית האימפריאלית.311 סוורוס יצא בראש קבוצה מתומכיו לקונסטנטינופוליס, והתקרבותו שם לקיסר אנסטסיוס הובילה לשיקום המנזרים האנטי־כלקדוניים. בשלוש שנותיו בבירה (511-508) הפך סוורוס ממנהיג מקומי ארצישראלי למנהיג הבכיר של המחנה האנטי־כלקדוני באימפריה. בשלהי שנת 511 שב סוורוס למנזרו במיומא, אולם שהותו שם לא ארכה זמן רב. עם הדחת פלביאנוס (Flavianus), הפטריארך הכלקדוני של אנטיוכיה, בחר הקיסר בסוורוס ליורשו (512).312 המשך הקריירה הכנסייתית הסוערת של סוורוס וכתביו הרבים בתחומים שונים השייכים לתקופה זו אינם נוגעים לענייננו המצומצם בנזירות עזה.313 עלייתם של הקיסר הכלקדוני יוסטינוס (518) ואחיינו יוסטיניאנוס, והשתנות האקלים הפוליטי־כנסייתי, גרמו לגירושם של בישופים ונזירים אנטי־כלקדוניים מסוריה למצרים (531-525), וכן לגירושם של נזירים וראשי מנזרים מארץ־ישראל.314 ההיסטוריון יוהנס מאפסוס מציין בקצרה, שבין המגורשים היו גם אנשי מנזר פטרוס האיברי שליד מיומא.315 נראה כי גל רדיפות זה מסמן את סופו של בסיס הכוח הנזירי האנטי־כלקדוני במישור החוף הדרומי. 

			נזירות עזה במאה השישית — מאקטיביזם לקוויטיזם

			בשנות העשרים של המאה השישית נפתח פרק חדש ועשיר מבחינה ספרותית בתולדות נזירות עזה. ראשיתו במנזרם של ברסנופיוס, יוהנס ואבא סרידוס בתבאתא, עיירת הולדתו ומקום מנזרו הראשון של הילריון, ומקום שהותו של פטרוס האיברי לפני בריחתו לפניקיה. קהילה נזירית זו קיבלה את החלטות ועידת כלקדון לפחות למראית עין. למעשה, מיעטו נזירי עזה לעסוק בפולמוסים הכריסטולוגיים של התקופה ונראה שהעדיפו להתכנס בדלת אמותיה של הדתיות הנזירית.316 ייתכן שמשקע כלשהו של דבקות באידאלים אנטי־כלקדונים המשיך לרחוש עוד זמן מה מתחת לפני השטח.317 בין העשורים השלישי לחמישי של המאה השישית המשיכה קהילת נזירים זו למסד במנזרה החשוב בתבאתא (מנזר אבא סרידוס, להלן) את מסורת הנזירות שירשה מאבא ישעיהו.318 

			הקהילה הונהגה בידי ברסנופיוס המצרי, שזכה לכינוי ׳הזקן הגדול׳, ותלמידו יוהנס, שכונה ׳הנביא׳ ו׳הזקן השני׳.319 ברסנופיוס חי בהתבודדות בתאו ונעזר בתלמידו סרידוס כדי לנהל את המנזר שתחת הנהגתו. סרידוס שימש אב הקוינוביון שסביבו היו פזורים תאי התבודדות. כראש המנזר ואיש אמונם של ברסנופיוס ויוהנס, מופיע סרידוס תכופות במכתביהם של הנזירים אל שני הזקנים, במיוחד בעניינים הנוגעים ליחסים שביניהם לאב המנזר. עם זאת, ככלל, נוכחותו של סרידוס מוצנעת למדיי בהשוואה לזו של שני מוריו. בשלב כלשהו פינה ברסנופיוס את תאו לתלמידו יוהנס, שהפך לשותפו בהנהגה הרוחנית של המנזר. מקורות השראתם העיקריים של ברסנופיוס ויוהנס היו כתבי הקודש, אבא ישעיהו, האפופתגמטה, אווגריוס ובסיליוס מקיסריה, והדרכתם הרוחנית התמקדה בפרשנות וביישום של כתבים אלו. הטרמינולוגיה האסקטית שלהם משקפת נימה פסיכולוגית ואישית במטרה להדריך את המצפון.320 בדומה לברסנופיוס קיים יוהנס קשר עם אנשי המנזר והעולם החיצון — באמצעות סרידוס או תלמיד נבחר אחר. השניים ניהלו התכתבות ענפה עם נזירים, אנשי כנסייה והדיוטות, וביניהם אנשי דת ושלטון מרמי המעלה שבפרובינציה, ובדרך זו קיימו את הנהגתם הרוחנית. בין אנשי הכנסייה הבכירים שפנו אליהם אנו מוצאים את פטרוס פטריארך ירושלים (552-524), שנועץ בברסנופיוס בענייני ההנהגה של הכנסייה. עם הבולטים שבחסידיהם מחוץ לחוגי הכנסייה נמנו גם אנשי צבא בכירים ומורים ידועים לפילוסופיה.321 

			תכתובת זו, ששרדו ממנה כשמונה מאות וחמישים מכתבים אשר נערכו ככל הנראה בידי אחד מתלמידיהם, כמעט אינה מכילה מידע ביוגרפי על ברסנופיוס ויוהנס עצמם. עם זאת, קובץ השאלות והתשובות הזה הוא מקור ייחודי רב־ערך לחקר הנזירות הביזנטית.322 קובץ השאלות והתשובות מאפשר התבוננות נדירה במלאכת ההדרכה הרוחנית במנזרים — אשר ניתנת לרוב בעל פה ובדיסקרטיות — בפעולתה, מתועדת בהקשר המיידי והיומיומי של שאלות ותשובות, כתוצאה של תנאי ההתבודדות הקיצונית של האבות הרוחניים.323 במכתבים משתקפת תורת הנזירות של ישעיהו אולם במיוחד בולטת בהם רוחניות קונקרטית ומעשית המיושמת בחיי היום־יום של הנזיר. כך לדוגמה מכתבים רבים עוסקים בהדרכה בענייני תפילה.324 ביסוד הדרכה רוחנית זו הייתה מונחת התביעה לצייתנות מוחלטת לאב המנזר ולביטול רצונו העצמי של הנזיר.325 תלמידיהם של הזקנים מצטיירים בקובץ השאלות והתשובות במאבקם הרוחני בקשיים ובפיתויים שניקרו בדרכם, ואפשר ללמוד על חולשותיהם וסבלותיהם כמו גם על ניצחונותיהם ומידותיהם הטובות. שאלות ותשובות אלה מתפרשות על פני מגוון רחב של נושאים הנוגעים לקיומו של הנזיר במנזרו השיתופי למחצה, והן כוללות קושיות בעניינים פעוטים לכאורה, לצד שאלות על נושאים הקשורים להיבטים רוחניים של אורח החיים הנזירי.326 השאלות והתשובות בין ברסנופיוס ויוהנס לחסידים מחוץ לחוגי הכנסייה מציירות תמונה של מנהיגות וסמכות רוחנית של האיש הקדוש, שחסידיו ההדיוטות פונים אליו לקבל עצה והדרכה לא רק בעניינים שבדת אלא אף בשאלות מעשיות של חיי יום־יום. אופי המנהיגות של האיש הקדוש העולה מקובץ השאלות והתשובות הולם במידה מסוימת את תיאורו הקלאסי של פיטר בראון את האיש הקדוש כפטרון, כיועץ ובורר וכסמכות רוחנית מוסרית, אם כי קשה לשפוט לגבי מעמדו בקהילה בכלל משום שרק מספר מצומצם של שאלות ותשובות עוסק בענייני הקהילה ואילו מרביתן נוגעת לפניות של יחידים.327 בשונה מהדיוקן ששרטט בראון של האיש הקדוש הפועל באמצעות ניסים, ההנהגה הרוחנית של עזה לא הפעילה את הכריזמה שלה באמצעות ניסים. מאוסף המכתבים עולה דמותו של האיש הקדוש לא רק כמי שמילא תפקיד מרכזי בעולמה של הנזירות באזור עזה, אלא גם כבעל השפעה בקרב החברה הנוצרית הארצישראלית בכלל במאה השישית.328 

			גמישות ניהולית ופרשת המינוי של אליאנוס 

			דמותו של אב המנזר סרידוס נוכחת ברקעם של רבים מהמכתבים בקובץ, ובמיוחד באלו העוסקים בשאלות של צייתנות והנהגת הקוינוביון וביחסים שבין הנזירים לאב המנזר. אולם בהערה יוצאת דופן באורכה מוסר עורך הקובץ ידיעות ספציפיות ספורות על סרידוס ואישיותו. סרידוס היה סגפן קיצוני שסגפנותו כמעט והביאה למותו. אולם ברסנופיוס ריפא אותו, והוא נעשה לתלמידו הצייתן עד יום מותו, וברסנופיוס מצדו התייחס אליו כאילו היה בנו. לדברי העורך ניחן סרידוס באישיות כריזמטית, ביכולת להשכין פשרה ושלום בין ניצים ובמידה רבה של אורך רוח ושלווה פנימית. הוא היה אהוב על הנזירים ונטע שמחה בליבותיהם.329 מתוך התלונות של נזירים שונים על אב המנזר נראה שלא תמיד היו היחסים בינו לבינם אידיליים, אולם אין עדויות על מתח מיוחד ביניהם או על התמרמרות קולקטיבית כנגד סרידוס, תופעות המוכרות לנו מן היחסים בין סבאס לנזיריו.330 אכן נראה שסרידוס היה בעל אישיות סבלנית ונטיות פדגוגיות והדבר עולה בבירור מסדרת השאלות הארוכה שהפנה דורותאוס לזקנים, שרבות מהן עוסקות בקשר בינו לבין אב המנזר. רושם זה מתחזק עוד יותר מפרשת הכשרתו של הנזיר הצעיר דוסיתאוס, שהונצחה בחיבור האנונימי הקצר חיי דוסיתאוס, ושבה מילא סרידוס תפקיד חשוב.

			תחת הנהגתו של סרידוס וביוזמתו הורחב המנזר לאחר שנרכש השטח הסמוך לו, ונבנו בו כנסייה ואכסניה. עניין זה היה כרוך במשא ומתן עדין עם בעל הקרקע, שסירב תחילה למוכרה, ובפינויו של נזיר ששכר מקום התבודדות באותו שטח. אחד מתומכיו ההדיוטות של המנזר מתח ביקורת על סרידוס בשל דרך פעולתו הרכה בעניין. אולם פרטי הפרשה, שהיו מעורבים בה גורמים שונים שהיה צורך להתחשב בהם ולפשר ביניהם, מלמדים בעיקר על יכולת התמרון של סרידוס ועל כושר השכנוע שלו.331 ערב מותו, ציווה סרידוס שראשות המנזר תעבור לאחד מנזיריו לפי סדר עדיפות שקבע. בסוף הרשימה הציב סרידוס את אליאנוס, חסיד הדיוט של המנזר, וזאת בתנאי שיתנזר. פרשת מינויו של אב המנזר נראית יוצאת דופן למדי, ויש בה אולי כדי להצביע על גמישות מסוימת בדפוסי הארגון וההנהגה של הנזירות הביזנטית. לאחר מותו של סרידוס סירב הנזיר הראשון ברשימה שהשאיר לתפוס את מקומו ושאר הנזירים הלכו בעקבותיו. אליאנוס הרהר כבר זמן מה קודם לכן באפשרות לדבוק בחיי הנזירות והתייעץ עם יוהנס וברסנופיוס לגבי הדרך הטובה להסדיר את ענייניו הכלכליים והמשפחתיים. עם היוודע דבר מותו של סרידוס נתקף אליאנוס עצבות ופחד עוד בטרם נודע לו שסרידוס מנה אותו ברשימת היורשים. הוא פנה אל יוהנס וזה בתשובתו התעלם משאלותיו של אליאנוס על העצבות, הפחד והגמול בעולם הבא. כנגד זאת הטעים יוהנס את עקרון הציות ותבע מאליאנוס ברמזים עקיפים לקבל עליו את ראשות המנזר. אליאנוס תמה על כך ואז הבהיר לו יוהנס במה דברים אמורים והורה לו לקבל על עצמו את האחריות למנזר. אליאנוס ציית לדבריו, והוא התמנה לאב המנזר בהליך מזורז שבו הפך מחסיד הדיוט ששקל להתנזר לראש המנזר החשוב באזור. תחילה התנזר בקבלו את גלימת הנזיר, לאחר מכן הוסמך לכומר, ככל הנראה בידי הבישוף של עזה או מיומא, והיה לראש המנזר. מיד עם מינויו הלך אליאנוס אל יוהנס וזה קיבלו כראש המנזר וביקש ממנו לברכו בתוקף מעמדו החדש. אליאנוס חקר את יוהנס מדוע ויתר לנזירים שקדמו לו ברשימה ומדוע הם סירבו לקבל עליהם את התפקיד, ולמה כפה את התפקיד דווקא עליו, והוא חסר כל ניסיון בחיי מנזר. יוהנס השיב לו שכל הנזירים סירבו מתוך שפלות רוח ובכך בחרו למעשה את אליאנוס בדרך השלילה. והוא, יוהנס, וברסנופיוס קיבלו את הסירוב ובחרו באליאנוס משום שראו בכך את רצונו של האל ולא משום אי־צייתנותם של הנזירים שנזכרו בצוואתו של סרידוס.332 

			אין ספק שפרשת מינויו של אליאנוס ליורשו של סרידוס היא יוצאת דופן, שלא לומר מוזרה, וקשה למצוא לה תקדים בספרות הנזירית. ייתכן שהבחירה נעשתה משיקולים מעשיים כלשהם, אולם אלה נעלמים מאיתנו. מכל מקום כישרונו המעשי של אליאנוס וראייתו המציאותית את תפקידו החדש באים לביטוי בסדרה של שאלות בענייני ההנהגה השוטפת של המנזר שהפנה ליוהנס בעקבות מינויו.333 יוהנס לא האריך ימים לאחר מותו של סרידוס. הוא נפטר כשבועיים אחר כך, לאחר שחי בהתבודדות כשמונה עשרה שנה בתאו הישן של ברסנופיוס. אליאנוס ניצל כאמור תקופה קצרה זו לחקירה מפורטת של יוהנס לצורך קבלת הדרכה בענייני הנהגת המנזר. לפני מותו אסף אליו יוהנס את נזירי המנזר, חיבק כל אחד מהם, נפרד ממנו והשיב את נשמתו. ערב מותו של יוהנס הסתגר ברסנופיוס לחלוטין בפני העולם.334 עם מותם של יוהנס וסרידוס וסירובו המתמשך של ברסנופיוס לענות לפניות אליו, נפסקות ידיעותינו על מנזרם בתבאתא. כחמישים שנה מאוחר יותר כתב ההיסטוריון אווגריוס שהבריות האמינו שברסנופיוס עדיין חי בתאו אף על פי שבמשך כל אותו זמן לא קיבל כל מזון ואיש לא ראה אותו. אוסטוכיוס (Eustochius) פטריארך ירושלים (563-552) סירב להאמין בכך והורה לפרוץ את תאו של הזקן הגדול, ואז פרצה לפי המסופר אש מהתא וכמעט שרפה למוות את הנאספים.335

			הצייתנות וביטול הרצון העצמי — סמל הנזירות השיתופית 

			הנודע והמשכיל שבתלמידיהם של ברסנופיוס ויוהנס היה דורותאוס. הוא נולד כנראה באנטיוכיה בראשית המאה השישית, ומת במנזרו שליד עזה בעשור השביעי או התשיעי של המאה.336 ארבעה מקורות היסטוריים עיקריים עומדים לרשותנו להכרת תולדותיו ודרכו הנזירית: התכתבותו עם ברסנופיוס ויוהנס באמצעות סרידוס הכוללת למעלה ממאה מכתבים;337 החיבור האנונימי חיי דוסיתאוס, על תלמידו של דורותאוס, שנכתב ככל הנראה בידי תלמיד אחר של דורותאוס;338 הוראות לנזירים שכתב דורותאוס במנזרו לאחר שעזב את מנזר סרידוס בשנות הארבעים של המאה השישית, וכמה מכתבים מפרי עטו.339 הידיעות הביוגרפיות על אודות דורותאוס המצויות במקורות אלה — ובמיוחד אלה המתארות את צעדיו הראשונים בעולם הנזירי — הן מועטות. הוא החל את דרכו כנזיר בקוינוביון של סרידוס, שם התחנך במסורת הנזירוּת בהדרכתם של ברסנופיוס ויוהנס.340 במצוות השניים הוא קיבל על עצמו את תפקיד הממונה על האכסניה במנזר341 והסכים לשמש כשוער המנזר, מינוי המשקף את האמון שנתנו בו האבות. עיסוקו ברפואה וחיבוריו הנזיריים מעידים על השכלתו הרחבה.342 הם ביקשו ממנו גם להקים מרפאה במנזר ולנהלה, מלאכה שנסתייעה בידו הודות לתרומתו של אחיו, אשר רחש אהדה לחיי הנזירות.343 דורותאוס עצמו טיפל בנזירים החולים בסיועו של דוסיתאוס ולא אחת התלונן על עומס העבודה. דורותאוס הביא עמו למנזר את ספרייתו שכללה ספרי רפואה, וברסנופיוס התיר לו להיעזר בהם בפעילותו הרפואית, לאחר שזה העלה ספקות בעניין וחשב שאולי עליו להסתפק באמצעי הריפוי שלדבריו משתמשים בהם גם אלה שאינם קוראים ספרות רפואית, כגון שמן ומילים.344

			לאחר מות יוהנס ופרישתו של ברסנופיוס להתבודדות מוחלטת, עזב דורותאוס את מנזר סרידוס והתיישב במנזר אחר ׳בין עזה למיומא׳.345 נסיבות העזיבה אינן נהירות לנו,346 וכן נותרה ערטילאית השאלה אם ייסד דורותאוס מנזר חדש או הצטרף למנזר שהיה קיים זה כבר. על המנזר החדש לא ידוע הרבה, מכל מקום אופיו כמנזר קוינוביטי משתקף היטב בהוראותיו של דורותאוס לנזירים ובמערכת הדימויים שנזקק לה כדי לתאר את החיים בו.347 לשאלה מהו קוינוביון השיב כי לדידו הקוינוביון משול לגוף חי המאחד את כל האיברים שלכל אחד מהם נועד תפקיד בחיי המנזר והנזיר.348

			כתביו של דורותאוס הכוללים הוראות לנזירים ואיגרות מספקים הצצה לעולמו התרבותי ולתורת הנזירות שלו. הם מתאפיינים בעיקר בהיעדר מקוריות, באקלקטיות ובאינטר־טקסטואליות עמוקה, ומבטאים נטייה לשימור המסורת הנזירית.349 בדומה לברסנופיוס, אף הוא לא נטה לדיונים ספקולטיוויים — עניינו היה בהדרכה רוחנית מעשית לנזירים. משנתו הנזירית ממזגת זרמים רוחניים ומסורות נזיריות שונות. מחד גיסא ניכרים בה האידאלים של הנזירות הבסיליאנית והפכומיאנית שדגלו בחיי שיתוף, ומאידך גיסא הוא אימץ גם את תורת אווגריוס וברסנופיוס, המייצגים את מסורת שוכני התאים בסקטיס.350 שתי המסורות נשזרו בכתיבתו של דורותאוס וייתכן שהוגשמו הלכה למעשה במנזרו. דורותאוס ספג רבות לא רק ממורשת הנזירות העזתית; אפשר למצוא בכתביו גם השפעות נוספות, כגון של הנזיר הארצישראלי זוסימאס (Zosimas)351 מחבר ה־Alloquia (שיחות, דברי עידוד), אוסף של אמרות על דרך החיים הנזירית.352 דורותאוס ציטט מאמרות אלה באוזני תלמידיו353 וייתכן כי אף ערך את האוסף.354 

			בהוראות שחיבר, מציג דורותאוס רעיונות ומושגים מן הפילוסופיה היוונית ומן ההגות הדתית של סופרי הכנסייה ביוונית, לצד אנקדוטות מחוויותיו האישיות. ואמנם הדרכתו הרוחנית מתאפיינת בדרכו המיוחדת לערוך ולהתאים את המקורות השונים למציאות החיים במנזרו השיתופי. דומה כי הצייתנות ושפלות הרוח היו שני אידאלים מרכזיים שבאמצעותם חתר דורותאוס לנהל את אורח החיים הקוינוביטי. הוא ספג ממשנתו של ברסנופיוס את אידאל הצייתנות המוחלטת לאב הרוחני והוא עצמו הנחילו לתלמידו דוסיתאוס. אמנם, כפי שהעירו החוקרים, דורותאוס לא ייחד לאידאל הצייתנות דיון נפרד בחיבוריו, אך הוא יסוד מהותי בהדרכתו הרוחנית ומשתקף בה תדיר.355 מרכזיותו של אידאל הצייתנות במשנתו באה לידי ביטוי מובהק בביוגרפיה הקצרה של תלמידו דוסיתאוס.356 באמצעות הצייתנות וביטול הרצון האינדיבידואלי שאף דורותאוס להגיע אל פסגת מאווייו — להיות ׳תלמידו האמיתי של כריסטוס׳, ׳להידמות לבן האלוהים׳.357

			המעיין במשנת דורותאוס אינו מתקשה להבחין בעובדה כי אורח החיים האידאלי שלו הטיף במסגרת החיים הקוינוביטיים הלם כל מי שביקש לדבוק באמונה הנוצרית, ולא רק מיעוט שבחר בחיי פרישות ונזירות. למעשה מבין הוראותיו לנזירים רק זניחת הרכוש ושלילת הנישואים מופנות כלפי הנזיר בלבד.358 עמדה זו, אשר קראה לטשטוש הגבולות בין חיי נזירות לחייהם של כלל המאמינים, זהה בגישתה לזו של בסיליוס הגדול, שכתביו האסקטיים משרטטים למעשה את דיוקנו של הנוצרי האידאלי. עם זאת, בעוד כתביו של בסיליוס תאמו את מעמדו כבישוף קיסריה שבקפדוקיה וזכו בתהודה רחבה, המסר הנוצרי האוניברסלי של דורותאוס נבלע בין כותלי הקוינוביון ׳בין עזה למיומא׳. ייתכן שבכך נעוץ ההסבר למיעוט הידיעות בכתביו הנוגעות לשגרת החיים במנזר. עניינו היה בהוראה רוחנית עקרונית השואבת את מקור סמכותה מאידאל הצייתנות, ויעדה היה התקרבות לאל באופן המושלם ביותר.359

			מספרם הרב של כתבי־היד של הכתבים של דורותאוס מעיד על ממדי התפוצה וההשפעה שמשנתו זכתה להם. הוראותיו היו פופולריות בנצרות האורתודוקסית ובמיוחד בקרב נזירי סיני ואָתוס וברוסיה. יצירתו תורגמה ללטינית ולמן המאה האחת־עשרה עשתה את דרכה למנזרים במערב ואף מחוצה להם.360 אין בידינו כל מידע על ממשיכיהם של סרידוס או דורותאוס; למעשה לא נותרו עדויות כלשהן על נזירות עזה בדורות שאחריהם, מלבד שני אזכורים בודדים המעידים כי מנזרים אלה עדיין התקיימו בתחילת המאה השביעית: בביוגרפיה של יוהנס ׳הנדיב׳ פטריארך אלכסנדריה (620-610) נזכר הסיפור שהביא מוסכוס המלמד על קשר מסוים בין מנזר דורותאוס ללאורה של פירמינוס במדבר יהודה בתקופה זו.361 מחפירות מנזרו של אבא סרידוס (אום אל־עמר) עולה שהוא ניטש במהלך המאה השמינית.362 

			לסיכום, במקביל להתיישבות הנזירית בירושלים ובמדבר יהודה, התבססה באזור עזה מן המאה הרביעית עד השביעית מושבה נזירית שהמשיכה את המסורת של נזירות סקטיס ועם זאת לבשה דיוקן מיוחד משלה. ייחודה של נזירות זו משתקף בדמותם של מנהיגיה הרוחניים וביצירתם הספרותית. ראשיתה של נזירות זו כנזירות ארמיטית של יחידים וסופה כנזירות שיתופית. הנהגה רוחנית כריזמטית וסמכותית חרתה על דגלה את ערך הצייתנות כסמל המובהק של הנזירות השיתופית וביקשה לארגן באמצעותו את אורח החיים הקוינוביטי. עם התבססותו של המרכז הנזירי בעזה במחצית הראשונה של המאה החמישית ובעקבות ועידת כלקדון, הפך מרכז זה למעוזה של ההתנגדות האנטי־כלקדונית בארץ־ישראל. על רקע התגייסותה של נזירות מדבר יהודה וירושלים למחנה הכלקדוני והתייצבותה לימין הפטריארכיה הירושלמית, הפכה נזירות עזה והשפלה למוקד נזירות חלופי שמשך אליו דמויות של נזירים משכילים שהידקו את הקשר עם מרכז ההשכלה החילוני בעזה. בתקופתו של יוסטיניאנוס שינתה נזירות עזה את פניה ואימצה חזות כלקדונית, וראשיה התקבלו כמנהיגים של כלל הנצרות האורתודוקסית בארץ־ישראל. מעמדם החדש של מנהיגי נזירות עזה במאה השישית עולה במיוחד מההתכתבות של ראשי הכנסייה והממשל בפרובינציה עם ברסנופיוס. עם הכיבוש המוסלמי משתתקים המקורות ההיסטוריים. יחד עם זאת, המורשת הרוחנית של עזה חדרה לליבה של מסורת הנזירות הביזנטית המאוחרת והיוותה למעשה מסד רוחני לנזירות האורתודוקסית בביזנטיון ולנזירות הסלאבית.

			תחת השלטון המוסלמי

			דפוסי הנזירות שהתגבשו בשלהי העת העתיקה שרדו בתקופה האסלאמית הקדומה, אך הניתוק מביזנטיון ומהמערב והיחלשות תנועת עולי הרגל הטביעו את חותמם. מאגר הגיוס של נזירים חדשים התדלדל וקהילות הנזירים באזור הלכו והצטמצמו; קהילות קטנות עקרו ממקומן והחלה הגירה פנימית של נזירים אל המנזרים הגדולים לצד הגירה אל מחוץ לתחומי המדינה המוסלמית.363 בה בעת הלך ואבד גם האופי הקוסמופוליטי של נזירות ארץ־ישראל בשלהי העת העתיקה, וקהילות הנזירים הפכו הומוגניות יותר, משוערבות ובעלות אופי מקומי. אף שמנזרים המשיכו להתקיים באזורים שונים בארץ־ישראל, רוב המידע העומד לרשותנו על אודות התקופה נוגע לנזירות ירושלים ומדבר יהודה, ובכך נוצרת תמונה מעוותת במידת מה של נזירות ארץ־ישראל בתקופה זו. 

			רק מעטים ממנזרי מדבר יהודה הרבים במאה השישית מתועדים בתקופה האסלאמית. מהמנזרים הרבים בחבל עזה במאה השישית נזכר בתקופה האסלאמית רק מנזרו של סרידוס באזכור בודד בראשית התקופה. ייתכן שכמה מן המנזרים לא שרדו את הפלישה הססאנית בשנת 614, או שניטשו בעקבות הכיבוש המוסלמי במהלך התקופה האומיית או אחריה. במקורות התקופה מתועדים מנזרי חריטון (הלאורה הישנה), אותימיוס, תיאודוסיוס, סבאס, חוזיבה, קסטליון (הורקניה), המערה, תאוקטיסטוס, קלאמון, וגראסימוס. עם זאת, לא ידוע על הקמתם של מנזרים חדשים כלשהם במדבר יהודה לאחר הכיבוש המוסלמי. החיבור חיי יוהנס הארמופוליטי מתאר יחסים מתוחים משהו בין המנזרים לשבטי הערבים באזור, אבל לא נראה כי המנזרים סבלו במיוחד בתקופה זו.364 המנזרים הללו אף שגשגו למדי בתקופה האסלאמית והפכו במידה רבה לשומרי הנצרות הארצישראלית. נזיריהם הוסמכו כבישופים ופטריארכים, והמנזרים הפכו למרכזי למדנות שעסקו בתרגום חיבורים נוצריים לערבית (ולגאורגית), מסורית ליוונית (כגון יצירתו הענפה של המיסטיקן הסורי בן המאה השביעית יצחק מנינווה) ואף הניבו יצירה ספרותית מקורית.365 

			התסיסה הספרותית במנזרי ארץ־ישראל בתקופה האסלאמית בולטת מאוד על רקע דלותה היחסית של היצירה הספרותית במנזרים בתקופה הקודמת. סיבה אפשרית להתעוררות היצירתית הזאת היא היחלשות הפטריארכיה והנזירות העירונית כמוקדי הלמדנות הנוצרית. הדבר נכון במיוחד ללאורה של סבאס, מר סבא, שהפכה למרכז תאולוגי בולט ובעל השפעה גם בביזנטיון. יוחנן מדמשק (675-749 בערך), נזיר במר סבא ובירושלים במחצית הראשונה של המאה השמינית, הפך לראש המדברים של הסיעה האיקונודולית (תומכי האיקונות) בפולמוס האיקונוקלסטי. פועלו הספרותי כולל, לצד הגות דתית וחיבורים פולמוסיים, גם דרשות והימנונות.366 יוהנס היה המלומד הבולט בחוג של נזירים סבאים וירושלמים שעסקו בענפים שונים של הספרות הדתית. את המסורת התאולוגית של יוהנס המשיך בדור שאחריו נזיר סורי, תיאודורוס אבו קורה (755 בערך-833),367 ואילו את עבודתו ההימנוגרפית המשיכו קוסמאס מֶלוֹדוס וסטפנוס מלודוס. אחרים, כגון לאונטיוס מדמשק וסטפנוס מנצור, חיברו הגיוגרפיות. השפעתו של חוג זה ניכרת בתפוצה הגוברת של הטיפּיקון (תקנון) המיוחס לסבאס, המשקף את המסורת הליטורגית במנזר מר סבא ובכנסיית ירושלים.368 נזירים מקהילת מר סבא תרמו להפצת מסורות אלה, וביניהם האחים הגראפּטים תיאודורוס (נפטר ב־841) ותאופאנס (נפטר ב־845), ומיכאל הסינקלוס (נפטר ב־846) שהיגרו לביזנטיון.369 ייתכן אף שהנזירים המהגרים מארץ־ישראל מילאו תפקיד בתחיית הלמדנות ובפיתוח הכתב היווני התחתי (מינוסקולי) בביזנטיון של המאה התשיעית.370 מלומדים נוספים במנזר מר סבא במאה התשיעית היו אנטוניוס דוד מבגדאד וסטפנוס מרמלה.371 התפתחות דומה הייתה במנזרים נוספים במדבר יהודה, ובמיוחד במנזר הוותיק בסיני. 

			החיבור חיי סטפנוס ממר סבא מלמד כיצד אורחות החיים במנזר, הגשמת האידיאל הנזירי וההכשרה האסקטית נותרו כמעט ללא שינוי בתקופה זו.372 סטפנוס, יליד כפר בקרבת אשקלון (725), התחיל את דרכו כנזיר במר סבא, וההגיוגרפיה שלו גדושה במידע על החיים במנזרי המדבר. הוא ורעיו הנזירים המשיכו לדבוק באידאל הפרישות לתקופות התבודדות ארוכות ושוטטות במדבר יהודה וסביב ים המלח, כמנהגו של אותימיוס, בעיקר בימי תענית הארבעים שלפני הפסחא. במהלך שוטטותם לא הופרעו הנזירים בדרך כלל בידי הערבים. סטפנוס היה לאב רוחני, איש קדוש, ומחולל ניסים על פי המודל הקלאסי, ומשך אליו נזירים, אנשי כנסייה ומאמינים פשוטים, כמו גם מוסלמים מהסביבה הקרובה ואף ממקומות רחוקים כדמשק וחומס. הביוגרפיה מעידה על קשריו ההדוקים של סטפנוס עם פטריארך ירושלים ומעורבות שוטפת בענייני הפטריארכיה. 

			רוב בעלי המשרות הבכירות בפטריארכיה היו נזירים, ורבים מהם הוכשרו במנזרי מדבר יהודה ובייחוד במר סבא. קוסמאס ממיומא במאה השמינית ומיכאל הסינקלוס בתשיעית הם דוגמאות מובהקות לבעלי משרות כאלה. אבות הנזירות במדבר יהודה המשיכו לשמש מורים רוחניים לפטריארכים של ירושלים. מעמדו של סטפנוס כאיש קדוש חיזק את השפעתה של נזירות המדבר וביסס את מקומה המרכזי בפטריארכיה במחצית השנייה של המאה השמינית. בכך המשיך סטפנוס את מסורת ההנהגה הכריזמטית של מנהיגים כאותימיוס וסבאס.373 נזירים ממר סבא גם הצטרפו למשלחות ששלח קרל הגדול לח׳ליפות העבאסית כנציגיו של פטריארך ירושלים. שליחותו לצפון אפריקה של הנזיר הסבאי גאורגיוס מבית לחם, אשר שלט ביוונית, בלטינית ובערבית, באמצע המאה התשיעית, מלמדת על קשרים פיננסיים כלשהם עם הקהילות הנוצריות הרחוקות הללו.374 

			קשריו של קרל הגדול עם הח׳ליפות העבאסית חידשו את נוכחותה של הנצרות המערבית בירושלים. הקהילה דוברת הלטינית החזיקה מנזר נשים ואכסניית עולי רגל בקרבת כנסיית הקבר ומנזר בנדיקטיני על הר הזיתים. הקהילה נהגה לדקלם את הקרדו (credo: נוסח עיקרי האמונה, ה׳אני מאמין׳) בתוספת המטעימה את מוצאה של רוח הקודש גם מהבן (filioque), ובכך הציתה ויכוח שהתפשט ברחבי העולם הנוצרי. בתחילת הוויכוח הנזיר יוהנס ממר סבא הוא שהנהיג את הסיעה היוונית והכריז על הפרנקים כמינים. בחג המולד של שנת 807 ניסו היוונים לגרש את הנזירים הלטיניים מכנסיית המולד בבית לחם. התקרית הביאה את הנזירים הלטיניים לפנות לרומא ולניסיון הפיוס שיזמו האפיפיור לאו השלישי ופטריארך ירושלים תומס.375 המדיניות המוסלמית כלפי הנוצרים סללה את הדרך לייסודן מחדש של קהילות נזירים אנטי־כלקדוניות בארץ־ישראל ובעיקר בירושלים. במקורות מהתקופה מתועדים מנזרים של ארמנים, סורים־אורתודוקסים (יעקוביטים) ונסטוריאנים. קהילות גאורגיות של נזירים נוסדו אף הן מחדש בתקופה זו, וראוי לציון מנזר הצלב הקדוש במאה האחת־עשרה.376 בימי הממלכה הצלבנית של ירושלים זכתה הנזירות בארץ־ישראל לשגשוג מחודש, אך הנושא חורג מתחומו של פרק זה.377

			פרק שלישי

			רשתות הנזירות בירושלים

			מיסוד המגמות האסקטיות באימפריה הרומית הלך והתחזק בירושלים מהמחצית השנייה של המאה הרביעית ואילך. בשנות השמונים של המאה, כשיצאה אגריה ממערב האימפריה למסע העלייה לרגל שלה למזרח, שכלל את ארץ־ישראל, מצרים וסיני, כבר הייתה נוכחות ניכרת של נזירים ונזירות בירושלים. בתיאור מסעה היא כינתה אותם בכינויים שונים כגון ׳נזירים׳ או ׳מתבודדים׳ (monachi, monazontes), ׳מתנתקים׳ (apotaktites) ו׳בתולות׳ (parthenae), לצד המינוח השגור יותר ׳אסקטים׳ (ascites) ו׳אחים׳ (fratres).378 אגריה ציינה במיוחד את מעורבותם של ה׳מתבודדים׳ וה׳בתולות׳ בפולחן היומי בכנסיית האנסטסיס ובטקסי חג האפיפאניה (התגלות) וחג הפסחא, ותיארה בציוריות את מנהגם ללוות את הבישוף בתהלוכות השונות בירושלים.379 

			כפי שהראינו בפרק הקודם, כבר בשלב מוקדם היה עניינה של התנועה הנזירית בארץ־ישראל במאה הרביעית כרוך בהתפתחות הצליינות למקומות הקדושים בירושלים.380 העלייה לרגל לארץ הקודש ולמרכזי הנזירות במדבריות מצרים כללה יותר מאשר מעשה דבקות אישי. היא הפכה לסימן חשוב של זהות דתית ולגורם משמעותי בגיבושה של מנהיגות דתית ובביסוס מעמד חברתי. החברה הנזירית בירושלים במאות הרביעית-השביעית כללה בעיקר נזירים עולי רגל שאימצו את ירושלים וסביבתה כמולדתם ובהמשך אף זיהו עצמם כ׳תושבי ארץ הקודש׳.381 העשורים האחרונים הניבו כאמור מחקרים רבים על נזירות ארץ־ישראל בשלהי העת העתיקה, שבחנו את הספרות ההגיוגרפית ואת הארכאולוגיה של המנזרים, במיוחד במדבר יהודה, באזור עזה ובסיני. כך גם נחקרו ההקשר ההיסטורי של תנועה זו על רקע ההיסטוריה הכנסייתית הארצישראלית, התפתחות העלייה לרגל והתפיסה של ארץ הקודש. אין אפוא צורך בתיאור נוסף של הזיקה בין העלייה לרגל לירושלים בעת העתיקה המאוחרת לכינון מוסדות הנזירות בעיר ובמדבר הסובב אותה. גם מעורבות הנזירים בכנסיית ירושלים במהלך המחלוקות התאולוגיות במאות החמישית והשישית זכתה למחקר נרחב. כמו כן, בסקר הארכאולוגי של ירושלים בראשות עמוס קלונר382 זוהו כארבע מאות אתרים ביזנטיים, והמידע ב־Corpus Inscriptionum Iudaeae Palaestinae מספק אף הוא חומר נוסף לחקר העיר וסביבתה הכפרית בתקופה זו. כך זוהו כמאתיים מנזרים שזיהויים ודאי, כעולה גם מהמפעל הדיגיטלי החשוב ששם לו למטרה לתעד תיעוד מקיף של הכנסיות והמנזרים בארץ־ישראל בתקופה הביזנטית.383 עם זאת, טרם נערך מחקר מקיף על ההתיישבות הנזירית בירושלים בשלהי העת העתיקה, וחקר מנזרי ירושלים ועורפה הכפרי נמצא עדיין בחיתוליו.384 פרק זה לא ימלא את החסר והוא בא להצביע על כמה היבטים מרכזיים של הנוכחות הנזירית בירושלים בתקופה הנדונה. 

			תקופה זו בהיסטוריה הנוצרית של ירושלים עשירה למדי במקורות ספרותיים ובמיוחד בהגיוגרפיות. ועם זאת, מספר מנזרים בירושלים וסביבתה נזכרים רק פה ושם או בדרך אגבית במקורות הספרותיים והותירו אחריהם רק עקבות חומריות זניחות. במקרים מסוימים נמצאו שרידים ארכאולוגיים, ובכללם כתובות, המעידים על ייסוד כנסיות ומנזרים, אלא שהם אינם נזכרים במקורות כתובים.385 לעומת זאת, יש לנו מידע רב על שני מוסדות נזירות שהיו מעין ׳בתי ספר להכשרה נזירית׳, ופיתחו מסורות וזיקה משלהם למקומות הקדושים, למדבר יהודה ולקהילות הנזירות במצרים. אלה הם צמד המנזרים בהר הזיתים והמנזרים השיתופיים של פסאריון (Passarion) בהר ציון.386 

			קשה לזהות את השרידים הארכאולוגיים של המנזרים המוקדמים בירושלים של המאה הרביעית. המאות החמישית, השישית והשביעית הותירו אמנם ממצא ארכאולוגי עשיר בהרבה, אך ראשית יש לשאול כמה שאלות בסיסיות: מהו מנזר עירוני או כפרי בתקופה זו מבחינה אדריכלית, ולא רק על פי תיאורים ותקנונים נזיריים. ומעבר לכך שירושלים הייתה בירת המחוז, האם, למשל, עלינו לראות במנזרים בסביבתה הכפרית חלק מההתיישבות הנזירית הגדולה של עיר הקודש? האם יש לראות במנזרים המרשימים בדרכים הראשיות לירושלים, כגון המכלול הנזירי הגדול של מרטיריוס במעלה אדומים,387 מרחק שני קילומטרים מדרום מזרח לדרך העתיקה מירושלים ליריחו, חלק אינטגרלי מהדינמיקה הדתית ומהמסורת הנזירית ומהעוצמה הכנסייתית של ירושלים? האם יש לבחון את המנזר השיתופי הגדול שהוקם בידי תיאודוסיוס (ב־479) מזרחית לבית לחם רק בהקשר של התפתחות ההתיישבות הנזירית במדבר יהודה ומערכת יחסיו עם סבאס, אחת הדמויות הבולטות בנזירות המדבר? או שעלינו להביא בחשבון גם את זיקתו של תיאודוסיוס למנזר הקתיסמה שעל אם הדרך מירושלים לבית לחם, שבו שהה כעשרים שנה והתחנך במסורת הנזירית? כיצד עלינו להבין את ההקשר של מנהיגותו של תיאודוסיוס בכנסיית ירושלים בזמן המאבקים התאולוגיים נגד מדיניותו הדתית של הקיסר אנסטסיוס, ואת בחירתו לארכימנדריט של המנזרים השיתופיים במחוז ירושלים בשנת 494? תיאודוסיוס ומרטיריוס הם רק הדוגמאות המובהקות ביותר לקשרים ההדוקים בין נזירי מדבר יהודה לכנסיית ירושלים וקהילות הנזירים שלה, והן מחדדות את השאלה אם ההפרדה בין הקהילות הנזיריות בירושלים לאלה שבסביבתה הכפרית והמדברית אכן תקפה. מבלי להתעלם מהזיקה שבין המוסדות הנזיריים למרחב הגיאוגרפיה הקדושה של ירושלים, אנחנו מציעים לראות את ההקשר של המידע על תנועת הנזירות שלה במסגרת גיאוגרפית רחבה יותר. לפיכך נראה סביר יותר לבחון את המידע הרלוונטי על הנזירות מנקודת מבט של היסטוריה רגיונלית מאשר כתופעה עירונית מקומית. עם זאת, זו בוודאי אינה הפרספקטיבה היחידה. 

			אפשר לעמוד על התהליך הממושך של התפתחות מרכזי נזירות בירושלים והתבססותם במונחים של רשתות נזירות, שבהן פעלו באינטנסיביות נזירים ונשות אצולה אסקטיות מארצות שונות, כמו גם קיסרים וקיסריות, מראשית דרכה של ההתיישבות הנזירית בירושלים בימיה של מלאניה ׳הקשישה׳ בשנות השבעים של המאה הרביעית, ועד למעורבותו של הקיסר יוסטיניאנוס בהקמת כנסיית מרים החדשה (Nea) המרשימה במאה השישית. מאפיין בולט בהקשר זה הוא אופייה הקוסמופוליטי של הנצרות בארץ הקודש ובמיוחד של תנועת הנזירות שצוין זה מכבר במחקר. הסטטיסטיקה של אנשי כנסייה שמלאו תפקידים רשמיים בארץ־ישראל (הפרובינציה פלסטינה), וירושלים בכללה, שערך יעקב אשכנזי על פי מקורות ספרותיים ואפיגרפיים מהמאות הרביעית-השביעית, מגלה תמונה אף יותר חדה של מוצאם.388 מבין שבעים נושאי תפקידים כנסייתיים רק תשעה, כלומר 13% מתוכם, היו ילידי ארץ־ישראל; 42% מהם הגיעו מאסיה הקטנה, מקדוניה, תראקיה ופונטוס; 11% מקפריסין וקיליקיה ומספר קטן מקפדוקיה, מליטנה וגאורגיה. יתרה מכך, רק שנים מאנשי הכנסייה הללו לא היו נזירים. לפעמים נזירים שהגיעו לירושלים פיתחו ותחזקו את קשריהם עם מולדתם, ולעיתים אף נהיו מוקד לסקרנות דתית שמשכה מבקרים אסקטיים מרחוק.389 

			לאור נתונים סטטיסטיים אלה ועל ידי שימוש בקטגוריה ׳רשת נזירות׳, ברצוננו להעריך את הנתונים פחות כמצבור סיפורים אישיים של דבקות דתית שמצאו את דרכם לספרות ההגיוגרפית של ארץ־ישראל, ויותר כסיפורי פטרונות נזיריים שחושפים את המבנה וההיררכיה של מערכת היחסים עם כנסיית ירושלים. יתר על כן, ברצוננו לאמוד את משך הזמן ואת כוחם של הקשרים הללו בקרב רשתות הנזירות. תאוריה זו בוחנת גם את ה׳סוכנים׳ ו׳שומרי הסף׳ המאפשרים גישה של השחקנים החלשים לחזקים יותר ברשת;390 מלאניה ׳הקשישה׳ ורופינוס מאקווילאה, אווגריוס מפונטוס, אודוקיה, מלאניה ׳הצעירה׳, גרונטיוס, פסאריון ומרטיריוס, נמנים כולם עם הדמויות הבולטות ברשתות הנזירות בירושלים. בהמשך נביא רק דוגמאות לתמוך בגישתנו לנזירות ירושלים כרשת אסקטית־חברתית. אולם ראשית נשוב ונתייחס גם בהקשר הזה לבעיית המקורות. 

			כפי שציינו בפרק הראשון, אנו דוגלים בגישה המחקרית הסבורה שהמקורות ששרדו אינם משקפים בשיטתיות את ההתפתחות והתמורות בעולם שיצר אותם, ואין לבלבל את התפתחות הספרות עצמה עם התפתחות הצורות של החיים האסקטיים. כמו כן הצבענו על האופי האקלקטי והסלקטיבי של המקורות ההגיוגרפיים, ולא אחת על שתיקתם. עלינו לבחון אפוא ברצינות את הממצא הארכאולוגי ולא להסתמך רק על מקורות כתובים.391 החומר האפיגרפי מירושלים הביזנטית מעיד, למשל, שמנזרים קטנים ותאי התבודדות של נשים היוו חלק מהמרקם הנזירי העירוני של ירושלים, בעוד שהמקורות הספרותיים בקושי רומזים לכך. לעומת זאת, הקטלוג הארמני של אנאסטאס וארדאפֶּט (Anastas Vardapet) המונה שבעים מנזרים וכנסיות, רובם בירושלים, בין המאה הרביעית לכיבוש המוסלמי, מציב אתגר נוסף לחקר נזירות ירושלים.392 החוקרים עדיין מטילים ספק באמינותו של החיבור שכתב היד המוקדם ביותר שלו הוא מן המאה השש־עשרה.393 עם זאת, ניתן עדיין לתהות על האווירה הדתית והפוליטית שיצרה חיבור מעין זה. המחבר מיקם את חיבורו בימי הפולמוסים הכריסטולוגיים וביקש להציג שרשרת רצופה של התיישבות ארמנית בארץ הקודש. אפשר גם לחשוב על התפקיד התעמולתי של מסמך כגון זה בתקופה העות׳מאנית. אולם אל ל׳זיוף תעמולה נזירי מנופח׳394 שכזה לטשטש את הקשרים ההיסטוריים של נזירים ארמניים לירושלים ולמדבר שלה בשלהי העת העתיקה. ב־1999 התגלו שרידים של מנזר ואכסניית צליינים מהמאות החמישית-השמינית במדרון המזרחי של הר הצופים.395 המכלול הנזירי הזה מקיף מתקנים חקלאיים, אורווה, אולמות, מערכת מים משוכללת, בית מרחץ גדול וכנסייה. על הנוכחות הארמנית במנזר זה מצביעה כתובת פסיפס מהמאה השישית שנמצאה בפתח בור המים.396 המנזר, שאינו מזוהה במקורות הספרותיים, תורם מידע יקר־ערך על הנזירים הארמניים תושבי ירושלים.397 מציאות זו מוכרת גם מחוץ לירושלים במדבר יהודה. בין סוף המאה החמישית לראשית המאה השישית, בעת פריחתה של נזירות המדבר, בנה סבאס כנסייה גדולה על שם מריה אם האל ׳היות שהכנסייה [...] הייתה צרה מלהכיל את הקהילה ההולכת וגדלה וגם הארמנים נתרבו והיו צפופים מדי בבית התפילה הקטן׳. ומשנבנתה הכנסייה, העביר סבאס את הארמנים בשנת 501 מהקפלה הקטנה ׳אל הכנסייה, לשם עריכת טקס זמירת תהלים בניב ארמני, והמליץ להם לקרוא לבדם בארמנית את האוונגליון ושאר עבודת הקודש בטקסי התפילה, ובעת העלאת הקורבן האלוהי להצטרף לדוברי היוונית ולקחת חלק במיסטריות האלוהיות יחד אתם׳.398 

			בנוסף לפער בין המקורות הספרותיים לממצא החומרי ול׳מלכודות׳ ההגיוגרפיות, הממצאים הארכאולוגיים מאתגרים את ההיסטוריונים ומעלים את שאלת הקריטריונים להגדרת מנזר בארץ־ישראל ובכלל זה בירושלים בעת העתיקה המאוחרת. זאת במיוחד לאור מה שכינתה לאה די סגני ׳מצוד אחר מנזרים אבודים׳ הרווח בין ארכאולוגים.399 כאן מתעוררת הבעיה שכנסיות קטנות במקומות רחוקים — אליהן צמודים לעיתים קרובות מספר חדרים, בית בד או גת — אינן יכולות להיות מזוהות בעקביות כמנזרים. בדומה לכך, ההבחנה בין מנזרים עירוניים, כפריים, מדבריים או צליינים בארץ־ישראל הביזנטית אינה תמיד ברורה כל צורכה.400 די סגני התמודדה לאחרונה עם בעיה מתודולוגית זו והדגימה את הקושי בקביעת פרמטרים תקפים לזיהוי כנסיות, מנזרים ומנזרים קטנים גם כשישנן עדויות ספרותיות.401 בעיה זו תקפה הן לגבי מנזרי ירושלים שנזכרים במקורות הן ביחס לנזירות עירונית בכלל. ואין צריך לומר שעדות אפיגרפית שבה נזכר אב מנזר ולא רק נזירים ואנשי כמורה, היא מכרעת בשאלה זו. 

			רשתות הנזירות: הר הזיתים והר ציון

			הדבקות האסקטית של נשות אצולה משכילות בשלהי העת העתיקה והשפעתן החברתית והדתית על סביבתן ניכרו היטב באימפריה הרומית. בדומה לכך גם תפקידן היזמי של נשות אצולה עשירות בהתיישבות הנזירית בירושלים במאות הרביעית והחמישית היה תופעה מוכרת.402 אך באיזה מובן היו פעילותן או תפקידן של נשים אלה בחיים הדתיים בירושלים מיוחדים במינם? ברצוננו לטעון כאן שלמרות שיוקרתה ומעמדה של ארץ הקודש, הלכו וגדלו במהלך מאות אלה ובד בבד התפשטה במהירות הגיאוגרפיה הקדושה של ירושלים, הרי שתהליכים דתיים וחברתיים שונים שמלאו תפקיד חשוב בעיצוב נזירות ירושלים לא היו ייחודיים לעיר זו, והתרחשו למעשה בפרובינציות רבות באימפריה הרומית. במילים אחרות, אנחנו מציעים למקם את התפתחותה הדתית־חברתית של ירושלים הביזנטית במסגרת הרחבה יותר של האימפריה הרומית, ובה בעת לעמוד על ייחודה של התפתחות זו. לדוגמה, משלב מוקדם התפתח בנזירות ירושלים מודל של צמד מנזרים, דהיינו מנזרים לגברים ולנשים שנבנו האחד לצד השני. התופעה של מגורי נזירים ונזירות בסמיכות מקום מתועדת היטב במצרים ומשתקפת גם בכתביו האסקטיים של בסיליוס מקיסריה שבקפדוקיה בשנות השבעים של המאה הרביעית. דגם זה של התיישבות נזירית היכה שורש באימפריה במיוחד משנות השמונים של מאה זו ואילך,403 והוא ניכר בבירור בתיאור מסעה של אגריה, המספרת שבקרבת המקום הקדוש של תקלה בסלווקייה שבאיסאוריה היא ראתה ׳תאים אין ספור של גברים ונשים׳.404 תמונה דומה של אורח החיים הנזירי עולה ממצרים ומארץ־ישראל.405 עם זאת, עדיין עלינו לשאול כיצד ראו המנהיגים בכנסיית ירושלים ובני קהילתם את ייסודם של צמד המנזרים בהר הזיתים בידי מלאניה ׳הקשישה׳ בשנות השבעים המוקדמות של המאה הרביעית. אותה השאלה נוגעת לייסוד צמד מנזרים לנשים וגברים בבית לחם בידי פאולה והירונימוס בשנות השמונים של המאה הרביעית, ולפעילותם של מלאניה ׳הצעירה׳ ובעלה פיניאנוס שהגיעו לירושלים בשנת 417. דפוס זה של מושבה נזירית בירושלים, כלומר של ׳מנזרים כפולים׳ — כפי שהם קרויים בחקיקה של יוסטיניאנוס משנת 543 — עורר את יצירתה של רשת נזירות מוצקה ואת גיבושה של מסורת נזירית יציבה, שהשפעתן המתמשכת על כנסיית ירושלים ועל החיים בעיר חרגו הרחק מעבר לתפקידו החברתי של נזיר יחיד או מנזר בודד.

			כפי שידוע היטב, תהליך זה החל בידי אלמנה צעירה, מלאניה ׳הקשישה׳ שהוקסמה מתהילתם של נזירי מצרים. היא השאירה בבית את בנה ובלוויית מספר נשים מהחברה הגבוהה וילדיהן הפליגה מרומא לאלכסנדריה, ומשם יצאה להר ניטריה לבקר נזירים מפורסמים, ביניהם דמויות שנכנסו לפנתיאון האסקטי של החיבור הנזירי הקלאסי אמרות האבות (Apophthegmata patrum). הנזיר פלאדיוס מהלנופוליס, שהגיע לירושלים בסביבות 385 וחבר לנזיר אינוקנטיוס בהר הזיתים, מביא בחיבורו היסטוריה לאוסיאקה פרטים ביוגרפיים על מלאניה ׳הקשישה׳, ומתאר את הנסיבות שהביאוה לירושלים לאחר שהות של כמה חודשים במדבר המצרי. בשנות השבעים המוקדמות של המאה הרביעית הגלה מושל מצרים לארץ־ישראל קבוצה של נזירים מצריים שכללה תריסר בישופים וכמרים. מלאניה, שהכירה עוד קודם את המגורשים, התלוותה לקבוצה למקום גלותם בציפורי ותמכה בהם מכיסה.406 לא ברור על מה גירש המושל את האנשים הללו והאם ירושלים הייתה יעדה המקורי של מלאניה, או שהגיעה לארץ־ישראל ובסופו של דבר לירושלים רק כתוצאה מתחושת סולידריות עם הנזירים שהיו ככל הנראה אוריגניסטים. עם זאת, יש עניין גם באירועים שהביאו לכך.407 לאחר שנים ספורות בלבד מיום בואה לעיר, הקימה מלאניה את צמד המנזרים בהר הזיתים ועמדה בראש קהילה של חמישים נזירות. מוסד זה ועשרים ושבע שנותיה בעיר הביאו להשפעתן הציבורית חסרת התקדים של נשים אסקטיות בירושלים. במשך השנים היה המנזר של מלאניה לערוץ תקשורת למערב ולמזרח כאחד, ובשיתוף עם המנזר השכן של רופינוס קמה מעין רשת מגובשת של מוסדות נזירות בירושלים שסיפקה אירוח והדרכה רוחנית, מסורת שהתעצמה בדורות הבאים. 

			מנזרים אלו היוו מוקד משיכה לעולי רגל ולנזירים כאחד והתפתחו למרכזים אינטלקטואליים, ולקשריו של רופינוס ושהותו הממושכת במנזר בהר הזיתים (397-379) נודעה השפעה עמוקה על החיים האינטלקטואליים בעיר.408 הדמות המפורסמת ורבת ההשפעה ביותר בין נזיריו היה הצעיר אווגריוס מפונטוס, אשר לו הקדיש פלאדיוס פרק בספרו היסטוריה לאוסיאקה. על אף ששהה במחיצתם רק חודשים ספורים לאחר קבלת גלימת הנזיר מרופינוס בטרם המשיך למצרים בהמלצת מלאניה, קשר אווגריוס ידידות אמיצה עם בני הקהילה הנזירית. הוא התכתב עם מלאניה ורופינוס,409 ומבין מכתביו ידועה ביותר איגרתו למלאניה (Epistula ad Melaniam) שבה תימצת את משנתו התאולוגית.410 מחליפת המכתבים מצטיירת דמותו כמורם הרוחני של מלאניה ורופינוס. אווגריוס שלח להם גם את חיבורו הקצר עצות לבתולה, מקבץ תקנות נזיריות בסיסיות לבנות קהילת הנזירות של מלאניה, ואת החיבור שמיען ׳לנזירים במנזרים ובקהילות׳ וייעד ככל הנראה לבני מנזרו של רופינוס. בשנות השבעים של המאה הרביעית נזקקו ללא ספק קהילותיהם של מלאניה ורופינוס לחיבורים מעין אלו לעיצוב והסדרת חייהן האסקטיים ויחסיהן עם החברה הסובבת. השפעתם המיידית של החיבורים הללו על היישוב הנזירי בירושלים אינה ידועה. בעוד שחיבורי הדרכה דומים לנזירים מוכרים מקהילות נזיריות מאוחרות יותר, אין כל מקבילה מארץ ישראל לעצות של אווגריוס לנזירות.

			קשריו ההדוקים של אווגריוס עם נזירי הר הזיתים מעוררים השתאות. הוא קיים איתם שיח מתמשך וידידותו עם הנזיר אנטוליוס אמיצה ביותר. לאדם זה — נושא משרה בכירה במנהל האימפריאלי שפרש מתפקידו הציבורי בשנות השמונים של המאה הרביעית ואימץ את ערכי הסגפנות במנזרו של רופינוס — הקדיש אווגריוס את הטרילוגיה פרקטיקוס, גנוסטיקוס, וקפאלאיה גנוסטיקה.411 מתא מנזרו המבודד במצרים הוא יצר מעין נוכחות וירטואלית במנזרו של רופינוס בירושלים בסוף המאה הרביעית, וכתביו מצאו שם קהל קוראים נלהב.412 למרות שהותו הקצרה בעיר, הפופולריות של אווגריוס בירושלים עוררה את קנאתו של סופר אחד למצער: הירונימוס. הוא בא בטרוניה על כך שרבים ברחבי המזרח קוראים ספרים ביוונית, ואילו במערב קוראים את תרגומם ללטינית הודות לתלמידו רופינוס שתרגמם. ניתן להניח במידה רבה של ודאות שהירונימוס מכוון כאן בדבריו — בנוסף לספריו של אוריגנס — גם לספריו של אווגריוס.413 

			המנזר של רופינוס בירושלים הוא ככל הנראה מנזרם של שבעה נזירים אלמונים שיצאו מהר הזיתים למצרים בשנת 394 ושבו אליו ב־395. אחד מחבורה זו הוא ככל הנראה מחברו של תיאור מסעם ביוונית היסטוריה של הנזירים במצרים (כשמו הידוע בלטינית Historia Monachorum in Aegypto).414 לאחר פרידתו מארץ־ישראל ב־397 המשיך רופינוס להפיץ את תורתו של אווגריוס. פעילותו הובילה אותו ככל הנראה לתרגם ללטינית את ההיסטוריה של הנזירים במצרים, המציגה את אווגריוס באור אוהד בעקבות העימות בין סיעתו של אווגריוס במצרים וה׳אחים הגבוהים׳ להנהגת הכנסייה במצרים.415 עזיבתם של רופינוס בשנת 397 ושל מלאניה בשנת 400 ציינה אפוא את קץ השלב הראשון של היישוב הנזירי בירושלים, שלב שנקשר במידה רבה להר הזיתים, לאצולה הלטינית, ותקופה שבה נוצרה רשת הנזירות שחיברה את ירושלים עם המדבר המצרי. 

			רשת הנזירות הזו תוסיף ותתפתח במהלך הקריירה הארוכה של גרונטיוס, הארכימנדריט של נזירי ירושלים והסביבה שאף כיהן כראש המנזרים של מלאניה ׳הצעירה׳ במשך כחצי מאה,416 והיה ככל הנראה מחבר ההגיוגרפיה שלה חיי מלאניה.417 מלאניה ׳הצעירה׳ ובעלה פיניאנוס המשיכו למעשה בירושלים דפוס נזירות דומה בעיקרו לזה שהתקיים בתגסטה (Thagaste) בצפון אפריקה תחת מנהיגותו של אליפיוס, אחיו של אוגוסטינוס ובישוף העיר הקטנה והענייה הזו, שבה הקימו שני מנזרים גדולים.418 לאחר מסעם לאלכסנדריה והתרועעותם עם הפטריארך קירילוס, הגיעו לבסוף לירושלים,419 ו׳הקימו על הר הזיתים הקדוש, לצד כנסיית העלייה הקדושה, שני מנזרים גדולים רבי נזירים, האחד לגברים והשני לנשים׳.420 בהקשר זה מזכיר יוהנס רופוס גם את המסורת המקומית על מלאניה ׳הקשישה׳. עם זאת, המחבר מדגיש שקדמה לשתיים הללו אישה נוספת, ׳מפורסמת בייחוסה ועושרה. [...] הייתה זו היא אשר בנתה את כנסיית העלייה הקדושה׳, דהיינו פוימניה (Poemenia), שהגיעה לירושלים כצליינית לאחר שביקרה נזירים מתבודדים במדבר מצרים.421 במנזר גברים זה בהר הזיתים קיבל פטרוס האיברי, שהגיע מקונסטנטינופוליס ב־437, את גלימת הנזיר מידיו של גרונטיוס, ׳ראש המנזר של הר הזיתים הקדוש׳.422 פטרוס התקבל גם על ידי מלאניה ׳הצעירה׳ ובעלה פיניאנוס, שאותם פגש בחצר הקיסרית בקונסטנטינופוליס שנה קודם לכן (436), והחל בקריירה הנזירית העשירה שלו בארץ הקודש. על אף שהיוזמה לבניית המנזרים הייתה של נשות האצולה הרומית, הרי שהשפעתו של הבישוף המקומי הייתה רבה. כך, עם מותה ב־439 ציוותה מלאניה ׳הצעירה׳ את מנזריה לבישוף ירושלים יובנאליס וביקשה ממנו לפקח עליהם.423 

			הבאנו לעיל מידע על הר הזיתים ביחס לדמויות מוכרות היטב בירושלים של שלהי העת העתיקה. אולם ישנו מידע נוסף על מגורי נזירים בהר הזיתים בתקופה זו, אם כי אופיים והיקפם של מקומות אלה לא תמיד ברורים דיים. למשל, כתובת יוונית — ׳כתובת אופמיה׳ כפי שכונתה בידי לאה די סגני — ששוחזרה לאחרונה ותוארכה לסוף המאה הרביעית, חושפת את קיומו של מנזר בהר הזיתים שאינו מוכר מהמקורות הספרותיים.424 דוגמה נוספת היא מנזר של אישה בשם אורביקיה (Ourbicia) ואחיה הנזכרים בחיבור האנטי־כלקדוני של יוהנס רופוס פלרופוריות (Plerophoriae).425 קירילוס מסקיתופוליס מספר שגבריאל, תלמידו של אותימיוס וראש מנזר סטפנוס במשך עשרים וארבע שנים (480/1-456), הקים מנזר קטן עבורו מזרחית להר הזיתים.426 מנזר זה זוהה עם השרידים בקסר אלראוואבי, כשישה קילומטרים צפונית מזרחית לירושלים.427 ניתן להסיק שבעוד שבמאות הרביעית והחמישית הייתה התיישבות נזירית לטינית משמעותית בירושלים, בעיקר בהר הזיתים, הרי שדמויות כגון מלאניה ׳הקשישה׳ ונכדתה מלאניה ׳הצעירה׳, ורופינוס, היו נדירות בנזירות ירושלים במאה שלאחר מכן. אין בכך כדי לומר שהנוכחות הנזירית הלטינית נעלמה לחלוטין מהעיר. במנזרו של תיאודוסיוס, אולי המנזר השיתופי (קוינוביון) הגדול במדבר יהודה (נבנה ב־479 בערך), התקיימה הליטורגיה גם בלטינית, בנוסף לשפות אחרות, וישנו מידע נוסף על נזירים מהמערב הלטיני שחיו במנזרי מדבר יהודה.428 אולם נראה שאינטלקטואלים דוברי לטינית ודמויות אריסטוקרטיות בכנסיית המערב במאה השישית לא איוו להם את ירושלים כביתם. ממונם וכוחותיהם המנטליים של נזירים לטיניים הופנו עתה למקומות אחרים. למפנה החברתי הזה הייתה כנראה זיקה להתפתחותם של מנזרים במערב, אך הנושא ראוי לחקירה יסודית. וכפי שציינו לאה די סגני ויורם צפריר, הנוכחות הלטינית בירושלים לא פסקה אף לאחר הכיבוש המוסלמי, למרות שהצטמצמה באורח ניכר.429 ישנו מידע רב למדי על תנועת עולי רגל נמשכת ונוכחותם של דוברי לטינית בירושלים, וביניהם נזירים.430 עם זאת, המנזרים המרשימים בירושלים במאה השישית על סביבתה והמדבר הקרוב, היו בעיקרו של דבר תופעה מזרחית וכך גם הליטורגיה הנוצרית של כנסיית ירושלים.431 

			לצד התפתחותו של מרכז הנזירות בהר הזיתים, קם מרכז נזירות נוסף הצמוד למקומות הקדושים בהר ציון. מרכז זה היה קשור למנזרים השיתופיים של פסאריון (נ׳ 429/428), בתחומי המכלול של כנסיית ציון הקדושה. פסאריון היה ככל הנראה הארכימנדריט הראשון של נזירי ירושלים, ושימש גם כבישוף הכפרי (כוראפיסקופוס) האחראי על המנזרים והכנסיות בסביבת העיר.432 הוא יסד גם בית תמחוי מחוץ לשער המזרחי של ירושלים.433 מאוחר יותר הקים פטרוס האיברי את מנזרו בהר ציון במקום שנקרא ׳מגדל דוד׳ או ׳מנזר האיברים׳.434 קשריו של מרכז נזירות חשוב זה עם רשת הנזירות המתפתחת במדבר יהודה מתועדים היטב בחיבורו של קירילוס מסקיתופוליס. לדבריו, פסאריון ליווה את הבישוף יובנאליס לחנוכת הכנסייה של הלאורה שיסדו תלמידיו במדבר יהודה.435 תלמידיו של פסאריון בירושלים התמידו בקשר עם נזירי מדבר יהודה. לדוגמה, אחד מתלמידיו הידועים של פסאריון, אנסטסיוס, שהיה כומר בכנסיית האנסטסיס, שומר הכלים הקדושים ובישוף כפרי, ולאחר מכן נבחר לפטריארך של כנסיית ירושלים (478-458), ביקר את אותימיוס במנזרו במדבר.436 יתרה מזו, כשהגיע סבאס לירושלים בחורף 456, הצטרף למנזר של פסאריון שבראשו עמד באותה עת הארכימנדריט אלפידיוס (Elpidius).437 עשר שנים מאוחר יותר, בשנת 466, הגיע מיוון קיריאקוס (Cyriacus) — אחד מאבותיו הרוחניים של קירילוס מסקיתופוליס — למנזרו של אוסטורגיוס (Eustorgius) שליד כנסיית ציון.438 

			מעניין לציין שבשנת 494 בנה הפטריארך אליאס מנזר בסמוך לבית הפטריארך שאליו קיבץ את הנזירים הספודאים (spoudaioi ביוונית חסידים) של כנסיית האנסטסיס, שהיו עד אז פזורים בקרבת מגדל דוד, ונתן לכל אחד מהם תא משלו. הספודאים הללו היו מעין מסדר נזירי בירושלים, כמו גם בערים חשובות אחרות במזרח, ונטלו חלק מרכזי בליטורגיה בכנסיות החשובות בעיר. עם בואו של סבאס למנזר פסאריון דחקו בו להצטרף לחוג הספודאים של הר ציון או לאחד החוגים האחרים, אך הוא סירב.439 מאוחר יותר קנה סבאס תאים שונים מהנזירים הללו והפך אותם לאכסניה עבור הלאורה שלו, ובכך יצר מעין סניף עירוני של מנזרו במדבר, או ׳מרכז סבאי בעיר׳ כפי שמכנהו יוסף פטריך.440 על הגיבוש של רשת נזירות זו ניתן גם להסיק מיחסיהם הקרובים של הכומר מרקיאנוס מכנסיית האנסטסיס וראש כנסיית ציון לסבאס. הם נהגו לבקרו לעיתים קרובות ולהעניק לו מתנות שונות.441 

			רשתות הנזירות בהר הזיתים ובהר ציון קיבלו חיזוק מקשריהן עם החצר הקיסרית, כפי שניתן בקלות להיווכח מהמקורות הספרותיים של בני הזמן. הקריירה של פטרוס האיברי, למשל, מתוארת בידי ההגיוגרף שלו יוהנס רופוס לא רק מנקודת המבט של ההתנגדות האנטי־כלקדונית בארץ־ישראל וזיקתה לרשת הפולמוסים הדתיים המורכבת באותה עת, שכללה את קונסטנטינופוליס, ירושלים, עזה ומצרים. יוהנס רופוס הדגיש את העובדה שגיבורו התחנך בחצר הקיסרית של תיאודוסיוס השני ורעייתו אודוקיה,442 והבליט את קשריו עם מלאניה ׳הצעירה׳, שפגשה אותו בקונסטנטינופוליס ומאוחר יותר קיבלה אותו במנזר הגברים שלה בהר הזיתים.443 בדומה לכך, קירילוס מסקיתופוליס שהיה עצמו נזיר ארצישראלי בלאורה הגדולה של סבאס במדבר יהודה, תיאר את נזירי עיר הקודש, דהיינו נזירי מדבר יהודה, בהקשר הרחב של האימפריה הרומית. הוא הדגיש לדוגמה את הקשרים עם הקיסרית אודוקיה, שבנתה את הכנסייה המרשימה של סטפנוס הפרוטומרטיר (המרטיר הראשון) בירושלים ומנזרים שונים.444 

			השילוב בין אורח החיים הנזירי לכוח הכנסייתי בכנסיית ירושלים

			ההמלצה בקודקס החוקים של תיאודוסיוס השני לשלב נזירים בתפקידים כנסייתיים ועליית האידאל של כמורה נזירית באימפריה הרומית, הביאו לאינטגרציה של הנזירים בכנסיית ירושלים ולהתפתחות מוסדותיהם בעיר וסביבתה. ככל שהלך והתבסס היישוב הנזירי בירושלים, כך נהיו הנזירים מעורבים יותר בענייני הכנסייה ובפולחנה. כנזכר לעיל, יעקב אשכנזי כבר הבחין שבארץ־ישראל במאות החמישית והשישית רק שני בעלי תפקידים בכנסייה לא היו נזירים, והסיק שמנהיגות הכנסייה בירושלים בתקופה זו הייתה ברובה בידיהם של הנזירים.445 מביניהם 51% היו נזירים ממדבר יהודה, רובם ממנזריו של אותימיוס. נזירים אלה החליפו למעשה את אצולת העיר ותפקידה בדיפלומטיה האימפריאלית, ויש בכך כדי להצביע גם על מעמדם היוקרתי והשפעתם הגדלה של נזירי מדבר יהודה בכנסיית ירושלים. כך, כאשר היה על אליאס פטריארך ירושלים למצוא פתרון בחצר הקיסרית לקשיים כלכליים ובעיות כנסייתיות אחרות בירושלים ובכנסיית ארץ־ישראל, הוא בחר בסבאס לשליחות זו. סבאס יצא פעמיים לקונסטנטינופוליס ופגש את הקיסר אנסטסיוס שלוש פעמים במהלך השנים 512-511. כעשרים שנה לאחר מכן (531) פגש סבאס את הקיסר יוסטיניאנוס וביקש ממנו פיצויים על הנזק הרב שנגרם במרד השומרוני בשנת 529.446 

			בדומה לכך, השפעתם של מנהיגי הנזירות בהנהלת העיר ופעולות הסעד שכללו בנייה ותחזוקה של בתי חולים, בתי תמחוי ואכסניות ומעורבות בענייני מיסוי, מתוארת במקורות הארצישראלים ומצביעה על עלייתה של עלית עירונית חדשה. תהליך אינטגרציה מרשים זה מודגם היטב במינויים של פטריארכים מקרב נזירי המדבר כגון מרטיריוס (486-478) ואליאס (516-494), תלמידיו לשעבר של אותימיוס. המכלול המרשים של מנזר מרטיריוס במעלה אדומים הוא עדות היסטורית מונומנטלית כיצד הפכו נטיות נזיריות לאמביציה כנסייתית. המנזר הרהבתני על רצפות הפסיפס שלו, האורוות, חדר האוכל הענק והאכסניה, בור המים האלגנטי ומערכת ההשקיה המתוחכמת, מעידים היטב על התגברות כוחם ועל הגידול בעושרם של המנזרים בירושלים וסביבתה, ועל טשטוש הגבולות שחל כאן לא רק בין הנהגת הנזירות לכנסייה בירושלים, אלא גם בין נזירות המדבר לעירה. העובדה שמרטיריוס התבקש לשרת ככומר בכנסיית הקבר (ב־473) וחמש שנים לאחר מכן התמנה לפטריארך ירושלים, מלמדת על השפעתו הגוברת בכנסיית ירושלים. מעמדו המתחזק ויוקרתו העולה אפשרו לו ככל הנראה להעניק סיוע משמעותי למנזרו במעלה אדומים; אחרת קשה להסביר מכלול נזירי כה מורכב ורב־ממדים ומעוטר בפסיפסים מהודרים. במאה השישית ההתיישבות הנזירית ביססה וחיזקה את סביבתה הקרובה של ירושלים, ובכלל זה שיפוץ והרחבה של מנזר מרטיריוס ובניית כנסיות ומנזרים חדשים. דוגמאות טובות לכך הן כנסיית הקתיסמה ומנזרה על אם הדרך מירושלים לבית־לחם ומנזר תיאודוסיוס (דיר דוסי).447

			בהקשר זה ראוי לציין שלוועידת קונסטנטינופוליס בשנת 536 יצאו מלבד פטריארך ירושלים גם נציגים של המנזרים החשובים במדבר יהודה,448 ביניהם דומיטיאנוס, הכומר והארכימנדריט של מנזר מרטיריוס; הסיכיוס, הכומר של מנזר תיאודוסיוס; קסיאנוס, כומר הלאורה של סבאס; קיריאקוס, הכומר וראש הלאורה של ׳מגדלי הירדן׳; ונסטאבוס, כומר הלאורה של פירמינוס. עם זאת, תפקידם החשוב של נזירים מפרובינציות שונות במזרח במדיניות האימפריאלית והכנסייתית מתועד היטב במקורות מן המאות החמישית-השביעית, ואינו מאפיין ייחודי לכנסיית ירושלים ומנזרי המדבר שלה. וכפי שמעלה ניתוח ועידה זו בידי פרגוס מילאר, הרי שאף מקומות מרוחקים יכלו לתחזק קשרים עם קונסטנטינופוליס ואפילו עם רומא.449 יתר על כן, עלינו לזכור שהפרופיל של משתתפי ועידה זו משקף גם את ועידת כלקדון בשנת 451, שחשה בצורך להשליט את סמכות הבישופים על הנזירים והמנזרים ולהסדירה. למדיניות כנסייתית זו הייתה השפעה ניכרת על כנסיית ירושלים ויחסיה עם הקהילות הנזיריות. 

			נראה שהתהליך ההיסטורי שתיארנו כאן הגיע לשיאו בשנת 543, עם חנוכת ׳הכנסייה החדשה של יולדת האל׳ (Theotokos), הידועה גם בכינוי ׳נאה׳ (Nea חדשה).450 היה זה בוודאי רגע משמח בתולדותיה של ירושלים הביזנטית, ששיקף ויזואלית את הכוחות המשולבים אשר עיצבו את החיים הדתיים בעיר. ממדיה המרהיבים של כנסיית הנאה, כ־157 מטרים אורכה וכ־52 מטרים רוחבה, ייצגו שינוי במרחב העירוני של ירושלים שהיו לו השלכות תכנוניות ואדריכליות מרחיקות לכת על תוכנית העיר,451 והעצמה של הנוף הכנסייתי והנזירי של ירושלים במאה השישית.452 עם זאת, בראש ובראשונה היה זה מפגן רב עוצמה של מעורבות יוסטיניאנוס בירושלים, מעין הכרזה פומבית, שיאו של הרגש הדתי ששלט בחיי הדת והחברה בעיר, במונחים של צליינים ונזירים, וביטוי להתמזגות שלמה של המנהיגות הנזירית של המדבר והעיר.453 הבניין המונומנטלי הזה, שיסודותיו הונחו שנים ספורות קודם לכן בידי הפטריארך אליאס (516-494), זכה לשבחיו של היסטוריון החצר פרוקופיוס בחיבורו ׳על הבניינים׳.454 מעניין שבעוד פרוקופיוס מזכיר מנזרים רבים בארץ־ישראל — רובם אינם מזוהים — הוא אינו מתאר את מאמץ הבנייה האדיר של כנסיית הנאה בהקשר הנזירי של העיר, פער שייסגר בידי קירילוס מסקיתופליס, שאף נכח כנזיר צעיר בחנוכת הכנסייה (543).455 

			נאמן לתפיסתו בדבר הקשר שבין פעילותם של מנהיגי הנזירות לחצר הקיסרית, קירילוס מספר שסבאס, מנהיג נזירות בולט בימיו, ביקש את תמיכת הקיסר במפעלו. ואילו פרוקופיוס משבח את יוסטיניאנוס עצמו ואת הישגיו האימפריאליים ולא את מנהיגי הנזירות או מישהו אחר שהיה מעורב בבניינה של ירושלים הביזנטית במאה השישית. נראה שכתובת שהתגלתה לאחרונה בין שרידיה של כנסיית הנאה קושרת בין שתי התפיסות השונות הללו. הכתובת פוענחה בידי לאה די סגני והיא כתובה כדלקמן: 

			בימיו של הקיסר החסיד פלאוויוס

			יוסטיניאנוס, גם בניין זה בשלמותו, קונסטנטינוס,

			הכומר ואב המנזר אוהב האל ביותר,

			יסד והקים, באינדיקטיו הארבע־עשרה.456

			לדעתה של די סגני, ׳הכומר ואב המנזר׳ קונסטנטינוס הנזכר בכתובת הוא ככל הנראה אותו קונסטנטינוס שפיקח על בנייתו של בור המים הגדול מתחת לכנסיית הנאה, כפי שמצוין בכתובת בטיח הקיר של הבור, וכן הוא נזכר אצל יוהנס מוסכוס. על סמך טיעונים שונים נראה שהכתובת אינה שייכת למנזר אלא לבניין כלשהו שנוסד בידי אב המנזר מחוץ לעיר אך קשור למנזרו.457 שלוחת מנזר מעין זו מחוץ לחומת העיר מוכרת היטב בירושלים, וייתכן שבניין זה שימש אכסניה לעולי רגל. 

			לסיכום, ניכר שהמנזרים בהר ציון ובהר הזיתים שנדונו לעיל לא היו ביסודם רק מגורים לנזירים שביקשו לפרוש מעול חיי היום יום בערים ההומות של האימפריה הרומית בחיפוש שליו אחר אלוהים; הם שימשו למעשה כבתי ספר להכשרה אסקטית שבהם שהו נזירים מחוץ לארץ בראשית דרכם הנזירית, ולאחר מכן הקימו תאים או אף מנזרים משלהם. מנזרים אלו היוו רשתות של כוח כנסייתי עם שלוחות בחצר הקיסרית, ומנהיגיהם המוכשרים היו לשגריריה של ארץ הקודש. יתרה מזו, לעיתים קרובות טושטש בירושלים הביזנטית הפיצול בין המדבר לעיר, עניין שהדגשנו כדי להמשיג את מוסדות הנזירות של ירושלים כרשת או מערכת של קשרים הדוקים עם סביבתה הכפרית ועם מדבר יהודה והמדבר המצרי, ולהסביר את התפתחותה וכוחה. לרשתות הנזירות בירושלים היו היסטוריה ארוכה והשלכות מכריעות על זהותה ומעמדה של העיר, עד כדי חפיפה ולעיתים אף התמזגות של הנהגת הנזירות עם הכוח והסמכות הכנסייתיים. הנזירים נהיו במובן מסוים לאצולה החדשה של העיר ושלטו בהיבטים חברתיים רבים של החיים בירושלים ובניהול הדיפלומטיה הכנסייתית שלה. 

			חלק ב

			מבואות ומקורות

		
	
			פרק רביעי

			אַתַנָסיוּס מאלכסנדריה 

			חיי אנטוניוס

			מבוא

			אתנסיוס (373-295) נמנה על הדמויות המשפיעות על ארגון הכנסייה במצרים וגיבוש התאולוגיה הנוצרית בתקופתן הפורמטיבית, במרוצת המאה הרביעית. עם פטירתו של אלכסנדר בישוף אלכסנדריה בשנת 328, התמנה אתנסיוס ליורשו על כס הפטריארכיה וייצג אותה בוועידת ניקֶאה (325) שדנה בגיבוש ה׳אני־מאמין׳ (הקְרֶדוֹ) הנוצרי על רקע המחלוקת האריאנית. אתנסיוס היה ידוע בתעוזה הרבה שגילה במאבק למען האמונה הנוצרית כפי שנוסחה בוועידת ניקאה, ובמאבקו באריאנים וב׳כפירות׳ אחרות במצרים. תעוזה זו, לצד יצירתו התאולוגית הענפה, עשוהו למקור סמכות ויוקרה בעיני הכנסייה המזרחית במאה הרביעית ואף בדורות הבאים. בשל השפעתה הנמשכת של תורת אריוּס בחצר הקיסר בקונסטנטינופוליס, ידעה הקריירה של אתנסיוס תהפוכות רבות והוא הוגלה פעמים אחדות, ורק בשנת 366 הושב על כיסאו עד לפטירתו בשנת 373. בשנות גלותו הוא המשיך לכתוב נגד הכפירות ולחבר כתבים תאולוגיים ואסקטיים, ואף דאג להפצת משנתו שזכתה כאמור להשפעה רבה גם לאחר מותו.

			יותר מבישופים אחרים במזרח באותה העת, ידע אתנסיוס לאמץ את המגמות האסקטיות שהתעצמו בימיו ולנכסן לחיק הממסד הכנסייתי. מהלך פוליטי זה, שנועד להעצים את הבישופות שלו אל מול הזרמים האחרים שרווחו בסביבתו, הניב יצירה ספרותית פורצת דרך — חיי אנטוניוס (356). אתנסיוס חנך סוגה ספרותית נוצרית חדשה שהתמקדה בתיאור חיי קדושים, הַגְיוֹגרפיה. אמנם ידועים לנו חיבורים העוסקים בחיי דמויות מופת של פילוסופים פגאניים משלהי העת העתיקה, אך השילוב של ביוגרפיה (לעתים מדומיינת) והבנייה של קדושה נוצרית וסמכות כריזמטית על ידי אורח חיים אסקטי, מעשי ניסים והדרכה רוחנית יצר סוגה ספרותית חדשה בתקופת מעבר קריטית בתולדות הנצרות, באמצע המאה הרביעית. אתנסיוס כתב חיבורים אסקטיים נוספים; ידועות במיוחד שתי האיגרות, אל הבתולות, שבהן ניסה לעצב את אורח החיים הנזירי של נשים בסביבה עירונית. בדומה להוגי דעות נוצרים בני הזמן כגון יוהנס כְריזוֹסטוֹמוֹס וגרגוריוס מניסה, אתנסיוס כתב גם חיבור תאולוגי המשתייך לסוגה ׳על הבתולין׳ (On Virginity) ששרד בחלקו בסורית ובארמנית.458 בשונה מהגיוגרפיה, שורשיה של סוגה ספרותית זו קדומים ונטועים בהתמודדות התאולוגית עם רעיון הבתולין והשלכותיו על הופעת ישוע ולידתו מהבתולה, וכן עם תפיסות שונות של פאולוס אודות מוסד הנישואין, ורעיון הנישואין ברוח למשיח. במאה הרביעית עסקה ספרות ׳על הבתולין׳ בעיקר בהשלכות החברתיות של רעיון הבתולין בנצרות. הספרות ההגיוגרפית הדגישה לעומת זאת יסודות אחרים. היא נועדה להתוות דרך של אדיקות דתית באמצעות דמות מופת המחוללת על פי רוב ניסים והופכת למוקד של קדושה המחברת שמים וארץ. לכן במוקד עניינה נמצאים פועלו של האיש הקדוש וסביבתו החברתית. עם זאת, הספרות ההגיוגרפית שהתחברה בשלהי העת העתיקה נועדה לקדם גם סדר יום פוליטי ותאולוגי, הגם שהדיונים התאולוגיים והתאורטיים הגלויים בה, דלים למדי. 

			על מה ראה אתנסיוס צורך לכתוב את חיי אנטוניוס? הנזירות המצרית פרחה כבר בראשית המאה הרביעית ובעיקר במנזרים השיתופיים של פּכוֹמיוּס (נפטר בשנת 346) במצרים העליונה לאורך הנילוס, אך דומה כי חסר לה פרסום שיעצים את יוקרתה בעיני העולם הנוצרי. באותה העת התפתחה גם הנזירות המתבודדת, ואתנסיוס שהיה ככל הנראה מקורב אליה, ארג את רעיונותיו האסקטיים סביב דמותו של הנזיר המתבודד אנטוניוס (356-251 בערך) בחיבורו ההגיוגרפי ובכך גם נתן מענה לחסר הספרותי והעצים את התעמולה והפרסום של תנועת הנזירות.459 אנטוניוס מתואר כאן כקדוש מתבודד במדבר הדוגל באורח חיים סגפני וכמי שתומך בהיררכיה הכנסייתית.

			אמנם החיבור נכתב זמן קצר לאחר מותו של הגיבור בשנת 356, אך אין הכרח שכל הפרטים המופיעים בו משקפים מציאות היסטורית. היצירה מפורטת ודרמטית, אך יותר משהיא מייצגת ביוגרפיה ממשית היא משקפת את תפיסתו הדתית־חברתית של המחבר ששאף לנכס את הנזירות לחיק כנסייתו ולהאדיר את יוקרתו. ניכר שאתנסיוס עיצב את דמות הגיבור לאור דמותו של ישוע והאידאלים של הברית החדשה. לאחר מות הוריו כשהיה בן 18 או 20, מתואר אנטוניוס כמי שהלך לכנסייה המקומית ושמע את דבר האל: ׳אם רצונך להיות מושלם, לך, מכור את רכושך ותן את הכסף לעניים׳ (מתי יט, 21). עוד בטרם פרש למדבר הוא החל לתרגל אורח חיים אסקטי ואימץ פרישות גופנית; הוא נאבק בתשוקותיו המיניות, צם, התפלל תפילות אשמורת ואף הפסיק למשוח את גופו בשמן. בהמשך משרטט אתנסיוס את קווי המתאר של הקריירה הרוחנית של אנטוניוס במרחב הגיאוגרפי של המדבר המצרי. אנטוניוס הסתגר בקבר לא הרחק מכפרו ושם נאבק בדמונים ובחיות פרא דמיוניות עד לניצחון (פרק 8). המאבק בדמונים מלווה את הנרטיב לכל אורך החיבור ואנטוניוס מתגלה בו כמעין מרטיר חדש, הנאבק בדמונים על אמונתו (פרק 47). מוטיב זה זכה לביטויים אמנותיים רבים והפך למוטיב שגור בספרות ההגיוגרפית לדורותיה. בתום עשרים שנות התבודדות יצא אנטוניוס לחברה ומיד התקבצה סביבו עדת חסידים. החיבור מתאר את התפתחות הקריירה הרוחנית של אנטוניוס כמסע למעמקי המדבר המצרי. ככל שהעמיק לחדור במסעותיו אל ׳ההר הפנימי׳ במדבר ונמלט מפני מעריציו, כך נעשו גם האתגרים הרוחניים שעמדו בפניו קשים יותר, וקדושתו בעיני הסביבה הלכה וגדלה. על אף שנמלט מפניה, הלכה קהילת חסידיו והתרחבה במהלך חייו, עד שהפך ׳המדבר לעיר׳ (חיי אנטוניוס 14), ולארץ של חסד וצדק (פרק 44, 3-2). תיאור מותו של הגיבור (פרקים 92-91) מתאפיין בדיאלוג אינטר־טקסטואלי עם התיאור המקראי של מות יעקב (בראשית מט, 33) ועם הספרות הקלאסית, כגון בתיאור מותו של סוקרטס בידי אפלטון (פיידון 118-117). אתנסיוס, אם כן, יצר בחיי אנטוניוס דיוקן אידאלי של הנזיר המתבודד המתכתב עם דמותו של ישוע בברית החדשה ועם הדהודים מקראיים וספרותיים מהעולם הקלאסי, דמות החוצה מרחבים גיאוגרפיים ולשוניים, ובה בעת משרתת את עולמה התרבותי־נזירי של הנצרות במשך מאות שנים.460 

			החוקרים נדרשו לשאלת ההיסטוריות של החיבור. האם היה אנטוניוס דמות היסטורית או שמא בדיה ספרותית? כמו כן התעוררה השאלה לגבי הניגודים בדמותו של אנטוניוס אצל אתנסיוס; מחד הוא תיאר את אנטוניוס כנזיר פשוט המתקשה בקריאת האותיות, ובה בעת כאינטלקטואל המנהל דיונים מעמיקים עם פילוסופים פגאנים. ניגוד זה מתחדד על רקע קובץ המכתבים המיוחס לאנטוניוס שממנו עולה דמות של הוגה דעות נוצרי משכיל ומעמיק, הבקי בפילוסופיה היוונית ובפרשנות הנוצרית למקרא, כולל זו מבית מדרשו של אוריגנס. בהקשר זה יש לציין שמכתבים אלו לא שרדו ביוונית והשתמרו בשני אוספים הכוללים שבעה מכתבים בתרגום לטיני (שהיה ידוע להירונימוס), ועשרים מכתבים בתרגום לערבית. בנוסף השתמרו מכתבים אחדים בגיאורגית, בסורית ובקופטית.461 ישנם חוקרים הטוענים לאותנטיות של המכתבים ולפיכך רואים ב׳אנטוניוס של המכתבים׳ דמות של מורה נוצרי משכיל וכריזמטי בעל ידע רוחני.462 לעומת זאת, ׳אנטוניוס של אתנסיוס׳ מתואר כחסר השכלה שלמד את התורה ישירות מפי האל, ובחוכמתו עלה על הפילוסופים.463 ניתן להניח שאתנסיוס הקריב אמיתות היסטוריות כדי לעצב את דמות הגיבור בהתאם לאידאלים התאולוגים והחברתיים שלו, ולכן גם קשר את אנטוניוס למאבק באריאנים. עם זאת, אין ספק שפרטים רבים בחיבור משקפים מציאות חברתית־דתית בת הזמן, כמו גם את ההתמודדות הכנסייתית והתאולוגית של אתנסיוס עצמו. קל להסכים עם קביעתו של חוקר הנצרות המזרחית דיויד ברקה שחיי אנטוניוס הכתיר את מאמציו של אתנסיוס ליצירת קוהרנטיות בין האידאל האסקטי למטרותיו הפוליטיות.

			אם נניח לשאלת הדיוקן האינטלקטואלי ומידת ההיסטוריות של אנטוניוס ונפנה להתקבלותו של החיבור בתרבות הנוצרית, הרי שלפנינו אחת היצירות המשפיעות ביותר בעולם הנוצרי של שלהי העת העתיקה. הבניית הדגם האסקטי של אתנסיוס והתקבלותו בממסד הכנסייתי באלכסנדריה היו מהלכים היסטוריים־תרבותיים רבי משמעות. אתנסיוס ביקש לעצב מחדש את אורח החיים של קבוצות מסוימות בחברה הנוצרית אשר דבקו באורח חיים סגפני קפדני, ובכך הוא יצר מעין אליטה נוצרית חדשה שכוחה התבסס לא על ההשכלה היוונית הקלאסית או על מעמדה הכלכלי והאדמיניסטרטיבי, כפי שהיה נהוג בעולם העתיק, אלא על אורח החיים האסקטי. כך התגבשה תחת מנהיגותו של אתנסיוס היררכיה חברתית חדשה של החיים הרוחניים הנוצריים שאינם מבוססים בהכרח על השכלה, וניתן מקום לאליטה החדשה בעולמה של הנצרות המתפתחת במסגרת הכנסייה. הגדרת אורח החיים הזה כאורח חיים של שלמות ודבקות דתית, תיעלה את המגמות האסקטיות שרווחו בסביבתה התרבותית של הנצרות הקדומה להתמסדות בתוך הכנסייה. אין ספק שהחיבור חיי אנטוניוס מהווה מקור חשוב ביותר להבנת הדינמיקה החברתית־דתית במצרים במאה הרביעית. יתר על כן, המציאות הדתית־חברתית שמשתקפת בחיבור התמידה בנזירות המזרחית במשך מאות שנים. 

			ניתן לומר אפוא בבטחה שחיי אנטוניוס היא היצירה הספרותית האסקטית המשפיעה ביותר בתולדות הנזירות הנוצרית לדורותיה. כמאה שישים וחמישה כתבי־יד שלה שרדו ביוונית, ואלה מעידים על מידת הפופולריות האדירה שזכה לה החיבור. כבר בשנת 373 תורגם הטקסט ללטינית על ידי אווגריוס מאנטיוכיה, חברו של הירונימוס, ובכך הבטיח את תפוצתו והשפעתו גם בעולם הלטיני. לחיבור נודעה השפעה מיידית על אוגוסטינוס, שתיאר בספרו הידוע וידויים את רגע המהפך בחיפושיו אחר הפילוסופיה הנכונה, שהתרחש בשעה שקרא בחיי אנטוניוס, ובכך השלים למעשה את תהליך הקונברסיה שלו במילאנו בשנת 386.464 הסוגה הספרותית החדשנית ורעיונות מרכזיים של החיבור אומצו במזרח ובמערב הנוצרי והפכו במהרה בידי סופרים שונים לדגם ספרותי ורעיוני הראוי לחיקוי. הירונימוס לדוגמה ניסה בחיבוריו הנזיריים, חיי פאולוס המתבודד (375 בערך) וחיי הילריון (390), לא רק לחקות את הדגם הספרותי שעיצב אתנסיוס, אלא אף הציג את גיבוריו כעולים על אנטוניוס. ניסיונו של הירונימוס להתחרות במודל הספרותי של חיי אנטוניוס עובר כחוט השני בחיבוריו ההגיוגרפיים. 

			לחיבור נודעה השפעה ניכרת גם על הנזירות הסורית. לצד חיבוריהם האסקטים של אווגריוס מפונטוס במאה הרביעית, ומרקוס הנזיר ואבא ישעיהו במאה החמישית, מהווים האידאלים האסקטיים של חיי אנטוניוס מסד רעיוני של הנזירות הסורית לדורותיה. החיבור תורגם מיוונית לסורית כבר במאה השישית ושרד בשתי גרסאות, אחת ארוכה והשנייה מקוצרת, וכתב היד הסורי הוא למעשה כתב היד הקדום ביותר של החיבור ששרד.465 ההשפעה העצומה של החיבור על הנצרות הסורית ניכרת היטב גם לאחר עליית האסלאם, ואף באזורים מרוחקים של האימפריה כגון במפרץ הפרסי ובאזור קטר, כפי שמעידות אנתולוגיות נזיריות שהתחברו בסורית ובערבית בתעתיק סורי במאה השביעית ובמאה העשירית. יש לציין שגם מחברים שכתבו הגיוגרפיה רגיונלית קולקטיבית של נזירים שפעלו באזור מסוים, ולא של גיבור יחיד כדוגמת אנטוניוס, נשענו על הדגם הספרותי של אתנסיוס. כך למשל ניכרת ההשפעה של חיי אנטוניוס על החיבורים הרגיונליים שהתחברו במאות החמישית והשישית היסטוריה של נזירי סוריה של תיאודורטוס מקירוס וחיי נזירים במדבר יהודה של קירילוס מסקיתופוליס. ניתן לסכם ולומר שחיי אנטוניוס הוא אבן דרך בספרות הנזירית של שלהי העת העתיקה. לפנינו דיוקן של איש קדוש במאה הרביעית המשקף את התבססות הערכים האסקטיים והמאבק על האורתודוכסיה, ומבשר את עלייתה של אליטה דתית חדשה שמנהיגי הכנסייה השכילו לנכסה אל חיק הממסד הכנסייתי. 

			אתנסיוס מאלכסנדריה  

			חיי אנטוניוס

			האיגרת של אתנסיוס, ארכיבישוף אלכסנדריה, לנזירים בחוץ לארץ על אודות חייו של אנטוניוס הגדול זכרו לברכה466

			הקדמה

			אתנסיוס עונה לנזירים שרוצים ללמוד על חייו ומותו של אנטוניוס

			פתחתם בתחרות ראויה כנגד נזירי מצרים ברצונכם להשתוות אליהם או אף לעלות עליהם בדרככם האסקטית להשגת המידות הטובות. שכן בזמננו כבר קיימים גם אצלכם מנזרים והכינוי ׳נזיר׳ זוכה להכרה ציבורית. לכן ראויה הצעתכם בצדק לכל שבח ובעזרת תפילותיכם יביאנה האל לידי גמר. מאחר ששאלתם גם אותי על אורח חייו של אנטוניוס המבורך ברצונכם ללמוד כיצד החל בדרכו הנזירית, מי היה קודם לכן וכיצד סיים את חייו, והאם נכונים הדברים המסופרים עליו, בכדי שתוכלו גם אתם לחקות את דבקותו, נעניתי בהתלהבות רבה למצוותכם. שכן גם עבורי עצם ההיזכרות באנטוניוס היא רווח ותועלת גדולים. אני יודע שגם אתם, כשתשמעו זאת, לצד התפעלותכם מהאיש תרצו גם לחקות בדבקות את דרכו, כיוון שחייו של אנטוניוס הם למעשה דוגמא מספקת עבור נזירים לאורח החיים האסקטי. לכן אל תהיו ספקנים לגבי מה ששמעתם מאלו שסיפרו עליו, אלא חישבו ששמעתם מהם רק מעט מהדברים, ושגם הם ללא ספק, רק בקושי סיפרו על דברים כה גדולים. ומשום שגם אני שולח לבקשתכם כל מה שאני יכול להזכיר במכתב, זיכרונות מעטים מחייו, אל תפסיקו לחקור (אודותיו) את אלו שמפליגים מכאן אליכם. שכן, קרוב לודאי שגם אם כל אחד יספר את הידוע לו, עדיין לא ישלם סיפור חייו כראוי לו. לכן, משקיבלתי את מכתבכם רציתי לזמן כמה מהנזירים שהרבו לשהות במחיצתו, אולי אלמד מהם עוד קצת ואוכל לשלוח לכם תיאור שלם יותר. אולם כיון שעונת ההפלגה קרבה לקיצה ונושא המכתב אץ לדרכו, מיהרתי לכתוב לכם, יראי השמים, את מה שאני עצמי יודע, שכן ראיתי אותו לעיתים קרובות, ואת מה שיכולתי ללמוד ממי שהיה זמן רב בן לווייתו ויצק מים על ידיו.467 בכל עניין הקפדתי על האמת, שמא יטיל מישהו ספק משום ששמע יותר מדי, או שמא יבוז לאיש (לאנטוניוס) על שום שנודע לו פחות מהראוי. 

			ילדותו ונעוריו של אנטוניוס

			1. אנטוניוס היה מצרי במוצאו.468 הוריו היו ממשפחה טובה ובעלי רכוש רב למדי, ומכיוון שהיו נוצרים, גם הוא עצמו התחנך כנוצרי. כפעוט גדל בבית הוריו ולא הכיר מאומה מלבד הוריו וביתו. כשגדל, נהיה לנער והוסיף בגילו, לא עלה בידו ללמוד קרוא וכתוב והוא העדיף להתרחק מחברתם של נערים אחרים. כל מבוקשו היה, כפי שכתוב, לחיות בפשטות בביתו.469 עם זאת, הוא נהג ללכת עם הוריו לבית האדון.470 הוא לא היה ילד עצלן ובגיל הנעורים לא זלזל בהוריו וציית להם. הוא היה קשוב לקריאה בכתבי הקודש ושמר בליבו את דבריהם המועילים. ולמרות שכילד חי בשפע יחסי, לא נהג לדרוש מהוריו מאכלים שונים ומעודנים ולא רדף אחרי התענוגות שבהם, אלא הסתפק במה שהונח לפניו ולא השתוקק ליותר. 

			השפעת דברי הבשורה על אנטוניוס

			2. לאחר מות הוריו הוא נשאר לבדו עם אחות צעירה ביותר. הוא היה בערך בן שמונה עשרה או עשרים והיה עליו לדאוג לביתו ולאחותו. בטרם עברו שישה חודשים ממות הוריו, כשהלך כהרגלו לבית האדון אפוף במחשבות, הרהר איך השליחים נטשו הכול והלכו אחרי הגואל, ואחרים, בספר מעשי השליחים, מכרו את דברי רכושם, ׳הביאו את כסף מחירם והניחוהו לרגלי השליחים׳ לחלקו לנזקקים,471 ואיזו תקווה גדולה מצפה להם בשמים. הוא נכנס לכנסייה כשהוא שקוע בהרהוריו, והנה באותה שעה הוקרא ספר הבשורה והוא שמע את האדון אומר לעשיר: ׳אם חפצך להיות שלם, לך מכור את רכושך ותן לעניים, ובוא ולך אחרי, ויהיה לך אוצר בשמים׳.472 אנטוניוס, כאילו על פי תוכנית אלוהית, העלה במחשבתו את זכר הקדושים והוקרא הקטע במיוחד למענו,473 יצא מייד מבית האדון והעניק לאנשי הכפר את הרכוש שירש מהוריו, שלוש מאות ארורה (aroura) של אדמה פורייה מעולה,474 כדי שלא יטרידו אותו ואת אחותו במאומה. הוא מכר גם את כל המיטלטלין שהיו ברשותם, קיבל סכום נכבד למדי, חילק אותו לעניים, ושמר מעט לאחותו. 

			לימוד אורח החיים האסקטי

			3. כשנכנס שוב לבית האדון, שמע באוונגליון את האדון אומר: ׳אל תדאגו ליום המחר׳.475 הוא לא היה מסוגל להישאר יותר, יצא ונתן לנזקקים גם את המעט שנותר מרכושו. הוא הפקיד את אחותו בידי בתולות מוכרות ונאמנות ומסר אותה להן כדי שתתחנך לדרך הבתולין.476 ואילו הוא עצמו התמסר מעתה ואילך לאורח החיים האסקטי לפני ביתו, כשהוא קשוב לעצמו ומשליט על חייו משמעת נוקשה. טרם היו במצרים מנזרים רבים, אף נזיר עדיין לא הכיר כלל את המדבר הגדול, וכל מי שרצה להקדיש תשומת לב לחייו התבודד לא הרחק מכפרו והכשיר עצמו באסקטיות.477 באותה עת היה בכפר הקרוב אדם זקן שחי לו מנעוריו בהתבודדות אסקטית. כשאנטוניוס ראה אותו, התקנא בו והתחרה איתו בטוב.478 בתחילה החל אף הוא לשהות בשולי הכפר. ואם היה שומע על מישהו חדור דבקות במקום כלשהו, היה יוצא משם לחפשו כדבורה נבונה ולא שב למקומו בלי לראותו, כאילו קיבל ממנו צידה לדרך אל המידות הטובות. הוא שהה אפוא שם בתחילה, לחזק את רוחו פן יתגעגע לרכושם של הוריו וייזכר בקרובי משפחתו, וכדי שיכוון את כל תשוקתו ודבקותו למאמץ האסקטי. עם זאת, הוא עבד בידיו משום ששמע ש׳מי שלא ירצה לעבוד, גם לא יאכל׳.479 בחלק מהרווח הוא קנה לחם, ואת השאר הוציא על הנזקקים. הוא היה מתפלל ללא הפסקה משום שלמד שיש להתפלל ביחידות ללא הפסק.480 הוא היה כל כך קשוב לקריאה ולא נתן לדבר מכתבי הקודש להישמט ממנו ארצה, אלא זכר הכול עד שהזיכרון נהיה אצלו תחליף לספרים. 

			אנטוניוס מתמסר לאסקטיות ומחקה מתבודדים אחרים

			4. כך חי לו אנטוניוס והיה אהוב על הכול. הוא ציית בתום לב לאנשים חדורי הדבקות שאותם ביקר, והכשיר עצמו במעלת הדבקות וחיי הפרישות שבה הצטיין כל אחד מהם.481 באחד התבונן בנועם הליכותיו, בשני ברצינות בתפילות. בשלישי שם לב להימנעות מכעס, וברביעי לאהבת הבריות. הוא נתן דעתו למיעוט השינה אצל האחד ולאהבת הלימוד אצל אחר. אדם נוסף הוא העריץ על כוח הסבל שלו, ואחר על הצומות שלו ומשכבו על הקרקע. הוא התבונן בעדינותו של האחד וברוחב ליבו של השני. בכולם הוא הבחין בחסידות כלפי המשיח ובאהבת הזולת כאחד. וכשהוא מלא בכל אלה חזר למקום הפרישות שלו, כינס לעצמו את מה שראה אצל כל אחד ואחד ושקד לממש את כל המידות הטובות הללו. הוא גם לא התקנא בבני גילו אלא בדבר אחד, ברצונו לא ליפול מהם בדברים הטובים ביותר. הוא עשה זאת כך שלא יצער איש ואף גרם שישמחו גם הם למענו. משראו אותו כך כל בני הכפר והאנשים הטובים שנהג לבקר, נהגו לקרוא לו ׳אוהב האל׳, וכמה אף קדמו אותו בברכה כבן, ואחרים כאח. 

			האויב מתאמץ להסיט את אנטוניוס מדרכו האסקטית

			5. אך השטן, שונא טוב וקנאי, לא יכול היה לשאת נחישות כזו באיש צעיר, והחל לרקום נגדו את כל תכסיסיו הרגילים. בתחילה ניסה להסיט אותו מאורח החיים האסקטי בכך שעורר בו והזכיר לו את רכושו, את האחריות לאחותו, את הדאגה לקרובי משפחתו, את אהבת הכסף, את השאיפה לתהילה, את ההנאה ממיני מזונות ומשאר תענוגות החיים, ולבסוף את התלאה שבמידות הטובות ובאיזה עול הן כרוכות. כך גם הראה לו את חולשת הגוף ואת אורך הזמן. הוא עורר אפוא במוחו ענן אובך של מחשבות ברצונו להסיט אותו מדרכו הישרה. אולם כאשר נוכח האויב בחולשתו אל מול נחישותו של אנטוניוס, ושהוא אף מושלך ארצה בכוח עמידתו של יריבו, נהדף בכוח אמונתו ומוכרע בידי תפילותיו ללא הפסק של אנטוניוס, אז, כשהוא שם מבטחו ומתגאה בנשק ש׳בטבור בטנו׳482 — המלכודת הראשונה במעלה כנגד הצעירים — התקדם לעבר הצעיר כשהוא מפחיד אותו בלילה ומטריד אותו ביום עד שאפילו אלו שנכחו שם חשו במאבק המתרחש ביניהם. השטן עורר באנטוניוס מחשבות נלוזות ואילו אנטוניוס הדף אותן בתפילותיו. השטן גרה אותו בדגדוגים אולם אנטוניוס, שנראה כמסמיק, ביצר את גופו באמונה ובצומות. השטן המותש זמם ללבוש דמות אישה בלילה ולחקות בשלמות את תנועותיה המפתות, אך ורק בכדי להפיל את אנטוניוס בפח.483 אולם כששם אנטוניוס את המשיח בליבו והרהר על המעלה אליה הגיע בזכותו ועל החלק התבוני של הנפש, כיבה את גחלת האש שהצית השטן במזימתו. ושוב הציג לפניו האויב את מנעמי התענוגות, ואילו הוא, כמי שכועס ונעצב אל ליבו, ראה בעיני רוחו את האש המאיימת והתולעת המכרסמת,484 וכשהוא מציבם לנגד רוחו צלח את הניסיונות הללו ללא פגע. כל זאת ארע לבושתו של האויב. משום שזה שראה עצמו כאל,485 היה עתה לצחוק בידי עול ימים, זה אשר התגדל כנגד בשר ודם נהדף בידי אדם לובש בשר. שכן, האדון פעל עימו, זה אשר לבש בשר למעננו והעניק לגוף את הניצחון על השטן.486 כך שכל מי שכך נאבק יכול אפוא לומר: זה לא אני, ׳אלא חסד אלוהים אשר איתי׳.487

			השטן מופיע לו בצורת ילד שחור

			6. לבסוף, משלא יכול הדרקון להביס את אנטוניוס אף באופן זה, אלא יתרה מכך, ראה את עצמו נדחה מליבו, חרק שיניו, כפי שכתוב,488 וכשהוא משנה את צורתו בדמות רוחו, הופיע לו אחר כך בדמות נער שחור.489 וכאילו נפל ארצה, שוב לא חזר לתקוף באמצעות מחשבות — משום שהנוכל הושלך החוצה — אלא כשהוא משתמש כעת בקול אנושי, אמר: ׳רימיתי רבים והכנעתי רבים יותר, אבל זה עתה, כשתקפתי אותך ואת מאמציך כפי שעשיתי לרבים אחרים, לא עמדו לי כוחותי׳. ומששאל אנטוניוס: ׳מי אתה שמדבר אלי כך׳?490 פלט הוא מייד מילים נלעגות: ׳אני הוא ידיד הזנות. אני הוא האחראי למלכודותיה ולפיתוייה כנגד הצעירים, ואני נקרא רוח זנונים.491 כמה אנשים שרצו לחיות בתבונה רימיתי! כמה שהחליטו לחיות כך פיתיתי ושיניתי את דעתם! אני הוא זה שבגללו גוער הנביא באלו שמעדו, ואומר: ״כי רוח זנונים התעה״ אתכם.492 שהרי על ידי הם הוכשלו. אני הוא זה שהציק לך פעמים רבות ובכולן נהדף על ידך׳. אנטוניוס הודה לאדון, אזר אומץ כנגדו וענה לו: ׳אתה ראוי אפוא לכל גנאי, משום שאתה בעל מחשבה שחורה, וחסר אונים כילד. מעתה ואילך שוב אין לי כל חשש מפניך, שכן ״ה׳ לי בעזרי, ואני אראה בשונאי״׳.493 כששמע השחור דברים אלו, ברח מיד, כשהוא משתופף בבהלה מדבריו ופוחד אפילו להתקרב אל האיש.

			אנטוניוס מחמיר את אורח החיים האסקטי

			7. זה היה מאבקו הראשון של אנטוניוס כנגד השטן. אולם יותר מכך הייתה זו הצלחתו של המושיע בידי אנטוניוס, המושיע אשר ׳הרשיע את החטא בבשר, למען תימלא צדקת התורה בנו, המתהלכים לא לפי הבשר כי אם לפי הרוח׳.494 אך אנטוניוס, למרות שהשטן הופל ארצה, לא ריפה במאומה את מאמציו ולא נמלא גאווה. ואף האויב, למרות שהוכנע, לא חדל לטמון לו מלכודות. הוא התגנב שוב כאריה משחר לטרף.495 אנטוניוס למד מכתבי הקודש שרבים הם תכסיסיו של האויב,496 והתמיד בנחישות במשמעת האסקטית, בהבינו שעל אף שלא היה בכוח אויבו לפתותו בעינוגי הגוף, הוא ודאי ינסה ללוכדו בשיטה אחרת כלשהי, שכן השטן הוא ידיד החטא. כך סיגף אנטוניוס את גופו עוד ועוד ושיעבד אותו,497 מחשש שמא לאחר שניצח בכמה מאבקים יינגף באחרים. הוא החליט אפוא להרגיל את עצמו לתנאים קשים יותר. רבים השתוממו אך הוא נשא בעול בקלות. שכן תשוקת הנפש שקיננה בו זמן רב הכינה אותו היטב, כך שכאשר קיבל ולו רעיון קטן מאחרים, אימץ אותו בהתלהבות רבה. כוח העירות שלו היה כה רב עד שלעיתים קרובות העביר את הלילה ללא שינה. ומכיוון שעשה זאת לא פעם אחת אלא פעמים רבות, עורר התפעלות. הוא אכל פעם ביום, לאחר שקיעת השמש, אבל לפעמים נטל מזון פעם ביומיים ולעיתים קרובות גם פעם בארבעה ימים. המזון שלו היה לחם ומלח, המשקה — רק מים. מיותר אף לדבר על בשר ויין, כאשר דברים כאלו לא נמצאו כלל בידי האסקטים האחרים. לשינה הסתפק במחצלת, אך רוב הזמן שכב על האדמה החשופה. הוא התנגד למשיחת הגוף בשמן ואמר שראוי יותר לצעירים לדבוק בחיים האסקטיים ולא לרדוף אחר הדברים שמרככים את הגוף, אלא להרגילו לעבודה כשהם חושבים על אמרתו של השליח: ׳כי כאשר אני חלש, או אז אני חזק׳.498 הוא אמר שתבונת הנפש מתחזקת כאשר תענוגות הגוף נחלשים. הייתה לו גם מחשבה מופלאה באמת זו: שאין למדוד על פי משך הזמן את הדרך למידות הטובות ולא את חיי הפרישות מהעולם, אלא על פי רצונו של האדם וכוונתו. ואכן, הוא עצמו לא היה מעלה בזיכרונו את הזמן שחלף, אלא מדי יום ביומו, כאילו זה עתה החל בחיים האסקטיים, היה מגביר את מאמציו להתקדם, כשהוא שונה לעצמו בהתמדה את דבריו של פאולוס: ׳שוכח אני את אשר מאחרי, ומתמתח אל אשר לפני׳.499 הוא היה מעלה בזיכרונו גם את דבריו של הנביא אליהו: ׳חי האדון, אשר אני עומד לפניו היום׳.500 הוא שם לב שבאומרו ׳היום׳ לא מדד אליהו את הזמן שחלף, אלא כאילו התחיל תמיד מחדש, התאמץ כל יום להתייצב בפני האל כפי שראוי להופיע בפני אלוהים טהר לב ונכון לציית לרצונו לבדו. הוא נהג לומר לעצמו: ׳על המתבודד ללמוד תמיד מנוהגו של אליהו הגדול, כמו ממראה, על חייו שלו עצמו׳.501 

			אנטוניוס מסתגר בקבר ומוכה בידי הדמונים

			8. כשהוא חוגר את עצמו כך, יצא אנטוניוס אל הקברים שנמצאו במרחק מהכפר. הוא הטיל על אחד מחבריו להביא לו מדי פעם לחם, ונכנס לאחד הקברים. חברו סגר עליו את הדלת ואנטוניוס נותר בפנים לבדו. האויב לא יכול היה לשאת זאת, ואף חשש שתוך זמן קצר יהפוך אנטוניוס את המדבר לעיר של אסקטים. לילה אחד הוא נכנס עם המון של דמונים וכה הפליא בו את מכותיו עד שהוא נשכב על הארץ מוכה אלם מהעינויים. הוא הבהיר שכאביו היו חזקים כל כך עד שלא ניתן לומר שמכות מידי בני אנוש, יכולות לגרום אי פעם עינוי כה גדול.502 אולם ביד ההשגחה האלוהית — שכן האדון אינו מתעלם מאלו השמים מבטחם בו — הגיע חברו למחרת והביא לו כיכרות לחם. כשפתח את הדלת וראה את אנטוניוס מוטל על הארץ כמת, הרימו, נשא אותו לבית האדון בכפר והשכיבו על הקרקע. רבים מקרוביו ואנשי הכפר התיישבו סביב אנטוניוס כסביב למת. בחצות הלילה בערך, התאושש אנטוניוס והתעורר. כשראה את הכול ישנים ורק חברו ער, אותת לו להתקרב אליו והפציר בו להקימו שוב ולשאתו אל הקברים, מבלי להעיר איש. 

			הדמונים תוקפים בלבוש חיות פרא

			9. האיש הביא אותו אפוא לשם, ומשנסגרה הדלת היה שוב בפנים לבדו, כרגיל. בגלל המכות שספג מהדמונים לא היה בכוחו לעמוד, והוא התפלל בשכיבה. אחרי התפילה הוא צעק בקול גדול: ׳הנה אני כאן, אני אנטוניוס! אני לא בורח מהמכות שלכם. גם אם תיתנו לי עוד, דבר לא ״יפריד אותי מאהבת המשיח״׳.503 ואז הוא גם שר את המזמור: ׳אם תחנה עלי מחנה, לא יירא ליבי׳.504 זהו אם כן מה שחשב ואמר המתבודד. אולם האויב ששונא את הטוב התפלא שגם לאחר המכות שחטף הוא עוד העז לחזור, כינס את כלביו,505 וכשהוא רותח מזעם אמר להם: ׳אתם רואים שלא הצלחנו לעצור אותו ברוח זנונים ולא במכות, והוא אף מחציף פניו כנגדנו. בואו נתקוף אותו בדרך אחרת׳. אכן קל לו לשטן לרקוח מזימות. כך, בשעת לילה, הם עוררו רעש נורא עד שנדמה היה שכל המקום מזדעזע ברעידת אדמה. הדמונים כאילו פרצו ונכנסו דרך ארבעת הקירות של המבנה הקטן, ולבשו דמות של חיות פרא וזוחלים. המקום נמלא בבת אחת בדמויות של אריות, דובים, נמרים, פרים, נחשים, צפעים, עקרבים וזאבים, וכל אחד מהם התנועע לפי צורת החיה שלבש. האריה שאג ורצה לתקוף אותו, הפר נראה עומד לנגוח אותו, הנחש זחל אך טרם הגיע אליו, הזאב התנפל עליו אולם עצר בזינוקו. זעמם של היצורים הללו היה נורא יחד עם קולותיהם המחרידים. אנטוניוס הוכה ונפצע בידיהם וגופו סבל מכאובים קשים עוד יותר. אך הוא שכב שם בלי לרעוד, בנפש דרוכה. הוא נאנח בגלל הכאב בגופו, אולם בדעה צלולה וכלועג להם, אמר: ׳לו היה בכם כוח כלשהו, היה מספיק שיבוא רק אחד מכם. אבל מאחר שהאדון שבר את כוחכם, אתם מנסים להפחיד אותי בכל דרך בהמונכם. אולם זהו סימן לחולשתכם שאתם מחקים את צורותיהן של חיות חסרות תבונה׳. ועוד אמר באומץ: ׳אם אתם אכן מסוגלים, וקיבלתם סמכות עלי, אל תחכו, התקיפו. אבל אם אינכם יכולים, למה אתם מטרידים אותי לשווא? שכן האמונה באדונינו היא חותם עבורנו וחומת מגן׳. ולאחר שניסו תכסיסים רבים, חרקו בשיניהם כנגדו,506 מפני שעשו צחוק מעצמם ולא ממנו. 

			האדון בא לעזרתו של אנטוניוס

			10. אך גם בנסיבות אלה לא שכח האדון את מאבקו של אנטוניוס, אלא בא לעזרתו. כשנשא את עיניו, הוא ראה כאילו הגג נפתח וקרן אור יורדת לעברו.507 לפתע נעלמו הדמונים, הכאב בגופו חדל מיד, ומבנה הקבר היה שוב שלם. אנטוניוס חש בעזרה וכשהוא נושם ביתר קלות ומתוך הקלה מכאביו, שאל על החיזיון שנגלה לו: ׳איפה היית? למה לא הופעת מהתחלה כדי להפסיק את כאביי?׳ אז הגיע קול אליו: ׳הייתי פה, אנטוניוס, אבל חיכיתי לראות את מאבקך. כיוון שהחזקת מעמד ולא הובסת, אהיה מגנך תמיד, ואעשה אותך מפורסם בכל מקום׳. כששמע זאת, קם אנטוניוס והתפלל, והוא התחזק כל כך עד שהרגיש שבגופו כוח רב יותר מאשר קודם. הוא היה אז בן שלושים וחמש שנה בערך. 

			אנטוניוס — הנזיר הראשון המתבודד במדבר

			11. למחרת הוא יצא מהקבר נלהב עוד יותר ביראת השמים שלו. הוא ביקר את אותו זקן שנזכר קודם וביקש ממנו להתגורר איתו במדבר. אך משסרב הזקן בגלל גילו המתקדם ומשום שנוהג כזה עדיין לא היה קיים, יצא אנטוניוס מיד אל ההר. כששוב ראה האויב את דבקותו ורצה לרמוס אותה, הטיל בדרכו חיזיון של מגש כסף גדול. אולם אנטוניוס הכיר את ערמומיותו של אויב הטוב. הוא עצר, פנה אל המגש, ראה את השטן שבו, היקשה עליו, ושאל: ׳מנין הגיע מגש אוכל במדבר? בדרך זו לא הולכים, וגם אין פה עקבות של עוברי אורח. כיוון שהמגש גדול, אילו היה נופל היו ודאי שמים לב לכך. וגם מי שאיבדו היה חוזר לחפשו ומוצא אותו, משום שהמקום הוא מדבר. זהו תעלול של השטן. אתה לא תרמוס בכך את דבקותי, שטן! זה ״יכול ללכת אתך לאבדון״!׳508 מיד כשאמר זאת התנדף המגש כעשן מאש.509 

			אנטוניוס מתיישב במצודה נטושה 

			12. מה שראה אחר כך כבר לא היה חיזיון אלא זהב אמיתי שהושלך בדרכו. ייתכן שהיה זה האויב שהראה לו זאת, או אולי כוח טוב יותר כלשהו שאימן את האתלט, להוכיח לשטן שאפילו ממון אמיתי אינו נחשב בעיניו. הוא עצמו לא אמר על כך דבר, ואיננו יודעים על כך מאומה מלבד שאכן מה שהתגלה היה זהב. אנטוניוס אמנם התפלא על הכמות, אך כמי שמדלג מעל אש עבר את הזהב במהירות שמא יפנה לאחור, ואף החיש את צעדיו כל כך שעד מהרה נעלם המקום מהעין ולא נודע יותר. בנחישות הולכת וגוברת הוא מיהר לעבר ההר. הוא גילה מעבר לנהר מצודה נטושה מזה זמן רב עד ששרצה יצורים זוחלים. הוא התמקם וקבע בה את מגוריו. אז בבת אחת הסתלקו הזוחלים כאילו רדף אותם מישהו. הוא עצמו הבריח את הדלת והניח בצד כיכרות לחם לשישה חודשים — אנשי תבי נוהגים כך, ולפעמים נשמרות הכיכרות ללא פגע אפילו שנה שלמה. היו לו בפנים מים, וכאילו נחבא בתחתיתו של מקדש, הוא נותר לבדו בתוך מקום ההתבודדות, בלי לצאת בעצמו ובלי לראות איש מאלו שבאו. הוא התמסר כך זמן רב לחיים האסקטיים, כשהוא מקבל את כיכרות הלחם פעמיים בשנה רק מלמעלה, דרך הגג.

			מאבק חדש נגד הדמונים

			13. מכרים שבאו אליו נשארו לעיתים קרובות ימים כלילות בחוץ, משום שלא התיר להם להיכנס. הם שמעו מבפנים מעין אספסוף מתלהם, רועש, פולט קולות מזוויעים וצועק: ׳הסתלק מהמקום שלנו!510 מה לך ולמדבר? אינך יכול לעמוד בהתנכלות שלנו׳! בתחילה, חשבו אלו שהיו בחוץ שאלו הם אנשים כלשהם הנאבקים נגדו, ושהם נכנסו אליו באמצעות סולמות. אך כשהציצו פנימה דרך חור כלשהו לא ראו איש, והבינו שהיריבים הללו הם דמונים. הם נתקפו פחד וקראו לאנטוניוס. הוא אכן שמע אותם, אבל לא חשש מהדמונים. הוא התקרב לדלת ועודד את האנשים לצאת לדרכם ולא לפחד. ׳כך׳, הוא אמר, ׳לובשים הדמונים צורות כנגד הפחדנים. לכן חתמו עצמכם (בחותם הצלב) ועזבו בבטחה, והניחו להם לשים עצמם לצחוק׳. הם הלכו אפוא מחוזקים בסימן הצלב כבחומה בצורה. ואילו אנטוניוס נשאר ולא נפגע במאומה מידי הדמונים, ואף לא הרפה ממאבקו. עזרת החזיונות שנגלו לו וחולשתם של האויבים גם יחד, הביאו לו הקלה רבה מכאביו וחזקו מאוד את דבקותו. מכריו נהגו לבקרו לעיתים מזומנות במחשבה שימצאו אותו מת, והיו שומעים אותו מזמר מזמורי תהלים: ׳יקום אלוהים, יפוצו אויביו, וינוסו משנאיו מפניו. כהינדוף עשן תנדוף, כהימס דונג מפני אש, יאבדו רשעים מפני אלוהים׳.511 ועוד: ׳כל גויים סבבוני, בשם ה׳ כי אמילם׳.512 

			אנטוניוס נאלץ לצאת מהתבודדותו

			14. כך עברו עליו קרוב לעשרים שנה באורח החיים האסקטי לבדו, מבלי להגיח החוצה, ורק לעיתים רחוקות ראה אותו מישהו. לאחר מכן, כשרבים נמלאו רצון ותשוקה לחקות את דרכו האסקטית, באו כמה ממכריו, פרצו את דלת המצודה וסלקוה, ואנטוניוס יצא כמקודש הקודשים של מקדש כלשהו, שבו בא בסוד המסתורין ובקשר ישיר עם האל. אז בפעם הראשונה יצא מהמצודה והופיע לבאים אליו. כשראו אותו אפוא, נדהמו להיווכח שגופו שמר על מצבו הקודם, לא שמן מחוסר התעמלות, ולא כחוש מצומות ומאבק בדמונים, אלא היה בדיוק כפי שהכירו אותו לפני פרישתו. ובאשר לנפשו, היא הייתה במצב של טהרה. היא לא נחנקה מצער ואף לא התרפתה בהנאות, גם לא הושפעה על ידי צחוק או עצב. יתרה מזאת, כשראה את ההמון, לא הוטרד מכך, וכשרבים כל כך שיחרו לפתחו, לא נמלא שמחה אלא שמר על שוויון נפש גמור כמי שמונהג בידי התבונה ויציב במצב הטבעי.513 האדון ריפא באמצעותו רבים מבין הנוכחים שסבלו בגופם ואחרים טיהר מדמונים. ולאנטוניוס הוא העניק את חסד הדיבור, וכך הוא ניחם רבים שהיו שרויים באבל, והביא לפיוס וידידות בין אחרים שהסתכסכו ביניהם.514 הוא קרא לכולם להעמיד את האהבה למשיח מעל לכל דבר בעולם. וכאשר דיבר והזכיר להם את הטוב הצפון בעתיד ואת אהבתו של האל אלינו, ׳זה אשר על בנו יחידו לא חס, אלא נתנו בעד כולנו׳,515 הוא שכנע רבים לאמץ את חיי ההתבודדות. מאז קמו מנזרים גם בהרים והמדבר נהיה לעיר של נזירים שעזבו את רכושם ונרשמו כאזרחים בעיר השמימית.516 

			אנטוניוס נהיה אב לנזירים במקומות שונים

			15. פעם אחת היה עליו לחצות את תעלת ארסינואה (Arsinoe) כדי לבקר את האחים, והתעלה שרצה תנינים.517 הוא רק התפלל, והוא וכל מי שהיה איתו נכנסו וחצו אותה ללא פגע. מששב למנזרו, חידש את מאמציו הקדושים והנמרצים. הוא חיזק את דבקותם של הנזירים בשיחות תכופות, ועורר ברוב האחרים את אהבת החיים האסקטיים. עד מהרה, בכוח ההשראה של דיבורו, נוסדו מנזרים רבים והוא הנהיג את כולם כאב. 

			דבריו של אנטוניוס לנזירים — החיים האסקטיים קצרים, הגמול נצחי

			16. יום אחד כשיצא החוצה, באו אליו כל הנזירים ובקשו לשמוע ממנו דבר מה. הוא אמר להם אפוא בלשון המצרית (קופטית) דברים אלו: ׳כתבי הקודש מספיקים לחינוכנו, אבל טוב לנו לעודד האחד את השני באמונה ולחזק בדברים. אתם, כילדים, כשאתם אומרים משהו שאתם יודעים, אתם מביאים אותו לאביכם, ואני כקשיש מכם בשנים, מוסר לכם את מה שאני יודע ובמה שהתנסיתי. ראשית, הבה נהיה שותפים בנחישות שלא להרפות ממה שהתחלנו, לא להתרפות במאמצינו ולא לומר: ״כבר זמן רב אנחנו חיים באסקטיות״. אלא, הבה נגביר את דבקותנו, כאילו אנחנו מתחילים כל יום מחדש. מפני שכל חייו של אדם קצרים ביותר ביחס לעידני העתיד, כך שמשך חיינו הוא מאומה לעומת חיי נצח. כל דבר בעולם הזה נמכר על פי שוויו, ומחליפים דבר בדבר שווה ערך, ואילו ההבטחה לחיי נצח נקנית בזול, ככתוב: ״ימי שנותינו בהם שבעים שנה, ואם בגבורות שמונים שנה, ורובם עמל ואוון״.518 לו נחיה אפוא שמונים שנה, ואפילו מאה שנה באסקטיות, מאה שנים אלה אינן שוות לשנים שנמלוך, משום שבמקום מאה שנים נמלוך לעולם ועד. ועל אף שנאבקנו על פני האדמה, לא בארץ מקבלים אנחנו את ירושתנו, אלא בשמים זוכים אנו בהבטחות. בהניחנו אפוא את הגוף המתכלה נשוב ונקבל אותו בלתי מתכלה׳.519 

			אין לשאוף להישגים גדולים

			17. ׳ובכן, ילדיי, אל נאמר נואש.520 אל נחשוב שאנחנו מתמידים זמן רב או עושים משהו גדול, כי ״עינויי הזמן אינם שקולים כנגד הכבוד העתיד להיגלות עלינו״.521 וכשאנחנו מביטים בעולם, הבה לא נחשוב שוויתרנו על דברים גדולים כלשהם, שהרי אפילו הארץ כולה קטנה מאוד ביחס לשמים כולם. אילו היינו אדוני כל הארץ וויתרנו על כולה, לא היה זה מאומה לעומת מלכות השמים. כשם שמישהו עשוי לזלזל בדרכמה של נחושת כדי להרוויח מאה דרכמות של זהב, כך גם מי שהוא שליט כל הארץ ומוותר עליה, מפסיד מעט, ומקבל פי מאה יותר.522 אבל אם כל הארץ אינה שווה בערכה לשמים, הרי שמי שמוותר על כמה ארורות של קרקע לא מפסיד למעשה כלום,523 וגם אם יוותר על בית וזהב רב, אל לו להתפאר או להתרפות. חוץ מזה, עלינו להביא בחשבון שגם אם לא נוותר על דברים אלו למען המידות הטובות, הרי נותיר אותם מאחורינו מאוחר יותר כשנמות, לעיתים קרובות לאלו שאיננו רוצים, כפי שמזכיר לנו קהלת.524 אם כך, למה לא לוותר עליהם למען המידות הטובות, כדי לרשת מלכות? לכן ראוי שלא תהיה לאיש מאיתנו תשוקה לרכוש. איזה רווח יש בבעלות על דברים אלו שלא ניקח עימנו? למה שלא נעדיף לרכוש את אותם דברים שביכולתנו לקחת איתנו: תבונה, מתינות, צדק, גבורה,525 הבנה, אהבה, אהבת עניים, אמונה במשיח, שחרור מכעס, קבלת אורחים? אם נרכוש אותן, נמצא אותן שם מקדימות אותנו, כדי לקבל את פנינו בארץ הענווים׳.526 

			על ההתמדה

			18. ׳לאור דברים אלו, הבה ישכנע כל איש את עצמו לא להיתפס לרשלנות, במיוחד אם הוא רואה עצמו כמשרת האדון ומחויב לשרת את אדונו. כפי שמשרת לא יעז לומר: ״משום שעבדתי אתמול, איני עובד היום״, ואינו מחשב את הזמן שעבר כדי לחדול מעבודה בימים הבאים. אלא כל יום, כפי שכתוב בספר הבשורה,527 הוא מפגין את אותה חריצות בעבודתו כדי לרצות את אדונו ולא להסתכן — כך גם עלינו להתמיד יום יום בחיים האסקטיים, כשאנחנו יודעים שאם נתרשל ולו יום אחד, לא יסלח לנו האדון בעבור הישגינו בעבר, אלא ירגז עלינו בגלל התרשלותנו. כך שמענו אצל יחזקאל,528 וכך גם יהודה איש קריות שבגלל לילה אחד איבד את מה שהשיג ביגיעה לאורך זמן׳.529

			לחיות כאילו אנחנו עומדים למות מדי יום

			19. ׳לכן, ילדיי, בואו נחזיק במשמעת האסקטית ולא נתרפה. שהרי האדון פועל איתנו בכך, כפי שכתוב, ״האל פועל בשיתוף לטוב״ עם כל מי שבוחר בטוב.530 וכדי שלא נתרשל, טוב להרהר בדברי השליח: ״אני מת יום יום״.531 אם נחיה כך כאנשים המתים מדי יום,532 לא נחטא. משמעות הדברים היא זו: כשאנו קמים מדי יום, הבה נחשוב שלא נשרוד עד הערב, ושוב, כשאנו הולכים לישון, בואו נחשוב שלא נתעורר. חיינו מטבעם אינם ודאיים, והם נמדדים לנו מדי יום בידי ההשגחה. אם נחשוב כך ונחיה כך יום יום, לא נחטא, לא נשתוקק לדבר, לא נשמור טינה לאיש, ולא נאגור לנו אוצרות על פני האדמה,533 אלא כמי שמצפים למות בכל יום נהיה חופשיים מרכוש, ונסלח לכולם על הכול. התשוקה לאישה או לתענוג מזוהם אחר, לא רק שנשלוט בה לחלוטין, אלא שנסתלק ממנה כמדבר חולף, תוך מאבק מתמיד וציפייה ליום הדין. שכן תמיד המורא הגדול והפחד מהעינויים מקלקלים את מתיקות התענוג ומייצבים את הנפש המועדת׳.

			הנפש נבראה יפה ותמה — המידות הטובות הן בתוכנו

			20. ׳התחלנו אפוא וכבר יצאנו לדרך אל המידות הטובות. הבה נתקדם עתה כדי להשיגן.534 איש אל יפנה לאחור כמו אשת לוט,535 במיוחד משום שהאדון אמר: ״כל השם את ידו על המחרשה ומביט לאחור לא יכשר למלכות האלוהים״.536 הפנייה לאחור אינה אלא שינוי הכוונה והרהור מחדש על עניני העולם. אבל אל תחששו כשתשמעו על המידות הטובות, ואל תתנכרו למושג הזה. הוא אינו רחוק מאיתנו,537 וגם לא קרוב מחוצה לנו, אלא בתוכנו הוא הדבר, והעניין הוא קל, אם רק נרצה בו. הפגאנים עוזבים את ארצם וחוצים את הים לרכוש השכלה, אך לנו אין צורך לעזוב את ארצנו למען מלכות השמים ואף לא לחצות את הים עבור המידות הטובות. שהרי האדון כבר אמר קודם לכן: ״מלכות האלוהים היא בקרבכם״.538 המידות הטובות זקוקות אפוא לרצוננו בלבד, שכן הן בתוכנו וצומחות מאיתנו. המידות הטובות נוצרות כאשר הנפש שומרת על החלק התבוני שלה במצבו הטבעי. הוא בהתאם לטבעו כאשר הוא מתמיד כפי שנוצר, יפה וישר עד מאוד. לכן אמר יהושע בן נון, כשהמריץ את העם: ״ישרו את לבבכם אל ה׳ אלוהי ישראל״.539 ויוחנן המטביל אמר: ״ישרו את דרכיכם״.540 להיות ישר משמעו עבור הנפש, שהחלק התבוני שלה הוא בהתאם לטבע, כפי שנברא. אך כשהוא חורג ממסלולו וסוטה ממצבו הטבעי, אזי מדובר על השחתה של הנפש. הדבר אם כן, אינו קשה, שכן אם נישאר כפי שנוצרנו, נתמיד במידות הטובות, אולם אם נחשוב על דברים רעים, נגונה כרשעים. אילו היה צריך להשיג את הדבר מבחוץ, היה זה אכן קשה, אולם מכיוון שהעניין תלוי בנו, הבה נישמר ממחשבות מגונות, וכאילו קיבלנו פיקדון למשמרת, הבה נשמור על נפשנו עבור האדון,541 כדי שיכיר את בריאתו, את הנפש, כפי שבראה׳. 

			המאבק הוא נגד הדמונים

			21. ׳הבה יהיה המאבק שלנו כך שהכעס לא ירדה בנו והתאווה לא תשלוט בנו, ככתוב: ״כעס אדם לא יפעל צדקת אלוהים״542; ״התאווה הרתה ותלד חטא, והחטא משנשלם, יוליד את המוות״.543 הבה נישאר פיכחים בבטחה, כשאנחנו נוהגים כך, כפי שאומר הכתוב, הבה ״נשמור את ליבנו בכל משמר״.544 כי יש לנו אויבים נוראים ונוכלים, הדמונים הרעים, ומאבקנו הוא כנגדם, כפי שאמר השליח: ״לא עם בשר ודם היא מלחמתנו, כי עם שרים ושליטים, עם המושלים בחשכת העולם הזה, עם הרוחות הרעות אשר במרומים״.545 גדול הוא המונם באוויר סביבנו, ולא רחוקים הם מאיתנו. אך ההבדל ביניהם הוא רב. יש הרבה מה לומר על טבעם וההבדל ביניהם, אך הרצאה כזו היא לגדולים מאיתנו. מה שדוחק וחיוני לנו לעת עתה, הוא רק להכיר את נכליהם נגדנו׳.

			יש ללמוד את תכסיסי הדמונים

			22. ׳ראשית עלינו לדעת שהדמונים לא נבראו במשמעות השלילית של כינויים ״דמונים״, משום שאלוהים לא ברא כל רע. גם הם נבראו טובים, אולם כשנפלו מהחוכמה השמימית ושוטטו על פני הארץ, הם התעו את הפגאנים בהתחזותם. ובקנאתם בנו, הנוצרים, הם מתערבים בכל ברצונם לחסום את דרכנו העולה לשמים, כדי שלא נוכל לטפס למקום שממנו נפלו הם עצמם. לכן יש צורך בהרבה תפילה וסגפנות, כדי שמי שמקבל מידי רוח הקודש את מתנת ההבחנה בין רוחות,546 יוכל להבחין בתכונותיהן. מי מהן מרושעות פחות ומי יותר, ובאיזה תחום פועלת כל אחת, וכיצד ניתן להדוף ולגרש כל אחת מהן. כי רבים מעשי הנכלים שלהן ומלכודותיהן הזדוניות. השליח המבורך ובני לווייתו הכירו אותם כשאמרו: ״לא נעלמו מאיתנו מזימותיו״,547 ועל סמך הניסיון שלנו בפיתויים שלהם, יכולים אנחנו ליישר איש את דרכו של רעהו. לכן אני, שכבר התנסיתי בהם קצת, מדבר אליכם כאל ילדיי׳. 

			הדמונים מנסים להכשילנו בכל האמצעים

			23. ׳אם הדמונים רואים נוצרים כלשהם, במיוחד נזירים, עמלים בשמחה ומתקדמים, הם קודם כל מתקיפים ומפתים אותם ומציבים מכשולים בדרכם.548 המכשולים שלהם הם המחשבות הרעות. אולם אל לנו לחשוש מהצעותיהם, כי על ידי תפילות וצומות ובאמונה באדון הם נופלים מיד ארצה. אך גם לאחר שהם נופלים אינם מפסיקים, אלא חוזרים שוב בזדון ומזימה. מאחר שאינם מסוגלים להכשיל את הלב בתאווה מוחצנת וגסה, הם תוקפים שוב בדרך שונה, ומנסים להפחידו באמצעות חזיונות כשהם משנים את צורתם ומחקים נשים, חיות, זוחלים וענקים, והמון של חיילים. אף על פי כן אל לנו לחשוש מהתחזותם, משום שהם לא כלום ומסתלקים במהרה, במיוחד אם אדם מחזק עצמו באמונה ובסימן הצלב. אכן, הם נועזים וחצופים מאוד, ואם הם מוכרעים כך, הם חוזרים ותוקפים בדרך אחרת. הם מתיימרים להתנבא ולחזות עתידות, ומתחזים כגבוהים עד הגג ועצומים ברוחבם, כך שיוכלו לפחות לחטוף באמצעות התחזות את אלו שלא יכלו להוליך שולל במחשבות. אך אם גם במקרה כזה ימצאו את הנפש בטוחה באמונתה ובתקווה שבדעת, כי אז יביאו איתם את מנהיגם׳. 

			אין לחשוש מהדמונים — הם חלשים

			24. הוא אמר ש׳לעיתים קרובות הם נראים כמו השטן שהראה האדון לאיוב כשאמר: ״עיניו כעפעפי שחר, מפיו לפידים יהלוכו, כידודי אש יתמלטו. מנחיריו יצא עשן, כדוד נפוח ואגמון. נפשו גחלים תלהט, ולהט מפיו יצא״.549 כששליט הדמונים מופיע בצורה הזו, הנוכל שואף להטיל פחד, כפי שאמרתי קודם, ומשמיע דברי שחץ כפי שתיאר אותו האדון לאיוב כשאמר: ״יחשוב לתבן ברזל, לעץ ריקבון נחושת [...] ים ישים ככלי תמרוקים. יחשוב את תחתית התהום לשבויה, את המצולה כנתיב ללכת״.550 ועל ידי הנביא: ״אמר אויב, ארדוף, אשיג״,551 וגם ״אקח כקן בידי כל הארץ, ואאספה כביצים עזובות״.552 הדמונים מתרברבים ביומרות כגון אלה ועושים זאת להוליך שולל את יראי השמים. אבל שוב, גם כך אין לנו הנאמנים צורך לחשוש מהופעותיו המתחזות או לשים לב לדבריו, משום שהוא משקר ואינו אומר אמת כלל. למעשה הוא שאומר דברים כה יפים וגדולים ומתראה כרב תעוזה, כמו נחש־דרקון הוא נלכד בקרס בידי הגואל, וכבהמת משא הושם רסן סביב לאפו,553 וכנמלט הוא נקשר בטבעת לנחיריו, ושפתיו נוקבו במכבנת ברזל. הוא גם נקשר בידי האדון כמו דרור, כדי שנלעג לו.554 הוא והדמונים שלו הושמו כעקרבים ונחשים,555 כדי שאנחנו הנוצרים נרמוס אותם תחת רגלינו. ההוכחה לכך היא שכעת אנחנו מנהלים את חיינו כנגדו. זה אשר התיימר ליבש את הים ולהשתלט על כל העולם, הנה, אין עתה בכוחו למנוע את החיים האסקטיים שלכם, או אפילו את דבריי כנגדו. בואו נתעלם, אם כן, ממה שהוא עשוי לומר — שהרי הוא משקר — ואל ניבהל מהופעותיו המתחזות שהרי הן מעשי רמייה. האור שמתגלה בהן אינו אמיתי, אלא שיש בהן מעין הקדמה ודמיון לאש שנכונה לדמונים,556 ובאש שתשרוף אותם, הם מנסים להפחיד את בני האדם. הם אכן מופיעים, אולם הם שוב נעלמים מיד, ואינם פוגעים באיש מהמאמינים, כשהם נושאים איתם את דמות האש שעומדת לקבלם. אין, אפוא, לפחד מהם, שכן בחסדו של האדון יהיו כל מעלליהם לשווא׳. 

			יש להתעלם מתעלוליהם

			25. ׳אך הם ערמומיים ומוכנים להשתנות וללבוש כל מיני צורות.557 לעיתים קרובות, הם מתיימרים לזמר מזמורי תהלים, מבלי להיראות, ומצטטים פסוקים מכתבי הקודש. ולפעמים, כאשר אנחנו קוראים, הם חוזרים מספר פעמים, כמו הד, על הדברים שקראנו. פעמים רבות, כשאנחנו ישנים, הם מעירים אותנו לתפילות. הם עושים זאת ללא הפסק ובקושי מאפשרים לנו לישון. לפעמים גם, כשהם מתחפשים לנזירים, הם מתחזים ומדברים כיראי שמים, להתעותנו בדמיון שבהופעתם ולמשוך אחריהם לאן שירצו, את אלו שהפילו בפח. עם זאת, אל לנו לשמוע להם, גם אם הם מעירים אותנו לתפילה, או מייעצים לנו לא לאכול מאומה, או מתיימרים להטיח בנו האשמות וגינויים על שגיאות שעשינו בהזדמנות אחרת. הם לא עושים זאת למען הדבקות או האמת, אלא כדי שיביאו את הפשוטים לידי ייאוש, ויכריזו על אורח החיים הנזירי כחסר ערך, וימאיסו על האנשים את חיי ההתבודדות כעול כבד ומדכא, ויכשילו את אלו שחיים כך במאבק נגדם׳. 

			הדמונים מתחזים לומר אמת כחלק מתעתועיהם

			26. ׳הנביא שנשלח בידי האדון כינה יצורים כאלה אומללים כשאמר: ״הוי משקה רעהו צרה מהפכת״.558 כי פעולות ומחשבות כאלה חותרות תחת הדרך המוליכה אל המידות הטובות. האדון עצמו, גם כאשר הדמונים דברו אמת כשאמרו ״אתה הוא בן אלוהים״,559 אף על פי כן השתיק אותם ומנע מהם לדבר,560 כדי שלא יזרעו את רשעותם יחד עם האמת,561 וכדי להרגילנו לעולם לא לשים לב ליצורים כאלו גם אם נדמה שהם דוברים אמת. אכן לא ראוי לנו שבידינו כתבי הקודש והחירות מאת הגואל, ללמוד מהשטן, זה אשר לא יכול היה לשמור על מעמדו שלו,562 ופנה במחשבתו לכל עבר. לכן, גם כשהוא מצטט פסוקים מהכתובים, עוצר בעדו האדון ואומר: ״ולרשע אמר אלוהים, מה לך לספר חוקיי ותישא בריתי עלי פיך?״563 כל מה שהם עושים, למעשה: מדברים, זורעים בלבול ומבוכה, מתחזים ומעוררים מהומות, נעשה כדי להכשיל את התמימים. לכן הם גם מפיקים רעשים מזעזעים, מריעים, צוחקים בפראות ושורקים. אבל אם איש לא שם לב אליהם כי אז הם בוכים ומקוננים כמי שהוכנעו׳. 

			אין להקשיב להם

			27. ׳לכן האדון, כאל, סכר את פיהם של הדמונים. ראוי לנו, שלמדנו מהקדושים, לעשות כמותם ולחקות את אומץ ליבם. משום שכאשר ראו זאת, נהגו לומר ״בעוד רשע לנגדי, נאלמתי דומיה, החשיתי מטוב״,564 וכן ״ואני כחרש לא אשמע, וכאילם לא יפתח פיו, ואהי כאיש אשר לא שומע״.565 לכן גם עלינו להתעלם מהם ולנהוג כלפיהם כזרים, ולא לציית להם, גם אם הם מעוררים אותנו לתפילה, או מדברים על צומות. מוטב שנקדיש עצמנו למטרתנו במשמעת האסקטית, ולא נלך שולל אחריהם מפני שהם עושים הכול ברמייה. אל לנו לחשוש מהם גם אם נדמה שהם מתנפלים עלינו או מאיימים עלינו במוות, משום שהם חלשים ואינם מסוגלים לעשות מאומה מלבד לאיים׳. 

			הדמונים נחלשו מאז בואו של האדון

			28. ׳עד עתה דיברתי בעניין זה דרך אגב, אבל עכשיו אין להסס להרחיב יותר באותו נושא, משום שהשיחה תועיל לביטחונכם. מאז בואו של האדון נפל האויב וכוחותיו נחלשו. לכן הוא אינו מסוגל למאומה וכמו רודן שנפל אינו יושב בשקט ומאיים, למרות שאיומיו הם רק מילים ריקות. הבה יחשוב כל אחד מכם על כך, ויהיה בכוחו לבוז לדמונים. אילו היו כבולים כמונו לגופים כמו שלנו, היו אולי אומרים: ״כשהאנשים מתחבאים, איננו מוצאים אותם, אולם כאשר אנחנו מוצאים אותם אנחנו פוגעים בהם״. אילו כך היה, היינו יכולים להסתתר ולחמוק מהם על ידי נעילת הדלתות. אולם המצב אינו כזה, הם יכולים להיכנס גם דרך דלתות סגורות והם מצויים בכל מקום באוויר, הם ומנהיגם, השטן. הם חורשים רע ונכונים להזיק, וכמו שאמר המושיע, ״הוא רוצח מלכתחילה, אבי הרשע, השטן״.566 עם זאת, אנחנו חיים עכשיו ויותר מכך, מכוונים את חיינו כנגדו. ברור אפוא שאין להם בכלל כוח. שום מקום לא מונע מהם לחרוש מזימות כנגדנו. הם לא רואים בנו חברים שיש לחוס עליהם, ואינם אוהבי הטוב שרוצים ליישר את דרכם. אדרבא, הם רשעים ואין דבר קרוב לליבם יותר מאשר לפגוע באלו שאוהבים את המידות הטובות ויראים את האל. אולם משום שאין בכוחם לעשות מאומה, אינם עושים דבר חוץ מאשר לאיים. אילו היו יכולים, לא היו מחכים אלא מבצעים מיד את הרע שאליו הם נוטים ומוכנים תמיד, במיוחד כנגדנו. הנה אנחנו, אפוא, שנאספנו כאן עכשיו, מדברים כנגדם, והם יודעים שהתקדמותנו מחלישה אותם. אם אכן היה להם הכוח, לא היו מתירים לאיש מאיתנו הנוצרים לחיות, שכן ״יראת אלוהים תועבה לחוטא״.567 אולם משום שהם חסרי אונים, הם פוגעים למעשה בעצמם, מפני שאין ביכולתם לממש דבר מאיומיהם. אם כך, עלינו לחשוב גם על הדבר הבא, כדי לא לפחד מהם: אילו הייתה להם היכולת, לא היו באים בהמונם, לא יוצרים חזיונות מתעתעים, ולא פועלים את נכלוליהם כשהם לובשים ופושטים צורה. די היה להם שאחד מהם יבוא לבדו ויעשה מה שביכולתו וברצונו, במיוחד משום שכל מי שאכן בידיו הכוח, אינו מנסה להרוג באמצעות חזיונות מתעתעים, ולא לעורר פחד על ידי המון רב, אלא משתמש מיד בכוחו כרצונו. אולם הדמונים שאינם מסוגלים למאומה, משחקים כמו על בימה, פושטים ולובשים צורה ומפחידים את הילדים על ידי חיזיון מתעתע של המון ובהתחזותם. לכן הם ראויים לבוז עוד יותר על רפיסותם. ואילו מלאכו האמיתי של האדון אשר נשלח בידיו כנגד האשורים, לא נזקק כלל להמון ואף לא למעשי התחזות ולרעשים של ריסוק וקרקוש, אלא השתמש בכוחו בשלווה ומחה באחת מאה שמונים וחמישה אלף איש.568 אולם אלו שהם חסרי אונים כדמונים מנסים להפחיד ולו גם באמצעות התחזות׳.

			השטן אינו יכול לפעול ללא רשות מהאל

			29. ׳אם מישהו יחשוב על סיפורו של איוב וישאל: ״למה אפוא יצא השטן ועשה כל זאת כנגדו: נישל אותו מרכושו, הרג את ילדיו והכה אותו ב׳שחין רע׳?״569 עליו לדעת היטב שלשטן עצמו אין כוח, אלא לאל שמסר בידיו את איוב לנסותו. אכן, משום שלא יכול לעשות מאומה, ביקש השטן רשות ולא פעל אלא משקיבל אותה. לכן גם מסיבה זו יש לבוז לאויב עוד יותר מפני שלמרות רצונו, אינו יכול לגבור אפילו על צדיק אחד. אילו היה יכול לא היה מבקש רשות. והוא לא ביקש רק פעם אחת, אלא פעמיים, ונראה חלש ואינו מסוגל לדבר. אין זה מפתיע שלא היה בכוחו לפעול נגד איוב, משום שדבר לא היה קורה גם לעדריו לולא הרשה זאת האל. למעשה אין לשטן אפילו סמכות על חזירים, שכן, כפי שכתוב בספרי הבשורה, ״התחננו״ (השדים) אל האדון ״ואמרו: שלחנו בעדר החזירים״.570 אם לא הייתה להם סמכות אפילו על החזירים, על אחת כמה וכמה שאין להם סמכות על בני האדם שנבראו בצלמו של האל׳.

			האסקטיות והמידות הטובות הן הנשק נגד הדמונים

			30. ׳יש אפוא לירוא את האל לבדו, לבוז להם ולא לשים לב אליהם כלל. ככל שהם עושים זאת יותר, כך עלינו להתחזק יותר בחיים האסקטיים כנגדם. שכן חיי צדק ואמונה באל הם נשק חזק כנגדם. לכן הם פוחדים מהצום של האסקטים, ממעמדות הלילה שלהם, מתפילותיהם, מעדינותם ושלוות רוחם, מאדישותם לכסף ולכבוד, משפלות רוחם, מאהבתם לעניים, ממעשי הצדקה שלהם, מאי־כעסם, ויותר מכל, מדבקותם במשיח. לכן הם עושים הכול כדי שלא יירמסו תחת רגליהם. שהרי הם יודעים את החסד שניתן למאמינים כנגדם בידי הגואל, כשאמר: ״הנה נתתי בידכם כוח לרמוס נחשים ועקרבים ואת כל כוחו של האויב״.׳571 

			אין להתרשם מנבואות הדמונים

			31. ׳יתר על כן, גם אם יתיימרו להתנבא, שלא ייתפס לכך איש. אכן, לעיתים קרובות הם מודיעים כמה ימים מראש על בואם של אחים, והם אמנם מגיעים. עם זאת, הדמונים לא עושים זאת מדאגה לשומעיהם, אלא כדי לשכנעם לתת בהם אמון, ואחר כך, משהביאו אותם תחת שליטתם, להרוס אותם. לכן אין צורך לשים לב אליהם אלא לדחות אותם כשהם מדברים אלינו, משום שאין לנו צורך בהם. כי מה למעשה מפליא בכך, שאלו שמשתמשים בגוף יותר דקיק מבני אדם,572 בראותם אנשים יוצאים לדרכם, מקדימים אותם בדרכם ומודיעים על בואם? את זאת יכול להודיע מראש גם מישהו שרוכב על סוס לפני זה שהולך ברגל. לכן אין צורך להתפעל מהם גם בעניין זה, שהרי הם לא יודעים מראש שום דבר שטרם התרחש. רק האל לבדו יודע כל דבר בטרם יתרחש.573 ואילו אלו כגנבים, רצים קדימה ומודיעים את מה שראו. לכמה הם מודיעים ברגע זה את מה שאנחנו עושים, שהתכנסנו יחדיו ומדברים כנגדם, לפני שמישהו מאיתנו ילך לספר זאת? נער קל רגליים יכול לעשות זאת ולהשיג את מי שהולך לאיטו. מה שאני אומר הוא זה: אם מישהו יוצא לדרכו מתבאיד, או מאזור אחר כלשהו, הדמונים אינם יודעים שיצא לדרך לפני שיצא. אולם משראו אותו יוצא לדרכו הם רצים קדימה ומודיעים על כך עוד בטרם יגיע. וכך אכן קורה שהוא מגיע לאחר מספר ימים. אך לעיתים קרובות כאשר היוצאים למסע חוזרים על עקבותיהם מתברר שהדמונים שיקרו׳.

			הם מתנבאים רק על דברים שכבר התרחשו

			32. ׳כך גם לעיתים הם מדברים שטויות ביחס למי הנהר (הנילוס). כאשר הם רואים שיורדים גשמים רבים באזור אתיופיה, וכשהם יודעים שזו הסיבה לגאות מי הנהר, בטרם יגיעו המים למצרים הם רצים קדימה ומדווחים על כך. אבל גם בני אדם היו עשויים להודיע על כך לו יכלו לרוץ מהר כמותם. הצופה של דוד שעלה למקום גבוה, ראה את האיש המתקרב טוב יותר ממי שנשאר למטה.574 והאיש שרץ קדימה דיווח לפני האחרים לא על מה שטרם התרחש, אלא על מה שכבר קורה. כך גם הדמונים מתאמצים למהר קדימה ומדווחים לאחרים אך ורק כדי להוליך שולל. אולם אם בינתיים מחליטה ההשגחה משהו אחר בנוגע למים או לנוסעים, כפי שיש ביכולתה, הרי שהדמונים דברו שקר, ואלו ששמעו להם הלכו שולל׳.

			הם מנחשים יותר מאשר חוזים מראש

			33. ׳כך צמחו האורקלים של הפגאנים, והם הולכו שולל בעבר בידי הדמונים.575 אולם עתה הושם קץ לטעות, משום שהאדון בא והכריע את הדמונים יחד עם מעשי הנוכלות שלהם. הרי הם לא יודעים דבר מעצמם, אלא מוסרים כגנבים את מה שראו אצל אחרים, והם למעשה משערים יותר מאשר מנבאים. לכן, גם אם לעיתים הם דוברים אמת, אין להתפעל מהם על כך. גם רופאים בעלי ניסיון במחלות, כשהם רואים את אותה המחלה בחולים שונים, מאבחנים אותה לעיתים קרובות בהשערה על סמך ניסיונם. וכן, קברניטים ואיכרים המתבוננים בתנאי מזג האוויר בעיניים מנוסות, יכולים לחזות אם יהיה סוער או נאה. איש לא יאמר משום כך שהם מנבאים בהשראה אלוהית, אלא על יסוד ניסיון והרגל. אם גם הדמונים אומרים לעיתים נבואות דומות על סמך השערה, אל לאיש להתפעל מהם מסיבה זו או להתייחס אליהם. איזו תועלת תצמח לשומעים אותם אם ילמדו מהם כמה ימים מראש מה עומד להתרחש? לשם מה לשאוף לדעת דברים אלו, גם אם מדובר בידיעה נכונה? אין בכך כדי להוביל למידות הטובות או להעיד על התנהגות ראויה. הרי איש מאיתנו אינו נשפט על מה שאינו יודע, ואיש אינו נחשב למאושר מפני שהוא מלומד ובעל ידע. אלא כל אחד נשפט על זאת: אם שמר על האמונה וקיים בנאמנות את המצוות׳.576

			לנבואה נחוץ לב טהור

			34. ׳לכן אל לנו לייחס חשיבות רבה לדברים אלו, ואף לא לעמול קשות באורח חיים אסקטי למען ידיעת העתיד, אלא כדי לשאת חן עד מאוד בעיני האל. אל לנו להתפלל שנדע את הדברים לפני התרחשותם, ולא לבקש זאת כשכר על חיינו האסקטיים, אלא שהאדון יהיה שותפנו במאמץ לגבור על השטן. אך אם לעיתים בכל זאת חשובה לנו היכולת לדעת את הנולד, הבה ניטהר ברוחנו. כי אני מאמין שכאשר הנפש נטהרה לגמרי ושרויה במצבה הטבעי, היא נהיית שקופה ויכולה לראות יותר ורחוק יותר מאשר הדמונים, משום שהאדון איתה ומגלה לה את הדברים. כזו הייתה נפשו של אלישע כשראתה את מעשיו של גיחזי ואת הכוחות שהקיפו אותה׳.577 

			ההבחנה בין הרוחות השונות

			35. ׳כשהם באים אליכם בלילה, אפוא, ורוצים לספר מה טומן בחובו העתיד, או אומרים: ״אנחנו המלאכים״, התעלמו מהם כי הם משקרים. גם אם הם משבחים את האסקטיות שלכם וקוראים לכם ״מאושרים״, אל תקשיבו להם ואל תתייחסו אליהם כלל. אלא חתמו את עצמכם ואת המגורים באות הצלב, והתפללו — ואז תראו אותם נעלמים. משום שהם פחדנים וחוששים מאוד מהצלב של האדון, מפני שבאמצעותו פרק אותם הגואל מנשקם ושם אותם למשל ושנינה.578 אבל אם הם מחזיקים מעמד בפראות, מקפצים סביב ולובשים צורות שונות, אל תחששו ואל תפחדו, ואל תשימו לב אליהם כאל רוחות טובות. קל למעשה ואפשרי להבחין בין הופעתם של הרעים והטובים, כשהאל מאפשר זאת. חיזיון של הקדושים אינו נתון לשיבושים,579 מפני ש״לא יצעק ולא ישא ולא ישמיע בחוץ קולו״.580 הוא מתרחש בשקט ובעדינות כך שמיד מתעוררים בנפש שמחה, עליזות ואומץ, משום שאיתם נמצא האדון, שהוא שמחתנו וכוחו של האל האב.581 ומחשבותיה של הנפש נותרות שלוות וללא דאגה, היא זוהרת ורואה בכוח עצמה את אלו (המלאכים) שמופיעים. הנפש נמלאת בתשוקה לטוב האלוהי בעתיד והיא שואפת עד מאוד להתאחד עם ישויות אלה, לו רק יכלה לחבור אליהן. אך אם בכל זאת אחדים, בהיותם בני אדם, נבהלים ממראה הרוחות הטובות, הרי אלו שמופיעים מפיגים מיד את פחדם באמצעות האהבה, כפי שעשו גבריאל לזכריה,582 המלאך שהופיע בקבר האלוהי לנשים,583 וזה אשר אמר לרועים בספר הבשורה: ״אל תפחדו״.584 הפחד מרוחות אלה אינו נובע מפחדנותה של הנפש, אלא מההכרה בנוכחותם של כוחות עליונים. כזה הוא אפוא החיזיון של הקדושים׳. 

			סימנים לזיהוי רוחות טובות ורעות

			36. ׳לעומת זאת, הופעתן של הרוחות הרעות והתקפתן אכן מטרידות, מלוות ברעשים, קול המון, וצעקות, כהמולה של אספסוף צעירים חסרי חינוך ושודדים. בהשפעתן מתעוררים מיד בהלה בנפש, מבוכה ובלבול במחשבה, דכדוך, עוינות כלפי האסקטים, נרפות, עצבות, זיכרון בני המשפחה, ופחד מהמוות. ובנוסף, השתוקקות לדברים רעים, זלזול במידות הטובות, והתנהגות לא יציבה. לכן, כאשר אתם רואים רוחות כלשהן ונבהלים, אם הפחד יוסר מיד, ובמקומו יבואו שמחה שלא תתואר, עליצות ואומץ, התאוששות ומחשבה רגועה ושאר הרגשות שהזכרתי קודם, גבורה ואהבת האל, היו אמיצים והתפללו. כי השמחה ויציבות הנפש מעידות על קדושתו של מי שנמצא אתכם. כך כאשר ראה אברהם את האדון,585 הוא שמח, ויוחנן (המטביל) קפץ משמחה (ברחם אימו אלישבע) לשמע קולה של מרים יולדת האל.586 אך אם מופיעות רוחות כלשהן ומתרחשת מהומה, עולים קולות מבחוץ, נראות דמויות ארציות ונשמעים איומי מוות ומה שדיברתי עליו קודם, דעו שזוהי התקפתן של רוחות רעות׳.

			המופת של האדון

			37. ׳יהיה לכם גם הדבר הזה לסימן: כשהנפש שרויה עדיין בפחד, נובע הדבר מנוכחותם של האויבים. משום שהדמונים אינם מסלקים את הפחד, כפי שעשו רב המלאכים הגדול גבריאל עבור מרים וזכריה,587 והמלאך שהופיע בקבר למען הנשים.588 אדרבא, כשהם רואים אנשים שפוחדים, הם מגבירים את הופעותיהם כדי להבעית אותם עוד יותר, ואז תוקפים אותם, לועגים להם ואומרים: ״השתחוו לנו אפיים ארצה״.589 כך הם הוליכו שולל את הפגאנים שקראו להם בטעות אלים. אולם האדון לא נתן לנו להתפתות בידי השטן, ובכל פעם שהתחזה בהופעות מתעתעות כאלה, גער בו ואמר: ״סור ממני, שטן, כי כתוב: לה׳ אלוהיך תשתחווה ואותו לבדו תעבוד״.590 לפיכך בואו נבוז לנוכל זה עוד ועוד, כי מה שאמר האדון הוא עשה למענינו, כדי שכאשר ישמעו אותנו הדמונים אומרים את אותם דברים, הם יגורשו בידי האדון שגער בהם במילים אלה׳. 

			גירוש דמונים וריפוי הם מתנת הגואל

			38. ׳אל לנו להתפאר בגירוש שדים, וגם לא להתגאות במעשי ריפוי. אל לנו להתפעל רק ממי שמגרש שדים, ולבוז למי שאינו עושה זאת. ראוי לבחון היטב את דרכו האסקטית של כל אחד, לחקות אותה ולדבוק בה, או לתקן אותה. משום שעשיית ניסים אינה מעשה ידינו אלא פעולתו של הגואל. למעשה הוא אף אמר לתלמידיו: ״אל תשמחו על כך שהדמונים נכנעים לכם, אלא על כך ששמותיכם נכתבו בשמים״.591 העובדה ששמותינו נכתבו בשמים היא עדות למידותינו הטובות ולאורח חיינו, ואילו היכולת לגרש דמונים היא מתנה שהעניק הגואל. כך גם לאלו שהתפארו, לא במידותיהם הטובות אלא במעשי הניסים שלהם, ואמרו: ״האם לא גרשנו שדים בשמך, ובשמך עשינו ניסים רבים״?592 הוא ענה: ״אמן, אומר אני לכם, איני מכיר אתכם״.593 משום שהאדון אינו מכיר את דרכיהם של הרשעים.594 מכל מקום, עלינו להתפלל, כפי שכבר אמרתי, לקבל את מתנת ההבחנה בין הרוחות,595 כדי שכפי שכתוב, ״אל נאמין לכל רוח״׳.596

			דברי אנטוניוס על ניסיונו האישי עם דמונים

			39. ׳הייתי רוצה לשתוק עכשיו ולא לומר דבר על עצמי אלא להסתפק בדברים אלו בלבד. אולם, פן תחשבו שאני רק מדבר על כך באופן כללי, וכדי שתאמינו שאני מתאר את העניינים הללו מניסיון של ממש, לכן, גם אם אראה כשוטה — אך האדון השומע יודע שמצפוני טהור, ושלא למעני אלא מאהבה אליכם וכדי לעודד אתכם אני מדבר — אספר לכם עוד על תעלולי הדמונים שראיתי. כמה פעמים הם קראו לי מאושר, ואני קיללתי אותם בשם האדון! כמה פעמים הם ניבאו על גאות מי הנהר, ואמרתי להם: מה זה עניינכם! פעם הם באו באיומים, והקיפו אותי כחיילים חמושים מכף רגל ועד ראש. בפעם אחרת הם מילאו את מגורי בסוסים, חיות פרא וזוחלים, ואני זימרתי תהלים: ״אלה ברכב, ואלה בסוסים, ואנחנו בשם ה׳ אלוהינו נתהלל״,597 ובתפילות אלה הם נהדפו בידי האדון. פעם הם באו בחשיכה בדמות של אור ואמרו: ״באנו להאיר לך, אנטוניוס״. אבל עצמתי את עיניי והתפללתי ומייד כבה האור של הרשעים. לאחר מספר חודשים הם באו כמזמרים תהלים ומצטטים מכתבי הקודש, ״ואני כחרש לא אשמע״.598 בפעם אחרת הם זעזעו את התא, אך התפללתי לעמוד יציב ברוחי. אחרי זה הם באו שוב, הרעישו, שרקו וקיפצו מסביב. כשהתפללתי והמשכתי לשכב ולזמר לעצמי תהלים, הם פצחו מיד ביללות ובכי, כאילו נחלשו מאוד. ואילו אני, היללתי את האדון שהכניע והעניש בדרך מופתית את עזות מצחם ושיגעונם׳. 

			הוא הודף את הדמונים בעזרת המשיח

			40. ׳פעם אחת הופיע דמון שנראה גבוה מאוד, והוא החציף פנים ואמר: ״אני כוחו של האל״, וכן ״אני ההשגחה, מה ברצונך שאתן לך?״ ואילו אני נשפתי עליו בחוזקה, קראתי בשמו של המשיח (כריסטוס) וניסיתי להכותו, ונראה שהצלחתי בכך.599 מיד עם הזכרת שמו של המשיח נעלם הדמון הענק יחד עם שאר הדמונים שלו. פעם, בזמן שצמתי, אפילו בא הנוכל בדמותו של נזיר, נושא בידיו כיכרות לחם, והחל משיא לי עצות: ״אכול וחדל מכל המאמצים האלו, גם אתה אדם, ואתה עתיד לחלות״. אולם הבחנתי בטקטיקה שלו וקמתי להתפלל. הוא לא יכול לסבול זאת והסתלק, ונראה כעשן מתנדף דרך הדלת. כמה פעמים הוא הראה לי במדבר חיזיון של זהב, רק כדי שאתבונן בו ואמשש אותו. אבל זימרתי תהלים כנגדו, והוא נעלם. לעיתים קרובות הם הצליפו בי במכות, אך אני אמרתי: ״מאומה לא יפרידני מאהבת המשיח״.600 ואחר כך הם עוד החלו להכות האחד את השני. אבל לא אני הוא זה שעצר בעדם ועשה אותם חסרי אונים, כי אם האדון, שאמר: ״ראיתי את השטן נופל כברק מהשמים״.601 ואני, ילדי, כשאני זוכר את דברי השליח, ״את זאת החלתי על עצמי, כדי שתלמדו״602 לא להתרשל במשמעת האסקטית, ולא לפחד מהשטן ומהופעות הדמונים שלו׳.

			השטן מוכרע בידי הנזירים

			41. ׳משום שנהייתי כשוטה בתיאור הדברים הללו, שמעו גם את זאת כדי שלא תפחדו. האמינו לי, כי אינני משקר. פעם דפק מישהו על דלת תאי. יצאתי, וראיתי מישהו שנראה גדול וגבוה. כששאלתי אותו: ״מי אתה?״ ענה: ״אני השטן״. שאלתי: ״ובכן מה אתה עושה פה?״ והוא ענה: ״למה הנזירים וכל שאר הנוצרים מגנים אותי ללא סיבה? למה הם מקללים אותי כל הזמן?״ כשעניתי: ״למה אתה מענה אותם?״ הוא אמר: ״זה לא אני, הם אלו שמציקים לעצמם, שהרי אני כבר נחלשתי. האם הם לא קראו ש׳חרבות האויב תמו לנצח, ואת עריהם הרסת׳?603 שוב אין לי לא מקום, לא נשק, לא עיר. בכל מקום יש נוצרים. היום אפילו המדבר התמלא נזירים. שישגיחו על עצמם ויפסיקו לקלל אותי בלי סיבה.״ התפעלתי אפוא מחסדו של האדון ואמרתי לשטן: ״למרות שאתה תמיד משקר ולעולם אינך דובר אמת, הרי שהפעם, גם אם לא מרצונך, אמרת אמת. כי כשבא המשיח החליש אותך, וכשהשליך אותך ארצה פרק אותך מנשקך״. כששמע השטן את שמו של הגואל, ולא יכול לשאת את הלהט הקורן ממנו, הסתלק ונעלם לו׳. 

			אם לא נפחד מהדמונים הם ייסוגו

			42. ׳ובכן, אם השטן עצמו מודה שאינו מסוגל לעשות דבר, הרי שעלינו להתייחס אליו ואל הדמונים שלו בבוז מוחלט. כאלו הם תעלוליו של האויב וכלביו.604 אבל אנחנו יכולים לבוז להם לאחר שכבר הכרנו את חולשתם. לכן אל לנו ליפול ברוחנו, להרהר בליבנו במה שעלול לעורר את פחדינו, או להמציא פחדים לעצמנו, ולומר: ״הלוואי שלא יבוא דמון ויכריע אותי, הלוואי שלא ירים אותי וישליך אותי ארצה, ולא יפתיע אותי פתאום ויציק לי״. אל לנו לחשוב על כך בכלל, ולא להיעצב כאילו אנחנו הולכים לאבדון. אדרבא, בואו נאזור אומץ ונשמח תמיד כמי שנגאלים. בואו נחשוב בליבנו שהאדון איתנו,605 זה שהבריח את הדמונים ועשה אותם חסרי אונים.606 בואו נבין ונפנים תמיד שכאשר האדון איתנו, האויבים לא יעוללו לנו מאומה. מפני שכאשר הם באים, הם פועלים כלפינו בהתאם למצב שבו אנחנו מצויים באותה עת, ומתאימים את הופעתם לפי מחשבותינו. אם ימצאו אותנו מבוהלים ומוטרדים, מיד יתקיפו אותנו כשודדים שמצאו את המקום בלתי מוגן, ויבצעו את מה שאנחנו מעלים בדעתנו ואף יותר מכך. אם הם יראו שאנחנו פוחדים ומבוהלים, הם יגבירו את פחדינו בהופעתם ואיומיהם, ובכך תתייסר עוד הנפש המסכנה. אולם אם הם ימצאו אותנו שמחים באדון, חושבים על הטוב הצפון לנו בעתיד,607 הוגים בענייני האדון,608 ומבינים שהכול בידו של האדון,609 ושהדמון אינו יכול להזיק לאדם נוצרי, ואף אין לו כל כוח כנגד איש, אזי כשיראו את הנפש מוגנת במחשבות כאלה, יסתלקו בבושת פנים. לכן, כשראה האויב את איוב מוגן מכל צד, התרחק ממנו, אולם כשמצא את יהודה איש קריות בלתי מזוין במחשבות אלה, לקח אותו בשבי. לכן אם ברצוננו לבוז לאויב, בואו נחשוב תמיד על ענייני האדון,610 ושנפשנו תעלוז תמיד בתקווה.611 אז נראה שתעלולי הדמונים מתנדפים כעשן, והדמונים עצמם בורחים יותר מאשר רודפים אחרינו. כי כפי שאמרתי קודם, הם מאוד פחדנים, ותמיד מצפים לאש שהוכנה עבורם׳.612

			כשמופיע דמון, יש לחקור אותו

			43. ׳כדי שלא תפחדו מפניהם, יש בידכם גם ההבחנה הזו. כאשר מתרחשת הופעה של דמון, אל תיכנעו בפחד, אלא מה שלא יהיה, קודם כל שאלו באומץ: ״מי אתה, מאיפה אתה בא?״ אם זהו חיזיון של קדושים, הם יתנו לך הוכחה ברורה לכך ויהפכו את פחדך לשמחה. אבל אם זהו חיזיון שטני, הוא ייחלש מייד בראותו את רוחך האיתנה. למעשה עצם השאלה הפשוטה: ״מי אתה, מאיפה אתה בא?״ היא סימן לקור רוח. כך גם יהושע בן נון חקר ולמד,613 והאויב לא יכול לחמוק כשדניאל חקר אותו׳.614 

			המנזרים — עיר שמימית במדבר

			44. כשדיבר אנטוניוס כך, שמחו כולם. באחדים התגברה אהבת המידות הטובות, באחרים נעלמה הרשלנות, באחרים נפסקה הגאווה העצמית. הכול שוכנעו לבוז למזימותיו של האויב הרע, והתפעלו מהמתת של כוח ההבחנה ברוחות, שניתן לאנטוניוס מאת האדון. התאים שלהם בהרים היו כמו אוהלים מלאים בחבורות קדושות ששרו מזמורי תהלים, קראו בכתבי הקודש, צמו, התפללו, ושמחו בתקווה לטוב בעתיד, טרחו במתן צדקה, וטיפחו אהבה והרמוניה בין איש לרעהו. אכן, ניתן היה לראות שם מעין ארץ השוכנת לבדד, מלאה יראת שמים וצדק. שכן לא היו שם קורבנות של אי־צדק, ולא תלונות על המוכסים, אלא המון אסקטים, ושאיפה אחת לכולם, המידות הטובות. עד שכל מי שרואה כך שוב את התאים וארגון כזה של הנזירים, יקרא ויאמר: ״מה טובו אוהליך יעקב, משכנותיך ישראל! כנחלים ניטיו, כגנות עלי נהר, כאוהלים נטע ה׳, כארזים עלי מים״׳.615 

			יש לדאוג לנפש יותר מאשר לגוף

			45. אנטוניוס חזר כמנהגו להתבודד בתאו ואף החמיר במשמעת הסגפנית שלו. כל יום היה נאנח כשחשב על המשכנות בשמים. הוא השתוקק להם והרהר בחייהם הקצרים של בני האדם. גם כאשר עמד לאכול או לישון, או לדאוג לצרכים גופניים אחרים, חש בושה כשחשב על חלקה התבוני של הנפש. לעיתים קרובות כשעמד לאכול בחברתם של נזירים רבים אחרים, היה נזכר במזון הרוחני,616 מתנצל ומתרחק מהם, במחשבה שהיה מסמיק לו נראה על ידי אחרים כשהוא אוכל. הוא נהג אפוא לאכול בגפו, בגלל צורכי הגוף, אך לעיתים קרובות אכל גם עם האחים. הוא התבייש מהם, אך נמלא ביטחון בתועלת שמביאים דבריו.617 הוא נהג לומר ש׳עלינו להקדיש את כל עתותינו לנפש ולא לגוף, ולהקצות לגוף רק את הזמן המועט ההכרחי. ככלל עלינו להתמסר לנפש ולחפש את המועיל לה, כדי שלא תיגרר מטה על ידי הנאות הגוף, אלא שהגוף יהיה נתון לשירותה של הנפש.618 הרי זהו דברו של הגואל: ״אל תדאגו לנפשכם, מה תאכלו, ולגופכם, מה תלבשו. [...] אל תחפשו מה תאכלו ומה תשתו, ואל תחששו, כי את כל אלה מבקשים עמי העולם, ואביכם יודע שאתם זקוקים לכל אלה. אך בקשו את מלכותו וגם כל אלה יינתנו לכם״׳.619

			אנטוניוס עוזר למרטירים בזמן הרדיפות

			46. לאחר מכן ניחתו על הכנסייה הרדיפות בימיו של מקסימינוס.620 כאשר הובלו המרטירים הקדושים לאלכסנדריה, עזב אנטוניוס את תאו והלך בעקבותיהם כשהוא אומר: ׳בואו נצא להיאבק, אם נקראנו לכך, או לצפות בנאבקים׳. הוא השתוקק למות כמרטיר, אך משום שלא רצה למסור את עצמו,621 הקדיש את עצמו לעזרת המתוודים (קונפסורים) במכרות ובבתי הסוהר.622 הוא הפגין דבקות רבה בבית המשפט, עודד את הנאשמים במאבקם, קיבל את פניהם כשמסרו את עדותם, וליווה אותם עד הסוף. כשראה השופט את דבקותם ועוז רוחם של אנטוניוס ובני חבורתו, אסר על הנזירים להופיע בבית המשפט, ואף על עצם שהייתם בעיר. כל האחרים ראו לנכון להסתתר באותו יום, ואילו אנטוניוס לא שקט. אדרבא, הוא כיבס את כותנתו ולמחרת התייצב לעיני כול במקום גבוה לפנים, כדי שהמושל יראה אותו בבירור. בעוד שהכול התפלאו על כך, והמושל עבר שם עם סיום המושב וראה אותו, הוא עמד בשלווה והפגין את הנחישות שלנו הנוצרים. הוא קיווה למעשה שאף הוא ימות כמרטיר, כפי שאמרתי קודם. הוא נראה אפוא כמי שנעצב משום שלא הוצא להורג כמרטיר. אולם האדון שמר עליו למענינו ולמען אחרים, כדי שיהיה מורה לרבים באורח החיים האסקטי שלמד מכתבי הקודש. אכן, רק בראותם את אורח חייו, שאפו רבים לחקות בדבקות את דרכו. הוא שרת אם כן את המתוודים כהרגלו, וכאילו נכבל יחד איתם, סבל בעזרתו להם. 

			אנטוניוס חוזר להתבודד ביתר שאת

			47. כשלבסוף נפסקו הרדיפות והבישוף פטרוס המבורך מסר את נפשו כמרטיר,623 עזב אנטוניוס ופרש שוב למקום התבודדותו, ושם היה ממית את עצמו יום יום כמרטיר של מצפונו,624 ונלחם במאבקי האמונה.625 הוא התמסר כולו לדרך האסקטית וביתר קפדנות. הוא נהג לצום תמיד, ולבש בגד שבטנתו משיער וצידו החיצון מעור, אותו שמר עד מותו. הוא לא רחץ את גופו במים להתנקות, אף פעם לא רחץ את רגליו, וגם לא טבל אותם במים סתם כך שלא לצורך. איש מעולם לא ראה אותו מתפשט, ואיש לא ראה את גופו העירום של אנטוניוס, מלבד כאשר מת ונקבר.

			ריפוי ביתו של קצין שהתענתה בידי דמון

			48. כשהוא פרש כך לתאו והחליט לשהות בו זמן מה מבלי לצאת, ולא לקבל פני איש, הגיע קצין צבא אחד בשם מרטיניאנוס, והחל להטריד את אנטוניוס, כי הייתה לו בת שהתענתה בידי דמון. הוא דפק זמן רב על הדלת וביקש ממנו לצאת ולהתפלל לאל למען ביתו. אנטוניוס לא התרצה לפתוח לו, אולם הציץ מלמעלה ואמר לו: ׳בן אדם, למה אתה צועק אלי? גם אני אדם כמוך.626 אך אם אתה מאמין במשיח שאותו אני משרת,627 לך, וכאמונתך התפלל לאלוהים וכך יהיה׳.628 מייד כשהאמין, קרא בשם המשיח ויצא לדרכו, נטהרה ביתו מהדמון. האדון, שאמר: ׳שאלו ויינתן לכם׳,629 פעל בידיו של אנטוניוס דברים רבים אחרים. חולים רבים שבאו אליו הסתפקו בשינה מחוץ לתאו,630 משום שהוא לא פתח להם את הדלת, וכאשר האמינו והתפללו בתום לב, נרפאו.

			אנטוניוס מבקש להתבודד הרחק מהמון מבקריו 

			49. אולם כשנוכח שהוא מוטרד על ידי אנשים רבים ולא מניחים לו להתבודד כפי שהתכוון ורצה, הוא חשש שמא בגלל הדברים שעשה האדון באמצעותו, הוא עלול להתמלא גאווה, או שאחרים יעריכו אותו יותר מהראוי. הוא שקל בדעתו והחליט לעלות לאזור התיבאיד העליון, לעבר אנשים שלא הכירו אותו. הוא קיבל אפוא כיכרות לחם מהאחים והתיישב על גדת הנהר לראות אם תעבור סירה שעליה יוכל לעלות ולהפליג עם אנשיה. בעודו מהרהר בכך, שמע קול מלמעלה קורא אליו: ׳אנטוניוס, לאן אתה הולך, ולמה?׳ הוא לא נבהל, כי היה רגיל להיקרא כך לעיתים קרובות, אלא הקשיב וענה: ׳משום שההמון אינו נותן לי לחיות בשקט, לכן אני רוצה לצאת לתיבאיד העליון, בגלל שהאנשים כאן מטרידים אותי הרבה, ובמיוחד מפני שהם מבקשים ממני דברים שמעבר לכוחי׳. אך הקול אמר לו: ׳גם אם תעלה אל התבאיד, וגם אם תרד, כפי שאתה מתכוון, אל הבוקוליה,631 יהיה עליך לעמול יותר, אפילו כפליים. אם אתה רוצה באמת להתבודד, צא עכשיו אל המדבר הפנימי׳.632 וכשענה אנטוניוס: ׳ומי יראה לי את הדרך? אינני מכיר אותה׳, מיד הצביע הקול על סרצנים (ערבים) שעמדו ללכת בדרך זו. אנטוניוס הלך לעברם, התקרב וביקש להתלוות אליהם למדבר. והם, כאילו בצו ההשגחה, קבלו אותו בחפץ לב. לאחר מסע של שלושה ימים ושלושה לילות בחברתם, הוא הגיע להר גבוה מאוד. לרגלי ההר היו מים צלולים לגמרי, מתוקים וקרירים מאוד, ורחוק יותר היה מישור עם כמה עצי דקל עזובים.

			ההר הפנימי

			50. אנטוניוס התאהב במקום, כאילו הונע לכך בידי האל. היה זה המקום שאותו ציין זה שדיבר איתו על גדת הנהר. לאחר שקיבל תחילה כיכרות לחם מחבריו למסע, הוא נותר על ההר לבדו, ללא איש איתו. מעתה הוא ראה את המקום כביתו שלו. אף הסרצנים,633 משראו את דבקותו של אנטוניוס, נהגו ללכת במיוחד בדרך זו ולהביא לו בשמחה כיכרות לחם. וגם דקלי התמר סיפקו לו מעט חיזוק. אחר כך, כששמעו האחים על המקום, דאגו לשלוח לו מזונות, כילדים שזוכרים את אביהם. אולם כשראה אנטוניוס שכדי לספק לו לחם סובלים כמה מהנזירים עייפות וכאב, רצה לחסוך מהם את הסבל. הוא שקל בדעתו וביקש מכמה ממבקריו להביא לו מעדר, גרזן ומעט גרעיני חיטה. כשהביאו לו את הדברים, סקר את השטח סביב להר, מצא חלקה קטנה ראויה, וחרש אותה. וכיוון שהיו לו מים להשקיה בשפע, זרע בה. כך עשה מדי שנה, ומכאן ואילך היה לו לחם, והוא שמח ששוב לא יטריח איש בכך, ולא יהיה לעול בכל דבר.634 אבל אחר כך, כשראה שממשיכים לבוא אליו, גידל גם קצת ירקות כדי שיהיה למבקר מעט הקלה מהיגיעה של המסע המפרך. בתחילה, כשחיות המדבר היו באות לשתות, היו משחיתות לעיתים קרובות את הזרעים והגידולים שלו. הוא תפס אפוא בעדינות אחת מחיות אלה ואמר לכולן: ׳למה אתן פוגעות בי, בעוד שאיני פוגע בכן? הסתלקו, ובשם האדון אל תתקרבו לכאן יותר׳. מאז ואילך, לא התקרבו עוד למקום, כאילו פחדו מפקודתו.635

			מאבק מחודש נגד הדמונים

			51. הוא היה אפוא לבדו בהר הפנימי והתמסר לתפילות ולאסקטיות. האחים שנהגו לבקרו ביקשו היתר ממנו, וכשבאו מדי חודש לשרתו, היו מביאים לו זיתים, קטניות ושמן, כיוון שכבר היה זקן. אנחנו יודעים מאלו שבקרו אותו בכמה מאבקים הוא עמד בזמן שחי שם, ׳לא נגד בשר ודם׳ כפי שכתוב,636 אלא נגד יריביו הדמונים. משום שגם שם הם שמעו רעשים, קולות רבים וצלצול כלי נשק. ובלילה הם ראו את ההר מלא ניצוצות. הם ראו גם את אנטוניוס נלחם כאילו נגד אויבים נראים ומתפלל כנגדם. הוא היה מעודד את אלו שבאו לבקרו, בעוד הוא עצמו היה נאבק, כורע ברך ומתפלל לאדון. היה זה באמת מפליא שלבדו במדבר כזה, הוא לא פחד כלל כשהדמונים התקיפו אותו, ולא נרתע מהברוטאליות של חיות פרא הולכות על ארבע וזוחלים רבים כל כך שהיו שם. אלא, כמו שכתוב, הוא אכן בטח באל ׳כהר ציון׳,637 ורוחו הייתה איתנה ויציבה, כך שהדמונים הם שברחו וחיות הפרא, כפי שכתוב, עשו שלום איתו.638 

			אנטוניוס ניצב ללא פגע מול נכלי השטן

			52. אך השטן, כפי שמשורר דוד, עקב אחר אנטוניוס וחרק את שיניו כנגדו. אולם הגואל ניחם את אנטוניוס והוא ניצב ללא פגע מול נכליו של השטן ותעלוליו השונים. כשהוא נשאר ער בלילה, שיסה בו השטן חיות פרא, וכמעט כל הצבועים במדבר הזה יצאו ממאורותיהם והקיפו אותו, והוא נלכד בתווך. כל אחד מהם פער את פיו ואיים לנשוך אותו. אנטוניוס, שהכיר את דרכיו של האויב, אמר לכולם: ׳אם קיבלתם כוח כנגדי, אני מוכן להיטרף על ידכם. אבל אם נשלחתם בידי הדמונים, אל תתמהמהו לסגת, משום שאני משרתו של המשיח׳. כשאמר אנטוניוס דברים אלו, ברחו הצבועים, מגורשים על ידי דבריו כאילו בהצלפת שוט.

			תבוסת הדמונים

			53. לאחר כמה ימים, בשעה שעבד — הרי היה גם חרוץ בעבודתו — הגיע מישהו לפתח תאו ומשך בחבל ששימש אותו בעבודתו. שכן הוא קלע סלים שאותם נתן למבקריו בתמורה למה שהביאו לו. הוא קם וראה חיה דומה לאדם עד ירכיה, אך רגליה וכפות רגליה כשל חמור. אולם אנטוניוס רק הצטלב ואמר: ׳עבד של המשיח אני.639 אם נשלחת כנגדי, הנה אני׳. החיה עם הדמונים שלה ברחה במהירות כזאת שהיא נפלה ומתה. מותה של החיה היה גם נפילתם של הדמונים. הם התאמצו לעשות הכול לסלק אותו מהמדבר, ולא יכלו. 

			לתחינת אנטוניוס מוציא האדון מים במדבר

			54. פעם אחת בקשו הנזירים מאנטוניוס שירד מדי פעם לבקר אותם ואת מקום מגוריהם, והוא יצא לדרך עם הנזירים שבאו אליו. נאקה נשאה את כיכרות הלחם והמים שלהם. מדבר זה צחיח כולו ואין בו מי שתייה אלא בהר שבו חי אנטוניוס באסקטיות, ומשם הם לקחו מים. בדרך אזלו המים, החום יקד, וסכנה איימה על כולם. לאחר שסרקו את המקום ולא מצאו מים, לא יכלו עוד להמשיך בדרכם. הם נשכבו על הארץ ומתוך ייאוש מחייהם שחררו את הנאקה לנפשה. אולם הזקן שראה את כולם בסכנה, נעצב מאוד, נאנח עמוקות והתרחק מעט מהם, כרע ברך, פרש את ידיו והתפלל. ומיד הוציא האדון מים במקום שבו התפלל. כולם שתו לרוויה והתאוששו. לאחר שמילאו את נאדותיהם, חיפשו את הנאקה ומצאו אותה, משום שבמקרה נתפס החבל סביב סלע וריתק אותה למקום. הם החזירו אותה והשקו אותה, העמיסו את הנאדות על גב הנאקה והשלימו את המסע ללא פגע. כשהגיע אנטוניוס לתאי ההתבודדות החיצוניים, חיבקו אותו כולם כאב. וכאילו הביא צידה לדרך מההר, שימח אותם בדבריו והושיט להם עזרה רוחנית. שוב חזרה השמחה להרים, הדבקות בהתקדמות בחיים האסקטיים, וההתחזקות באמונה המשותפת. גם הוא שמח לראות את הלהט של הנזירים ולהיווכח שאחותו הזדקנה בחיי הבתולין, ושאף היא מדריכה בתולות אחרות. 

			דברים לנזירים שבאו לראותו

			55. אחרי מספר ימים הוא חזר להר. מאז הגיעו אליו אנשים רבים, ואלו החולים אף העזו לגשת אליו. לכל הנזירים שבאו אליו הייתה לו תמיד עצה אחת: להאמין באדון ולאהוב אותו, להישמר ממחשבות נלוזות ומתענוגות הבשר, וכפי שכתוב בספר משלי: לא ללכת ׳שולל בידי בטן שבעה׳,640 לברוח מיהירות, ולהתפלל ללא הפסק,641 לזמר מזמורי תהלים לפני השינה ואחריה, לשנן את הוראות כתבי הקודש, ולזכור את מעשי הקדושים, כדי שהנפש תורגל בדבקות שלהם כשהיא זוכרת את המצוות. אך הוא עודד אותם במיוחד לתרגל בהתמדה את דברי השליח: ׳אל תשקע השמש על כעסכם׳,642 ולחשוב שהדברים נאמרו לגבי כלל המצוות, כדי שהשמש לא תשקע לא רק על הכעס, אלא גם על כל חטא אחר שלנו: ׳טוב ואף הכרחי שהשמש לא תרשיע אותנו על מעשה רע של היום, וגם לא הירח על חטא או אפילו על מחשבה כלשהי של הלילה. וכדי שנתמיד בכך ראוי להקשיב ולציית לדברי השליח, מפני שהוא אומר: "בחנו את עצמכם, נסו את עצמכם",643 כל אחד ייתן לעצמו מדי יום דין וחשבון על מעשיו ביום ובלילה, ואם חטא, יחדל מכך. אך אם לא חטא, אל יתגאה בכך, אלא יתמיד בטוב ולא יתרשל ולא יגנה את הזולת, או יראה עצמו צדיק, עד אשר, כמו שאמר השליח המבורך פאולוס, יבוא האדון הבוחן נסתרות.644 לעיתים קרובות, למעשה, איננו מודעים למעשינו. אנחנו איננו יודעים, אך האדון מבין הכול. בואו נשאיר לו את המשפט, ננהג בחמלה איש לרעהו, ונישא איש את עול רעהו.645 בואו נבחן את עצמנו, ונשקוד להשלים את מה שחסר בנו. הנה דבר מה נוסף שעלינו לשמור כדי להבטיח שלא נחטא: כל אחד יציין ויכתוב את מעשיו ואת תנודות הנפש שלו, כאילו עלינו למסור דין וחשבון עליהם האחד לשני. אתם יכולים להיות בטוחים שמעצם הבושה שהם ייוודעו, נחדל לחטוא ואפילו להרהר במשהו רע. הרי מי רוצה להיראות כשהוא חוטא? מי לא יעדיף לשקר לאחר שחטא, כדי שלא ידעו על כך? אם כן, בדיוק כשם שלא היינו נואפים לו היינו רואים האחד את השני בשעת מעשה, כך, אם נכתוב את מחשבותינו כאילו אנחנו מתארים אותן איש לרעהו, בוודאי גם נישמר מאוד ממחשבות נלוזות, מבושה שמא יתגלו. תמלא אפוא הכתיבה את מקומם של עיני חברינו הנזירים, כדי שאם נסמיק מכתיבת הדברים כפי שנסמיק אם הם ייראו, שוב לא נחשוב בליבנו כל מחשבה רעה. כשנעצב את עצמנו כך, נוכל לשעבד את הגוף,646 לשאת חן בעיני האדון, ולרמוס את נכליו של האויב'. 

			האדון הוא שמרפא באמצעות אנטוניוס

			56. אלו הם הדברים שהוא הורה למבקריו. כלפי החולים הוא חש חמלה והתפלל איתם. לעיתים קרובות נענה האדון לתפילותיו עבור אנשים רבים. הוא לא התגאה כשהוא נענה, ולא התמרמר כשלא נענה, אלא תמיד הודה לאדון ועודד את החולים להתאזר בסבלנות ולהבין שהרפואה אינה בידיו ולא בידי אדם כלל, כי אם בידי האל הפועל לבדו, שברצונו מרפא את מי שבחפצו לרפא.647 החולים היו מקבלים אפוא גם את דבריו של הזקן כרפואה משום שלמדו לא להתייאש, אלא להתאזר בסבלנות. ואלו שנרפאו למדו לא להודות לאנטוניוס כי אם לאדון לבדו.648 

			ריפוי איש החצר פרונטון

			57. איש אחד בשם פרונטון שהשתייך לארמון,649 סבל ממחלה נוראה. הוא היה נושך את לשונו וגם עמד לאבד את מאור עיניו. כשהגיע להר, הפציר באנטוניוס להתפלל עבורו. לאחר שהתפלל אמר לפרונטון: ׳לך לך, ותתרפא׳. אך כיוון שהאיש התעקש להישאר מספר ימים בהר הפנימי, חזר אנטוניוס ואמר לו: ׳לא תוכל להתרפא אם תישאר כאן. לך, וכשתגיע למצרים תראה את האות מתגשם בך׳. האיש האמין ויצא לדרך, ומיד כשראה את מצרים, פסק הסבל והוא נהיה בריא, כדברים שלמד אנטוניוס מהגואל, כשהתפלל.

			ריפוי נערה מבוסיריס

			58. נערה מבוסיריס באזור טריפוליס,650 סבלה ממחלה נוראה ומעוררת רחמים. דמעותיה, הריר מאפה, והמוגלה מאוזניה שטפטפה ארצה, הפכו מיד לתולעים. בנוסף שותק גם גופה ועיניה נפגעו. הוריה של הנערה שמעו שנזירים יוצאים לבקר את אנטוניוס, ובאמונתם באדון שריפא את האישה שדיממה,651 ביקשו מהם להצטרף למסע יחד עם בתם, והנזירים הסכימו. ההורים שהו עם הילדה מחוץ להר אצל פַּפְנוּטיוס המוודה והנזיר.652 ואילו הנזירים נכנסו אליו, ובדיוק כשעמדו לספר לאנטוניוס על הנערה, הוא הקדים אותם ותאר להם את מחלתה של הילדה ואיך היא עשתה את הדרך איתם. אך משהפצירו בו אחר כך שירשה גם להורים ולילדה להיכנס לא הרשה זאת, אלא השיב: ׳לכו לכם, ואם היא עדיין לא מתה, תגלו שהיא נרפאה. אך מעשה טוב זה אינו שלי, לכן אין טעם שתבוא אל אדם עלוב כמוני. הרפואה היא מהגואל, הפורש את רחמיו בכל מקום על מי שקורא אליו.653 כך אם כן, האדון נענה לתפילתה ואהבתו לבני האדם הראתה לי שהוא ירפא את מחלתה של הילדה שם'. ואכן התרחש הנס, וכשיצאו, מצאו את ההורים שמחים ואת הילדה בריאה לגמרי. 

			חיזיון על שני אחים בסכנת חיים במדבר

			59. שני אחים באו לבקר אותו ובדרך אזלו להם המים. האחד מת והשני עמד לגווע. משלא נותר לו כוח להמשיך במסע, התיישב אף הוא על הקרקע וחיכה למותו. אולם אנטוניוס ישב בהר, קרא לשני נזירים שהיו שם באקראי, ודחק בהם: ׳קחו כד מים ורוצו בדרך למצרים. שני אחים היו בדרך לכאן, אחד כבר מת והשני עומד למות, אם לא תמהרו. הדבר נגלה לי זה עתה, כשהתפללתי׳. הנזירים יצאו אפוא לדרכם, מצאו את האחד שוכב מת וקברו אותו. את השני החיו במים והובילו אותו בחזרה לזקן, מרחק יום הליכה. אם יתהה מישהו מדוע הוא לא אמר זאת לפני שמת הראשון, הרי שהוא שואל על כך בטעות. אין זה מסמכותו של אנטוניוס להחליט על גזר דין מוות, אלא של האל, שגזר על האחד והראה לאנטוניוס בחיזיון על השני. מה שהיה נפלא אצל אנטוניוס הוא רק זה שבעודו יושב בהר, שמר על לב דרוך, והאדון הראה לו מה מתרחש במרחקים. 

			אנטוניוס רואה את נשמתו של אמון עולה השמימה

			60. בפעם אחרת כשישב בהר, הוא נשא את עיניו וראה מישהו מתרומם באוויר, והשמחה של אלו שפגשו אותו גדולה.654 הוא התמלא פליאה, ברך את החבורה הנהדרת והתפלל לדעת מהו הדבר הזה. מיד הגיע אליו קול שאמר לו כי הייתה זו נשמתו של אָמוּן, הנזיר מניטריה.655 הוא התמיד בחיים האסקטיים עד זקנתו. המרחק מניטריה להר בו חי אנטוניוס הוא שלושה עשר ימי הליכה. אלו שהיו עם אנטוניוס וראו אותו אחוז התפעלות, ביקשו לדעת את הסיבה לכך, ושמעו כי אמון מת זה עתה. הוא היה מוכר להם משום שביקר שם לעיתים קרובות, ועשה ניסים רבים. הנה אחד מהם. פעם אחת כשהיה עליו לחצות את הנהר הנקרא ליקוס,656 שגאה באותה עת, הוא ביקש מתיאודורוס שהיה איתו להתרחק ממנו שמא יראו האחד את השני עירומים כשיחצו את המים בשחייה. אך משהתרחק תיאודורוס ממנו, עדיין התבייש לראות את עצמו עירום. בעוד הוא מתבייש ודואג, הוא הועבר לפתע אל הגדה ממול. כשתיאודורוס, שהיה אף הוא ירא שמים, התקרב וראה שהוא הקדים אותו ואפילו לא נרטב כלל, ביקש לדעת איך הוא חצה את הנהר. כשנוכח שהוא אינו רוצה לומר זאת, אחז ברגליו של אמון והכריז שלא ישחררו עד שישמע ממנו מה קרה. לנוכח נחישותו של תיאודורוס, ובמיוחד בגלל מה שאמר, ביקש ממנו אמון לא לספר על כך לאיש עד מותו. אז הוא סיפר לו שהוא הורם והונח בגדה ממול, אבל שהוא לא הלך על המים, משום שזה אינו אפשרי כלל לבני אדם, אלא רק לאדונינו ולמי שהוא מתיר, כפי שעשה לשליח הגדול פטרוס.657 תיאודורוס סיפר זאת, אפוא, לאחר מותו של אמון. הנזירים איתם דיבר אנטוניוס על מותו של אמון, ציינו לעצמם את התאריך, וכשהגיעו האחים מניטריה שלושים יום אחר כך, חקרו אותם ומצאו שאמון מת באותו יום ובאותה שעה שבהם ראה הזקן את נשמתו נישאת מעלה.658 הם והאחרים נדהמו מאוד מטוהר נפשו של אנטוניוס, איך בן רגע נודע לו מה שהתרחש במרחק שלושה עשר ימי מסע, וראה את עליית נשמתו של אמון. 

			ריפוי הנערה פוליקראטיה מלאודיקאה

			61. פעם אחת פגש בו הקומס659 ארכלאוס בהר החיצון וביקש ממנו לומר תפילה פשוטה למען פוליקראטיה מלאודיקאה,660 נערה נפלאה ויראת המשיח. היא סבלה כאבי בטן וצד נוראים כתוצאה מסגפנות יתר וכל גופה נחלש. אנטוניוס התפלל אפוא והקומס רשם לעצמו את יום התפילה. כשחזר ללאודיקאה מצא את הנערה בריאה. כשחקר מתי ובאיזה יום היא נרפאה ממחלתה, שלף את הדף עליו כתב את שעת התפילה. וכשתפס מה כתוב בו, מיד הראה לכול את מה שכתוב בדף. כולם נדהמו להיווכח שהאדון שחרר את החולה ממכאוביה בדיוק כאשר אנטוניוס התפלל והתחנן בעבורה לטובו של הגואל. 

			אנטוניוס יודע מראש מי בא לבקרו

			62. לעיתים קרובות הוא גם צפה את בואם של מבקרים ואת סיבת הגעתם כמה ימים ולפעמים אף חודש מראש. למעשה היו שבאו רק לראותו, אחרים בגלל מחלה, ואחרים מפני שהתענו על ידי דמונים. איש לא ראה במסע המייגע טרחה או ביטול זמן, משום שכל אחד שב לביתו בתחושה של רווח. על אף שחזה ואמר דברים כאלו, הוא ביקש שאיש לא יעריץ אותו בשל כך, אלא שיעריצו את האדון שנתן לנו כבני אדם את החסד להכיר אותו לפי כוחנו.661 

			ריפוי של אחוז שד

			63. בפעם אחרת הוא ירד שוב אל תאי ההתבודדות החיצוניים והוזמן לעלות על סירה ולהתפלל יחד עם נזירים. רק הוא חש שם בריח רע וחריף מאוד. האנשים בסירה אמרו שיש שם דג ובשר מיובש והריח בא מהם, אך הוא אמר שהסירחון הוא ממשהו אחר. בעוד הוא מדבר צעק לפתע בחור צעיר אחוז שד שנכנס קודם והתחבא בסירה. אולם אנטוניוס נזף בדמון בשם אדוננו ישוע המשיח, והדמון עזב את הבחור והוא חזר לעשתונותיו. אז הבינו הכול שהסירחון בא מהדמון. 

			ריפוי של אחוז שד נוסף

			64. אדם אחר, מבני האצולה, בא אליו אחוז שד. הדמון הזה היה כה נורא עד שהאיש לא ידע כלל שהוא נמצא אצל אנטוניוס. הוא היה אוכל אפילו את הפרשותיו שלו. אלו שהביאו אותו הפצירו באנטוניוס להתפלל למענו. אנטוניוס חש חמלה כלפי הבחור הצעיר, התפלל ונשאר עימו ער כל הלילה. עם שחר, התנפל לפתע הצעיר על אנטוניוס ודחף אותו. האנשים שבאו איתו התרגזו על כך, אך אנטוניוס אמר להם: ׳אל תכעסו על האיש הצעיר. זה הרי לא הוא, אלא הדמון שבו. הוא השתגע ועשה זאת משום שהוא ננזף וצווה לגלות למקומות צחיחים.662 הללו אפוא את האדון.663 התנפלותו עלי כך היא אות עבורכם ליציאתו של הדמון׳. כשאמר זאת אנטוניוס, מיד הבריא הצעיר.664 כששב לעשתונותיו, הבין היכן הוא נמצא, וחיבק את הזקן כשהוא מודה לאל.665

			אנטוניוס רואה את נשמתו עולה לשמים

			65. נזירים רבים מאשרים פה אחד שאירועים דומים רבים התרחשו באמצעותו. עם זאת, דברים אלו אינם כה נפלאים כמו מעשים אחרים שעשויים להיראות מופלאים עוד יותר. פעם אחת, כשאנטוניוס עמד לאכול וקם להתפלל בסביבות השעה התשיעית,666 הוא הרגיש שהוא נחטף במחשבה. והמוזר היה, שבעוד הוא עומד שם, הוא ראה את עצמו כאילו הוא נמצא מחוץ לעצמו, וכאילו הוא מובל באוויר בידי יצורים כלשהם.667 אחר כך הוא ראה דמויות אכזריות ונוראיות עומדות באוויר ורוצות למנוע ממנו לעבור.668 כיוון שהמובילים שלו נאבקו בהם, דרשו הדמונים לדעת אם הוא אינו כפוף לחקירתם. כשביקשו לקבל דין וחשבון על חייו מזמן הולדתו, מנעו זאת מוביליו של אנטוניוס ואמרו להם: ׳האדון מחה לגמרי את האירועים מאז לידתו, אבל תוכלו לקבל ממנו דין וחשבון על מה שאירע מזמן שנהיה נזיר והקדיש את עצמו לאל׳.669 לאחר שהטיחו בו האשמות בלי להוכיחן, נפתחה הדרך לפניו ללא מניעה. מיד הוא ראה את עצמו כאילו הוא בא ועומד שוב לצד עצמו, ושוב הוא היה אנטוניוס בשלמותו. הוא שכח אז לאכול והעביר את שארית היום וכל הלילה באנחות ותפילה. הוא נדהם להיווכח בכמה אויבים עלינו להיאבק, ובכמה מאמצים עלינו לעמוד כדי לחצות את האוויר. הוא נזכר שזהו מה שאמר על כך השליח: ׳כרצון שר ממשלת האוויר׳.670 כי בכך נמצא למעשה כוחו של האויב: במלחמה ובניסיון למנוע את המעבר מהרוצים לעבור. לכן הוא מדרבן אותנו במיוחד: ׳על כן אחזו בכלי נשקו של האל, למען תוכלו לעמוד ביום הרע׳ כך שהאויב יבוש ו׳לא ימצא דבר לדבר עליכם רעה׳.671 לאחר שלמדנו זאת, נזכרנו בדברו של השליח: ׳אם היה בגוף, לא ידעתי, או מחוץ לגוף, לא ידעתי, אלוהים יודע׳.672 אבל פאולוס ׳נחטף עד לרקיע השלישי׳, שמע ׳דברים שאין לבטאם׳, וירד חזרה,673 ואילו אנטוניוס ראה את עצמו עולה לאוויר ונאבק עד שנהיה חופשי. 

			הענק המתנגד למעבר הנשמות

			66. הייתה לו גם מתנת החסד הזו: כשישב לבדו בהר, אם היה קורה שהוא התחבט לגבי שאלה כלשהי שחיפש לה פתרון, נגלה לו הדבר בידי ההשגחה כשהתפלל. המבורך היה, כפי שכתוב בכתבי הקודש, ׳למוד האל׳.674 אחר כך, שוחח פעם עם מבקריו על מעבר הנשמה לאחר המוות ועל המקום בו תשכון מאוחר יותר. בלילה הבא קרא אליו מישהו מלמעלה: ׳אנטוניוס, קום, צא החוצה והבט׳. הוא יצא אפוא — מפני שידע למי כדאי לציית — וכשהביט למעלה ראה מישהו ענק, מכוער ומפחיד עומד ומגיע לעננים, ויצורים כלשהם ממריאים כאילו היו להם כנפיים. הענק פרש את ידיו ומנע מכמה מהם לעלות, אך אחרים עפו מעלה, עברו אותו ונסקו ללא חשש. הענק חרק את שיניו על אלו שחמקו,675 אך שמח על אלו שנפלו חזרה. מיד שמע אנטוניוס קול: ׳הבן מה שאתה רואה׳.676 בינתו נפתחה והוא הבין שהיה זה מעברן של הנשמות ושהענק העומד הוא האויב המקנא במאמינים, ובולם ומונע את המעבר מאלו הכפופים לו, אך אינו יכול לעצור את עלייתם מעלה של אלו שלא שוכנעו על ידו. הוא ראה בחיזיון זה תזכורת ונאבק עוד יותר להתקדם מדי יום. הוא לא סיפר על דברים אלו מרצונו. אך מאחר שהאריך בתפילה והשתומם עליהם ביחידות, חקרו אותו אלו שהיו עימו ולחצו עליו, והוא הוכרח לספר, כאב שאינו יכול להסתיר מאומה מילדיו. אדרבא, הוא חשב שמצפונו טהור, ושתיאור הדברים הוא לתועלתם, כדי ללמוד שפירות החיים האסקטיים טובים, ושהחזיונות הם לעיתים קרובות נחמה על המאמצים. 

			הערכת המנהיגות הכנסייתית

			67. כמה היו לו אופי סובלני ושפלות רוח! למרות כל סגולותיו הוא כיבד מאוד את חוק הכנסייה ורצה שכל איש דת יזכה לכבוד גדול יותר ממנו.677 הוא לא חש כל בושה בהרכנת הראש בפני בישופים וכמרים, וגם אם היה דיאקון פונה אליו לחיזוק רוחני, היה משוחח איתו על הדברים המועילים ונותן לו מקום של בכורה בענייני תפילה, ולא התבייש ללמוד ממנו. אכן, לעיתים קרובות הוא היה מעורר שאלות לשמוע את דעתם של הנוכחים. הוא היה מודה בתועלת שהפיק אם מישהו היה אומר דברים מועילים. גם פניו הקרינו חסד גדול. הגואל העניק לו גם את המתת הנפלא הזה: אם היה בקרב נזירים רבים, ומישהו שטרם פגש אותו היה מבקש לראותו, מיד כשהגיע היה אנטוניוס עוזב את כל האחרים ורץ אליו כאילו נמשך על ידי עיניו. עם זאת, אנטוניוס לא התייחד מהשאר בקומתו או ברוחב גופו, אלא באופי התנהגותו ובטוהר נפשו. נפשו הייתה ללא מטרד, וגם חושיו החיצוניים היו ללא הפרעה, כך ששמחת נפשו עשתה גם את פניו עליזים ותנועות גופו שקפו את מצבה של נפשו, כפי שכתוב: ׳לב שמח ייטיב פנים, ובעצבת לב רוח נכאה׳.678 כך הבין יעקב שלבן זמם מזימה, ואמר לנשותיו: ׳רואה אני את פני אביכן כי איננו אלי כתמול שלשום׳.679 כך הכיר שמואל את דוד, משום שהיו לו עיניים שגרמו שמחה, ושיניים לבנות כחלב.680 וכך גם היו מכירים את אנטוניוס: מתי הוא היה מוטרד אם נפשו הייתה תמיד רגועה? או מתי היה מדוכדך, אם רוחו הייתה תמיד שמחה? 

			אנטוניוס על המשמר נגד הכופרים

			68. במה שקשור לאמונה, הוא היה נהדר וירא שמים. לא היה לו מעולם קשר כלשהו עם הפורשים המלטיאנים, שכן הוא הכיר מלכתחילה את הרשעות והכפירה שלהם.681 גם לא היו לו כל קשרי ידידות עם המניכאים או עם כופרים אחרים, חוץ מאשר לדרבנם לאמץ את האמונה הנכונה. הוא חשב והכריז שהידידות וההתקשרות איתם מזיקות לנפש ומוליכות אותה לאבדון. כך הוא גם תיעב את הכפירה האריאנית והורה לכולם לא להתקרב אליהם ולא לקבל את אמונתם הסוטה. פעם אחת באו אליו כמה מחסידיו המטורפים של אריוס. הוא חקר אותם, הבחין שהם אינם יראי שמים, גירש אותם מההר ואמר שדבריהם גרועים מאלו של נחשים.

			אנטוניוס מפריך את דברי האריאנים באלכסנדריה

			69. בפעם אחרת טענו האריאנים בשקר שהוא חושב כמותם, והוא התרגז ונדהם כששמע על כך. אחר כך, לבקשתם של הבישופים וכל האחים, הוא ירד מההר, בא לאלכסנדריה וגינה בפומבי את האריאנים, ואמר שכפירתם היא הכפירה האחרונה המבשרת את בואו של האנטיכריסטוס. הוא גם לימד את הציבור שבנו של האל אינו יצור נברא, ושהוא לא נברא יש מאין, אלא שהוא הלוגוס והחוכמה ממהותו של האב. ׳כך גם זוהי כפירה לומר: ״היה זמן שהוא לא היה״, משום שהלוגוס היה קיים תמיד עם האב.682 לכן אל לכם להיות בקשר כלשהו עם האריאנים הכופרים הגדולים. ״שהרי אין כול שותפות לאור עם החושך״.683 אתם נוצרים יראי שמים, אולם הם, שאומרים שהבן שנולד מהאב, הלוגוס של האל, הוא יצור נברא, אינם שונים במאומה מהפגאנים, ש״עובדים את הנברא במקום את האל הבורא״.684 האמינו אפוא, שכל הבריאה כולה רוגזת עליהם, משום שהם מונים בין הברואים את הבורא ואדון הכול, שעל ידו נהיה הכול׳.685 

			כל העיר מתפעלת מאנטוניוס

			70. כל הציבור שמח כששמע אדם כזה מגנה את הכפירה שיוצאת נגד המשיח, וכל אנשי העיר נהרו לראות את אנטוניוס. הפגאנים ואפילו אלו המתקראים כוהנים שלהם, באו לבית האדון (הכנסייה) ואמרו: ׳אנחנו מבקשים לראות את איש האלוהים׳, כי כך קראו לו כולם. משום שגם שם טיהר האדון באמצעותו אנשים רבים מהדמונים, וריפא פגועי נפש. פגאנים רבים בקשו רק לגעת בזקן, מתוך אמונה שהדבר יועיל להם. היו אז בבירור כה רבים שהתנצרו במהלך אותם ימים ספורים כפי שניתן לראות במשך שנה שלמה. היו שחשבו שהוא הוטרד על ידי ההמון ולכן הרחיקו אותם ממנו, אולם למעשה הוא לא הוטרד מכך ואמר: ׳אנשים אלו אינם רבים יותר מהדמונים שנגדם אנחנו נאבקים בהר׳. 

			ריפוי נערה שהתענתה בידי דמון

			71. כשהוא הלך לדרכו, וליווינו אותו,686 כשהגענו לשער העיר, צעקה אישה אחת מאחורינו: ׳חכה, איש האלוהים! ביתי מתענה באכזריות בידי דמון. עצור, אני מתחננת לפניך, כדי שלא אסתכן בריצה אחריך׳. כששמע אותה הזקן, וביקשנו ממנו, חיכה לה ברצון. כשהתקרבה האישה, הושלכה הילדה ארצה. אולם כשאנטוניוס התפלל וקרא בשמו של המשיח, קמה הילדה בריאה, לאחר שהדמון הטמא עזב אותה. האם שיבחה את האל והכול אמרו דברי תודה, וגם הוא שמח והלך משם אל ההר כאל ביתו שלו. 

			שיחה עם פילוסופים פגאנים: חוכמתו של אנטוניוס

			72. אנטוניוס גם היה חכם מאוד. ומפליא, שלמרות שלא למד קרוא וכתוב, הוא היה אדם שנון ואינטליגנטי. פעם אחת באו לראות אותו שני פילוסופים פגאנים וחשבו שהם יוכלו להעמיד אותו במבחן. הוא היה אז בהר החיצון. הוא ידע על פי הופעתם מיהם האנשים, יצא אליהם ושאל אותם באמצעות מתורגמן: ׳למה יגעתם כל כך, אתם הפילוסופים, לבקר אדם טיפש?׳ כשהם ענו שהוא אינו טיפש אלא דווקא חכם, אמר להם: ׳אם באתם לאדם טיפש, הרי שטרחתם לשווא, אך אם אתם חושבים שאני חכם, ״היו כמוני״,687 משום שעלינו לחקות את הטוב. אילו הייתי בא אליכם, הייתי מחקה אתכם, אבל מאחר שבאתם אתם אלי, ״היו כמוני״, והרי אני נוצרי׳. הם פרשו משם בהתפעלות, שכן הם ראו שאפילו הדמונים יראים את אנטוניוס. 

			אנטוניוס מדהים את מבקריו

			73. בפעם אחרת פגשו אותו אנשים כמוהם בהר החיצון וחשבו ללעוג לו משום שלא למד קרוא וכתוב.688 אמר להם אנטוניוס: ׳מה אתם אומרים? מה קודם למה, התבונה או האותיות? ומהו הגורם של מה, התבונה היא הגורם של האותיות, או האותיות הן הגורם של התבונה?׳ לאחר שענו שהתבונה קודמת, והיא שהמציאה את האותיות, אמר אנטוניוס: ׳אם כן, למי ששכלו בריא אין צורך באותיות׳. תשובה זו הדהימה הן את אלו שהיו שם והן את המבקרים הללו. הם הלכו לדרכם בהתפעלות משום שראו תבונה שכזו באדם חסר השכלה. שכן הוא לא התנהג בפראות כמי שגדל בהר והזדקן בו, אלא היה מעודן ומנומס. דיבורו היה מתובל במלח אלוהי,689 כך שאיש לא נטר לו טינה. אדרבא, כל אלו שבאו אליו שמחו בגללו.

			האינקרנציה והצלב של המשיח, השכל והנפש

			74. אחר כך הגיעו גם אחרים, מבין אלו הנחשבים לחכמים אצל הפגאנים, וביקשו ממנו הסבר על אמונתנו במשיח. אולם כשניסו להשתמש בהיקשים שלהם ביחס לאמונתנו בצלב האלוהי, ורצו ללעוג לה, אנטוניוס היסס קצת בתחילה מתוך רחמים עליהם בגלל בורותם, ואחר כך אמר, על ידי מתרגם שתרגם היטב את דבריו: ׳מה טוב יותר: להאמין בצלב או לייחס לאלו שאתם מכנים אלים מעשי ניאוף והשחתת ילדים? מה שאנחנו אומרים הוא עדות לאומץ והוכחה לבוז למוות, בעוד שאמונותיכם נוגעות לתאוות פרועות. יתרה מזו, מה עדיף: לומר שהלוגוס של האל לא תעה, אלא נשאר כשהיה ולבש גוף אנושי למען ישועתם של בני האדם וטובתם, כדי שבהשתתפותו בלידה האנושית יאפשר לבני האדם להשתתף בטבע האלוהי והרוחני690 — או לעשות את האל כמו היצורים הלא תבוניים, ובכך לסגוד ליצורים הולכי על ארבע, לזוחלים ולפסלים של בני אדם?691 שכן אלו הם מושאי הפולחן שלכם החכמים! איך אתם מעיזים ללעוג לנו על כך שאנו אומרים שהמשיח הופיע כאדם, בעוד שאתם, למרות שאתם מגדירים את הנפש על פי השכל, אומרים שהיא תעתה ונפלה מכיפת השמים אל תוך הגוף? הלוואי שהייתה נופלת ועוברת רק לתוך גוף אנושי, ולא אל תוך יצורים הולכי על ארבע וזוחלים!692 אמונתנו מדברת על ביאת המשיח למען ישועתם של בני האדם, אבל אתם מתעסקים בתעיותיה של נפש בלתי נבראת. אנחנו חושבים על כוחה של ההשגחה ואהבתה לבני האדם, משום שגם זה אינו בלתי אפשרי לאל. אולם אתם אומרים שהנפש היא דמותו של השכל ומייחסים לה נפילות, ומספרים במיתוסים שלכם שהיא משתנה. לבסוף, אתם מציגים את התפיסה שבגלל הנפש גם השכל עצמו נתון לשינוי, כי אם כך היא הדמות, כך הוא בהכרח גם מה שהיא דמותו. אבל כשיש לכם רעיונות כאלו על השכל, שימו לב שאתם מנאצים גם את האב של השכל עצמו׳. 

			סיפורים מיתולוגיים וניסים של הבשורה

			75. ׳ובאשר לצלב, מה תגידו שטוב יותר: לסבול מוות בצליבה בעקבות מזימה של רשעים, ולא לחשוש מהמוות בכל צורה שיבוא, או לספר אגדות על נדודיהם של אוסיריס ואיסיס, מזימותיו של טיפון, מנוסתו של קרונוס, ילדים שנאכלים ומעשי רצח־אב? שהרי זוהי חוכמתכם. ואיך זה שבעוד שאתם לועגים לצלב, אינכם מתפעלים מתחיית המתים?693 משום שאלו שסיפרו על הצלב כתבו גם על התחייה. או מדוע, בזמן שאתם מזכירים את הצלב, אתם מתעלמים מהמתים שהוחיו, מהעיוורים ששבו לראות, מהמשותקים שנרפאו, מהמצורעים שטוהרו, מההליכה על הים ומשאר האותות והניסים שמוכיחים שהמשיח אינו עוד אדם אלא אל? נראה לי שאתם עושים עוול רב ושלא קראתם ביושר את כתבי הקודש שלנו. קראו אותם אפוא וראו שמעשיו של המשיח מראים שהוא אל שהופיע למען ישועתם של בני האדם׳.

			האלגוריה של המיתוסים מאליהה את הבריאה

			76. ׳תארו לנו גם אתם את אמונותיכם. אך מה תוכלו לומר על היצורים חסרי התבונה, מלבד דברים לא הגיוניים ופראיים? אולם אם, כפי שאני שומע, ברצונכם לומר שדברים אלו נאמרים על ידכם באופן מיתי, והחטיפה של קורֶה (פרספונה) מתפרשת בידכם באלגוריה כאדמה, הפיסחות של היפאסטוס כאש, הֵרה כאוויר, אפולו כשמש, ארטמיס כירח ופוסידון כים, אף על פי כן אינכם סוגדים לאל, אלא עובדים את הבריאה, במקום את האל שברא את הכול.694 אם בגלל יופייה של הבריאה חיברתם סיפורים כאלו, ראוי לכם להתפעל ממנה, אך לא להאליה את הנבראים, שמא תייחסו לברואים את הכבוד הראוי לבורא. אחרת, הגיעה העת עבורכם להעביר את הכבוד הראוי לאדריכל, לבית שאותו הוא בנה,695 או את הכבוד של הגנרל, לחייל. מה אם כן תענו על כך, כדי שנדע אם הצלב ראוי במשהו ללעג?׳

			הוכחות לוגיות ופעולת האמונה 

			77. האנשים הללו נבוכו ופנו כה וכה, ואנטוניוס חייך ואמר שוב באמצעות מתורגמן: ׳דברים אלו מוכחים מעצם הראייה, אך משום שאתם מסתמכים בעיקר על הוכחות לוגיות ואתם מיומנים בתחום זה, אתם רוצים שגם אנחנו לא נעבוד את האל ללא הוכחות לוגיות. אמרו לי, קודם כול, איך אנחנו מכירים במדויק את המציאות, ובמיוחד את ידיעת האל? על ידי הוכחות לוגיות או באמצעות פעולת האמונה?696 מה קודם, האמונה על ידי פעולה או ההוכחה הלוגית?׳ וכאשר הם ענו שפעולת האמונה קודמת ושזוהי הידיעה המדויקת, אמר אנטוניוס: ׳עניתם היטב, מפני שהאמונה נובעת ממצבה של הנפש, ואילו הדיאלקטיקה מאומנותם של אלו שיוצרים אותה. לכן, לאלו שיש בהם פעולת האמונה, ההוכחה הלוגית אינה נחוצה ואולי אף מיותרת. כי אתם מנסים להסיק בטיעונים לוגיים את מה שאנחנו תופסים באמצעות האמונה, ולעיתים קרובות אף אינכם מסוגלים לבטא במילים את מה שאנחנו יודעים. פעולת האמונה טובה וחזקה אפוא יותר מאשר הטיעונים הסופיסטיים שלכם׳. 

			האמונה במשיח מנצחת

			78. ׳עבורנו הנוצרים, אם כן, הרז אינו שוכן בחוכמה של הטיעונים הפגאניים,697 אלא בכוחה של האמונה שנותן לנו האל בידי ישוע המשיח.698 והנה ההוכחה שדברינו אמת: למרות שלא למדנו קרוא וכתוב, אנחנו מאמינים באלוהים, ומכירים באמצעות מעשיו את השגחתו על הכול.699 הנה גם ההוכחה שאמונתנו פועלת: אנחנו נשענים על האמונה במשיח, אבל אתם סומכים על ויכוחים סופיסטיים. ובעוד שההופעות של האלילים שלכם בטלות ומבוטלות, הרי שאמונתנו מתפשטת בכל מקום. אתם, בטיעונים הסופיסטיים שלכם, אינכם משכנעים נוצרים להפוך לפגאנים, ואילו אנחנו על ידי לימוד האמונה במשיח, מחלישים את האמונה הטפלה שלכם, משום שהכול מכירים בכך שהמשיח הוא אל ובן אלוהים. אתם, על ידי צחות לשונכם אינכם יכולים למנוע את תורת המשיח, ואילו אנחנו קוראים בשמו של המשיח הצלוב, ומגרשים את כל הדמונים שאתם יראים מפניהם כאלים. ובכל מקום שעושים את סימן הצלב, מאבדת המאגיה את כוחה והרעל מפסיק לפעול׳.

			הפגאניות מתפוררת, הנצרות ממלאת את העולם

			79. ׳אִמרו לנו אפוא: היכן האורקלים שלכם עכשיו? איפה הלחשים של המצרים? איפה חזיונות התעתועים של הקוסמים? מתי בטלו כל הדברים הללו ואיבדו את כוחם, אם לא כאשר הגיע הצלב של המשיח? האם הצלב הוא, אם כן, זה שראוי ללגלוג, או שמא הדברים שנחלשו ובטלו על ידו? וגם זה הוא פלא: דתכם לא נרדפה מעולם, אדרבה, היא זוכה לכבוד בין הבריות בכל עיר, בעוד מאמיני המשיח נרדפים, ולמרות זאת דתנו פורחת ומשגשגת יותר מזו שלכם. על אף שהיא מהוללת ומפורסמת בכל מקום, דתכם מתפוררת, ואילו האמונה והתורה של המשיח, למרות שהושמה ללעג על ידכם ולעיתים קרובות נרדפה בידי הקיסרים, מילאה את העולם. שהרי מתי זהרה כל כך ידיעת האל? מתי נראו כל כך לעין האיפוק והמידה הטובה של הבתולין? מתי היה המוות כה נלעג, אם לא כאשר בא הצלב של המשיח? איש אינו יכול להטיל ספק בכך כאשר הוא רואה את המרטירים הבזים למוות למען המשיח, וכשהוא רואה את בתולות הכנסייה השומרות על גופן טהור וללא רבב למען המשיח׳.

			הנס בשמו של המשיח מוכיח את האמת שבאמונה

			80. ׳הוכחות אלה מספיקות להראות שרק האמונה במשיח מוליכה באמת ליראת האל. אבל אם אתם עדיין לא מאמינים, ומחפשים טיעונים לוגיים, הרי שאנחנו לא מוכיחים, כפי שאמר מורינו (פאולוס), במילים משכנעות של חוכמה פגאנית,700 אלא משכנעים על ידי האמונה הקודמת בבירור לטיעונים הלוגיים. הנה יש כאן אנשים הסובלים מדמונים׳, שכן באו אליו כמה אנשים שהתענו בידי דמונים. הוא הוביל אותם אליהם ואמר: ׳טהרו אותם באמצעות טיעוניכם, או באיזו אומנות או מאגיה שתרצו וקראו לאליליכם! ואם אינכם מסוגלים לכך, הפסיקו להילחם נגדנו ותראו את כוח הצלב של המשיח׳. ומשאמר דברים אלו הוא קרא בשמו של המשיח ועשה על הסובלים את סימן הצלב פעמיים ושלוש. מיד קמו האנשים בריאים ושלמים, חזרו לעשתונותיהם ונתנו תודה לאדון. ואלו המתקראים פילוסופים התפעלו ובאמת נדהמו מחוכמתו של האיש ומהפלא שהתרחש. אולם אנטוניוס אמר: ׳מדוע אתם מתפעלים מכך? אין זה אנחנו שעושים זאת, אלא המשיח שפועל דברים אלו באמצעות אלו המאמינים בו. האמינו גם אתם, אפוא, היו כמונו,701 ותיווכחו שדתנו אינה אומנות הדיבור אלא אמונה הפועלת על ידי אהבה למשיח.702 אם גם לכם תהיה אמונה זו, לא תחפשו עוד הוכחות לוגיות, אלא תחשבו שהאמונה במשיח מספיקה בעצמה׳. אלו היו דבריו של אנטוניוס. והם התפעלו גם מהדברים הללו, נפרדו ממנו בחיבוק והודו שהוא הועיל להם מאוד. 

			אנטוניוס מקבל מכתבים מהקיסרים

			81. תהילתו של אנטוניוס הגיעה עד לאוזני הקיסרים. כאשר הקיסר קונסטנטינוס ובניו הקיסרים קונסטנטיוס וקונסטנס שמעו על הדברים הללו, הם כתבו לו כמו לאב והפצירו בו להשיב להם.703 אולם הוא לא החשיב במיוחד את המכתבים ולא שמח עליהם, אלא נותר כפי שהיה לפני שכתבו לו הקיסרים. כשהובאו אליו המכתבים, הוא קרא לנזירים ואמר: ׳מדוע אתם מתפעלים אם קיסר כותב לנו, הרי הוא בן אדם? אלא התפעלו על כך שהאל כתב את התורה לבני האדם ודיבר אלינו באמצעות בנו שלו׳.704 הוא לא רצה אפוא לקבל את המכתבים ואמר שאינו יודע כיצד לענות למכתבים כאלו. אולם כל הנזירים דרבנו אותו בטענה שהקיסרים הם נוצרים, ושראוי לא לדחות אותם ולהעליבם, והוא התיר לקרוא את המכתבים. הוא ענה להם, שיבח אותם על אמונתם במשיח, והשיא להם עצות למען ישועתם: לא לראות את הדברים בהווה כחשובים, אלא לזכור את יום הדין ולהכיר בכך שרק המשיח לבדו הוא הקיסר האמיתי והנצחי. הוא ביקש מהם לאהוב את הבריות ולדאוג לצדק ולעניים. הקיסרים קיבלו את מכתביו בשמחה. כך הוא היה אהוב על הכול, וכולם רצו בו כאב. 

			חיזיון על התקפות האריאנים

			82. הוא היה ידוע אפוא כאיש כזה, והיה עונה כך למי שבאו לראותו. הוא חזר שוב להר הפנימי והתמסר לאורח החיים האסקטי הרגיל. לעיתים קרובות, כשישב או התהלך עם מבקריו, הוא היה נתפס לשתיקה, כמו שכתוב בדניאל.705 זמן מה אחר כך היה חוזר למה שדיבר עם האחים שהיו איתו, והם חשו שהיה לו חיזיון כלשהו. למעשה, לעיתים קרובות כששהה בהר וראה דברים שהתרחשו במצרים, הוא תיאר אותם לבישוף סרפיון שהיה בהר הפנימי וראה את אנטוניוס שקוע בחיזיון.706 פעם אחת כשישב ועבד, הוא נכנס למעין אקסטזה, ונאנח עמוקות במהלך החיזיון. אחרי זמן מה, הוא פנה באנחות לעבר הנוכחים, נרעד וקם להתפלל, כפף את ברכיו ונשאר כך במשך זמן רב. לאחר מכן קם האיש הזקן בבכי. אלו שהיו עימו החלו לרעוד ונבהלו מאוד. הם הפצירו בו לספר להם מה קרה ולחצו עליו כל כך עד שנאלץ לדבר. כך, תוך אנחות רבות, הוא אמר להם: ׳ילדי, מוטב למות לפני שיתרחשו הדברים שראיתי׳. הם הפצירו בו שוב והוא אמר בבכי: ׳הזעם עומד לפקוד את הכנסייה, והיא עתידה להימסר לידי אנשים שהם כחיות חסרות תבונה.707 שכן ראיתי את השולחן של בית האדון ובמעגל סביבו עמדו פרידות שבעטו במי שהיו בפנים, כפי שנוהגות חיות פרא משתוללות. בוודאי שמתם לב׳, הוא אמר, ׳כמה נאנחתי, כי שמעתי קול אומר: ״מזבחי יחולל״׳.708 דברים אלו ראה האיש הזקן, ושנתיים אחר כך התרחשו המתקפה הנוכחית של האריאנים,709 וביזת הכנסיות כאשר הם שדדו בכוח את כלי הקודש ונתנו לפגאנים לשאת אותם. הם גם הכריחו את הפגאנים לעזוב את סדנאותיהם ולחבור אליהם. ובנוכחותם עשו מה שרצו על השולחן.710 אז הבנו כולנו שהחיזיון של הפרדות הבועטות הללו בישר מראש לאנטוניוס את מה שעושים האריאנים עתה בטירוף, כמו חיות. אולם כשראה את החיזיון הזה, הוא ניחם את מי שהיו איתו ואמר להם: ׳ילדי, אל ייאוש,711 משום שכפי שהאדון זעם, כך הוא גם ישוב וירפא.712 הכנסייה תחזור במהרה ליופיה הראוי ותזהר כמקודם. אתם תראו את הנרדפים חוזרים למקומם, ואת הכפירה נסוגה שוב למקום מחבואה, בעוד שהאמונה הקדושה מכריזה על עצמה בגלוי בכל מקום בחֵירות גמורה. רק אל תטמאו את עצמכם בחברת האריאנים, משום שתורה זו אינה מהשליחים, אלא מהדמונים ומאביהם, השטן.713 יתרה מזו, היא עקרה, ללא היגיון ופרי מחשבה עקומה, כמו שהפרדות הן חסרות תבונה׳. 

			הבטחות האדון לגבי ניסים

			83. כאלה היו דבריו של אנטוניוס ומעשיו. אל לנו להטיל ספק בכך שמעשי פלאים כאלה נעשו בידי אדם. האדון הבטיח זאת למעשה, כשאמר: ׳אם יש לכם אמונה כגרגר החרדל, תאמרו אל ההר הזה: עבור מכאן לשם, והוא יעבור, ואין דבר אשר ייבצר מכם׳.714 ושוב: ׳אמן, אמן אני אומר לכם: אם תבקשו דבר מה בשמי מאת אבי, הוא ייתנו לכם. [...] בקשו ותקבלו׳.715 הוא גם זה שאומר לתלמידיו ולכל המאמינים בו: ׳רפאו את החולים [...] גרשו את השדים. קיבלתם בחינם, תנו בחינם׳.716

			אפילו השופטים נזקקים לאנטוניוס

			84. אנטוניוס למעשה לא נהג לרפא במתן הוראות, אלא בתפילה ובקריאה בשם המשיח, כך שהיה ברור לכול שלא היה זה הוא שעשה זאת, כי אם האדון שהשפיע באמצעות אנטוניוס את אהבתו לבני האדם וריפא את החולים. רק התפילה הייתה של אנטוניוס, ואורח החיים האסקטי שבגללו התיישב בהר. שכן הוא שמח בהרהורים על העניינים האלוהיים, אך התעצב על כך שהוטרד על ידי מבקרים כה רבים ונגרר בגללם אל ההר החיצון. כי אפילו כל השופטים ביקשו שירד מההר, משום שלא יכלו להגיע לשם בגלל האנשים שליוו את הנאשמים. עם זאת, הם ביקשו ממנו לבוא כדי שיוכלו למצער לראותו. אולם הוא דחה אותם וסרב לבוא אליהם, אך הם התעקשו ואף שלחו עצירים תחת משמר של חיילים כדי שכאילו למענם יאות לרדת מההר. הוא ראה אותם מקוננים על מר גורלם, קיבל את הדין ויצא אל ההר החיצון. גם הפעם לא היה המאמץ שלו לשווא, משום שבואו הועיל והיטיב לרבים. הוא הועיל גם לשופטים. הוא יעץ להם להעדיף את הצדק על כל דבר, לירוא את האל, ולהבין שכפי שהם שופטים, כך הם עצמם יישפטו.717 אף על פי כן, הוא אהב יותר מכל את אורח חייו בהר.

			ההתבודדות היא לנזיר כמו הים לדגים

			85. פעם אחת הוא היה נתון ללחץ דומה מצד אנשים במצוקה, והמפקד הצבאי ביקש ממנו לבוא באמצעות שליחים רבים. הוא בא אפוא, ולאחר שדיבר מעט על הגאולה ועל העניינים הנוגעים לנזקקים, מיהר לחזור. כאשר זה הנקרא דוּקְס (dux המפקד הצבאי) הפציר בו להאריך את שהותו, הוא ענה שאינו יכול להישאר איתם יותר, ושכנע את הדוקס על ידי דוגמה חיננית: ׳כשם שהדגים מתים כשהם מוטלים זמן רב על האדמה היבשה, כך גם הנזירים מתרפים כשהם משתהים ומבלים את הזמן אתכם. לכן עלינו למהר אל ההר, כמו דג אל הים, שמא אם נשתהה איתכם, נשכח את מה שבליבנו׳. כששמע ממנו המפקד דברים אלו ועוד רבים אחרים, התפעל והכריז שאנטוניוס הוא אכן עבדו של האל. שכן מניין תהיה להדיוט שכזה תבונה כה רבה, אלמלא היה אהובו של האל?

			אנטוניוס מנבא את מותו של בַּלַקיוס

			86. היה מפקד צבא אחד בשם בַּלַקיוס, שרדף אותנו הנוצרים באכזריות בגלל קנאותו לאריאנים הבזויים.718 הוא היה כה אכזר עד שהורה להכות בתולות, להפשיט נזירים ולהצליף בהם. אנטוניוס שלח לו אפוא מכתב ואלו עיקרי דבריו: ׳אני רואה את הזעם בא עליך. הפסק, אם כן, לרדוף את הנוצרים שמא ילכוד אותך הזעם, כי הוא כבר עומד להגיע׳. אולם בַּלַקיוס פרץ בצחוק והשליך את המכתב ארצה, ירק עליו, העליב את אלו שהביאו אותו, והורה להם להשיב לאנטוניוס כך: ׳כיוון שאתה דואג לנזירים, אני אחפש עכשיו גם אותך׳. לא עברו חמישה ימים והזעם לכד אותו. בַּלַקיוס עצמו ונסטוריוס, מושל מצרים, היו בדרכם לתחנה הראשונה מאלכסנדריה, הנקראת חאירֶאוּ,719 שניהם רכובים על סוסים. היו אלו סוסיו של בַּלַקיוס, המעודנים בין אלו שגידל. אולם בטרם הגיעו למקום, החלו הסוסים להשתעשע ביניהם, כפי שהם רגילים, ולפתע נשך הסוס העדין יותר שעליו רכב נסטוריוס את בַּלַקיוס, התנפל עליו והשליך אותו ארצה. הוא קרע את ירכו בשיניו באופן כה חמור שהוא נלקח מיד בחזרה לעיר, אך מת תוך שלושה ימים. הכול השתוממו על כך שנבואתו של אנטוניוס התגשמה כה מהר.

			כל מי שבא אל אנטוניוס חוזר אדם אחר

			87. כך הוא היה מזהיר את האנשים האכזריים. ואילו לאחרים שבאו אליו הוא היה מטיף בדרך כזו שהם היו שוכחים מיד את תביעותיהם המשפטיות ומברכים את אלו שפרשו מחיי העולם הזה. הוא התייצב כך לצידם של קורבנות לאי־צדק, עד שאפשר היה לחשוב שהוא עצמו ולא אחר היה הקורבן. יכולתו לעזור לכול הייתה כה גדולה עד שאנשי צבא ובעלי רכוש רבים הסירו מעליהם את עול החיים האלה ונהיו מאז לנזירים. אכן, האל נתן אותו כרופא למצרים. מי בא אליו כשהוא סובל ולא חזר משם שמח? מי בא מקונן על מתיו ויגונו לא פסק מיד? מי בא אליו בכעס ולא הפך לידיד? איזה עני בא אליו בייאושו, ולאחר שראה ושמע אותו, לא בז לעושר והתנחם בעוניו? איזה נזיר שהתרשל בחיים האסקטיים ובא אליו, לא יצא מחוזק? איזה צעיר שבא להר והתבונן באנטוניוס, לא ויתר מיד על הנאות הגוף והתאהב במתינות? מי בא אליו לאחר שפותה בידי דמון ולא זכה להקלה? ומי התענה במחשבותיו ובא אליו ולא מצא מרגוע לנפשו? 

			הכול רואים באנטוניוס אב

			88. גם זה היה דבר גדול באסקטיות של אנטוניוס. כפי שכבר אמרתי, הוא ניחן במתנה של ההבחנה ברוחות. הוא ידע לזהות את התנועות שלהן ולְמה כל אחת מהן משתוקקת וחותרת. לא רק שהוא עצמו לא הושם לצחוק על ידן, אלא שהוא גם לימד את אלו שהוטרדו על ידן במחשבותיהם, כיצד יוכלו לסכל את מזימותיהן, ותיאר את הנכלולים ואת נקודות התורפה של מעלליהן. כל אחד, אפוא, כאילו נמשח על ידו למאבק, ירד מההר למאבק חדור אומץ נגד מזימותיהם של השטן והדמונים שלו. כמה נערות שהיו כבר מאורסות, לאחר שרק ראו את אנטוניוס מרחוק, נשארו בתולות למשיח.720 אנשים באו אליו גם מארצות רחוקות, ואף הם, ככל האחרים, זכו לעזרה וחזרו לביתם כאילו נשלחו לדרכם בידי אב. אכן, לאחר שמת, כולם, כיתומים מאב, מנחמים זה את זה אך ורק בזכרו, ודבקים בהטפותיו ובעצותיו.

			ביקורו האחרון של אנטוניוס אצל האחים בהר החיצון

			89. ראוי שאזכיר, וברצונכם לדעת תשמעו, כיצד היה סוף חייו, משום שאפילו מותו נהיה מופת לחיקוי. הוא בא כמנהגו, לבקר את הנזירים שחיו בהר החיצון. כשלמד מההשגחה על סופו הקרב, אמר לנזירים: ׳זהו ביקורי האחרון אצלכם, ואתפלא אם נתראה שוב בחיים אלו. הגיע עכשיו זמני לפרוש,721 שהרי אני כמעט בן מאה וחמש שנה׳. כששמעו זאת, בכו, חיבקו ונשקו את הזקן. אך הוא, כמי שעוזב עיר זרה וחוזר לעירו, דיבר בעליזות ודרבן אותם לא להתרפות במאמציהם ולא להתרשל במשמעת האסקטית, אלא לחיות כאילו הם עומדים למות מדי יום.722 וכפי שכבר אמרתי, הוא עודד אותם לשמור בערנות על נפשם ממחשבות רעות, לחקות את הקדושים, להתרחק מהכופרים המלטיאנים — אתם הרי מכירים את כוונותיהם המרושעות והסוטות — ולהימנע מכל קשר עם האריאנים, שכן חוסר אמונתם ידוע לכול. ׳גם אם תראו שהשופטים תומכים בהם, אל תירתעו, הצגתם תיפסק, היא בת חלוף וזמנה קצר. שמרו אפוא את עצמכם טהורים ממגע עימהם וטפחו את מסורת האבות ובמיוחד את הדבקות והאמונה באדוננו ישוע המשיח, אשר למדתם מכתבי הקודש ואשר גם אני הזכרתי לכם לעיתים קרובות׳. 

			אנטוניוס מגנה את מנהג הקבורה המצרי

			90. כשהאחים לחצו עליו להישאר איתם ולסיים שם את חייו, הוא סירב מסיבות שונות אותן ביטא גם בשתיקתו, אולם בעיקר מסיבה זו: המצרים אוהבים לכבד את גופות מתיהם החשובים בטקסי קבורה ולעטוף אותם בתכריכים, ובמיוחד את המרטירים הקדושים, ואינם קוברים אותם באדמה אלא מניחים אותם על מיטות נמוכות ומחזיקים אותם אצלם בבית, וחושבים שבכך הם מכבדים את ההולכים. אנטוניוס ביקש לעיתים קרובות מבישופים שונים ללמד את האנשים בעניין זה, ואף הוא הטיף להדיוטות ונזף בנשים ואמר להם שמנהג זה אינו כהלכה ואינו מקודש בשום אופן, ׳משום שקבריהם של האבות והנביאים נשמרו עד היום, וגם גופו של האדון עצמו הושם בקבר ואבן הונחה מלפנים והסתירה אותו,723 עד שקם לתחייה ביום השלישי׳. ובדברים אלו הראה שמי שאינו קובר את גופו של המת לאחר המוות, גם אם הוא קדוש, עובר עברה. כי מה גדול או קדוש יותר מגופו של האדון? רבים ששמעו אותו נהגו מאז לקבור את מתיהם באדמה, והודו לאדון על המנהג הטוב שלמדו. 

			החזרה להר הפנימי, עצותיו האחרונות של אנטוניוס

			91. אולם אנטוניוס, שהכיר את המנהג הזה וחשש שמא ינהגו כך בגופו שלו, נפרד מהנזירים בהר החיצון ומיהר לדרכו. הוא הגיע להר הפנימי, היכן שנהג להתגורר, ולאחר כמה חודשים נפל למשכב. הוא קרא לאלו שהיו עימו — היו אלו שניים שחיו איתו בהר הפנימי מזה חמש עשרה שנה במשמעת אסקטית ושרתו אותו בזקנתו — ואמר להם: ׳אני, כמו שכתוב, הולך בדרך אבותי,724 כי אני רואה שהאדון קורא לי. היו ערניים ואל תשחיתו את אורח חייכם האסקטי רב השנים, אלא השתדלו להתמיד בהתלהבותכם, כאילו התחלתם בו זה עתה. אתם מכירים את הדמונים הנכלוליים, אתם יודעים עד כמה הם אכזריים, אך גם כמה חלש כוחם. לכן, אל תחששו מהם, אלא שאבו תמיד כוח מהמשיח, האמינו בו, חיו כאילו אתם עומדים למות בכל יום,725 היו קשובים לעצמכם וזכרו את הדברים שלמדתם ממני. אל תקיימו כל קשר עם הפורשים, במיוחד לא עם האריאנים הכופרים. אתם יודעים כיצד גם אני דחיתי אותם בגלל תפיסתם ההטרודוקסית המתנגדת למשיח. אלא שאפו תמיד להיות מאוחדים, קודם כול במשיח, ואחר כך בקדושים, כך שלאחר מותכם ״יקבלו אתכם למשכנות הנצח״ כידידים ומכרים.726 חשבו על כך ושקלו זאת. ואם אתם דואגים לי וזוכרים אותי כאב, אל תתנו לאיש לשאת את גופי למצרים שמא יניחו אותו באחד הבתים. לכן חזרתי להר ובאתי לכאן. אתם יודעים כיצד תמיד נזפתי באלו שנהגו כך והוריתי להם לחדול ממנהג זה. קברו אפוא את גופי בעצמכם, וטמנו אותו באדמה. ושמרו את דברי, שאיש מלבדכם לא ידע את המקום.727 משום שבתחיית המתים אקבל שוב את גופי שלם מהגואל. חלקו את בגדי. לבישוף אתנסיוס תנו את עור הכבש ואת הכותונת עליה אני שוכב. הוא העניק לי אותה חדשה, אך היא התבלתה מרוב שימוש. ולבישוף סרפיון תנו את עור הכבש השני, ואילו אתם שמרו את בגד השיער. ועתה, היו שלום, ילדי, כי אנטוניוס עוזב ואינו עוד איתכם׳.728 

			מותו של אנטוניוס

			92. אחרי שאמר דברים אלו והם חיבקו אותו, הוא אסף את רגליו,729 וכאילו ראה חברים שבאו אליו ונמלא שמחה על בואם — שכן שכב ופניו קורנות — גווע ונאסף אל אבותיו.730 הם ערכו את טקסי הקבורה לפי ההוראות שנתן להם, עטפו אותו בתכריכים וטמנו את גופו באדמה. ועד היום אין איש יודע היכן הוא קבור מלבד השניים הללו. וכל מי שקיבל עור כבש מאנטוניוס המבורך, ואת הכותונת שבלתה מרוב שימוש, שומר עליהם כעל חפץ יקר. משום שכאשר הוא רואה אותם, הוא כאילו רואה את אנטוניוס, וכשהוא לובש אותם הוא כאילו נושא את דבריו בשמחה. 

			תיאור אחרון של אנטוניוס ותהילתו

			93. זה היה סוף חייו של אנטוניוס בגוף, וכזו הייתה תחילת דרכו האסקטית. גם אם דברים אלו הם קלי ערך ביחס לסגולותיו, בכל זאת תוכלו להסיק מהם איזה אדם היה אנטוניוס, איש האלוהים, אשר מנעוריו התמסר בדבקות מתמדת לחיים האסקטיים עד גיל כה מופלג. הוא מעולם לא התפתה, עקב זקנתו, למזון מעודן יותר, ואף לא שינה את צורת לבושו בגלל חולשת גופו, או רחץ את רגליו במים, ובכל זאת נותר לגמרי ללא פגע. שהרי עיניו לא כהו והיו בריאות, והוא ראה היטב.731 אפילו שן אחת משיניו לא נפלה, הן רק נשחקו כמעט עד החניכיים בגלל שנותיו הארוכות של הזקן.732 הוא גם שמר על בריאות ידיו ורגליו, וככלל נראה חזק ונמרץ יותר מאלו הנהנים ממרחץ וממזון ולבוש מגוונים. העובדה שהתפרסם בכל מקום, והוא נערץ על הכול, ואף אנשים שמעולם לא ראוהו משתוקקים אליו, היא הוכחה למידותיו הטובות ולידידות הנפש שלו עם האל. שמו לא נודע מכתבים שחיבר, או מחוכמה חיצונית, ואף לא ממומחיות כלשהי, אלא רק מיראת השמים שלו. איש לא יוכל להכחיש שהייתה זו מתנת האל. שהרי כיצד ייתכן ששמו נשמע עד ספרד וגאליה, רומא ואפריקה, בעוד הוא מסתתר ויושב לו בהר, לולא היה זה האל המפרסם את אנשיו בכל מקום, שהבטיח זאת לאנטוניוס בראשית דרכו? על אף שהם פועלים בסתר ואינם רוצים להתפרסם, האדון מגלה אותם לכול כמשואה, כדי שמי שישמע עליהם יידע שניתן לקיים את המצוות בשלמות, ויאזור כוח ללכת בדרך הטוב.

			הקריאה בסיפור חייו של אנטוניוס מועילה לכול

			94. קראו אפוא דברים אלו לאחים האחרים, כדי שילמדו כיצד ראויים להיות חיי הנזירים, וכדי שישתכנעו שאדוננו וגואלנו ישוע המשיח מהלל את אלו המהללים אותו,733 ולא רק מכניס את מי שמשרתים אותו עד הסוף למלכות השמים, אלא גם כאן, למרות שהם מסתתרים ושואפים לחיות בפרישות, הוא מפרסם אותם בכל מקום, על שום מידותיהם הטובות ועזרתם לזולת. ואם יתעורר הצורך, קראו זאת גם לפגאנים, כדי שכך יבינו לא רק שאדוננו ישוע המשיח הוא אל ובן אלוהים, אלא גם שהנוצרים, המשרתים אותו בלב שלם ומאמינים בו בדבקות, לא רק מוכיחים שהדמונים אותם חושבים הפגאנים לאלים, אינם אלים, אלא גם רומסים ומגרשים אותם כנוכלים ומשחיתי בני האדם,734 באמצעות המשיח ישוע אדוננו, ׳אשר לו התהילה לעולמי עולמים, אמן׳.735

			

			
				
					466	כותרת זו מופיעה באחד מכתבי היד של החיבור, אולם אינה הכותרת המקורית שאבדה.

				

				
					467	מלכים ב, ג 11.

				

				
					468	לפי סוזומנוס (היסטוריה כנסייתית 2.13.1) אנטוניוס נולד בכפר קומא שבמצרים התיכונה.

				

				
					469	בראשית כה 27.

				

				
					470	בית האדון — כינוי לכנסייה.

				

				
					471	מעשי השליחים ד 37-35.

				

				
					472	מתי יט 21.

				

				
					473	תיאור הקונברסיה של אנטוניוס עשה לימים רושם עצום על אוגוסטינוס והשפיע על סיפור הקונברסיה שלו עצמו (אוגוסטינוס, וידויים 14.8, 29.8).

				

				
					474	מונח יווני ליחידת שטח מצרית. שלוש מאות ארורות הן כ־840 דונם.

				

				
					475	מתי ו 34.

				

				
					476	יש כאן אולי עדות לאסקטיות פרוטו־נזירית מאורגנת של נשים בקהילה.

				

				
					477	למרות המסורת ההגיוגרפית המתארת את אנטוניוס כאבי הנזירות, ברור גם מכאן שאנטוניוס לא היה ראשון האסקטים אלא השתייך לזרם אסקטי בנצרות הקדומה שהתקיים באזורים שונים במזרח. ראו על כך במבוא.

				

				
					478	אל הגלטיים ד 18 (׳טוב לקנא תמיד לטובה׳).

				

				
					479	השנייה אל התסלוניקים ג 10. יש כאן עדות לכך שעבודה עצמית היוותה ערך חשוב כבר בשלב מוקדם של הנזירות.

				

				
					480	ראו הראשונה אל התסלוניקים ה 17, מתי ו 6.

				

				
					481	זהו מוטיב קלאסי של חניכה ולימוד בידי מורים שונים המיוחס לדמויות מופת כפיתגורס וסוקרטס.

				

				
					482	איוב מ 16 (תרגום השבעים ל׳בשרירי בטנו׳). הפיתוי המיני, הנשק האולטימטיבי (נשק יום הדין) של השטן ושלוחיו הדמונים כנגד הנזירים, הוא מרכיב מרכזי בפסיכולוגיה האסקטית של הנזירות.

				

				
					483	השטן בדמות יפהפייה צעירה ומפתה, מוטיב קלאסי בספרות הנזירית.

				

				
					484	ראו ישעיה סו 24.

				

				
					485	ראו ישעיה יד 14, יחזקאל כח 2.

				

				
					486	התחברות האל הבן לטבע האנושי באינקרנציה מבטיחה את ניצחון הרוח על הבשר במאבק האסקטי נגד הדמונים בסיועו של המשיח (כריסטוס).

				

				
					487	הראשונה אל הקורינתיים טו 10.

				

				
					488	תהלים לה 16, לז 12, קיב 10.

				

				
					489	המוטיב של השטן בדמותו של נער שחור מופיע כאן בפעם הראשונה בספרות הנזירית. למעשה יש כאן המשך של היחס לשחורים בעולם היווני־רומי בשילוב עם אסוציאציה של שחור וחושך עם הדמונים והשטן המופיעה כבר בדמונולוגיה של יהדות בית שני וראשית הנצרות. ראו למשל: אל האפסיים ו 12.

				

				
					490	בהמשך החיבור, בשיחה עם נזירים, ממליץ אנטוניוס לשאול תחילה את הדמון שמופיע מי הוא ומה הוא רוצה (חיי אנטוניוס 43).

				

				
					491	הושע ד 12.

				

				
					492	הושע ד 12.

				

				
					493	תהלים קיח 7.

				

				
					494	אל הרומיים ח 4-3.

				

				
					495	הראשונה לפטרוס ה 8.

				

				
					496	ראו אל האפסיים ו 11.

				

				
					497	ראו הראשונה אל הקורינתיים ט 27.

				

				
					498	השנייה אל הקורינתיים יב 10. אנטוניוס חוזר מספר פעמים בחיבור על העצה לראות כל יום כיום האחרון בחיי הנזיר, ולהתחיל כל יום מחדש את חיי הפרישות מבלי להביט לאחור.

				

				
					499	אל הפיליפיים ג 13.

				

				
					500	מלכים א יז 1, יח 15, לפי תרגום השבעים בשינוי קל. המוטיב של אליהו כמופת ואבטיפוס לחיי פרישות מופיע שוב בחיבור זה ובחיבורים אחרים של הנזירות הקדומה, ועשה דרך ארוכה במסורת הנזירית עד שאומץ במאה ה־13 כאבן יסוד במיתוס המכונן של המסדר הכרמליתי.

				

				
					501	דימוי המראה נמצא כבר אצל אפלטון (אלקיביאדס 132.1), כשהנפש מתבוננת בעצמה כמו במראה. סופרים נוצרים השתמשו בדימוי זה במיוחד בהקשר של התבוננות באל.

				

				
					502	חולים הסובלים מדיכאון קליני מתארים כאבים פיזיים דומים.

				

				
					503	אל הרומיים ח 35, בשינוי קל.

				

				
					504	תהלים כז 3.

				

				
					505	השטן והדמונים מתוארים בחיבור לעיתים קרובות בדימויים של אלים מצריים כסת ואנוביס בעל ראש הכלב.

				

				
					506	ראו מרקוס ט 18, מעשי השליחים ז 54.

				

				
					507	ראו מעשי השליחים ז 56-55.

				

				
					508	מעשי השליחים ח 20.

				

				
					509	ראו תהלים סח 3.

				

				
					510	המדבר נחשב למשכנם של הדמונים. זהו המשך התפיסה המצרית הקדומה את המדבר כארצם של כוחות הרע. לפי אתנסיוס, אנטוניוס היה הנזיר הראשון שפרץ למדבר ונלחם שם נגד הדמונים.

				

				
					511	תהלים סח 3-2.

				

				
					512	תהלים קיח 10.

				

				
					513	זהו אידיאל סטואי קלאסי — שמירה על שוויון נפש (apatheia) בכל מצב, ברע ובטוב.

				

				
					514	יש כאן דוגמה למעמדו החדש של האיש הקדוש הכריזמטי, כמעין מנהיג ופטרון חברתי.

				

				
					515	אל הרומיים ח 32.

				

				
					516	ראו אל הפיליפיים ג 20, אל העברים יב 23.

				

				
					517	תעלת ארסינואה קישרה בין אגם מואריס (Moeris) לנילוס ממערב לנהר, כ־225 ק״מ דרומית לאלכסנדריה. ארסינואה הייתה העיר הראשית של מחוז באותו שם, באזור פאיום של היום, ובימיו של הרודוטוס נקראה קרוקודילופוליס (עיר התנינים).

				

				
					518	תהלים צ 10, בשינוי קל.

				

				
					519	ראו הראשונה אל הקורינתיים טו 42.

				

				
					520	אל הגלטיים ו 9.

				

				
					521	אל הרומיים ח 18.

				

				
					522	ראו מתי יט 29.

				

				
					523	על ארורות, ראו הערה 17.

				

				
					524	קהלת ב 19-18, ד 8, ו 2.

				

				
					525	רשימת המידות הטובות פותחת בארבע המידות שנחשבות מאז אפלטון לעיקריות.

				

				
					526	ראו תהלים לו 11, מתי ה 5.

				

				
					527	ראו לוקס יז 10-7.

				

				
					528	יחזקאל ג 20.

				

				
					529	מתי כו 47, מרקוס יד 43, לוקס כב 47, יוחנן יג 30, יח 3.

				

				
					530	אל הרומיים ח 28, בשינוי קל.

				

				
					531	הראשונה אל הקורינתיים טו 31.

				

				
					532	העצה להרהר תמיד במוות ובעונש הנצחי היא מוטיב חוזר אופייני לספרות הנזירית.

				

				
					533	ראו מתי ו 19.

				

				
					534	ראו אל הפיליפיים ג 16,13.

				

				
					535	בראשית יט 26.

				

				
					536	לוקס ט 62.

				

				
					537	ראו דברים ל 11.

				

				
					538	לוקס יז 21.

				

				
					539	יהושע כג 24, לפי תרגום השבעים.

				

				
					540	מתי ג 3, בשינוי קל.

				

				
					541	ראו השנייה אל טימותיאוס א 14.

				

				
					542	איגרת יעקב א 20.

				

				
					543	איגרת יעקב א 15.

				

				
					544	וריאציה על תרגום השבעים למשלי ד 23.

				

				
					545	אל האפסיים ו 12.

				

				
					546	ראו הראשונה אל הקורינתיים יב 7, 10.

				

				
					547	השנייה אל הקורינתיים ב 11.

				

				
					548	ראו תהלים קמ 6.

				

				
					549	איוב מא 13-10. 

				

				
					550	איוב מא 19, 24-23, לפי תרגום השבעים. 

				

				
					551	שמות טו 9. 

				

				
					552	ישעיה י 14, לפי תרגום השבעים. 

				

				
					553	ראו איוב מ 26.

				

				
					554	ראו איוב מ 29. 

				

				
					555	לוקס י 19. 

				

				
					556	מתי כה 41. 

				

				
					557	ראו השנייה אל הקורינתיים יא 14. 

				

				
					558	חבקוק ב 15, לפי תרגום השבעים.

				

				
					559	מרקוס ג 11, מתי ד 41.

				

				
					560	לוקס ד 41.

				

				
					561	ראו מתי יג 25.

				

				
					562	איגרת יהודה 6.

				

				
					563	תהלים נ 16.

				

				
					564	תהלים לט 3-2.

				

				
					565	תהלים לח 15-14.

				

				
					566	ראו יוחנן ח 44.

				

				
					567	בן סירא א 25

				

				
					568	מלכים ב יט 35.

				

				
					569	איוב א 22-15, ב 7-1.

				

				
					570	מתי ח 31, מרקוס ה 12, לוקס ח 32.

				

				
					571	לוקס י 19.

				

				
					572	לפי תפיסה זו, גופם של הדמונים עשוי מחומר דק וקליל המאפשר להם להתנייד במהירות הבזק.

				

				
					573	ראו תוספות לדניאל (דניאל יג = סיפור שושנה 35א בתרגום השבעים).

				

				
					574	ראו שמואל ב, יח 24.

				

				
					575	סופרים נוצרים בעת העתיקה המאוחרת מכנים את האלים הפגאניים בכינוי השלילי ׳דמונים׳.

				

				
					576	ראו האיגרת השנייה לטימותאוס ד 7, האיגרת הראשונה לטימותיאוס ו 14.

				

				
					577	מלכים ב, ה 26, ו 17.

				

				
					578	ראו אל הקולוסיים ב 15.

				

				
					579	ה׳קדושים׳ כאן הם המלאכים. ראו גם חיי אנטוניוס 43.

				

				
					580	ישעיה מב 2.

				

				
					581	ראו אל הרומיים ח 31, א 16, הראשונה אל הקורינתיים א 18, 24.

				

				
					582	לוקס א 13.

				

				
					583	מתי כח 5.

				

				
					584	לוקס ב 10.

				

				
					585	ראו יוחנן ח 56.

				

				
					586	ראו לוקס א 41. מרים ׳יולדת האל׳ הוא כינוי רווח למרים אם ישוע מהמאה השלישית ואילך, עם התפתחות קדושתה והערצתה כאימו הבתולה של המשיח האלוהי.

				

				
					587	ראו לוקס א 30, א 13.

				

				
					588	ראו מתי כח 5.

				

				
					589	ראו מתי ד 9.

				

				
					590	מתי ד 10, לפי דברים ו 13.

				

				
					591	לוקס י 20.

				

				
					592	מתי ז 22.

				

				
					593	מתי כה 12.

				

				
					594	ראו תהלים א 6.

				

				
					595	ראו הראשונה אל הקורינתיים יב 10.

				

				
					596	הראשונה ליוחנן ד 1.

				

				
					597	תהלים כ 8, בנוסח תרגום השבעים.

				

				
					598	תהלים לח 14. הדמונים מצטטים מכתבי הקודש כפי שעושה השטן כדי לפתות את ישוע (מתי ד 6).

				

				
					599	נשיפה על השטן הייתה נהוגה במיוחד בטקס הטבילה. בכך ביטא הנטבל את התכחשותו לשטן.

				

				
					600	ראו אל הרומיים ח 35, 39.

				

				
					601	לוקס י 18.

				

				
					602	הראשונה אל הקורינתיים ד 6.

				

				
					603	תהלים ט 7, לפי תרגום השבעים.

				

				
					604	בתקופה זו הוצגו דמונים שונים במצרים בדמות כלבים או כבעלי ראש כלב, בהשפעת הדת המצרית הקדומה.

				

				
					605	ראו מתי א 23.

				

				
					606	ראו הראשונה אל הקורינתיים ב 6.

				

				
					607	ראו אל העברים י 1.

				

				
					608	ראו הראשונה אל הקורינתיים ז 32. הפסוקים הפאוליניים מוחלים כאן על הנזיר ובאים להדגיש את השורשים של המסורת הנזירית בכתבי הקודש.

				

				
					609	ראו דברים לג 3.

				

				
					610	ראו הראשונה אל הקורינתיים ז 32.

				

				
					611	ראו אל הרומיים יב 12.

				

				
					612	ראו מתי כה 41.

				

				
					613	ראו יהושע ה 13.

				

				
					614	ראו דניאל יג 62-44.

				

				
					615	במדבר כד 6-5.

				

				
					616	ראו הראשונה אל הקורינתיים י 3.

				

				
					617	ראו אל האפסיים ו 20.

				

				
					618	ראו הראשונה אל הקורינתיים ט 27.

				

				
					619	לוקס יב 22, 31-29.

				

				
					620	מקסימינוס דאיה, סגנו של גלריוס במזרח האימפריה בתואר קיסר, שלט בסוריה, פלסטינה ומצרים מ־305 וב־308 חידש את הרדיפות נגד הנוצרים שנפתחו ב־303 בידי דיוקלטיאנוס. הוא הודח ב־313 בידי ליקיניוס.

				

				
					621	מנהיגים נוצרים אסרו על המאמינים למסור את עצמם מרצונם לשלטונות מתוך להיטות יתר למות כמרטירים.

				

				
					622	מתוודים (קונפסורים) הם נוצרים שנתפסו בזמן הרדיפות וסרבו להתכחש לאמונתם, אך לא הוצאו להורג כמרטירים אלא נענשו בעונשי גוף ובעבודת פרך. בית הסוהר שימש בעיקר להמתנה עד המשפט ולא כמקום ענישה, והאסירים יכלו בדרך כלל לקבל ביקורים רבים וארוכים.

				

				
					623	פטרוס בישוף אלכסנדריה (311-300) הוצא להורג כמרטיר בזמן הרדיפות. 

				

				
					624	זוהי עדות מוקדמת לתפיסה שחיי הנזירות הסגפניים הם מעין מות מרטירים. ראו גם השנייה אל הקורינתיים א 12.

				

				
					625	ראו הראשונה לטימותיאוס ו 12.

				

				
					626	ראו מעשי השליחים י 26.

				

				
					627	ראו אל הרומיים א 9.

				

				
					628	ראו מתי ח 13.

				

				
					629	מתי ז 7.

				

				
					630	יש כאן דמיון למנהג הפגאני הקדום של שינה במקדש או לידו (אינקובציה) בציפייה להתגלות האל ולהחלמה.

				

				
					631	׳בוקוליה׳ (מילולית: מקומות מרעה) — כינויו של אזור ביצתי בדלתא של הנילוס. נראה שיש כאן בלבול מסוים בטקסט.

				

				
					632	ראו מלכים א יט 15-13.

				

				
					633	כינוי רווח לערבים במקורות היווניים והלטיניים.

				

				
					634	ראו השנייה אל הקורינתיים יא 9.

				

				
					635	היכולת לתקשר עם בעלי החיים ולשלוט בהם היא מכוחותיו המיוחדים של הקדוש להתחבר להרמוניה האידאלית של האדם עם הטבע בגן עדן לפני הנפילה. זהו מוטיב שכיח בספרות הנזירית שמופיע גם בביוגרפיות אגדיות של דמויות מופת פגאניות כגון פיתגורס.

				

				
					636	אל האפסיים ו 12-11. בעקבות פסוק זה, מאבקם של המרטירים והאסקטים נגד הדמונים מתואר לעיתים קרובות במונחים מעולם הספורט או הצבא.

				

				
					637	תהלים קכה 1.

				

				
					638	איוב ה 23.

				

				
					639	אל הרומיים א 1.

				

				
					640	משלי כד 15, לפי תרגום השבעים.

				

				
					641	לוקס יח 1, הראשונה אל התסלוניקים ה 17. תפילה ללא הפסק היא ערך ופרקטיקה מרכזיים בנזירות.

				

				
					642	אל האפסיים ד 26.

				

				
					643	השנייה אל הקורינתיים יג 5.

				

				
					644	הראשונה אל הקורינתיים ד 5.

				

				
					645	אל הגלטיים ו 2.

				

				
					646	ראו הראשונה אל הקורינתיים ט 27.

				

				
					647	ראו אל הרומיים ט 18-15.

				

				
					648	אתנסיוס חוזר מספר פעמים בחיבור על כך שהאל הוא שעושה ניסים ומרפא והקדוש אינו אלא כלי בידו.

				

				
					649	לא ברור אם הכוונה לארמון המושל באלכסנדריה או אולי למקום בשם פלטיום (Palatium).

				

				
					650	ישנן כמה ערים בשם בוסיריס (Busiris), ולא ברור לאיזו מהן הכוונה כאן.

				

				
					651	מתי ט 20.

				

				
					652	פפנוטיוס היה נזיר מצרי שסבל עינויים בגל הרדיפות האחרון, ברכו השמאלית נשברה, ועינו הימנית התעוורה. מאוחר יותר השתתף בוועידת ניקאה בשנת 325.

				

				
					653	ראו תהלים קמה 18. 

				

				
					654	המוטיב של הקדוש הרואה בחיזיון את מותו של קדוש אחר חוזר אחר כך בספרות הנזירית.

				

				
					655	אמון היה נזיר ידוע שנחשב למייסד מרכז הנזירות במדבר ניטריה, ממערב לדלתא של הנילוס.

				

				
					656	הליקוס הוא תעלה היוצאת מהנילוס.

				

				
					657	מתי יד 29-28.

				

				
					658	ידיעת שעת המוות, אירועים וניסים המתרחשים במרחקים, ואימות כוח הידיעה המופלא של הקדוש, כל אלו הם מוטיבים רווחים בספרות ההגיוגרפית.

				

				
					659	תואר אצולה או תפקיד בכיר בממשל הרומי.

				

				
					660	היום לטקיה, עיר הנמל בסוריה.

				

				
					661	ראו אל הגלטיים ד 9.

				

				
					662	ראו לוקס יא 24.

				

				
					663	הראשונה אל הקורינתיים ו 20.

				

				
					664	ראו יוחנן ה 9.

				

				
					665	ראו מעשי השליחים כז 35.

				

				
					666	כלומר, בסביבות שלוש אחר הצהריים. זוהי גם שעת הארוחה היומית היחידה שהייתה נהוגה במנזרי המתבודדים במצרים.

				

				
					667	יש כאן הקבלה לדימוי הנשמה העולה באוויר לאחר המוות.

				

				
					668	הדמונים באוויר מתאמצים למנוע מהנשמות לעלות לרקיעים.

				

				
					669	הכניסה לחיים הנזיריים נתפסת כמעין לידה או טבילה שנייה.

				

				
					670	אל האפסיים ב 2.

				

				
					671	אל האפסיים ו 13 בשילוב עם אל טיטוס ב 8.

				

				
					672	השנייה אל הקורינתיים יב 2.

				

				
					673	השנייה אל הקורינתיים יב 4-2.

				

				
					674	ישעיה נד 13.

				

				
					675	מרקוס ט 18.

				

				
					676	ראו דניאל ט 23.

				

				
					677	ראו אל הרומיים יב 10. אתנסיוס מדגיש את הכבוד שרוחש אנטוניוס לכמורה ומצניע לאורך החיבור את המתח המובנה בין הנזירים הכריזמטיים למנהיגות הכנסייתית הממוסדת.

				

				
					678	משלי טו 13.

				

				
					679	בראשית לא 5.

				

				
					680	שמואל א טז 12, יז 42, בשילוב עם בראשית מט 12 (על יהודה).

				

				
					681	שורשי הפילוג המלטיאני לא לגמרי ברורים. מלטיוס (או מליטיוס) היה בישוף ליקופוליס במצרים, ונראה שבזמן הרדיפות של דיוקלטיאנוס ניסה לתפוס את הנהגת הכנסייה באלכסנדריה, אולם הוחרם בידי הכנסייה, ובהמשך נידון בידי השלטונות לעבודת פרך במכרות בפלסטינה. הוא ייצג כנראה מגמה מחמירה בשאלת המחילה לנוצרים שמעדו בזמן הרדיפות. הוא הסמיך בישופים בארץ־ישראל ובמצרים ויצר למעשה מעין ארגון כנסייתי מתחרה במצרים שהתקיים כמה עשרות שנים, ולאחר מכן דעך והמשיך להתקיים כקבוצה קטנה עד המאה השמינית. אין לבלבל את הפילוג בכנסייה המצרית עם פילוג בשם דומה בכנסיית אנטיוכיה בסוריה.

				

				
					682	ראו יוחנן א 1. האריאנים סברו שהלוגוס־הבן נברא יש מאין בזמן, מתוך רצון לשמור על המעמד המונותיאיסטי של האל האב.

				

				
					683	השנייה אל הקורינתיים ו 14.

				

				
					684	אל הרומיים א 25.

				

				
					685	יוחנן א 3.

				

				
					686	הסיבה ללשון גוף ראשון רבים כאן אינה ברורה. ייתכן שאתנסיוס שמע את הדברים מנזיר שליווה את אנטוניוס ושילבם כנתינתם.

				

				
					687	אל הגלטיים ד 12.

				

				
					688	ייתכן שיש כאן מוטיב אגדי, בדומה למסורות על ישוע ומוחמד, ואולי הכוונה להציב את חוכמתו הרוחנית כנגד החוכמה הפגאנית. עם זאת, המכתבים המיוחסים לאנטוניוס מעידים על השכלה לא מבוטלת.

				

				
					689	ראו אל הקולוסיים ד 6.

				

				
					690	ראו השנייה לפטרוס א 4.

				

				
					691	אל הרומיים א 23. בדת המצרית הקדומה התקיים פולחן בעלי חיים.

				

				
					692	אל הרומיים א 23.

				

				
					693	ראו מעשי השליחים יז 32.

				

				
					694	אל הרומיים א 25.

				

				
					695	אל העברים ג 3-4.

				

				
					696	ראו אל הגלטיים ה 6.

				

				
					697	הראשונה אל הקורינתיים א 17.

				

				
					698	ראו אל הרומיים ד 20.

				

				
					699	אל הרומיים א 20.

				

				
					700	הראשונה אל הקורינתיים ב 4.

				

				
					701	ראו אל הגלטיים ד 12.

				

				
					702	אל הגלטיים ה 6.

				

				
					703	קשה לומר אם מדובר כאן במכתב או במכתבים היסטוריים של קונסטנטינוס (306-337) ובניו. המוטיב של מכתבי שליטים ומושלים לנזירים כריזמטיים חוזר בחיבורים הגיוגרפיים מאוחרים יותר. הגיעו אלינו מספר מכתבים המיוחסים לאנטוניוס, ככל הנראה אותנטיים, אולם אין ביניהם מכתב לקיסרים.

				

				
					704	ראו אל העברים א 2.

				

				
					705	דניאל ד 16.

				

				
					706	סרפיון זה הוא דמות מוכרת הנזכרת בכמה מקורות וכמה מכתביו שרדו.

				

				
					707	ראו מתי יז 22.

				

				
					708	ראו מלאכי א 7.

				

				
					709	הכוונה כנראה לאירועים שהתרחשו בשנים 356-357.

				

				
					710	ראו מתי יז 12.

				

				
					711	אל הקולסיים ג 2.

				

				
					712	ראו איוב ה 18.

				

				
					713	הראשונה לטימותאוס ד 1; יוחנן ח 44.

				

				
					714	מתי יז 20.

				

				
					715	יוחנן טז 24-23.

				

				
					716	מתי י 8.

				

				
					717	ראו מתי ז 2.

				

				
					718	בַּלַקיוס היה מפקד הצבא (דוקס) במצרים (340-345).

				

				
					719	נסטוריוס החליף את באלאקיוס כמפקד הצבא במצרים (345-352).

				

				
					720	ראו השנייה אל הקורינתיים יא 2.

				

				
					721	ראו השנייה לטימותיאוס ד 6.

				

				
					722	הראשונה אל הקורינתיים טו 31.

				

				
					723	יוחנן יט 41, מתי כז 60, מרקוס טו 46.

				

				
					724	ראו יהושע כג 14, מלכים א, ב 2.

				

				
					725	הראשונה אל הקורינתיים טו 31.

				

				
					726	לוקס טז 9.

				

				
					727	ראו בראשית מט 29.

				

				
					728	יוחנן יג 1, יז 11.

				

				
					729	ראו בראשית מט 33. תיאור מותו של אנטוניוס רומז לתיאור מותו של יעקב.

				

				
					730	ראו בראשית מט 33.

				

				
					731	ראו דברים לד 7.

				

				
					732	דברים לד 7. יש כאן רמז לתיאור מותו של משה.

				

				
					733	ראו שמואל א ב 30.

				

				
					734	ראו הראשונה לטימותיאוס ד 1.

				

				
					735	אל הגלטיים א 5.

				

			

		
	
			פרק חמישי 

			בסיליוס מקיסריה

			מבוא

			בסיליוס מקיסריה (379-330) נולד למשפחה נוצרית אמידה ומשכילה בפונטוס שבאסיה הקטנה. יחד עם אחיו גרגוריוס מניסה וחברו גרגוריוס נזיאנזוס, נודעו השלושה בהיסטוריה של אבות הכנסייה בכינוי ׳האבות הקפדוקים׳, ונמנו על ההנהגה שעיצבה את התאולוגיה וההגות הנוצרית המזרחית לדורותיה. בדומה לגרגוריוס נזיאנזוס, התחנך בסיליוס על ברכי החינוך היווני הקלאסי ורכש את השכלתו תחילה בקונסטנטינופוליס ולאחר מכן באתונה, שם שהה כשש שנים. בתום הכשרתו באתונה שב בסיליוס למולדתו והחל לחפש דפוס אידאלי של אורח חיים נוצרי השוזר יחדיו התנהגות חברתית מוסרית המתבססת על האתיקה של הברית החדשה עם פרקטיקות דתיות בעלות גוון של אדיקות מתונה. בחיפושיו יצא בסיליוס למסע במזרח האימפריה וביקר במרכזי הנזירות שכללו באותה העת את מצרים וסוריה, וככל הנראה הגיע גם לירושלים. בתום המסע, פרש בסיליוס לחיי אדיקות בחיק משפחתו אשר נודעה זה מכבר בנטיותיה האסקטיות, כפי שמלמדת ההגיוגרפיה של אחותו חיי מקרינה שחיבר אחיהם גרגוריוס מניסה (382). בסיליוס נודע במעורבותו בוויכוחים התאולוגיים על השילוש הקדוש, ואף כתב חיבור חדשני, על רוח הקודש (De spiritu sancto), שבו טען שרוח הקודש היא אלוהית ובכך העצים את מעמדה בשילוש. ראוי להדגיש שכאיש כנסייה הודרך בסיליוס ממניעים דידקטיים ושאף לחנך את הקהילה הנוצרית, ובכלל זה את הצעירים, להם הקדיש את חיבורו המוקדם אל הצעירים (ad adolescentes), שבו הציע עקרונות חינוך ברוח התרבות היוונית הקלאסית והברית החדשה. עם זאת, את סמכותו ופרסומו הרב רכש בסיליוס בזכות פועלו החברתי הפילנתרופי שמשך גם את תשומת ליבו של הקיסר ואלנס, והודות ליצירתו הספרותית התאולוגית והאסקטית שהפכה במהרה למורשת מכוננת.

			רעיונותיו האסקטיים של בסיליוס התפתחו במהלך השנים והקורפוס האסקטי גובש אף הוא באופן הדרגתי, תחילה בפונטוס, ולאחר מכן בקיסריה שבקפדוקיה שבה כיהן ככומר משנת 365 ונתמנה לבישוף בשנת 370. התהוות הקורפוס האסקטי של בסיליוס, והזיקה בין גרסתו היוונית הקדומה לתרגומו הלטיני בידי רופינוס (411-349), היא בעיה טקסטואלית סבוכה שנדונה רבות במחקר.736 הנושא זכה לעיון מחודש, מקיף ומעמיק, במחקרה של אנה סילווס (Anna Silvas) שעמדה במיוחד על ההתפתחות הפנימית של הקורפוס בימי בסיליוס עצמו, תוך השוואת הנוסחים השונים של שני התקנונים, הקצר והארוך. כעשרים שנה אחרי מות בסיליוס המשיך הקורפוס להתפתח בעקבות התרגום ללטינית של רופינוס. השוואה בין התרגום הלטיני לקורפוס היווני מעוררת בעיות טקסטואליות מורכבות החורגות מעניינינו כאן.737 נציין רק שתרגומו של רופינוס הוא תרגום חלקי בלבד של הקורפוס, ובו הוא שילב בין החיבורים השונים ושינה את סדרם הפנימי. זאת ועוד, בתרגום הלטיני יש שינויים ותוספות שאינם תוצאה של אילוצי תרגום אלא של החירות שנטל לעצמו המתרגם. החוקרים העלו את ההשערה שרופינוס החזיק בנוסח קדום של הקורפוס שממנו יצר את התרגום ללטינית. על חשיבותו והתפתחותו של הקורפוס האסקטי מעידה גרסה יוונית עצמאית משנת 880, מעשה ידיו של הרפורמטור הביזנטי של תנועת הנזירות תיאודורוס סטודיטס (Theodoros Studites) בקונסטנטינופוליס, אשר קיבץ יחדיו שלוש־מאות תקנות מתוך כתביו האסקטיים של בסיליוס והעמידן כתקנון אחד. בדומה לגרסאות ביוונית ובסורית, גם גרסה זו טרם זכתה למהדורה מדעית. הקורפוס תורגם לשפות רבות, ביניהן לארמנית במאה החמישית, לגיאורגית במאה העשירית במנזר מר סבא שבמדבר יהודה, ומאוחר יותר גם לערבית.

			החיבור מורליה (Moralia), שאותו חיבר בסיליוס בין השנים 361-359 בעת שהותו בפונטוס, הוא ככל הנראה הטקסט הקדום ביותר בקורפוס. בחיבור שמונים הוראות והוא שונה באופיו מהכתבים האסקטיים האחרים בכך שהוא מיועד בעיקרו לקהל הרחב. בסיליוס הציע בו מעין תרשים של החיים הנוצריים בכנסייה על פי כתבי הקודש, הכולל אתיקה לצד תפיסה כנסייתית־חברתית מפותחת, רעיונות אותם ניתן למצוא גם בכתביו האחרים. בסיליוס תפס את הכנסייה כגוף הרמוני המאוחד עם קהילה של נוצרים, המחוייבת לקיים את ההוראות והמצוות על פי הבשורה הנוצרית. הוא חתר לעצב קהילה נוצרית שבה החיים הפנימיים והחסידות הדתית מקבלים ביטוי בכל תחומי החיים, ובמרכזה הכנסייה ולא המנזר. ניתן לומר אפוא ששמונים ההוראות של המורליה מהוות טקסט פרשני על המסרים של הברית החדשה שעניינם התנהגות דתית־חברתית של כלל החברה הנוצרית. 

			בין חיבוריו האסקטיים של בסיליוס ידוע במיוחד התקנון הארוך (Regulae fusius tractatae) המחזיק חמישים וחמש תקנות מלוות בהסברים ארוכים. החלוקה לחמישים וחמש תקנות היא תוצאה של מעשה עריכה מאוחר, ומתוכן רק שמונה עשרה נמצאות בכתבי היד הקדומים והאחרות נוספו עם הזמן. התקנון הקצר (Regulae brevius tractatae) ביוונית נמצא רק בכתבי היד מקיסריה ובפרגמנטים בודדים. נוסח קדום שבו נכללו שלוש מאות ושמונה עשרה תקנות תורגם בידי רופינוס בשנת 397 וידוע במערב כ־Regula Basilii. לדעת פיליפ רוסו ואחרים התרגום הזה משקף גרסה קדומה של התקנון של בסיליוס. בין הטקסטים הקדומים יש לציין במיוחד את התרגום החופשי לסורית של התקנון הקצר שנערך בשנת 370, עוד בחייו של בסיליוס.738 חיבורים אלו ערוכים בסגנון שאלות ותשובות.

			לקורפוס האסקטי שייכות גם דרשות ואיגרות אחדות. כך לדוגמה, איגרת 22 נחשבת לתקנון זעיר הכולל בין היתר הוראות הנוגעות לשאלות של מוסר והתנהגות דתית, ואיגרת 173 עוסקת באורח חיים על פי הבשורות בברית החדשה. ככלל, ההוראות נמסרות מנקודת מבט של מורה רוחני הנשען על כתבי הקודש ומוסר את דבריו לכלל הציבור, ולא מזו של אב מנזר הכותב לעדת נזירים. יחד עם זאת, בסיליוס ייעד חלק מההוראות לקבוצה קטנה של נוצרים אדוקים ומחמירים, וכדי להשיב על שאלותיהם הוא חיבר הוראות מיוחדות שכללו בין היתר גם עצות ארגוניות שלימים נתפסו כתקנון לנזירים. הקורפוס אינו משקף אפוא הבחנה בין מעמדות שונים של נוצרים בתוך הכנסייה, אלא בין נוצרים בשלבים שונים של התפתחותם הרוחנית. כך פירש פיליפ רוסו את אופיו והתפתחותו הפנימית של הקורפוס האסקטי של בסיליוס.739 במרוצת הזמן חלה הפרדה הדרגתית בין הנוצרי המחמיר באורחות חייו ברוח מצוות הברית החדשה לבין כלל החברה הנוצרית. כאמור, בבסיס תפיסתו הדתית־חברתית של בסיליוס מונח הרעיון שהכנסייה היא גוף אחד הרמוני של קהילה נוצרית שיתופית בעלת זיקה הדדית ואחריות חברתית. לפיכך, האידאלים החשובים בעיניו שאותם שאף לקדם היו עזרה הדדית ועבודה למען הזולת, מתן צדקה, ויתור על הרכוש, אהבה ויראת האל, קיום מצוות, צייתנות, הימנעות מהיסח הדעת, שתיקה ותפילה, הנהגה והדרכה רוחנית, מעשי תשובה ותיקון רוחני על ידי בכירים בקהילה, הישענות על כתבי הקודש ועוד. אלה היו עקרונות שכל תנועה נזירית או קהילה של יראי האל יכלה לאמץ ללא היסוס. האידאלים החברתיים השיתופיים שבהם דגל בסיליוס תאמו במידה רבה את התרבות הנזירית, ולכן אין זה מפתיע שהקורפוס האסקטי אומץ לחיקה של תנועת הנזירות הקוינוביטית והפך עבורה במהרה לעוגן תקנוני במזרח ובמערב כאחד.

			בשונה מבן זמנו אווגריוס מפונטוס שכתב חיבורים אסקטיים תאורטיים ממקום התבודדותו במדבר המצרי, בסיליוס כתב במהלך תקופות שונות בקריירה הכנסייתית שלו ותוך כדי מילוי תפקידו ככומר וכבישוף עירוני ובלי שהשתייך למסגרת נזירית כלשהי. יתרה מזו, בסיליוס דחה את רעיון ההתבודדות, כפי שניתן ללמוד מהתקנה המתורגמת כאן. הוא היה איש כנסייה ויש לראות את יצירתו האסקטית על רקע תפקידו כבישוף קיסריה שצורכי הקהילה הנוצרית ועיצוב דמותה היו בראש מעייניו. משום כך מתאפיינים חיבוריו האסקטיים המקוריים בתכנים קהילתיים־חברתיים, ועל פי רוב גם בהעדר טרמינולוגיה נזירית מובהקת, כולל המונח ׳נזיר׳ (monachos). הדילמות שהעסיקו אותו לא היו בעלות אופי פסיכולוגי ופילוסופי אישי, כמו אלה שאפיינו את כתיבתו של אווגריוס מפונטוס, אלא בראש ובראשונה כיצד ליצור כנסייה נוצרית השואפת לחיות על פי האתיקה של הברית החדשה. עם זאת, הוא לא זנח גם את הקבוצה הנוצרית הקטנה יותר שאימצה לעצמה אורח חיים דתי אדוק. חיבוריו, אם כן, לא נועדו מלכתחילה לקבוצה קטנה שפרשה מהחברה, אלא להיפך: הוא שאף לבנות חברה נוצרית חדשה המתבססת בין השאר על ערכים פילנתרופיים ופרקטיקות רוחניות. לצורך זה, עם התיישבותו בקיסריה, ייסד בסיליוס מעין אחוות ומרכזי פילנתרופיה (Basileiados) שנועדו לשרת את החברה ואת הפורשים ממנה כאחד. אלו כללו בתי חולים, אכסניות, בתי מלאכה ובתי הארחה לעניים וקשישים. כאמור, האידיאל הנוצרי שחתר להשגתו נועד לכלל החברה הנוצרית ולא רק למיעוט אדוק שבחר לפרוש ממנה. השילוב בין השניים הוא הרעיון המרכזי בכתביו האסקטיים של בסיליוס. 

			בשל היעדר מהדורה מדעית, אין בידינו מידע מדויק על מספר כתבי היד והנוסחים של הקורפוס. אולם התקבלותו והשפעתו של הקורפוס האסקטי של בסיליוס ידועה והיא מתבטאת בכך שהוא הפך לחלק אינטגרלי של המסורת הספרותית הנזירית ולמעשה מהווה את המסד הטקסטואלי של הנזירות השיתופית במזרח ובמערב כאחד. כך לדוגמה הכיר בנדיקטוס את התרגום הלטיני של התקנון של בסיליוס והשתמש בו לעיצוב התקנון שלו. פטרוס האיברי הורה בצוואתו לנזיריו לבנות מנזר שיתופי ולהגות בחיבורו של בסיליוס שאלות של האחים, שהשתמר רק בתרגום קדום לסורית.740 כך גם דורותאוס מעזה, שציטט מהתקנון הארוך של בסיליוס וראה בו סמכות רוחנית ופרשנית עבור הנזירים. בהתכתבות של ברסנופיוס ויוהנס עם הנזירים באזור עזה הם מצטטים מדברי בסיליוס ומבארים אותם. הנזירים שאלו שאלות ממוקדות על תקנות מסוימות מתוך התקנון הארוך ועל הוראות מסוימות מתוך המורליה.741 במכתב 289 מצטטים השניים את התקנה השביעית על אחדות הקהילה מתוך התקנון הארוך. המכתבים הללו מעידים על תהליך פרשני של כתבי בסיליוס בעזה במאה השישית, וזוהי ללא ספק עובדה המבטאת את חשיבות הקורפוס בנוף הספרותי הנזירי של אותה העת. כפי שכבר נזכר, מעמד הקורפוס בנזירות המזרחית הלך והתעצם הודות לפועלו הטקסטואלי השיטתי של תיאודורוס סטודיטס, המהווה חוליה חשובה במורשת הספרותית אשר חרצה את גורל הקורפוס לחיים ארוכים ומשפיעים בעולם הביזנטי ועד ימינו.742

			בסיליוס מקיסריה

			התקנון הארוך 7: על הצורך לחיות יחד עם השותפים למטרה לרצות את האל, חיי ההתבודדות קשים ומסוכנים743

			שאלה: 

			מאחר שדבריך שכנעו אותנו שמסוכן לחיות בחברתם של אלה המתייחסים בקלות דעת למצוות האל, הרי שראוי לדעתנו לברר אם על מי שפורש מהחברה לחיות בהתבודדות או יחד עם אחים שותפים לדעה שהציבו לעצמם את אותה מטרה של דבקות באל. 

			תשובה: 

			1. לדעתי החיים בחברת מספר אנשים באותו מקום עדיפים מבחינות רבות. ראשית משום שאיש מאיתנו אינו יכול לספק את כל צרכיו הגופניים, ואנו זקוקים האחד לשני בסיפוק צרכינו. כפי שלרגל יש כוח מסוג אחד וחסר לה כוח מסוג אחר, וללא שיתוף הפעולה של איברי הגוף האחרים לא יהיה ביכולתה לבצע את פעולתה באופן עצמאי לאורך זמן כלשהו, ואף לא להשיג את מה שיחסר לה, כך גם בחיי ההתבודדות, מה שמצוי לנו נהיה חסר ערך עבורנו ומה שחסר שוב אינו בר השגה, משום שהאל הבורא קבע שנזדקק האחד לשני, כפי שכתוב,744 כדי שנחבור איש לרעהו. מלבד שיקול זה, הרי שתפיסת האהבה של המשיח אינה מתירה שכל אחד ידאג לענייניו הפרטיים בלבד. שכן [השליח] אומר: ׳האהבה [...] לא תבקש את אשר לה׳.745 ואילו לחיים בהתבודדות מטרה אחת: הדאגה לצרכים האישיים בלבד, דבר זה מנוגד בבירור לתורת האהבה שקיים השליח, שלא ביקש את מה שמועיל לעצמו אלא את התועלת לרבים, למען ייוושעו.746 וכן, אדם החי בהתבודדות לא יבחין בקלות במגרעותיו, מכיוון שאין לו מי שיוכיח אותו ויתקן את דרכיו בעדינות וברחמנות. למעשה, אפילו תוכחה מאויב מעוררת לעיתים קרובות באדם נבון את הרצון בתיקון. אולם התרופה לחטא פועלת בהצלחה באמצעות הבנה של מי שאוהב בכנות. שכן נאמר: ׳האוהב מחנך בתשומת לב׳.747 אדם כזה קשה עד מאוד למצוא בהתבודדות, אם לא הכירו באורח חייו הקודמים [של המתבודד]. וכך חווה המתבודד את הנאמר: ׳אוי לו לאחד שייפול ואין לו שני להקימו׳.748 כך אף המצוות נשמרות בקלות בידי הרבים [החיים יחדיו], אך לא בידי היחיד [החי לבדו]. שכן בעת קיום מצווה אחת נמנע קיומה של מצווה אחרת. למשל, בשעה שהוא מקיים מצוות ביקור חולים הוא אינו יכול לקיים מצוות הכנסת אורחים, ובעת נתינה ושיתוף במצרכים — במיוחד כאשר שירותיו מתארכים — אין באפשרותו למלא בחריצות משימות אחרות. וכתוצאה מכך נזנחת המצווה הגדולה ביותר המובילה לישועה — הרעבים אינם ניזונים והעירומים אינם מולבשים. מי, אפוא, עשוי להעדיף את אורח החיים העצל והעקר הזה, על פני אורח חיים נושא פרי ומושלם על פי מצוותו של האל? 

			2. אם גם כולנו המאוחדים בתקווה אחת של ייעודנו,749 גוף אחד אנחנו עם המשיח כראשנו, הרי אנחנו גם איברים, האחד של השני.750 ואם לא נהיה מאוחדים יחדיו ברוח הקודש בהרמוניה של גוף אחד, אלא שכל אחד מאיתנו יבחר לחיות בהתבודדות, הרי שלא נשרת את התועלת המשותפת על פי רצונו של האל, אלא נספק את תאוותנו האישית להנאה עצמית. איך נוכל לשמור על המעמד והשירות ההדדי של אברינו או על הכפיפות שלנו לראשנו שהוא המשיח, כשאנחנו מפוצלים ונפרדים? אכן, אין זה אפשרי לשמוח עם זה הזוכה לשבח, או להזדהות עם הסובל,751 כאשר בהיותם פרושים האחד מזולתו, איש אינו יכול להתעדכן במצבו של שכנו. זאת ועוד, כיוון שאיש אינו מסוגל לזכות בכל מתנות הרוח, אלא כל אחד מקבל את חסדה של הרוח על פי מידת אמונתו,752 כאשר חיים בשותפות עם אחרים הרי שהחסד הנאצל אישית לכל אחד נהיה משותף לחבריו. ׳כי האחד ניתן לו על ידי הרוח דיבור החוכמה, ולאחר דיבור הדעת [...] לאחר האמונה, לאחר הנבואה, לאחר מתנות הרפואה׳,753 וכן הלאה. הזוכה באחת המתנות הללו אינו מחזיק בה למען עצמו אלא למען האחרים, כך שבאורח החיים השיתופיים, פעולתה של רוח הקודש על היחיד עוברת בהכרח בעת ובעונה אחת לכולם. לכן, מי שחי לבדו ואולי זכה למתנה אחת של הרוח, עושה אותה לחסרת ערך בכך שאינו משתמש בה, וקובר אותה בתוכו. כולכם שקראתם את ספרי הבשורה יודעים איזו סכנה גדולה יש בכך.754 ואילו כאשר רבים חיים ביחד, כל אחד נהנה ממתנתו הוא ואף מעצים אותה בשיתופה עם חבריו, וגם נהנה ממתנותיהם כאילו היו שלו עצמו. 

			3. חיים שיתופיים בקהילה מביאים יותר ברכות מאשר ניתן למנות בקלות את כולן. יש בהם יתרון על פני החיים בהתבודדות הן לשמירת הטוב שניתן לנו בידי האל והן להדיפת התקפותיו של האויב מבחוץ. אם תכבד על מישהו שנת מוות שאותה הורה לנו דוד למנוע באמצעות תפילה: ׳האירה עיני פן אישן המוות׳,755 ודאי הוא שיעירוהו אלה העומדים על המשמרת. ואף לחוטא קל בהרבה לשוב מחטאו אם הוא ירא את הגינוי פה אחד של רבים. אכן אותו הולמות המילים: ׳ודי לאיש כמוהו התוכחה הזו בידי הרבים׳.756 ואילו הצדיק נהנה מביטחון מלא בהערכת הרבים ובתמיכה בפועלו. אם על פי שניים או שלושה עדים יקום דבר,757 מי שעושה מעשה טוב, ודאי הוא שיאושש בחוזקה על ידי עדותם של רבים. מלבד חסרונות אלה, כרוכים בחיי ההתבודדות גם סכנות למתבודדים. הראשונה והגדולה שבהן היא זו של שביעות רצון עצמית. כיוון שלמתבודד אין איש שיוכל להעריך את התנהגותו, הוא יחשוב שהשיג את שלמות המצווה. שנית, משום שאינו מתמיד לתרגל ולחזק את מצב נפשו, הוא לא יכיר את חסרונותיו ואף לא יבחין בהתקדמות שאולי השיג בפעולתו, שכן הוא דחה כל אמצעי לעשיית המצוות. 

			4. במה יוכל הוא להפגין את שפלות רוחו, אם אין לו מי להתעלות עליו בשפלות רוחו? במה יוכל להראות את רחמנותו, אם ניתק את השותפות עם אנשים אחרים? וכיצד יתאמן בסבל ממושך, אם איש לא יתנגד לרצונותיו? אם יאמר מישהו שהוראות כתבי הקודש מספיקות לתיקון דרכיו, הרי הוא דומה לאדם הלומד נגרות אך לעולם אינו עובד כנגר, או למי שלמד נפחות אך בוחר שלא ליישם את תורתו הלכה למעשה. כלפיו עשוי היה השליח לומר: ׳כי לא שומרי התורה צדיקים לפני האלוהים, כי אם עושי התורה הם יצדקו׳.758 ראו אם כן איך האדון באהבתו הרבה לבני האדם לא הסתפק בלימוד הדבר בלבד, אלא כדי למסור לנו בדיוק ובבהירות את המופת של שפלות הרוח בשלמות האהבה, הוא חגר עצמו [במטפחת] ורחץ את רגלי התלמידים.759 את מי אפוא תרחצו? את מי תשרתו? ממי תהיו שפלי רוח יותר, אם תיפרדו האחד מהשני? איך בחיי התבודדות יושג הדבר הטוב והנעים, החיים של אחים למטרה במקום מגורים יחד,760 שאותו מדמה רוח הקודש לשמן מפיץ ניחוח מראשו של הכהן הגדול?761 ובכן, המגורים של אחים למטרה הם אצטדיון של אתלטים, דרך טובה להתקדמות, אימון מתמיד ולימוד מצוותיו של האל. מטרתו [של אורח החיים הזה] היא תהילתו של האל על פי מצוותו של אדוננו ישוע המשיח, אשר אמר: ׳כך יאיר אורכם לפני בני האדם למען יראו את מעשיכם הטובים וישבחו את אביכם שבשמים׳.762 זהו אורח החיים המושיע של הקדושים, שעליהם נכתב בספר מעשי השליחים: ׳וכל המאמינים התאחדו יחד והיה להם הכול בשותפות׳,763 וכן: ׳ולקהל המאמינים היה לב אחד ונפש אחת, ואיש מהם לא אמר על מה שהיה לו שהוא שלו, כי הכול היה להם בשותפות׳.764 

			

			
				
					743	הטקסט היווני PG 31, cols. 928-933; תרגום לאנגלית M. Wagner, Saint Basil: Ascetical Works (Washington D.C, 1962), pp. 247-252

			פרק שישי

			אווגריוס מפונטוס

			מבוא

			אווגריוס מפונטוס (Evagrius Ponticus) שלחוף הים השחור (נפטר ב־399) נחשב לתאולוג ולתאורטיקן המקורי והחשוב ביותר של התרבות הנזירית בשלהי העת העתיקה. לתאוריות האסקטית והקונטמפלטיבית שלו נודעה השפעה רבה על מחשבתם ועל אורחות חייהם של נזירים והוגי דעות במזרח ובמערב האימפריה בשלהי העת העתיקה ובימי הביניים.765 הידיעות הביוגרפיות הדלות אודותיו השתמרו בחיבורו של פלאדיוס היסטוריה לאוסיאקה (פרק 38), בו הקדיש גם פרק נרחב לדמותה ופועלה של מלאניה ׳הקשישה׳ (פרק 56) ידידתו של אווגריוס. אווגריוס עשה את צעדיו הראשונים בנצרות בקרבתם של אבות הכנסייה הנודעים בסיליוס מקפדוקיה וגרגוריוס נזיאנזוס, עמודי התווך של התאולוגיה וההגות הנוצרית במזרח האימפריה במאה הרביעית. בראשית שנות השמונים, ולאחר תקופת כהונה קצרה כקריין בכנסייה בקונסטנטינופוליס, בא אווגריוס לירושלים והצטרף למנזר בהר הזיתים שהיה תחת הנהגתם של מלאניה ׳הקשישה׳ ורופינוס. בתום שהות של כשישה חודשים במחיצתם, ובהמלצתה של מלאניה, פרש אווגריוס למדבר במצרים וחי שם כארבע־עשרה שנה, עד למותו בשנת 399. 

			שם, במדבר המצרי, כתב אווגריוס ביוונית את יצירתו הספרותית העשירה והמגוונת, הכוללת בין היתר את שני החיבורים המתורגמים כאן: אל נזירים במנזרים שיתופיים ובקהילות ועצות לבתולה. החיבורים כוללים הוראות, מעין תקנון שנועד לעצב את אורח החיים של הנזירים והנזירות בתוך המנזר ואת הקשרים עם סביבתם החיצונית, וכן עצות רוחניות שנועדו לטפח את העצמי האסקטי על פי הדגם של אווגריוס שעיקרו שחרור מתשוקות. אמנם שמות הנמענים אינם מופיעים בחיבורים, אך מקובלת הדעה במחקר שהם נכתבו עבור המנזרים של מלאניה ורופינוס בהר הזיתים. לדעת החוקר הצרפתי אנטואן גיומון (Antoine Guillaumont), שני החיבורים הללו שייכים לתקופת כתיבתו המוקדמת של אווגריוס בין השנים 393-382. המכתבים של אווגריוס מלמדים שהוא קיים קשר מתמשך עם מלאניה, רופינוס ונזירים נוספים בירושלים. המכתבים לא שרדו במקורם היווני אך השתמרו בתרגום סורי וארמני. המכתבים משקפים את ההערכה הרבה שרחש אווגריוס למלאניה שהייתה בעיניו אישה מלומדת (איגרות 36, 37), ולרופינוס שבו ראה מרפא למחלות הנזירים. המכתבים אל השניים כוללים עצות פדגוגיות הנוגעות לאורח החיים הנזירי במנזרי מלאניה ורופינוס (5, 7, 19, 20, 22, 40). אווגריוס הסתייג במיוחד מתופעת הנדודים שרווחה בנזירות המזרחית והמערבית והטיף להסתגרות בין כותלי המנזר. 

			שני החיבורים הם ככל הנראה החיבורים הקדומים ביותר הידועים לנו מארץ־ישראל הביזנטית המנוסחים בסגנון תקנון נזירי. כמו כן, בשונה מהתקנונים של פכומיוס ומחיבוריו האסקטיים של בסיליוס מקיסריה, שהכילו לא רק הנחיות לשוכני המנזרים אלא גם דרשות תאולוגיות וכתובים בהרחבה, שני החיבורים הללו מנוסחים באופן תמציתי ובסעיפים קצרים מאוד. ככלל, הפרוזה הדחוסה והעשירה של אווגריוס התאימה לצורה הטקסטואלית שאימץ בכל חיבוריו — kephalaia, פרקים. היו אלה פרקים קצרים מאוד, באורך שתיים־שלוש שורות ולעתים הכילו שבע־שמונה שורות. אמנם אין עדויות לכך שאווגריוס התכוון ליצור סוגה ספרותית חדשה, או לשכלל לדוגמה את הצורה הספרותית של אמרות הידועה מכתבי מרקוס אורליוס ואפיקטטוס, אך הוא נמצא מחדש גם כאן, ויצירתו כתובה כולה בסגנון זה. יש לראות, אפוא, את החיבורים אל נזירים במנזרים שיתופיים ובקהילות ועצות לבתולה כ׳פרקים׳, ולאו דווקא כתקנונים נזיריים קלאסיים המנוסחים בלשון משפטית תמציתית שהיו נדירים באותה העת. סוגה ספרותית זו שירתה את מגמתו הפדגוגית שנשענה על התפיסה שהפילוסופיה מפרשת את כתבי הקודש ויחדיו הם מעצבים את אורח החיים הנוצרי־נזירי. הסוגה הספרותית של ׳פרקים׳ קצרים התקבלה באהדה בספרות הנוצרית הביזנטית והפכה לנפוצה מאוד, ושיקפה במידה רבה את ההערצה לאווגריוס, לא רק בשל הטכניקה הספרותית שלו אלא גם מבחינה רעיונית.766 

			ניתן למיין את יצירתו הספרותית הענפה של אווגריוס לשלושה סוגים עיקריים: כתבים תאורטיים־ספקולטיביים העוסקים בקונטמפלציה, הכוללים את חיבורו הגדול Kephalaia gnostica ואת Gnostikos; קורפוס העוסק בעיצוב העצמי האסקטי שבמרכזו החיבורים Praktikos, על התפילה, על שמונה המחשבות, אל אולוגיוס: החטאים המנוגדים למידות הטובות, אל נזירים במנזרים שיתופיים ובקהילות ועצות לבתולה,767 וקובץ נוסף של כתבים שעוסק בפרשנות מקראית, במיוחד לספרי החוכמה ולתהלים. 

			בקורפוס האסקטי פיתח אווגריוס תאוריה דמונולוגית בה זיהה שמונה מחשבות רעות (logismoi) המיוצגות על ידי שמונה דמונים, שלעתים הגדירם כשמונה חטאים: גרגרנות, זנות, חמדנות, עצבות, כעס, ליאות, תהילת שווא וגאווה. תאוריה זו של אווגריוס חדרה לעולם הנזירי הלטיני במערב ונודעה לימים כמערכת שבעת החטאים.768 בכתביו השונים הירבה אווגריוס לכתוב על שמונה הקטגוריות האלה, שאותן תפס כמערכת פיתויים האורבת לנזיר ומסיטה אותו מדרכו האסקטית. אמנם כבר בספרות בית שני וכן בכתבי אוריגנס ישנן עדויות לנטייה למיין את החטאים על פי קטגוריות, אך היו אלה רשימות מצומצמות של חטאים. בתורתו של אווגריוס הבשילו הרעיונות הללו לכלל תאוריה שיטתית מפותחת, בעלת צביון פסיכולוגי עמוק, שבמרכזה השאיפה לשחרר את העצמי מכבלי הדמונים והתשוקות ולהגיע למצב הנכסף של אפתיה (apatheia). בחיבורו Antirrhêtikos הוא אף הציע שיטה חדשה למיגור המחשבות הרעות על ידי קריאת פסוקים נבחרים מכתבי הקודש הכוללים את ספרי המקרא, דברי הנביאים והחוכמה, מזמורי תהלים, וכן קריאה בספרי הבשורה, באיגרות של פאולוס ובאיגרת אל העברים.769 לשיטתו של אווגריוס, לאחר שהנזיר השיג את האפתיה המיוחלת הוא יכול להתקדם לעבר השלב הבא הכולל מפגש עם האלוהות המכונה בפיו ׳תפילה טהורה׳. השלב הזה מתאפיין בכך שהנזיר הצליח לטהר את מחשבותיו ולשחרר את האינטלקט (nous) מכל תפיסה מושגית. זהו מעין מצב של ריקון פנימי המאפשר את התפילה הטהורה שאווגריוס הגדירה כ׳שיחה של האינטלקט עם האל׳. בשלב זה של תפילה טהורה אין שום ריטואל חיצוני או פרפורמטיבי, אלא כל החוויה הדתית מתרחשת באינטלקט, שבו הנזיר יכול לראות את אורו של השילוש הקדוש. זוהי פסגה מיסטית של המסע האסקטי שראשיתו בביצוע פרקטיקות דתיות הקשורות לגוף וסופו בחוויה פנימית באמצעות האינטלקט, ללא מילים, ללא פולחן חיצוני, וללא תיווך של הכנסייה. 

			התאוריה האסקטית־פסיכולוגית של אווגריוס מעידה על בקיאותו הרבה לא רק בכתבי הקודש אלא גם בפילוסופיה היוונית, עד כדי כך שאנטואן גיומון, החוקר המובהק של יצירתו, כינה אותו בתואר ׳פילוסוף במדבר׳. היכרות מעמיקה עם תאוריות פילוסופיות קלאסיות העוסקות במבנה נפש האדם ותיפקודה ורגישות פסיכולוגית למאבקו התמידי של הנזיר, הן מאפיינים ייחודיים בתורתו של אווגריוס, ועל אותו משקל של המונח שטבע גיומון ניתן לכנות את אווגריוס גם בתואר ׳פרשן הנפש׳. הדיונים התאולוגים שהסעירו את הנצרות המזרחית בוועידות כנסייתיות במהלך המאה הרביעית, כגון שאלת היחס בין המרכיבים השונים של השילוש הקדוש, תפיסת האינקרנציה ותפקידה של רוח הקודש, כמו גם מעמדו של הממסד הכנסייתי, היו רחוקים מליבו של אווגריוס. תחת זאת הוא התמקד באדם החדש והעדיף לפתח תאולוגיה נזירית בעלת גוון קונטמפלטיבי שבמרכזה דת אישית. בחיבורו Kephalaia gnostica פיתח אווגריוס תאוריה קונטמפלטיבית סבוכה, הנשענת בין היתר על קוסמולוגיה מיוחדת שבה יש גם לדמונים מקום בהיררכיה הקוסמולוגית ובישועה באחרית הימים. תפיסה זו, שיסודותיה במשנתו של אוריגנס, הקימה על אווגריוס ועל חוגו במצרים מתנגדים רבים. לימים התפרשה דתיות מעין זו כחותרת תחת הממסד הכנסייתי, שאכן החרים את יצירתו במיוחד לאחר שוועידת הכנסייה בקונסטנטינופוליס בשנת 553 החרימה את אוריגנס. 

			חרם זה תרם לכך שקורפוס הכתבים של אווגריוס השתמר רק בחלקו במקורו היווני. אולם למרות ההאשמות באוריגניזם זכו רעיונותיו לתפוצה רחבה בנצרות המזרחית והמערבית בזכות התרגומים הקדומים לסורית וללטינית. ה־Evagriana Latina, דהיינו התרגומים מיוונית ללטינית של הקורפוס האווגריאני, היא הקדומה ביותר, והיא נזקפת לזכות מפעל התרגומים של רופינוס אשר הכיר מקרוב את אווגריוס ויצירתו. גם החיבורים אל נזירים במנזרים שיתופיים ובקהילות ועצות לבתולה היו ידועים בלטינית כבר בראשית המאה החמישית, כפי שעולה מדבריהם של הירונימוס והיסטוריון הכנסייה סוקרטס.770 שני החיבורים השתמרו בשני נוסחים ביוונית במספר כתבי יד מצומצם יחסית (כעשרה), אך נראה שתפוצתם הייתה רחבה למדי והם וזכו לתרגומים לטיניים וסוריים בשני נוסחים. עצות לבתולה תורגם ללטינית שנים אחדות בלבד לאחר כתיבתו, ככל הנראה בשנת 403 או 404. קסיאנוס, אשר עשה במחיצתו של אווגריוס במצרים והכיר היטב את משנתו, לא הכיר את שני החיבורים הללו בתרגום ללטינית. בנדיקטוס, כמאה שנים מאוחר יותר, כבר הכיר את התרגום הלטיני של אל נזירים במנזרים שיתופיים ובקהילות ואף שיבץ קטעים קצרים ממנו בחיבורו Concordia regularum. עם זאת, יש לציין שרוב הקורפוס של אווגריוס לא תורגם ללטינית, אך רעיונותיו נפוצו במערב באמצעות כתבי קסיאנוס שספג את תורתו ושילבה בכתיבתו. הצלחה זו עוררה את קנאתו של הירונימוס, ובמכתב משנת 414 ששלח לחברו במערב הוא התלונן על כך שרבים קוראים את כתביו של אווגריוס, לא רק במזרח אלא גם במערב.771 

			התקבלותו של אווגריוס בנצרות הסורית בשלהי העת העתיקה הייתה מרשימה ביותר, ולמעשה רוב יצירתו שרדה בזכות ה־Evagriana Syriaca. התאולוג הנודע פילוקסנוס ממאבוג (נפטר ב־523), שהיו לו קשרים הדוקים עם העולם הנזירי, הוא המחבר הקדום ביותר שהטמיע במשנתו את התאוריות של אווגריוס ואף שילב בה ציטוטים מהחיבורים המרכזיים Praktikos ו־Kephalaia gnostica. חשיבותם של התרגומים הסורים נובעת גם מכך שהם היוו מקור לתרגומים לארמנית וערבית. במאות השביעית-השמינית זכו התאוריות של אווגריוס לפרשנות מחודשת בחוגי המיסטיקנים בנצרות הסורית־המזרחית,772 במרחבים גיאוגרפיים גדולים (בין עירק לקטר), בכתבי יצחק מנינווה ובאביי הגדול שאף הקדיש פירוש שיטתי לחיבור Kephalaia gnostica.

			כתבי־יד סוריים רבים של אווגריוס השתמרו (כ־113), הקדומים מביניהם מהמאה השישית והמאוחרים משנות השישים של המאה העשרים. אל נזירים במנזרים שיתופיים ובקהילות השתמר בסורית בשני נוסחים בכעשרים כתבי־יד (כ־18% מכלל כתבי היד הסוריים של אווגריוס) והחיבור עצות לבתולה זכה לתפוצה מצומצמת יותר ושרד רק ב־11 כתבי־יד (כ־9% מכלל כתבי היד הסורים של אווגריוס). בהקשר זה חשוב לציין שהתפוצה של שני החיבורים בסורית זהה לזו של ה־Praktikos, החיבור העיקרי שבו פרס אווגריוס את משנתו האסקטית בצורה מקיפה ושיטתית. בכתבי היד החיבורים אל נזירים במנזרים שיתופיים ובקהילות ועצות לבתולה נמצאים על פי רוב יחד עם ה־Praktikos, דבר המעיד על חשיבותם. 

			אווגריוס מפונטוס  

			אל נזירים במנזרים שיתופיים ובקהילות

			1. יורשי האל, שמעו את דברי האל. שותפי המשיח בירושה,773 קבלו את אמרות המשיח, למען תתנו אותן לליבות ילדיכם ותלמדו אותם את דברי החכמים. 

			2. אב טוב מחנך את בניו. אב רע יביא לחורבנם. 

			3. אמונה היא ראשית האהבה. תכלית האהבה, ידיעת האל. 

			4. יראת האל תשמור על הנפש, הסתפקות טובה במועט תחזק אותה. 

			5. התמדתו של אדם מולידה תקווה. תקווה טובה תהלל אותו.774 

			6. המשעבד את בשרו יהיה ללא תשוקות. המזין אותו, יסבול על ידו. 

			7. רוח פריצות שוכנת בגופם של חסרי שליטה עצמית. אך רוח מתינות שורה בנפשות המסתפקים במועט. 

			8. התבודדות מאהבה מטהרת את הלב. התבודדות בשנאה טורדת אותו. 

			9. מוטב אלף באהבה שיתופית מאשר מתבודד אחד בשנאה במערה נידחת. 

			10. מי שמטפח טינה בנפשו דומה למי שטומן אש בקש. 

			11. אל תיתן לגופך מזון רב, וכך לא תראה חזיונות רעים בשנתך. שכן כפי שמכלה להבה את החורש, כך מכבה הרעב חזיונות מבישים. 

			12. אדם כעסן ייתקף בהלה, ואילו אדם מתון יהיה ללא פחד. 

			13. רוח פרצים מגרשת עננים. טינה מסלקת את השכל מהידיעה. 

			14. אדם המתפלל למען אויביו לא ייטור טינה. מי שמקמץ בדיבורו לא יצער את שכנו. 

			15. אם אחיך מציק לך, הבא אותו לביתך, ואל תהסס להיכנס אליו. אלא אכול את פיתך יחד איתו. כי אם כך תעשה תציל את נפשך ולא יעמוד בפניך מכשול בעת התפילה.

			16. כשם שהאהבה שמחה בעוני, כך השנאה מתענגת בעושר. 

			17. אדם עשיר לא ירכוש דעת. גמל לא יעבור בקוף המחט.775 אך דברים אלו יכולים להתרחש ברצון האל.

			18. אוהב כסף לא יראה דעת, והצובר אותו יגשש באפלה. 

			19. האל ישכון באוהלי ענווים, אולם בתי הגאים יימלאו קללות. 

			20. העובר על חוק האל, מבזה אותו. אולם השומר את חוקו, מהלל את זה שחוקקו. 

			21. אם תחקה את המשיח, תהיה מבורך. נפשך תתנסה במותו ולא ידבק בה כל רע מבשרה.776 אדרבא, יציאתך תהיה כיציאתו של כוכב, ותחייתך כזוהרה של השמש. 

			22. אוי לפורץ חוק ביום מותו; הרשע יאבד בעת רעה. כפי שעף העורב מקינו, כך גם הנפש החטאה עוזבת את גופה שלה. 

			23. את נפשות הצדיקים מדריכים מלאכים; אך את נפשות הרשעים יחטפו דמונים. 

			24. היכן שנכנס הרע, שם גם הבוּרוּת; אך ליבותיהם של הקדושים יימלאו דעת.

			25. נזיר שאינו נותן צדקה יהיה בעצמו נזקק; אולם מי שמאכיל עניים יירש אוצרות.777 

			26. טוב עוני עם דעת מעושר עם בורות. 

			27. קישוט לראש, כתר; קישוט ללב, דעת אלוהים.

			28. רכוש דעת ולא כסף, וחוכמה יותר מעושר רב.

			29. הצדיקים יירשו את האל; הקדושים ייזונו ממנו. 

			30. המרחם על העניים מכריע את הרגזנות; ומי שמזין אותם יימלא טוב. 

			31. בלב רך תשכון חוכמה; נפש מאומנת (בחיים הנזיריים) היא כס של שלווה.778 

			32. חורשי רע יקבלו גמול רע; אך לחורשי טוב יינתן גמול טוב.779 

			33. הטומן פח, ייפול בו; המסתיר אותו, יילכד בו. 

			34. טוב אדם ארצי נעים מנזיר רגזן וכעסן.

			35. רגזנות מסלקת את הדעת; אך הסבלנות מכַנסת אותה. 

			36. כמו רוח דרומית חזקה בים, כך הכעס בליבו של אדם. 

			37. המתפלל ללא הפסק ניצל מפיתויים; אך המחשבות טורדות את ליבו של המתרשל. 

			38. אל ישמח אותך יין, ואל ייהנה אותך בשר, שמא תזין את בשר גופך, ומחשבות מבישות לא יעזבוך. 

			39. אל תאמר: ׳היום חג ואני שותה יין׳, ו׳מחר פנטקוסט ואוכל בשר׳, משום שאין חג עבור הנזירים, בו יכול אדם למלא את כרסו. 

			40. הפסחא של האדון הוא יציאה מהרע; הפנטקוסט שלו הוא תחיית הנפש. 

			41. חגו של האל הוא חנינת עוונות; אך הצער יאחז את מי שנוטר טינה. 

			42. הפנטקוסט של האדון, הוא תחיית האהבה; אך מי ששונא את אחיו ייפול נפילה קשה. 

			43. חגו של האל, ידיעה אמיתית; אך מי שמחשיב ידיעה שקרית יגיע לסוף מביש. 

			44. טוב צום בלב טהור מחג בנפש לא נקייה. 

			45. המשרש מחשבות רעות מליבו דומה למי שמטיח את עולליו אל הסלע.780

			46. נזיר ישנוני ייפול אל הרע; אך העירני יהיה כמו דרור.781 

			47. בשעת תפילות הלילה אל תתמסר לסיפורי הבאי,782 ואל תדחה מילים רוחניות, כי האדון בוחן את נפשך, ולא יימנע מלהענישך על כל רע. 

			48. שינה מרובה מכבידה על המחשבה, בעוד שתפילת לילה טובה מחדדת אותה. 

			49. שינה מרובה מביאה לפיתויים; אך העירני בתפילת הלילה יחמוק מהם. 

			50. כפי שאש ממיסה שעווה, כך תפילת לילה טובה ממיסה מחשבות רעות. 

			51. טוב אדם ישן מנזיר באשמורת לילה עם מחשבות בטלות. 

			52. חלום מלאכי משמח את הלב; חלום דמוני טורד אותו. 

			53. חרטה ושפלות רוח תקנו את הנפש; רחמים ונועם חזקו אותה. 

			54. זכור תמיד את יציאתך מהחיים, ואל תשכח את המשפט הנצחי, ולא יהיה רבב בנפשך. 

			55. אם רוח הנרפות783 משתלטת עליך, אל תעזוב את מגוריך; ואל תימנע ממאבק מועיל בשעת כושר. משום שכשם שמבריק אדם כסף, כך יזֽהר גם לבך.

			56. רוח הנרפות מגרשת את הדמעות;784 ורוח העצבות מרסקת את התפילה.

			57. אם תחשוק בעושר תדאג הרבה; אם תדבק בו תשבע מרורים. 

			58. אל תיתן לעקרב לשהות בחיקך, ולמחשבה רעה לקנן בליבך. 

			59. אל תימנע מלהרוג צאצאי נחשים, ואל תתייסר במחשבות ליבם. 

			60. כפי שהאש בוחנת כסף וזהב,785 כך בוחנים הניסיונות את ליבו של הנזיר. 

			61. הסר מעליך גאווה, והרחק ממך גאוותנות, כי מי שאינו רוכש כבוד ייעצב, ומי שמשיגו יתגאה.

			62. אל תיתן את לבך לגאווה ואל תאמר בפני האל: ׳אני יכול׳, פן ינטוש האל את נפשך והדמונים הרשעים ישפילו אותה; כי אז יעוטו האויבים סביבך באוויר, ולילות אימים ירדפו אותך. 

			63. הדעת שומרת על אורח חייו של הנזיר; אך מי שיורד ממנה ייפול בידי שודדים.786 

			64. מהסלע הרוחני נובע נהר;787 הנפש המאומנת (בחיי הנזירות) שותה ממנו. 

			65. כלי מובחר,788 היא הנפש הטהורה; אך הנפש המזוהמת תימלא מרירות.

			66. ללא חלב לא ייזון התינוק;789 ומבלי שלוות נפש לא יתרומם הלב.

			67. לפני האהבה, מובילה שלוות הנפש; לפני הדעת, מובילה האהבה. 

			68. לידיעה נוספת החוכמה; התבונה מולידה את שלוות הנפש. 

			69. יראת האדון מולידה תבונה; אמונה במשיח מאצילה את יראת האל. 

			70. חץ בוער מדליק את הנפש;790 אך אדם מנוסה (בחיים הנזיריים) יכבה אותו. 

			71. הידיעה מסלקת מהומה ונאצה; החוכמה בורחת מדברי רמייה.

			72. מענג הוא הדבש ומתוקה חלת הדבש; אך ידיעת האל מתוקה משניהם.791 

			73. שמע, נזיר, דברי אביך, ואל תתייחס לעצותיו כבטלות.792 כאשר הוא שולח אותך, קח אותו אתך, ולך איתו בדרך במחשבתך.793 כך תימלט ממחשבות רעות והדמונים הרשעים לא יגברו עליך. אם הוא מפקיד בידיך כסף, אל תבזבז אותו, וגם אם תעבוד איתו (עם הכסף), החזר אותו. 

			74. מנהל משק (אויקונומוס) רע ידכא את נפשות האחים; ומנהל נוטר טינה לא ירחם עליהם. 

			75. המבזבז את רכוש המנזר חוטא לאל; והנוהג בו ברשלנות לא ייפטר מעונש. 

			76. מנהל משק לא הגון מחלק (את המצרכים) באופן גרוע; אך ההגון ייתן כראוי. 

			77. המדבר סרה באחיו יבוא לידי חורבן; מי שאינו דואג לחולה לא יראה את האור. 

			78. טוב הדיוט הסועד אח במחלתו, ממתבודד שאינו חס על שכנו. 

			79. הנזיר הטיפש מזניח את כלי מלאכתו; אך הנבון דואג להם. 

			80. אל תאמר: ׳היום אשאר, ומחר אצא׳, כי לא בתבונה חשבת על כך. 

			81. הנזיר הנודד יתאמן בדברי שקר; הוא ידון עם אביו במרמה.794 

			82. המתקשט בלבושו וממלא את קיבתו מטפח מחשבות מבישות ואינו יושב בחברת ענווים. 

			83. אם תיכנס לכפר, אל תקרב לנשים, ואל תשתהה בשיחה איתן. שכן כמי שבולע קרס, כך נפשך תיגרר (לאבדון). 

			84. הנזיר הסבלני יהיה אהוב, אך זה שמתגרה באחיו יהיה שנוא.

			85. האדון אוהב נזיר נעים הליכות, אך את השחצן יגרש מעליו.

			86. נזיר עצל ירטון הרבה, והישנוני ישתמש בכאב ראש כתירוץ. 

			87. אם אחיך עצוב, נחם אותו, ואם כואב לו, השתתף בכאבו. שכן בעשותך כך תשמח את ליבו, ותצבור אוצר גדול בשמים. 

			88. נזיר המתרשל בשמירת דברי אביו יבזה את שׂיער השיבה של מולידו וידבר סרה בחיי ילדיו, אך האדון יבוז לו. 

			89. המחפש תירוצים מרחיק עצמו מהאחים, ויאשים את אביו.

			90. אל תטה אוזן לדברים כנגד אביך, ואל תעודד את נפשו של המבזה אותו, שמא ירגז האדון על מעשיך וימחה את שמך מספר החיים.795

			91. המציית לאביו אוהב את עצמו, אך המתווכח איתו יידרדר לרע. 

			92. אשרי הנזיר השומר את מצוות האל; ומבורך המקיים את דברי אבותיו. 

			93. הנזיר העצל יינזק רבות; ואם יעודדו אותו, אף יסיר את גלימתו. 

			94. השומר על לשונו מיישר את דרכיו;796 והנוצר את ליבו יימלא דעת.797 

			95. הנזיר הצבוע טורד את האחים; אך הנאמן נוסך שלווה.798

			96. הסומך על שליטתו העצמית ייפול; אך המשפיל את רוחו יתרומם. 

			97. אל תתמסר להשׂבעת קיבתך, ואל תתמלא בשנת לילה. שכן כך תהיה טהור ורוח אלוהים תבוא עליך.799 

			98. המזמר תהלים, הכוח הכועס שבו נרגע; ואצל הסבלני הוא יהיה ללא פחד. 

			99. מנועם הליכות נולדת הדעת; מהשחצנות — הבורות. 

			100. כפי שמים מצמיחים צמח, כך דיכוי הכוח הכועס מרומם את הלב. 

			101. נרו של רודף מסיבות יכבה;800 נפשו תראה חושך.

			102. שקול את לחמך במשקל ושתה את מימיך במשורה;801 ורוח הפריצות תברח מפניך. 

			103. תן יין לזקנים והבא אוכל לחולים, שכן הם שחקו את גוף נעוריהם. 

			104. אל תכשיל את אחיך, ואל תשמח בנפילתו. שכן האל יודע את לבבך, והוא ימסור אותך ביום מותך.

			105. הנזיר הנבון יהיה ללא תשוקות; אך הטיפש ימשוך אליו חטאים. 

			106. את העין הרשעה יעוור האל; אך את התמימה יציל מחשיכה. 

			107. ככוכב השחר ברקיע וכדקל בגן עדן, כך מחשבה טהורה בנפש נעימה. 

			108. החכם יחקור את דברי האל, הטיפש ילעג להם.

			109. השונא את דעת האל ודוחה את המחשבה עליו, הוא כמי שדוקר את ליבו בכידון. 

			110. טובה ידיעת השילוש מידיעת הישויות הלא חומריות; והמחשבה על השילוש טובה מזו על הסיבות לכל העידנים. 

			111. שערם האפור של הזקנים — נועם הליכות; חייהם — דעת האמת. 

			112. צעיר נעים הליכות נושא דברים רבים; אך זקן בעל נפש קטנונית, מי יסבול? ראיתי זקן נרגן מרומם בימיו, אך לאדם צעיר ממנו הייתה תקווה גדולה יותר. 

			113. הפוגע בהדיוטות לא יחמוק מעונש ומי שמתגרה בהם מבזה את שמו.

			114. המציק לכנסיית האדון, תכַלה אותו האש; המתנגד לכומר, תבלע אותו האדמה. 

			115. האוהב דבש אוכל את חלת הדבש; והרודה דבש יימלא רוח הקודש.802

			116. כבד את האדון ותדע את הווייתן של הישויות הלא חומריות; ועבוד אותו ויגלה לך את הווייתם של העידנים. 

			117. ללא דעת לא יתרומם הלב; והעץ לא ישגשג ללא משקה. 

			118. בשרו של המשיח — המידות הטובות של הפרקטיקה הנזירית; האוכל אותו יהיה ללא תשוקות. 

			119. דמו של המשיח — ההתבוננות בנבראים; השותה אותו יחכים על ידו.803 

			120. חזה האדון — ידיעת האל; הנשען עליו, יהיה חכם בתאולוגיה.804 

			121. נזיר בעל ידיעה ונזיר בעל ניסיון עשיר בחיי המעשה הנזיריים נפגשו; בין שניהם עמד האדון.

			122. מי שרכש אהבה רכש אוצר; הוא קיבל חסד מהאדון. 

			123. החוכמה יודעת את תורתם של הדמונים; התבונה מתחקה על נכלוליהם. 

			124. אל תבוז לתורות הקדושות שנתנו אבותיך; אל תנטוש את אמונת הטבילה שלך ואל תדחה את החותם הרוחני, כדי שיהיה האדון בנפשך ויגן עליך ביום רעה. 

			125. דברי הכופרים — מלאכי מוות; המקבל אותם מאבד את נפשו. 

			126. שמע לי אפוא בני. אל תקרב לדלתם של פורצי חוק, ואל תלך ליד מלכודותיהם, פן תילכד. שמור את נפשך מידיעה כוזבת. אכן לעיתים קרובות דיברתי איתם והתחקיתי אחר דבריהם האפלים ומצאתי בהם ארס נחשים.805 אין תבונה ואין חוכמה בדבריהם. כל המקבלים אותם יאבדו ואלו האוהבים אותם יימלאו ברע. ראיתי את האבות של תורותיהם, ובמדבר התעמתי איתם. אויביו של האדון פגשו אותי, והדמונים נאבקו בי בטיעוניהם, ולא ראיתי אור אמיתי בדבריהם.

			127. ההולך שולל ייפול מעם האל; המרמה את שכנו ייפול קורבן למעשים רעים. 

			128. טוב גן העדן של האל מגן ירק; ונהרו של האדון מנהר גדול המאפיל את הארץ.806 

			129. מי הרקיע ראויים לאמון יותר מהמים ששואבים חכמי מצרים מהארץ. 

			130. כמי שעולים על גלגל מסתובב וחוזרים שוב למטה, כך גם המנשאים את דבריהם מושפלים בהם. 

			131. חוכמת האדון מרוממת את הלב; תבונתו מטהרת אותו. 

			132. מניעיה של ההשגחה לוטים בחשכה, ושיקולי הדין קשים להבנה, אך המנוסה באורח החיים הנזירי יידע אותם.

			133. המטהר עצמו יראה את הטבעים התבוניים; הנזיר נעים ההליכות יידע את הוויותיהן של הישויות הלא גשמיות. 

			134. מי שאומר שהשילוש הקדוש הוא ישות נבראת מנאץ את האל; ומי שמכחיש את משיחו לא יידע אותו.807 

			135. ההתבוננות הקונטמפלטיבית על העולמות מרחיבה את הלב; השיקולים של ההשגחה והדין מרוממים אותו. 

			136. ידיעת הישויות הלא חומריות מרוממת את השכל ומציגה אותו בפני השילוש הקדוש. 

			137. זכרו את מי שנתן לכם באדון משלים ברורים, ואל תשכחו את נפשי העלובה בשעת התפילה. 

			אווגריוס מפונטוס 

			עצות לבתולה

			1. אהבי את האדון והוא יאהב אותך; עבדי אותו והוא יאיר את לבבך. 

			2. כבדי את אימך,808 כאימו של המשיח, ואל תאמללי את שׂיבתה של יולדתך. 

			3. אהבי את אחיותייך כבנותיה של אימך,809 ואל תנטשי את דרך השלום. 

			4. תני לשמש העולה לראות את הספר בידייך, ולאחר השעה השנייה — את עבודתך. 

			5. התפללי ללא הפסק,810 וזכרי את המשיח מולידך. 

			6. הימנעי ממפגשים עם גברים, פן יתעוררו דימויים בנפשך, ויהיו לך למכשול בעת התפילה. 

			7. המשיח הוא אהובך; השליכי ממך את כל הגברים, ולא תחיי חיים מגונים. 

			8. הרחיקי ממך את הרוגז והכעס, ואל תתני לטינה לקנן בך. 

			9. אל תאמרי: ׳היום אוֹכל ומחר לא אוכל,׳ כי אינך עושה זאת בתבונה; כך ייגרם נזק לגופך וכאב בבטנך. 

			10. לא ראוי לאכול בשר, ולא טוב לשתות יין, אך יש לתת אותם לחולים. 

			11. הנזירה היהירה לא תיוושע; הנהנתנית לא תראה את חתנה. 

			12. אל תאמרי: ׳המשרתת הכעיסה אותי ואעניש אותה׳, משום שאין עבדות בין בנותיו של האל.

			13. אל תטי את אוזנך לדברי הבל; הימלטי ממעשיות של זקנות המתהלכות סביב.811 

			14. אל תסתכלי בהילולות של שיכורים, ואל תלכי לחתונות של זרים, כי כל נזירה העושה זאת מזוהמת היא לפני האדון. 

			15. פתחי פיך לדבר האל, ומנעי לשונך מדיבור יתר. 

			16. השפילי רוחך בפני האדון, וימינו תרומם אותך. 

			17. אל תדחי עני בעת מצוקה, והשמן לא יחסר למאורך.812

			18. עשי הכול עבור האדון, ואל תבקשי את תהילת בני האדם, כי תהילת בני האדם היא כציץ השדה, אך תהילת האדון קיימת לעולם.813 

			19. האדון אוהב את הנזירה נעימת ההליכות, אך הנזירה הכעסנית תהיה שנואה (עליו). 

			20. הנזירה הצייתנית תזכה לרחמים, אולם הנזירה הווכחנית טיפשה ביותר. 

			20א. המתמסרת בחריצות למלאכה שהוטלה עליה תזכה לגמול רב; אך המזניחה אותה — תיזָנח.814 

			21. את הנזירה הרוטנת יהרוס האדון, אך את אסירת התודה יציל ממוות. 

			22. הצחוק הוא מביש וחוסר בושה הוא מגונה; כל טיפש מעורב בדברים כאלו. 

			23. המתקשטת בלבושה תחסר בצניעות. 

			24. אל יהיה לך עסק עם נשים הדיוטות, פן יסיטו את ליבך ויעשו עצות צודקות לחסרות תועלת. 

			25. התחנני לאדון בדמעות בלילה; איש לא יחוש שאת מתפללת, ותזכי לחסד. 

			26. הרצון לשוטט והכמיהה לבתי זרים מערערים את מצבה של הנפש ומשחיתים את דבקותה. 

			27. הנזירה הנאמנה לא תחשוש, אך הלא נאמנה תברח אפילו מפני צילה. 

			28. קנאה מרפה את הנפש, וצרות עין מכלה אותה. 

			29. הבזה לאחותה החולה תהיה רחוקה גם מהמשיח. 

			30. אל תאמרי: ׳זה שלי, זה שלך׳, כי בישוע המשיח כל הדברים משותפים. 

			31. אל תהיי חטטנית לגבי חייה של אחרת, ואל תשמחי על נפילתה של אחותך. 

			32. עזרי לנזירות הנזקקות, ואל תתגאי במוצאך האצילי. 

			33. אל תוציאי הגה מפיך בכנסיית האדון, ואל תישאי עינייך מעלה, כי האדון יודע את לבבך ובוחן את כל מחשבותייך.

			34. סלקי ממך כל רצון רע, ואויבייך לא יצערו אותך. 

			35. זמרי מזמורי תהלים מליבך, ואל תניעי רק את לשונך בפיך. 

			36. הנזירה הטיפשה תאהב כסף; הנבונה תיתן אפילו את לחמה.815 

			37. כשם שקשה לעצור את התפשטות הדליקה, כך קשה לרפא את נפשה של הנזירה לאחר שנפגעה. 

			38. אל תתני את נפשך למחשבות רעות, פן ישחיתו את ליבך וירחיקו ממך את התפילה הטהורה. 

			39. העצבות מעיקה והנרפות משתלטת, אך דמעות בפני האל חזקות משתיהן. 

			40. רעב וצמא מדכאים תשוקות רעות; תפילת לילה טובה מטהרת את המחשבה. 

			41. האהבה מסלקת כעס ורוגז; מתנות גוברות על טינה. 

			42. המרכלת בסתר על אחותה תגורש מחדר הכלולות; היא תזעק לפתחו, אך איש לא ישמע. 

			43. נרה של נזירה ללא רחמים יכבה, והיא לא תראה את חתנה בבואו. 

			44. אם זכוכית תיפול על אבן, היא תישבר; נזירה הנוגעת בגבר לא תינקה מאשמה. 

			45. טוב אישה טובת הליכות מנזירה רגזנית וכעסנית. 

			46. המושכת בצחוקה את לשונו של גבר היא כמי שמניחה לולאת חבל סביב צווארה. 

			47. נזירה חבויה בצניעותה היא כפנינה בטבעת זהב. 

			48. שיריהם ונגינותיהם של דמונים מפרקים את הנפש והורסים את כוחה; שמרי עליה תמיד פן תתבזי. 

			49. אל תשמחי במעשי ליצנות, ואל תיהני מנשים העושות זאת, כי האדון נטש אותן. 

			50. אל תבוזי לאחותך באכילתה, ואל תתגאי בסגפנותך, שכן אינך יודעת מה תכנן האדון, או מי יעמוד לפניו. 

			51. המצטערת על עיניה הכהות וגופה הרופס לא תשמח בשלוות הנפש. 

			52. הסגפנות מעיקה והצניעות קשה להשגה, אך אין מתוק מהחתן השמימי. 

			53. נפשות הנזירות תוארנה, אך נפשותיהן של המזוהמות תחשכנה. 

			54. ראיתי אנשים המשחיתים נזירות בתפיסותיהם, ועושים את נזירותן לבטלה. אך שמעי, ילדתי, לתורותיה של כנסיית האדון, ואל תרשי לזָר כלשהו לשכנעך. [האל עשה את השמים והארץ והוא משגיח על כל הדברים ושמח בהם. אין מלאך שאינו מסוגל לחטוא ואין דמון רע מטבעו, כי האל עשה את שניהם כרצונו. כשם שיצור אנוש מורכב מגוף מתכלה ונפש תבונית, כך גם אדוננו נולד, ללא חטא, אכל באמת כשאכל ונצלב באמת כשנצלב; והוא לא היה חזיון שווא לעיני הבריות. תהיה תחיית המתים באמת והעולם הזה יעבור ונזכה לגופים רוחניים].816 כי הצדיקים יירשו את האור, והרשעים יחיו באופל. 

			55. עיני נזירות יראו את האדון, ואוזניהן ישמעו את דבריו. פיהן של נזירות ינשק את החתן, ואפן ילך אחר ריח בשמיו. ידי נזירות ימששו את האדון, וטוהר גופן יהיה לרצון. נפש הנזירה תוכתר, והיא תחיה עם חתנה לנצח. לבוש רוחני יינתן לה, והיא תחגוג עם המלאכים בשמים. היא תדליק נר שאינו כבה, והשמן לא יחסר בכלֵיהָ. היא תזכה לעושר נצחי ותירש את מלכות אלוהים.

			56. ילדתי, אלו הדברים שאמרתי לך; מי ייתן וליבך ינצור את דברי. זכרי את המשיח המגן עלייך, ואל תשכחי את השילוש הנערץ.

			פרק שביעי

			חיי דוסיתאוס

			מבוא

			החיבור האנונימי חיי דוסיתאוס, חניכו הצעיר של דורותאוס שמת משחפת בדמי ימיו, נכתב ככל הנראה בידי תלמיד אחר של דורותאוס והוא משקף את האידיאלים האסקטיים של מורם. כתביו של דורותאוס ומכתביו מספקים לנו הצצה לעולמו התרבותי ולתורת הנזירות שלו. הם מתאפיינים בעיקרם בהיעדר מקוריות, באקלקטיות ובאינטרטקסטואליות, ומבטאים נטייה לשימור המסורת הנזירית ועריכתה. דורותאוס ספג רבות לא רק ממורשת הנזירות העזתית, ואפשר למצוא בכתביו גם השפעות נוספות, כגון של הנזיר הארצישראלי זוסימאס. דורותאוס, בדומה לברסנופיוס, לא נטה לדיונים ספקולטיוויים — עניינו היה בהדרכה רוחנית־מעשית לנזירים. משנתו הנזירית ממזגת זרמים רוחניים ומסורות נזיריות שונות. ניכרים בה האידיאלים של הנזירות הבסיליאנית והפכומיאנית, שדגלו בחיי שיתוף, ועם זאת הוא אימץ גם את תורתם של אווגריוס ומורו ברסנופיוס, המייצגים את מסורת שוכני התאים בסקטיס. שתי המסורות נשזרו בכתיבתו של דורותאוס וייתכן כי אף הוגשמו הלכה למעשה במנזרו. בהוראות שחיבר, משלב דורותאוס רעיונות ומושגים מן הפילוסופיה היוונית ומן ההגות הנוצרית, לצד אנקדוטות אישיות, והדרכתו הרוחנית מתאפיינת בדרכו המיוחדת להתאים את המקורות השונים למציאות החיים במנזר השיתופי. 

			דומה כי הצייתנות, שפלות הרוח וביטול הרצון העצמי היו האידיאלים המרכזיים שבאמצעותם חתר דורותאוס להנהיג את אורח החיים הקוינוביטי. הוא ספג ממורו ברסנופיוס את אידיאל הצייתנות המוחלטת לאב הרוחני והנחילו לתלמידו דוסיתאוס. אידיאלים אלה בתפיסתו של דורותאוס עומדים בלב הביוגרפיה הקצרה של דוסיתאוס; באמצעותם שאף דורותאוס להגיע אל פסגת מאווייו — להיות ׳תלמידו האמתי של כריסטוס׳,817 ׳להידמות לבן האלוהים׳.818 בחינה מקרוב של אידיאלים אסקטיים אלה בספרות הנזירית המוקדמת ממצרים מצביעה על מפנה בהדגשת חשיבותם ומרכזיותם, שניתן להתחקות עליו באסכולה הנזירית של עזה שפיתחה דגש מיוחד על ביטול קיצוני של הרצון העצמי. מגמה זו הגיעה לשיאה בחוגי הנזירות השיתופית של עזה במחצית השנייה של המאה השישית ומצאה את ביטוייה המובהק בחיי דוסיתאוס, תלמידו האהוב של דורותאוס.819 

			האידיאל של מחיקת הרצון העצמי משתכלל כאן לכדי שיטה בתהליך הדרגתי של ביטול אישיותו האוטונומית של הנזיר. לדעתו של דורותאוס, אידיאל זה התגשם בתלמידו דוסיתאוס ׳שמשל בעצמו בצייתנות וגדע את רצונו העצמי׳.820 החשיבות העצומה של ערך נזירי קהילתי זה מצאה את ביטוייה הקלאסי בדמותו המופתית של הנזיר הצעיר דוסיתאוס ובחינוכו האסקטי בידי דורותאוס. דוסיתאוס נהיה למופת של ביטול העצמיות באמצעות צייתנות למדריכו באורח החיים הנזירי, והביוגרפיה שלו ממחישה כיצד עקירת הרצון העצמי יושמה במסלול החניכה לחיי הנזירות השיתופית, בהגשמת אידיאל שאומץ בהמשך בחוגו של דורותאוס. לפי ההגיוגרפיה הקצרה דוסיתאוס ׳היה שלם בצייתנות עד כדי כך, שמעולם לא עשה ולו רצון אחד משלו בעניין כלשהו׳,821 ואפילו כששכב על ערש דווי הוא נאבק כנגד רצונו העצמי.822 למרות ההתמרמרות של כמה מהנזירים הוותיקים על כך שלאחר מותו רוממה נפשו של דוסיתאוס והתייצבה לצד השילוש הקדוש לאחר תקופה קצרה ולא מרשימה למראית עיין בחיי הנזירות, לבסוף הבינו הכול שהוא נמצא ראוי להשגת שלמות שכזו בזמן קצר כל כך ׳על ידי דבקות בצייתנות וגדיעת הרצון העצמי׳.823 

			חיי דוסיתאוס

			דורותאוס

			1. אבא דורותאוס המבורך אימץ את החיים הנזיריים בחסות האל ופרש למנזר השיתופי (קוינוביון) של אבא סרידוס. שם מצא נזירים הסיכסטים רבים ומצוינים,824 ביניהם שני זקנים גדולים שהיו משכמם ומעלה: הקדוש ברסנופיוס ותלמידו וחברו לחיי הנזירות אבא יוהנס, המכונה נביא, על שום מתנת כוח ההבחנה שהעניק לו האל.825 דורותאוס התמסר להם מתוך אמון מוחלט. הוא שוחח עם הזקן הגדול (ברסנופיוס) באמצעות אבא סרידוס הקדוש ונמצא ראוי לשרת את אבא יוהנס הנביא. זקנים קדושים אלו החליטו שעליו להקים במקום מרפאה ולנהלה, משום שהאחים סבלו מאוד כשחלו ולא היה מי שיטפל בהם. דורותאוס הקים אפוא בעזרת האל את המרפאה, ואחיו בבשר סיפק את ההוצאות הכספיות, שכן היה איש אוהב אלוהים וידיד הנזירות. אבא דורותאוס, כפי שאמרתי, טיפל בחולים, יחד עם כמה אחים יראי שמים נוספים, והיה אחראי לשירות זה. 

			נער יפה תואר מגיע למנזר

			2. יום אחד שלח אב המנזר, אבא סרידוס, לקרוא לו. משבא מצא אצלו נער לבוש מדי צבא, עדין ויפה תואר. צעיר זה הגיע באותה עת למנזר יחד עם כמה ידידים של אב המנזר, שהיו מאנשיו של המושל הצבאי. משהגיע דורותאוס לקחו אב המנזר הצדה ואמר לו: אנשים אלו הביאו את הנער הזה ואמרו שהוא רוצה להישאר כאן במנזר, אלא שאני חושש שמא הוא שייך לאישיות חשובה כלשהי, ושגנב או ביצע דבר מה אחר והוא מבקש לברוח, ושעלולה להתעורר בעיה. הרי אין לו לא צורה ולא מראה של מי שמבקש להתנזר. 

			הרקע לבואו 

			3. אכן היה זה נער שעשועים של אחד משרי הצבא, שהיה רגיל באורח חיים מעודן — שהרי תמיד שרויים נערי השעשועים של אנשים אלו בתפנוקים רבים — ומעודו לא שמע דבר אלוהים. אולם כשתיארו לפניו כמה מאנשיו של שר הצבא את העיר הקדושה, הוא השתוקק לראותה. לכן הוא הפציר בשר הצבא לשלחו לבקר במקומות הקדושים. שר הצבא, שלא רצה לצערו, מצא אחד מידידיו הטובים שעמד לצאת לשם ואמר לו: עשה לי טובה וקח את הנער הזה אתך כדי שיבקר במקומות הקדושים. כיוון שקיבל את הנער מידיו של שר הצבא, התייחס הידיד אליו בכבוד ובעדינות, והזמינו לסעוד עימו ועם אשתו. 

			לאחר שהגיע לעיר הקדושה והשתחווה למקומות הקדושים, הלך לגת שמנים. הייתה שם תמונה של הגיהינום. בזמן שהצעיר עמד מתבונן בתמונה מקרוב ומשתומם, ראה אישה נכבדה לבושה בגדי ארגמן עומדת לצידו והיא הסבירה לו על כל אחד מהנידונים, ואף השכילה אותו בדברים נוספים. הנער הקשיב לה בפליאה ובהשתוממות, שכן, כפי שאמרתי מעודו לא שמע על דבר אלוהים, או שקיים דין. הוא שאל אותה: גברת, מה על אדם לעשות כדי שיחמוק מעונשים אלו? והיא ענתה לו: צום, אל תאכל בשר והתפלל ללא הפסק — ותחמוק מהעונשים. לאחר שמסרה לו שלושה ציוויים אלו, נעלמה ושוב לא נראתה לו. מאז נותר הנער אפוף צער וקיים את שלוש המצוות שנתנה לו. משראה אותו חברו של שר הצבא צם ומתנזר מבשר, הצטער בליבו על שר הצבא משום שידע שהוא רואה בו דבר יקר, אולם כשראו אותו החיילים שעימו במצב כזה, אמרו לו: ילד, דברים אלו שאתה עושה אינם ראויים למי שרוצה לחיות בעולם. אם רצונך באורח חיים כזה, לך למנזר ותציל את נפשך. אך הנער לא ידע דבר על אלוהים, או מהו מנזר, ורק שמר את המצוות ששמע מאותה אישה. אמר להם אפוא: קחו אותי למקום שאתם מכירים משום שאני עצמי איני יודע לאן ללכת. כמה מהם, כפי שאמרתי, היו ידידים של אבא סרידוס, והם הלכו למנזר ולקחו את הנער איתם. 

			דורותאוס מתבקש לחנוך את הנער

			4. כשהאב סרידוס שלח את דורותאוס המבורך לדבר עימו, חקר דורותאוס את הנער, אולם הוא לא ידע להגיד דבר מלבד: אני רוצה להיוושע. דורותאוס חזר לאב ואמר לו: אם באמת נראה לך לקבל אותו, אל תחשוש, שכן אין בו כל רע. אז ענה לו האב: עשה טובה, אם כן, וקח אותו אליך כדי שייוושע, משום שאיני רוצה שישהה בין האחים. אך דורותאוס, מתוך יראה, המשיך להפציר בו ואמר: מחמת מצבי זהו עול כבד בשבילי לקבל אחריות למישהו, ואין הדבר בכוחי. 

			אמר לו האב: אני אשא את העול שלך ושלו, ואתה, למה אתה דואג? אם כך, ענה דורותאוס, כיוון שאתה נחוש בדעתך, אם נראה לך הדבר, הצג אותו בפני הזקן (ברסנופיוס). יפה, ענה לו, אני אדבר איתו. הלך האב סרידוס אפוא ודיבר עם הזקן הגדול, והזקן הורה לדורותאוס כך: קבל אותו, שהרי באמצעותך יושיע אותו האל. אז קיבל אותו דורותאוס בשמחה והחזיקו יחד איתו במרפאה. ושמו היה דוסיתאוס. 

			ראשית החניכה — תזונה מינימלית

			5. כשהגיע זמן האוכל אמר לו: אכול לשובע, אך הודע לי כמה אתה אוכל. בא ואמר לו: אכלתי כיכר לחם וחצי. משקל הכיכר היה ארבע ליטרות.826 שאל אותו דורותאוס: החש אתה בטוב, דוסיתאוס? והוא ענה, כן אדוני, אני חש בטוב. האם אינך רעב? שאל דורותאוס. לא אדון, השיב, איני רעב. אם כן, הורה לו דורותאוס, אכול מעתה כיכר אחת ורבע מהכיכר השניה, ואת הרבע השני חלק לשנים, אכול את החצי והשאר את החצי השני. כך עשה. שאל אותו דורותאוס: האם אתה רעב דוסיתאוס? כן, אדוני, רעב קצת, הוא ענה. 

			לאחר ימים אחדים שאל אותו דורותאוס שוב: מה שלומך דוסיתאוס? האם אתה עדיין רעב? לא אדוני, השיב, הודות לתפילותיך אני מרגיש טוב. ובכן, אמר לו דורותאוס, סלק את החצי השני של הרבע. וכך עשה. 

			לאחר כמה ימים שוב שאל אותו: מה מצבך עכשיו? האם אינך רעב? אני מרגיש טוב, אדוני, ענה. חלק את הרבע השני לשניים, אכול את החצי והשאר את החצי השני. וכך עשה באופן דומה. עד שבעזרת האל ירד לאט לאט משש ליטרות לשמונה אונקיות,827 משום שגם באכילה קיים ההרגל. 

			עבודה במרפאה — תרגול בשליטה עצמית

			6. אותו צעיר היה שקול ועדין בכל אשר עשה. הוא שירת את החולים במרפאה וכל אחד היה שבע רצון משירותו, והכול עשה ללא דופי. אם קרה שהתייחס בקוצר רוח לאחד החולים ואמר דבר מה מתוך כעס, היה עוזב הכול ונכנס בבכי למרתף. וכשבאו עובדי המרפאה האחרים לנחמו ולא נרגע, היו הולכים לאבא דורותאוס ואומרים לו: עשה חסד, אדוננו, ראה מה יש לו לאח שהוא בוכה ואיננו יודעים למה. והוא היה הולך ומוצא אותו יושב על הארץ ובוכה. והיה אומר לו: מה יש דוסיתאוס? מה קרה לך? למה אתה בוכה? והוא היה עונה: סלח נא, אדוני, משום שכעסתי ודיברתי רע אל אחי. ודורותאוס היה אומר לו: אתה אכן כועס ואינך מתבייש בכעסך ומדבר רע אל אחיך. האם אינך יודע שהוא המשיח (כריסטוס) ואתה מצער את המשיח? הוא היה משפיל את מבטו לארץ בבכי ולא אומר דבר. כאשר ראה דורותאוס שהוא בכה דיו היה אפוא אומר לו: האל יסלח לך, קום, בוא נתחיל עכשיו מחדש. מעתה נשתדל והאל יעזור. מיד כששמע זאת היה קם ורץ בשמחה לעבודתו, כאילו קיבל באמת את הסליחה מהאל. 

			בהכירם את מנהגו, היו אנשי המרפאה אומרים כשראו אותו בוכה: מה יש לו לדוסיתאוס, במה נכשל? והיו אומרים לדורותאוס המבורך: אדוננו, היכנס למרתף, יש לך עבודה שם. כאשר היה נכנס ומוצא אותו יושב על הארץ ובוכה, היה מבין שהוא אמר דבר רע, והיה אומר לו: מה יש דוסיתאוס? האם שוב ציערת את המשיח? האם שוב התרגזת? האינך מתבייש? האם לא תיישר כבר את דרכיך? ודוסיתאוס היה ממשיך לבכות הרבה. ושוב, כשראה דורותאוס שהוא בכה דיו, היה אומר לו: קום, האל יסלח לך. והוא מיד היה מנער מעליו את צערו באמונה והולך לעבודתו. 

			דיכוי הרצון העצמי

			7. הוא היה מציע יפה את יצועי החולים. והיה חופשי וגלוי לב במחשבותיו עד כדי כך שלעיתים קרובות, כשסידר במסירות את המיטה, בראותו את המבורך עובר, היה אומר לו: אדוני, אדוני, מחשבתי אומרת לי: אתה מציע יפה את המיטה. והוא היה עונה לו: אהה אדוני, הנה אתה משרת טוב. נהיית פועל טוב, האם נהיית גם נזיר טוב? אף פעם לא הרשה לו דורותאוס להתקשר לדבר או לחפץ כלשהו. והוא קיבל הכול בשמחה ואמון, ולכול ציית בחפץ לב. כאשר היה זקוק לבגד, נתן לו דורותאוס, והוא הלך והטליאו בכישרון רב ובמסירות רבה. לאחר שסיים היה דורותאוס שואל: דוסיתאוס, האם הטלאת את אותו הבגד? והוא היה עונה: כן אדוני, וגם סידרתי אותו היטב. ודורותאוס היה אומר לו: לך, תן אותו לאח זה או לחולה זה. והוא היה הולך ונותן אותו בחפץ לב. ושוב היה נותן לו דורותאוס בגד אחר, ובדומה, לאחר שהטליאו וסדרו, היה אומר לו: תן אותו לאח זה. והוא מיד היה נותן ואף פעם לא התעצב ולא רטן ואמר: לאחר שעמלתי בהטלאתו וסידורו הוא לוקח אותו ממני ונותן לאחר. אלא כל דבר טוב ששמע, עשה ברצון. 

			היקשרות לחפצים

			8. בפעם אחרת הביא אחד השליחים סכין טובה מאוד ובעלת צורה נאה. דוסיתאוס נטל אותה והביאה לאבא דורותאוס ואמר לו: אח פלוני הביא סכין זו ולקחתי אותה כדי שאם תרצה בכך נחזיק אותה במרפאה, משום שהיא חותכת היטב את הלחם היבש. אולם מעולם לא רכש המבורך חפץ נאה יותר מהדרוש. הוא אמר לו אפוא: הבא אותה ואראה אם היא טובה. דוסיתאוס נתן לו אותה ואמר: כן אדוני, היא טובה ללחם היבש. דורותאוס ראה שאכן היא טובה לשימוש זה, אולם מאחר שלא רצה שהוא ישתוקק לחפץ כלשהו, לא הרשה לו להחזיק בה. דוסיתאוס, הוא שאל אותו, האם עד כדי כך היא מוצאת חן בעיניך? האם אתה רוצה להיות עבדה של סכין זו ולא עבדו של האל? אכן, דוסיתאוס, מוצאת חן היא בעיניך? ואתה קשור בהתקשרות לסכין זו? ואינך מתבייש שאתה רוצה שסכין תשלוט בך ולא האל? הוא הקשיב ולא הניד ראשו, אלא השפיל מבטו מטה בשתיקה. לאחר שנזף בו ארוכות אמר לו דורותאוס: לך, הנח אותה ואל תיגע בה. עד כדי כך נזהר דוסיתאוס שלא לגעת בה, ואפילו לא כדי להעבירה למישהו אחר. ובעוד המטפלים האחרים משתמשים בה, הוא לבדו לא התקרב אליה. אף פעם לא אמר: מדוע דווקא אני מבין כולם, אלא כל מה ששמע עשה בשמחה. 

			אידיאל הצייתנות

			9. כך העביר את הזמן המועט שעשה במנזר, שכן הוא שהה בו כחמש שנים, ועד כדי כך היה שלם בצייתנות,828 שלא עשה מעולם ולו רצון אחד משלו בעניין כלשהו, ואף לא עשה דבר מתוך משיכה. כאשר חלה וירק דם, שהרי מת משחפת, שמע ממישהו שביצים רכות מועילות לפולטים דם. זאת ידע גם דורותאוס המבורך, והוא אהב לטפל בו, אלא שמחמת היסח הדעת, לא עלה הדבר בדעתו. אמר לו אפוא דוסיתאוס: אדוני, אני רוצה לומר לך ששמעתי על דבר מה שיועיל לי, אבל איני רוצה שתיתן לי ממנו משום שמחשבתי מציקה לי בעניין זה. ענה לו דורותאוס: אמור לי מהו, דוסיתאוס, אמור לי מהו הדבר. והוא אמר: תן לי את דברתך שלא תיתן לי אותו, כיוון שכפי שאמרתי, מציקה לי המחשבה על אודותיו. טוב, אמר לו, אעשה כפי שאתה רוצה. אז אמר דוסיתאוס: שמעתי מאנשים כלשהם שהביצים הרכות מועילות לפולטי דם. אולם, למען האל, אם נראה לך הדבר, משום שלא הגעת בעצמך למחשבה לתת לי, אל תיתן לי בגלל מחשבתי. טוב, אמר לו דורותאוס, מאחר שאינך רוצה, לא אתן לך, אל תדאג. והוא השתדל לתת לו דברים אחרים שמועילים לו במקום הביצים, משום שדוסיתאוס אמר: מציקה לי המחשבה על הביצים. הנה גם בזמן מחלה כזו נאבק נגד רצונו העצמי. 

			דבקות 

			10. הוא שמר בנפשו תמיד את זיכרון האל, משום שדורותאוס העביר לו את המנהג לומר תמיד: אדון ישוע המשיח, רחם עלי, ולחליפין: בן האל, עזור לי. זו הייתה תמיד תפילתו.829 כשחלה אמר לו דורותאוס: דוסיתאוס, שים לב לתפילה, השגח שלא תאבד אותה. טוב אדוני, התפלל למעני. ושוב, כשכבדה עליו קצת המחלה, שאל אותו דורותאוס: ובכן דוסיתאוס, איך התפילה? עדיין מחזיקה מעמד? והוא ענה: כן אדוני, הודות לתפילותיך. כאשר כבדה עליו המחלה עוד יותר — עד כדי כך הוא נחלש שנשאו אותו בסדין — שאל אותו דורותאוס: איך התפילה דוסיתאוס? אז אמר: סלח נא אדוני, שוב אין בי הכוח להחזיק בה. אם כן, אמר לו דורותאוס, הנח את התפילה, ורק זכור את האל וחשוב עליו כאילו הוא נמצא מולך. הוא סבל מאוד, והודיע לזקן הגדול: שחרר אותי כי איני יכול עוד. הזקן הודיע לו: התאזר בסבלנות, ילדי, כי קרובים רחמיו של האל. דורותאוס המבורך ראה אותו סובל קשות וחשש שמא יינזק ברוחו. לאחר כמה ימים שוב הודיע דוסיתאוס לזקן: אדוני, איני יכול עוד. אז הודיע לו הזקן: לך בשלום, התייצב לצד השילוש הקדוש ובקש למעננו. 

			צייתנותו המוחלטת של דוסיתאוס

			11. מששמעו האחים את תשובתו של הזקן התחלו להתמרמר ולומר: מה הוא כבר באמת עשה, או מה היה המעשה המיוחד שלו שזכה לשמוע דברים כאלו? אכן, לאמיתו של דבר הם לא ראו אותו צם פעם ביומיים כפי שעשו כמה מביניהם, או משכים קום לפני תפילות הלילה. אדרבא, הוא לא היה מתעורר לתפילות הלילה אלא לאחר שנסתיימו שני מחזורי תפילה. אף פעם לא ראו אותו מבצע ולו מעשה סגפנות אחד, ואף ראו אותו אוכל מדי פעם מעט מהמרק של החולים או ראש דג שנשאר או דבר מה אחר. אכן היו שם, כפי שאמרתי, כאלו שזה זמן רב נהגו לצום אחת ליומיים, לקיים משמרת לילה כפולה של תפילות ולהסתגף. כאשר שמעו אפוא תשובה כזו שנשלחה מהזקן לצעיר שנמצא רק חמש שנים במנזר, היו מוטרדים, כי לא הכירו את פועלו ואת הצייתנות שלו בכול, ללא הבחנה, שהרי מעודו לא מילא ולו משאלה אחת משל עצמו. אם במקרה היה דורותאוס המבורך מצווה עליו דבר מה כדי להתל בו, מיד היה עוזב בריצה ומבצעו ללא הרהור. למשל בהתחלה, הוא היה מדבר בגסות, מתוך הרגל. ובכן, פעם אחת אמר לו דורותאוס המבורך בהתלוצצות: אתה זקוק ללחם מושרה ביין, דוסיתאוס. מצוין, לך, קח לך לחם מושרה ביין. כששמע זאת דוסיתאוס, הלך והביא קערה ובתוכה יין ולחם והגישה לדורותאוס כדי לקבל את ברכתו. דורותאוס לא הבין מה רצונו, התבונן בו בהשתאות ושאל: מה אתה רוצה? והוא ענה לו: הורית לי להביא לחם מושרה ביין. תן לי ברכה. טיפש! ענה לו דורותאוס, זה משום שאתה צורח כמו הגותים, שכן אלה, בכל פעם שהמרה מציקה להם, משתוללים וצורחים. לכן אמרתי לך: קח לחם מושרה ביין, משום שגם אתה צורח כמו גותי. כששמע זאת, השתחווה, הלך והניח את הקערה במקומה. 

			כתבי הקודש והחינוך לצייתנות

			12. בפעם אחרת בא ושאל את דורותאוס על עניין כלשהו בכתבי הקודש, שכן בגלל טהרתו הוא התחיל להבין חלקים מהכתבים. אולם דורותאוס לא רצה שיעסוק בכך לעת עתה, אלא העדיף שישמור על עצמו על ידי שפלות הרוח.830 כאשר שאל אותו אפוא דוסיתאוס, ענה לו: איני יודע. דוסיתאוס, מבלי לשקול את הדבר, בא שוב לשאול אותו על פרק אחר. דורותאוס ענה לו: אינני יודע, אבל לך ושאל את אב המנזר. והוא הלך בלי לחשוד במאומה. ואילו דורותאוס, ללא ידיעתו של דוסיתאוס, אמר עוד קודם לכן לאב המנזר: אם יבוא אליך דוסיתאוס לשאול אותך משהו על כתבי הקודש, גער בו קצת. כאשר בא דוסיתאוס ושאל אותו, התחיל לגעור בו ואמר: האם אתה לא שומר על שתיקה, אתה שאינך יודע דבר? אתה מעז לשאול על דברים כאלו ואינך חושש לטומאתך? ועוד דברים דומים כאלו אמר, ושלחו, לאחר שגם סטר לו שתי סטירות. דוסיתאוס פנה לאבא דורותאוס, הראה לו את לחייו האדומות מהסטירות ואמר: חטפתי, ועוד הגונות. ולא אמר לו: למה לא תיקנת אותי בעצמך אלא שלחת אותי לאב המנזר? הוא לא אמר שום דבר כזה אלא קיבל ממנו הכול באמונה וביצע ללא הרהור. וכאשר שאל אותו על מחשבה כלשהי, קיבל את מה ששמע בביטחון כה רב ואף שמר את הדברים עד כדי כך ששוב לא שאל אותו על אותה מחשבה. 

			הגמול לצייתנות

			13. משום שלא ידעו, כפי שאמרתי, על הישג מופלא זה שלו, התמרמרו כמה אחים על השחרור שנתן לו הזקן. אולם משרצה האל לגלות את התהילה המוכנה עבורו על שום אותה צייתנות קדושה, ואת מתנת האל להצלת נפשות שזכה לה דורותאוס המבורך אף על פי שהיה עדיין תלמיד — הוא שהוביל את דוסיתאוס אל האל במישרין ובמהירות — אז, זמן לא רב לאחר סופו המבורך, השתוקק זקן גדול וקדוש, אורח ששהה במנזר, לראות את הקדושים שמתו במנזר השיתופי, וביקש מהאל שיגלה לו את הדבר בחיזיון. והוא ראה את כולם יחדיו, עומדים כמו במקהלה וביניהם עומד צעיר כלשהו. הוא שאל: אבל מיהו הצעיר שראיתי יחד עם האבות? וכאשר תיאר את תווי דמותו, הכירו הכול שהוא דוסיתאוס, ושיבחו את האל על שהוא נמצא ראוי להגיע מאורח חייו הראשון לשלמות כזו, ובזמן כה קצר, על ידי דבקות בצייתנות וגדיעת הרצון העצמי. 

			

			
				
					824	נזירים החיים בהסיכיה (hesychia) כלומר בהתבודדות בשקט ובשלווה.

				

				
					825	הכוונה כאן ליכולת להתנבא ולהבחין הבחנה ברורה.

				

				
					826	1,300 גרם בערך.

				

				
					827	218 גרם. ליטרה = 12 אונקיות.

				

				
					828	הצייתנות היא אולי הערך החשוב ביותר בנזירות השיתופית.

				

				
					829	אלה הם שני נוסחים מוקדמים של תפילה המכונה ׳תפילת ישוע׳, מעין מנטרה ליטורגית, שדורותאוס קיבלם מברסנופיוס והעבירם לדוסיתאוס.

				

				
					830	העיסוק בכתבי הקודש באורח עצמאי נתפס כדבר העלול להכניס הרהורי כפירה בליבותיהם של מאמינים שאינם מצויים בפרשנות הרוחנית שלהם, ולכן נחשב לדבר שיש בו משום סכנה למי שאינו משכיל. 

				

			

		
	
			פרק שמיני

			יוהנס מאפסוס

			חיי מריה מאמידה

			מבוא

			יוהנס מאפסוס, נזיר, מיסיונר, בישוף, מנהיג כנסייה וסופר אנטי־כלקדוני, נולד בשנת 507 בצפון מסופוטמיה באזור שהיה תחת חסותה של בירת הפרובינציה אמידה (כיום Diyarbakir שבדרום־מזרח תורכיה), שם גם הצטרף למנזר בעודו נער. למרות הכינוי שדבק בו, יוהנס לא חי בעיר אפסוס, ואת רוב שנותיו עשה באזור אמידה ובקונסטנטינופוליס. בערך בשנת 540 הקים יוהנס מנזר מחוץ לאמידה באזור סיקאי (Sycae) שם שהה עד שנת 578 ואף קיבל על עצמו לכהן כארכימנדריט. עם מותו של תאופילוס, פטריארך אלכסנדריה, התמנה יוהנס למנהיג הרשמי של הזרם האנטי־כלקדוני בקונסטנטינופוליס, שם גם פעל לניצור האוכלוסייה הפגאנית בחסות הקיסר יוסטיניאנוס. אולם משנת 571 ועד לפטירתו בגלות בשנת 589 היו הוא וחוגו מטרה לרדיפות דתיות מצד הכלקדונים שהתחזקו תחת הנהגתו של יוסטינוס השני. 

			יוהנס כתב בסורית שני חיבורים ששרדו: היסטוריה כנסייתית, שממנו שרד בשלמותו רק החלק השלישי העוסק בשנים 586-571, וחיי קדושי המזרח — חיבור הגיוגרפי קולקטיבי. שני החיבורים התמקדו באירועים היסטוריים מרכזיים שהתרחשו באימפריה הביזנטית במאה השישית, ובחיי היום יום, במיוחד במסופוטמיה ובבירה אמידה, אזור מגוריו ופועלו של יוהנס. חיבוריו של יוהנס אינם מתאפיינים בריבוד ספרותי או בשפה רהוטה ומסוגננת, אלא בקול אישי וכמעט ספונטני המשיח לפי תומו, ומכאן ערכם הרב כמקור להכרת ההיסטוריה הדתית־חברתית המקומית במסופוטמיה של המאה השישית.

			את חיי קדושי המזרח, שבו תיאר את התקופה שבין 520 לשנת 560, חיבר יוהנס בסוף שנות השישים של המאה השישית. חיבור הגיוגרפי קולקטיבי זה מתאר את חייהם של חמישים ושמונה קדושים וקדושות שחיו במחוז הולדתו של יוהנס, ובדרך אגב גם את עולמם של האנשים הפשוטים בביזנטיון, את המצוקות ומאבקי ההישרדות שלהם לנוכח האסונות שפקדו את האימפריה כגון בצורות קשות, שיטפונות ורדיפות דתיות. בדומה לכתיבתו של קירילוס מסקיתופוליס, שחיפש לשזור את ההיסטוריה הנזירית המקומית במדבר יהודה עם מהלכי חצר הקיסר במאה השישית, תאר יוהנס את התרבות האסקטית הסורית באזורים הכפריים לצד המגעים עם חצר הקיסרות בקונסטנטינופוליס. יצירתו מתאפיינת בממד אישי הנובע מהיכרותו עם רבים מגיבוריו, ואינה מתיימרת להציע תמונה כוללת של הנצרות המזרחית. החיבור משקף לפיכך תמונה היסטורית חלקית בלבד של הספיריטואליות של הנזירים והנזירות שחיו בסביבת המחבר. יוהנס כתב אמנם גם על מנהיגים אנטי־כלקדוניים ידועים כמו סוורוס מאנטיוכיה, אך החיבור ברובו המכריע מתמקד בקדושים פשוטים ולא ידועים שהצטיינו בחיי נזירות. חיי קדושי המזרח מבטא אפוא את השפעת הערכים האסקטיים על החברה הנוצרית הסורית במסופוטמיה בתקופה שבה הייתה תנועת הנזירות בשיאה. בנוסף, בדומה להגיוגרפיות אחרות שהתחברו במאה השישית על רקע המחלוקות הכריסטולוגיות, כגון חיי פטרוס האיברי, הממד התאולוגי האנטי־כלקדוני נוכח בו מאוד. הנטייה במחקר היא לייחס מידה רבה של היסטוריות לחיבור חיי קדושי המזרח הנעדר סטראוטיפים וטון דידקטי שכה מאפיינים את הכתיבה ההגיוגרפית, ובמיוחד את זו שבמרכזה גיבור אחד כמו בחיי אנטוניוס.

			אופן הצגת הגיבורים בחיבור זה דומה לזו שבהגיוגרפיות קולקטיביות ידועות שהתחברו כמאה שנים קודם לכן, כגון היסטוריה לאוסיאקה של פלאדיוס והיסטוריה של נזירי סוריה של תאודורטוס מקירוס. יש מקום לסברה שיוהנס הכיר את שתי ההגיוגרפיות הללו שכן הוא ידע יוונית, ואולי קרא את התרגום הסורי החלקי שלהן שהיה נגיש באותה העת. עם זאת, השפעתן של היצירות האלה על כתיבתו מוטלת בספק, שכן כפי שנזכר, כתיבתו נעדרת ריבוד ספרותי. סדר הפרקים של חיי קדושי המזרח חופף לכרונולוגיה האישית של יוהנס ולגורמים שעיצבו את הקריירה הנזירית והכנסייתית שלו. וכפי שציינה סוזן אשברוק־הרווי, הסיפורים של יוהנס משקפים בחלקם גם את קורותיו האישיות. 

			בדומה להגיוגרפיות אחרות, תופסות הנשים מקום שולי יחסית בחיי קדושי המזרח ותיאורן סטריאוטיפי: הן בנות חווה הדוגלות בחיי פרישות, חלשות בדעתן ובגופן, הגם שכל אחת מהן מייצגת בחיבור אידאל אסקטי מהותי ומרכזי של הנזירות המזרחית.831 אחד המאפיינים של החיבור הוא הצגת הגיבורים כזרים לעולם, אידאל רווח בספרות הנזירית הסורית. מוטיב זה דומיננטי במיוחד בהגיוגרפיה של מריה מאמידה, נזירה שנודעה כצדקת וסגפנית, המתורגמת כאן מתוך הפרק השנים עשר של קדושי חיי המזרח. סיפורה של מריה מאמידה שבחרה להגשים את אידיאל הזרות (אכסניותא בסורית) דווקא בירושלים, עיר הומה עולי רגל בשלהי העת העתיקה, ולא במקום התבודדות, משקף את המזיגה הרעיונית שבין תנועת הנזירות לתנועת העלייה לרגל בתקופה שבה היו שתי התנועות בשיא פריחתן.832 

					831	על הנשים בחיי קדושי המזרח ראו אשברוק־הרווי, יוהנס מאפסוס, עמ׳ 133-117.

				

				
					832	על אידאל הזרות ראו Bitton-Ashkelony, Encountering the Sacred, pp. 140-183

				

			

		
	
			יוהנס מאפסוס 

			חיי קדושי המזרח, פרק 12 חיי מריה מאמידה

			מאחר שאנו למדים מפאולוס האלוהי שאמר: ׳ואין עוד לא [יהודי ולא יווני לא עבד ולא בן חורין] לא זכר ולא נקבה כי אתם כולכם אחד במשיח ישוע׳,833 נראה לנו שמן הראוי להציג כאן גם את סיפורן של מי שעל דרך הטבע נקבות הן, שכן אין באורח חייהן דבר העלול לגרוע מסדרת סיפורי הקדושים [שלפנינו]. וזאת משום שאורח חייהן אינו נחות מהדרך הנשגבה שבה מהלך כל אחד ואחד מהקדושים האלה, אלא אורח חייהן רם ואף עולה על הסיפורים. הנשים המבורכות והמצוינות האלה היו אחיות בבשר, שם המבוגרת מריה והצעירה אופמיה. 

			מריה זו הייתה בתולה טהורה שבחרה משחר נעוריה בחיי שקט ושלווה, בפרישות, ובעמל רב בצום.834 היא הרבתה בתפילות לילה ובתפילות בלא הפסק,835 בעמל הצדקה ובחיי זרות ונדודים (אכסניותא). לכן העלתה בדעתה ללכת לירושלים, לערוך פולחן במקום הקדוש של האינקרנציה [ההתגשמות בבשר] שהתרחשה למען ישועת כולם. [היא חשבה] שבמקום זה היא תשתחווה, תקיים פולחן ואז תשוב לעמלה. וכך הלכה, התפללה ועמדה לפני מקום הגולגותא ונשאה עיניה בהשתאות, וכך נשארה עומדת שם שלושה ימים ושלושה לילות. אחר כך באו אנשים [למקום] וכשראוה ביקשו ששומרי המקום יגרשו אותה. אך משנוכחו כי אישה זקנה וחלושה היא, ואף עומדת בתפילה, הניחו לה לנפשה. אחר כך היא התיישבה שם בהיכל. 

			וכך שלוש שנים נדדה והתפללה, לא נכנסה לביתו של איש ולא דיברה עם אנשים, לא לנה מחוץ לכנסייה ולא ביקשה דבר מאיש, אלא נהגה לשבת בחברת המסכנים וישנה עימם בכנסייה או בכל מקום שהזדמן. אם קרה שמישהו נתן לה צדקה במקום שהייתה בו, היא הושיטה את ידה ולקחה. אך משהשלימה מכסה של עשרים מעות, סירבה לקבל צדקה נוספת. ואם קרה שנתנו לה יותר מעשרים היא נתנה את הנותר לאחרים. בכסף זה קנתה לחם בחמש־עשרה מעות, ירקות בשתיים וזרעים בשלוש [מעות]. היא אכלה רק כשקיבלה [צדקה] באופן הזה, וכשלא בא איש למקום מושבה, המשיכה לשבת לה. לעיתים נותרה לשבת כך בשתיקה שלושה-ארבעה ימים, ולעיתים אף שבוע, ומחשבתה נשואה לשמים. רוב הזמן נהגה לשבת בכניסה לגולגותא, עיניה נשואות והיא מתבוננת בהשתאות ובבכי, כאילו הייתה מתבוננת באל המוקע אל הצלב. כך ישבה שם כל יום בהשתאות, ומי שראו אותה חשבוה למשוגעת ולזקנה שוטה. באופן הזה עשתה במקום שלוש שנים בתפילה. 

			משחלף הזמן, באו למקום אנשים שהכירו אותה והיו מודעים לאורח חייה המופלא. הם מצאו אותה יושבת לפני הגולגותא, עיניה נשואות והיא מתבוננת בה בהתפעלות ובבכי. האנשים נפלו על פניהם, השתחוו לה ושאלו לשלומה. דבר זה גרם לה מורת רוח רבה משום שלא חפצה שזהותה תתגלה לאנשי המקום. אנשים אלה הלכו וסיפרו לרבים על אודות אורח חייה המושלם של האישה המבורכת, מילדותה ועד זקנותה, ורבים התפעלו ממנה. ואז מי שחשבוה בתחילה לזקנה שוטה החלו עתה לכבדה כאישה קדושה מאוד והתחננו לפניה שתיאות להתפלל בעבורם. 

			וכשראתה זאת המבורכת, חששה שמא אנשים יכבדוה ויאבד עמלה [האסקטי], ונמלטה מיד מהמקום, והתעצבה עד מאוד לעזוב את המקום הקדוש הזה, שכן היה בדעתה לבלות באורח חיים כזה את כל ימי חייה. היא עזבה [את ירושלים] וירדה למזרח וגמרה בדעתה לבוא מדי שנה בשנה ולערוך פולחן במקום סבלו של האלוהים במשך כל ימי חייה. וכך עשתה.

			בימי החום הגדול נסעה בדרך זו ולא טעמה דבר אלא רק אחת ליומיים. כמו כן, היא לא נשאה עמה דבר חוץ מסל קטן, שהיה תלוי לה על זרועה, וספל אחד. וכך מדי שנה בשנה נסעה בהותירה מאחור את עמלה במשך כל ימי חייה […] וכשבא המועד הלכה לירושלים, השלימה את נדרה ושבה לאורח חייה. 

			

			
				
					833	אל הגלטיים ג 28.

				

				
					834	הכוונה לסיגוף בצום.

				

				
					835	הראשונה אל התסלוניקים, ה 17.

				

			

		
	
			פרק תשיעי

			חיי מריה המצרייה

			מבוא

			[...] הסתכלנו כה וכה ומצאנו מערה תת־קרקעית, שלתוכה זחל כנראה עבד האל האמיתי כדי להסתתר מפנינו. התקרבנו אפוא למערה והתחלנו לקרוא לו [...] ׳מה אתם רוצים ממני? הנני אישה׳. והיא שאלה אותנו: ׳לאן אתם הולכים׳? השבנו לה: ׳אנחנו בדרכנו לאבא קיריאקוס המתבודד. אבל אמרי נא לנו מה שמך ואיך את חיה ואיך הגעת הנה׳ [...] היא השיבה ואמרה: ׳שמי מריה, והייתי מנגנת בקתרוס בכנסיית האנסטסיס הקדושה. השטן פיתה רבים אליי, ומחשש שמא, בהיותי אחראית לפיתויים הללו, ״אוסיף חטא על פשע״, נהגתי להתפלל לאלוהים שישחרר אותי מסיבת השערוריות הללו. יום אחד נדכה אפוא לבי ליראת שמים וירדתי לשילוח הקדוש ומילאתי את כד המים הזה במים, ולקחתי את הסל הזה מלא קטניות מושרות ויצאתי בלילה מן העיר הקדושה והפקדתי את עצמי בידי אלוהים. הוא הדריכני הנה, והנה אני שוהה כאן שמונה־עשרה שנה, ובחסד האל לא אזלו המים ולא פחת סל הקטניות עד עצם היום הזה. כן לא ראיתי נפש חיה פרט לכם היום.׳836

			כך מתאר קירילוס מסקיתופוליס, ההגיוגרף של נזירות מדבר יהודה והירדן במאה השישית, את המפגש של תלמידי הנזיר קיריאקוס עם ׳מריה המבורכת׳ במערה במדבר יהודה. סיפור זה, המשובץ בתוך חיי קיריאקוס, הוא ככל הנראה הגירסה הקדומה ביותר של החיבור האנונימי חיי מריה המצרייה המתורגם כאן. כחמישים שנה לאחר שהעלה קירילוס על הכתב את הסיפור, מביא יוהנס מוסכוס בחיבורו אחו רוחני תיאור המכיל יסודות דומים. מוסכוס מספר על אישה, ללא ציון שמה, שפיתתה צעירים בעיר הקדושה ירושלים. משהחליטה להתרחק מהחטא, נדדה האישה למדבר הירדן וחיה חיי סיגוף, ולמעשה התקיימה במדבר באופן ניסי ממעט קטניות ומים. לימים התגלתה האישה בידי נזיר נודד שעמד על קדושתה. מוסכוס שהה שנים אחדות במנזר תיאודוסיוס במדבר יהודה ואת רוב שנותיו בילה בסיני. הוא הירבה לנדוד בין מרכזי הנזירות של ארץ־ישראל ומצרים וכך התוודע לזירה הנזירית של מדבר יהודה והירדן, ליקט את הסיפורים ששמע מפי הנזירים בנדודיו, ולבסוף העלה אותם על הכתב בחיבורו האקלקטי אחו רוחני.837 הסיפורים של קירילוס מסקיתופוליס ויוהנס מוסכוס מצביעים על כך שהמיתוס ההגיוגרפי הזה התהווה ככל הנראה במרחב הנזירי של מדבר יהודה. ייתכן שהקשר למדבר יהודה ולמוסכוס משתקף גם בכך שהגירסה הארוכה של חיי מריה המצרייה מיוחסת במסורת כתבי היד לסופרוניוס (560 בערך-638), חברו של יוהנס מוסכוס ופטריארך ירושלים (638-634), ותאולוג כלקדוני חשוב.838 החוקרים אמנם חלוקים לגבי ייחוס החיבור לסופרוניוס, אך הם תמימי דעים לגבי תיארוכו למאה השביעית. במאה השמינית כבר היה החיבור ידוע ויוחנן מדמשק אף ציטט ממנו, ובתקופה זו הוא אף תורגם ללטינית. 

			במרוצת הזמן התרחב מאוד מיתוס הגרעין של קירילוס ומריה הוצגה עתה כזונה חוטאת שמוצאה מאלכסנדריה. היא התלוותה לחבורת עולי רגל לירושלים, שם עשתה תשובה, עברה תהליך טרנספורמטיבי והפכה לקדושה. מריה מופיעה בגרסה הארוכה באופן סטריאוטיפי למדי: האישה החוטאת, המופקרת, כייצוג של החטא והשטן, אך גם של תקווה וישועה באמצעות קונברסיה ומעשה התשובה. המיתוס ההגיוגרפי בחיי מריה המצרייה מגלם בתוכו אידאלים נוצריים ואסקטיים רווחים, הכוללים התרחקות מחטא ומהפיתויים שמזמן השטן, קונברסיה, תשובה, ואת המדבר כמרחב של קדושה וכאלטרנטיבה לעולם. המיתוס כתוב בשפה פשוטה, דרמטית ושובת לב, אך יסודותיו נטועים עמוק בתרבות הנזירית של שלהי העת העתיקה, והערכים שמקדם החיבור הם ערכים אסקטיים קלאסיים. במלים אחרות, דמותה של מריה המצרייה היא טופוס השייך לסוגה ההגיוגרפית, והיא נעדרת יסודות היסטוריים או כרונולוגיים. מריה היא האישה החוטאת הבורחת מעברה למדבר, עושה תשובה ומתגלה באקראי על ידי נזירים משוטטים המאשרים את מעמדה הרוחני ואת קדושתה. 

			מחבר חיי מריה המצרייה שאב את השראתו בין היתר מהגיוגרפיות קדומות וידועות שהתחברו במאה החמישית והשישית. כך למשל ישנם יסודות דומים בחיבור חיי מריה האחיינית של אברהם מקדום (כפר ליד אדסה), שגם בו עברה הגיבורה טרנספורמציה, חזרה בה מחיי זנות ועשתה תשובה. אברהם דודה הוא זה שמגלה אותה באחד הפונדקים ומשדל אותה לחזור בה מהתנהגותה המופקרת. למעשה הוא מהווה דוגמה מוקדמת של קדוש הנוטל על עצמו את חטאי האחרים ומכפר עליהם,839 וכך הוא גם מבטיח לאחייניתו ליטול עליו את חטאה אם תסכים לעשות תשובה. מריה האישה החוטאת היא אם כן הכלי שבאמצעותו באה לידי ביטוי קדושתו של אברהם. חיי מריה האחיינית של אברהם מקדום התחבר בסורית במאה החמישית, תורגם ליוונית וללטינית וזכה לפופולריות רבה. בדומה למריה המצרייה, גם מריה האחיינית של אברהם מקדום מצאה את דרכה לליטורגיה של תקופת צום הארבעים בכנסייה הסורית. 

			דמיון רב נמצא גם בין חיי מריה המצרייה לחיבור חיי פלגיה שהתחבר עשורים רבים קודם לכן וכתוב בשפה מאופקת. פלגיה הייתה אישה מופקרת מאנטיוכיה שעברה קונברסיה, עלתה לרגל לירושלים בתחפושת של נזיר, ולאחר שנים ארוכות של התבודדות בעיר הקדושה, מתה ונקברה בהר הזיתים.840 החיבור נכתב ביוונית במאה החמישית, תורגם לשפות רבות וזכה לתפוצה גדולה. אלה הם סיפורים דידקטיים על זונות שכיפרו על חטאיהן, שבאמצעותם יכלו מנהיגי כנסייה וראשי מנזרים להעביר מסרים רוחניים לקהילותיהם: גם אם החטא הוא גדול הרי שהישועה אפשרית לכול, גם לאישה, והיא תושג באמצעות אורח חיים אסקטי ומעשי תשובה.841 הגיוגרפיות אלה זכו לפופולריות רבה ביותר. החיבור חיי מריה המצרייה הוא מאוחר יחסית בסוגה זו של זונות חוזרות בתשובה בשלהי העת העתיקה וגם הפופולרי ביותר. 

			ההיסטוריות של החיבורים ההגיוגרפיים הללו מוטלת בספק, אם כי לעתים הם מכילים מידע מקומי חשוב על חיי היום יום ועל הלכי הרוח הדתיים באזור בו התחברו. סיפורה של מריה המצרייה מבטא את מקומה וחשיבותה של ירושלים בתודעה הדתית במאה השביעית, מוקד עלייה לרגל שבו מתחולל שינוי אישי ומקום של גאולה. המחבר בחר לספר על מסעה של מריה בחבורת עולי רגל מאלכסנדריה לירושלים, מסע המסמל את תהליך השינוי העתיד להתרחש. הרגע הטרנספורמטיבי הדרמטי של הקונברסיה של מריה התחולל בעת חגיגות הצלב בגולגותא. דומה כי המחבר ביקש לקשור את קדושת הזמן והמקום למעשה התשובה של מריה, ויחד עם היציאה למדבר גיבש את דמותה כאנאכורטית קדושה. גם הבחירה באזור הירדן כמקום משכנה החדש של האישה הקדושה אינו מקרי, והוא רומז למסורת המקראית ולפרשנות הנוצרית. כשם שיהושע בן נון מל את בני ישראל מילה שנייה לאחר חציית הירדן, מילה שהתפרשה בהגות הנוצרית כטבילה שנייה המכפרת על חטאים, כך מריה החוטאת עשתה מעין טבילה שנייה בכך שחיה חיים אסקטיים באזור הירדן שבאמצעותם כיפרה על חטאיה. הירדן מהווה מקום סמלי מושלם למיתוס הטרנספורמציה של האישה החוטאת ובעלת התשובה. כפי שלמדים מהאפילוג של חיי מריה המצרייה, לסיפורים מעין אלה היו חיים משלהם ותפקיד ברור: 

			הנזירים המשיכו לספר אירועים אלו בעל פה מדור לדור, כמופת לחיי הנזירות, לתועלתם של הרוצים להקשיב. אולם עד היום הם מעודם לא שמעו שמישהו תיאר את הסיפור הזה בכתב. רשמתי אפוא בסיפור כתוב את מה ששמעתי בעל פה. ייתכן שגם אחרים כתבו את סיפור חייה של המבורכת, ואולי גם בסגנון נמלץ יותר משלי, למרות שלא שמעתי כלל על דבר מעין זה. עם זאת, כתבתי סיפור זה כמיטב יכולתי, מתוך רצון למסור אך ורק את האמת (שם, 41). 

			הסיפור של מריה היה פופולרי מאוד בימי הביניים באגן הים התיכון ובאירופה. עשרות רבות של כתבי־יד שהשתמרו ביוונית מעידים על תפוצתו הרבה של החיבור במזרח ובמערב, במיוחד בספרד, צרפת ואיטליה. קיימות גם גרסאות של החיבור בסורית, ארמנית, אתיופית וסלבונית. טרם פורסמה מהדורה מדעית של הטקסט והמספר הרב של כתבי היד מכביד על המשימה. החיבור קיבל ביטוי באיקונוגרפיה הנוצרית ולעתים היא מתוארת כדמות אנדרוגנית, ייצוג של שלב המעבר בחייה בין חטא לתשובה, וגופה המצומק עטוי חלקית בגלימה שעל פי המסורת העניק לה זוסימאס אשר אף הביאה לקבורה.

			חיי מריה המצרייה, הזונה שנהייתה בדרך קדושה לנזירה במדבר הירדן

			הקדמה

			1. ׳טוב להסתיר סוד מלך, אך כבוד הוא לגלות מעשי אלוהים׳.842 כך דיבר המלאך אל טוביה לאחר הריפוי הניסי של עיוורונו, ולאחר שחווה את הסכנות שמהן ניצל בזכות יראת השמים שלו. וכשם שמסוכן והרסני לא לנצור את סודו של המלך, כך מסכנת הסתרת מעשיו הנפלאים של האל את הנפש. לכן, מתוך חשש לשמור על שתיקה בעניינים אלוהיים והבנת הסכנה שהסתכן העבד כשקיבל את כיכר הכסף מאדונו וטמן אותה באדמה, ולא הפיק ממנה כל תועלת,843 בשום פנים לא אשתוק באשר לסיפור הקדוש שהגיע לאוזני. אל לאיש לפקפק בי כשאני כותב את מה ששמעתי, ולחשוב שאני מדבר על ניסים או להשתאות על המקרה המופלא. שכן חלילה לי שאמסור תיאור שקרי של סיפור שמזכיר את האל או שאשנה בו דבר כלשהו. מחשבות נלוזות שאינן ראויות לרוממותו של דבר האל (לוגוס) שנהיה בשר, וחוסר אמונה במה שסופר, אינם נראים לי נבונים. אם ישנם אי אלו אנשים שיקראו תיאור זה ויתמהו על מוזרותו של הסיפור, ויסרבו להאמין לו מיד, שירחם האדון עליהם, משום שגם הם, במחשבה על חולשת הטבע האנושי, מתקשים להאמין בסיפורים מופלאים על בני אדם. 

			אני עובר עכשיו לתאר מקרה שהתרחש בימינו, שסופר לי בידי איש קדוש שהוכשר מילדותו לדבר ולפעול לפי דברים אלוהיים. אל לסיפור להביא לידי ספק קוראים שסבורים כי נס שכזה אינו יכול להתרחש בימינו. משום שחסדה של רוח הקודש ׳נכנס בכל דור ודור בנפשות קדושות ועושה אותן לידידי האל ולנביאים׳,844 כפי שהורה שלמה. הגיעה אפוא העת להתחיל בסיפור הקדוש. 

			הנזיר זוסימאס

			2. היה איש שחי במנזרים של פלסטינה שהצטיין באורח חייו ובדיבורו והתחנך מילדותו לאור ערכים ומנהגים נזיריים. שמו של נזיר זה היה זוסימאס. אין לחשוב, בגלל שמו, שאני מדבר על אותו זוסימאס שהואשם לפנים בכפירה.845 שני אנשים אלו שונים בתכלית, וההבדל ביניהם רב, למרות שלשניהם היה שם אחד. זוסימאס זה דבק אפוא באמונה הנכונה, ומלכתחילה חי כנזיר באחד המנזרים בפלסטינה כשהוא מקיים את כל אורחות החיים האסקטיים מתוך שליטה עצמית גמורה. שכן הוא ציית לכל הוראה שקיבל ממי שאימנו אותו בזירת האבקות שכזו. הוא אף פיתח בעצמו דרכים שונות בהן שאף להכניע את הבשר בפני הרוח. ובמטרה זו לא נכשל. משום שהנזיר נהיה כה מפורסם במעלותיו הרוחניות, עד שנזירים רבים מהמנזרים הקרובים, ולפעמים אף מהרחוקים, היו באים אליו לעיתים קרובות להתלמד במשמעת עצמית בהדרכתו. ועל אף שהנזיר היה ידוע באורח חייו האסקטי, הוא מעולם לא הזניח את לימוד כתבי הקודש, בלכתו לישון, בקומו, במלאכתו, או בשעת אכילתו, אם ניתן לכנות מאכל את מה שנהג לאכול. היתה לו משימה אחת בלתי נפסקת שלעולם אינה נגמרת — לזמר מזמורי תהלים ללא הפסק ותמיד ללמוד את כתבי הקודש. וישנם גם מי שאומרים לעיתים קרובות שהנזיר נחשב ראוי לזכות בחיזיון אלוהי על ידי הארה מהאל, כפי שאמר האדון: ׳אשרי ברי לבב, כי הם יחזו את האלוהים׳.846 כך מי שטיהרו את בשרם ושומרים תמיד על עינה של הנפש פקוחה ודרוכה, רואים חזיונות של הארה אלוהית, ובכך טועמים מהטוב המובטח להם בעתיד. 

			משבר בחייו 

			3. זוסימאס סיפר אפוא שהוא נמסר למנזר זה כשהיה עדיין בזרועות אביו, והתמיד בחיים האסקטיים במקום זה עד גיל חמישים ושלוש. לאחר מכן הוא הוטרד, כפי שאמר, במחשבות מסוימות, דהיינו, שהוא נהיה שלם בכול ושוב לא נזקק להדרכתו של איש. שכן, כפי שאמר, כך הוא חשב לעצמו: ׳האם יש נזיר בעולם שיכול ללמד אותי משהו חדש, או שיש בכוחו להועיל לי בהיבט כלשהו של החיים האסקטיים שאינני מכיר או שלא התנסיתי בו? האם יש מישהו בין המתבודדים במדבר שעולה עלי באורח החיים האסקטי או במדיטציה רוחנית?׳ בעוד הנזיר שקוע במחשבות אלה, ניגש אליו מישהו ואמר לו: ׳הו זוסימאס, עמלת היטב ככול שרק ניתן לבן אנוש, ועמדת בהצלחה במסלול האסקטי. אולם אין איש בין בני האדם אשר הגיע לשלמות. למעשה, המאמץ בעתיד יהיה גדול יותר מבעבר, למרות שאינך יודע זאת. למען תלמד אפוא כמה דרכים אחרות מובילות לגאולה, ״לך לך מארצך וממולדתך ומבית אביך״,847 כפי שעשה אברהם הנערץ שבאבות, ובוא אל המנזר הנמצא ליד נהר הירדן׳. 

			זוסימאס נודד למנזר הירדן

			4. הנזיר ציית להוראה ועזב מיד את המנזר שבו חי כנזיר מילדותו. כשהגיע לירדן, הקדוש שבנהרות, הוא הובל בידי זה שהורה לו ללכת לאותו מנזר, שבו ציווה עליו האל להיות. לאחר שדפק על השער באגרופו, הוא פגש ראשית את הנזיר שומר השער, שהודיע עליו לאב המנזר. אב המנזר קיבל אותו, הבחין בגלימתו וביראת השמים שלו, בעוד שזוסימאס קד לו כמנהג הנזירים וקיבל את ברכתו. אז שאל אותו אב המנזר: ׳מניין אתה בא, אח? ולשם מה באת אלינו, נזירים שפלי רוח?׳ ענה זוסימאס: ׳אין צורך שאומר מהיכן אני בא, אולם באתי לתועלתי שלי, אבי, משום ששמעתי דברים נפלאים וראויים לשבח אודותיך, העשויים לקרב את הנפש למשיח, אלוהינו׳. אמר לו אב המנזר: ׳אלוהים לבדו, אחי, מרפא את החולשה האנושית, והוא ילמד אותך ואותנו את הרצון האלוהי, וידריך אותנו לעשות את הראוי. שכן איש לא יכול להועיל לזולתו, אלא אם כן הופך כל אחד במחשבתו תמיד מה עליו לעשות, לאחר שהבטיח את עזרתו של האל. אולם, כפי שאמרת, משום שאהבת האל הניעה אותך לבקר אותנו, נזירים שפלי רוח, הישאר איתנו, אם אכן לשם כך באת, ועל ידי חסדה של רוח הקודש יזין הרועה הטוב את כולנו, זה אשר נתן ״את נפשו כופר״ למעננו,848 ״ולצאנו יקרא בשם״׳.849 משאמר זאת אב המנזר, קד זוסימאס שוב, ביקש את ברכתו, ולאחר שאמר ׳אמן׳ נשאר במנזר. 

			החיים במנזר הירדן

			5. הוא פגש שם נזירים שהצטיינו הן בחיים האסקטיים והן בחיים הרוחניים, וגילו דבקות בשירות האדון. אכן, הם זמרו בהתמדה מזמורי תהלים במהלך הלילה כולו, ותמיד היה דבר מלאכה בידיהם ומזמורי תהלים בפיהם. הם לא ניהלו שיחות בטלות ולא היו טרודים בדאגה לעניינים חומריים. הם אפילו לא הכירו את כינויי המיסים שהוטלו ונגבו מדי שנה, או את הדאגות הכרוכות בקשיים של החיים הרגילים. אך התמסרו כולם בדבקות למטרתם האחת והיחידה, דהיינו שאיש איש מהם ימית את גופו, משום שהם כבר מתו למעשה אחת ולתמיד לעולם ולכל הדברים הארציים, וחדלו להתקיים. הם קיבלו את כתבי הקודש האלוהיים כמזונם הבלתי כלה, בעוד את גופם זנו רק בצרכים ההכרחיים, כלומר, לחם ומים, בהתאם לדבקותו של כל אחד באהבת האל. כשראה זאת זוסימאס, כפי שסיפר, התחזק מאוד, שאף להתקדם והגביר בהתמדה את מאמציו, משום שהוא מצא כאן חברים לעבודה שיצרו מחדש בדרך נהדרת את גן העדן האלוהי. 

			ראשית צום הארבעים

			6. לאחר שחלפו ימים רבים, הגיעה העת שבה מקיימים הנוצרים לפי המסורת את צום הארבעים הקדוש, להיטהר לכבוד הסבל האלוהי והתחייה של המשיח. שער המנזר אף פעם לא נשאר פתוח והיה תמיד סגור, כדי שהנזירים יוכלו לקיים את שגרת חייהם האסקטיים ללא הפרעה. למעשה, אסור היה לפתוח את השער לנזיר כלשהו אלא לצורך חיוני בלבד, משום שהמקום היה במדבר ולא רק שהיה בלתי נגיש, אלא גם בלתי מוכר לרוב הנזירים בסביבה. במנזר נשמרה התקנה, שבגללה, לדעתי, הוביל האל את זוסימאס למנזר זה. אתאר עתה תקנה זו וכיצד היא נשמרה. ביום ראשון שלפיו נקרא כנהוג השבוע הראשון של צום הארבעים, נהגה הליטורגיה הרגילה, כשהכול נוטלים חלק בסקרמנטים הטהורים והמחיים, ועל פי המנהג אוכלים מנת מזון קטנה. אחר כך מתכנסים כולם בכנסייה, ולאחר תפילה ארוכה והשתחוויות רבות, נושקים הנזירים איש את רעהו וכל אחד מחבק את אב המנזר. קד ומבקש את ברכתו, כדי שתלווה אותו כלוחם שותף ומנוסה במאבק האסקטי שנכון לו. 

			היציאה לעומק המדבר בצום הארבעים

			7. לאחר טקסים אלו נפתח שער המנזר וכל הנזירים יוצאים ושרים יחדיו: ׳ה׳ אורי וישעי, ממי אירא? ה׳ מעוז חיי, ממי אפחד?׳850 ואת שאר המזמור. לעיתים קרובות הם משאירים שומר או שניים לשמור על המנזר, אך לא על מה שנמצא בתוכו, שכן אין בו דבר שיכולים גנבים לקחת בקלות, אלא כדי שלא תיוותר הכנסייה ללא שירות. כל נזיר דואג למזונו הוא, ככל שהוא יכול או רוצה. אחד הצטייד בלחם בהתאם לצורכי גופו, שני בדבלים, שלישי בתמרים, רביעי בירקות שהושרו במים, בעוד שנזיר אחר לא לקח איתו מאומה מלבד גופו ולבושו הבלוי, וכשרעב ניזון מצמחים הגדלים במדבר. ישנה גם תקנה שאותה שומרים כל הנזירים כחוק שאין להפר: אל להם לדעת כיצד נוהגים הנזירים האחרים ומקיימים משמעת עצמית. מיד לאחר שחצו את הירדן הם נפרדים ומתרחקים מרחק רב האחד מהשני ועושים את המדבר לעיר.851 איש אינו קרב לאחר, ואם אחד מהם רואה מרחוק מישהו קרב אליו, הוא מיד סוטה מדרכו והולך למקום אחר. אכן, כל אחד חי לעצמו ולמען האל, כשהוא מזמר תהלים כל הזמן ומדי פעם טועם קצת מזון לא מבושל.852 

			התבודדות אישית בתקופת הצום

			8. לאחר שהעבירו כך את כל ימי צום הארבעים, הם חוזרים למנזר ביום ראשון שלפני תחייתו מעניקת החיים של המושיע מן המתים, שהכנסייה חוגגת באופן מסורתי עם כפות תמרים, כחגיגה מקדימה.853 כל נזיר שב כשהוא נושא את פרי מאמציו במצפונו היודע עד כמה הוא עמל ובאיזו טרחה זרע את זרעיו. איש לא שואל את רעהו כיצד הוא התייגע במאבקו. היה זה חוק המנזר וכך הוא קוים כראוי. כשנמצא כל אחד מהם במדבר, הוא נאבק לבדו תחת השגחתו של האל, מנהל התחרות, לא כדי לשאת חן בעיני הבריות או להרשים בשליטה העצמית שלו. שכן אם פעולות אלה נעשות להרשים את הבריות, לא רק שאינן מועילות למי שעושה אותן, אלא שהן אף גורמות לו נזק רב. 

			זוסימאס בלב המדבר

			9. בהתאם לנוהגו של המנזר, לקח אפוא זוסימאס מעט מזון לצורכי גופו ואת הבגד הבלוי שלבש, וחצה את הירדן. הוא ציית לתקנות כשהלך במדבר, אכל כשחש רעב, ובלילה שכב על הארץ לנוח מעט, לחטוף מעט שינה כשירד הערב. הוא החל לצעוד שוב עם עלות השחר, מבלי להאט כלל את צעדיו. שכן כפי שסיפר, הוא רצה להגיע לעומק המדבר, בתקווה למצוא נזיר ותיק מתבודד, שיוכל לעזור לו בחפצו. הוא המשיך במסעו במהירות כאילו חש להגיע למקום ידוע ומפורסם. לאחר שהלך עשרים יום, הוא עצר לזמן מה בשעה השישית של היום, פנה מזרחה והתפלל את התפילה הרגילה. הוא נהג להפסיק את הליכתו בזמנים קבועים במהלך היום ולנוח מעט ממאמציו, לומר מזמורי תהלים, בעמידה או בכריעה, ולהתפלל כך. 

			זוסימאס רואה דמות ערטילאית

			10. בעוד הוא אומר מזמורי תהלים ומביט לשמים בעין דרוכה, ראה מעין צל של דמות אנושית מימין למקום בו עמד והתפלל את תפילת השעה השישית. בתחילה הוא נבהל, חשב שהוא רואה רוח דמונית, ורעד מפחד. אך לאחר שסיים את תפילתו, הצטלב והתגבר על פחדו, התבונן שוב וראה שאכן מישהו הולך שם דרומה. מה שראה היתה דמות עירומה שגופה שחור, כאילו השחיר בשמש היוקדת, ׳ראשו ושערו לבנים כצמר׳,854 והשיער היה דליל ואף לא הגיע למטה מצווארו. כשראה זאת זוסימאס, התמלא שמחה על המראה המוזר, והחל לרוץ בכיוון שמיהר היצור שראה. הוא שמח ׳בשמחה שאין לתאר׳,855 משום שכל אותם ימים לא ראה צורה או צל של יצור אנושי או של חיה, מכונפת או הולכת על ארבע. הוא ביקש אפוא לדעת מיהו יצור זה ומה טיבו, בתקווה שיתגלה לפניו פלא גדול. 

			מרדף אחרי הדמות

			11. אולם מיד כשראה את זוסימאס קרב מרחוק, החל היצור לברוח ולרוץ לפנים המדבר. וזוסימאס, כאילו נשתכח ממנו גילו המופלג, ותוך התעלמות מהעייפות ממסעו, רדף אחר היצור הנמלט מפניו והתאמץ להשיגו. הוא רדף והיצור ברח, אולם צעדו של זוסימאס היה מהיר יותר ובהדרגה התקרב אליו. משהתקרב דיו כדי שקולו יישמע, החל זוסימאס לקרוא בבכי: ׳למה אתה בורח מפני, אדם זקן וחוטא? הו משרתו של האל האמיתי, תהיה אשר תהיה, חכה לי, בשם אלוהים, שלמענו אתה חי במדבר הזה. חכה לי, החלש והעלוב, למען התקווה לגמול על היגיעה שלך. עצור, ותן לאיש זקן את חסדך וברכתך, משום שהאל ׳לא מתעב איש׳ לעולם.856 זוסימאס אמר זאת ודמעות בעיניו, בעוד שניהם רצים בכיוונו של ערוץ נחל יבש. איני חושב שזרמו בו מים אי פעם, כי איך יוכל נחל להופיע בסביבה זו? בכל אופן, זה היה אופיו של המקום. 

			המפגש עם האישה

			12. כשהגיעו לאותו מקום ירד היצור הנמלט לערוץ ואז עלה בצידו השני, בעוד שזוסימאס, מותש וללא כוח לרוץ יותר, עמד ממול, הזיל דמעות שליש ובכה מרה עד שמי שהיה בקרבת מקום יכול היה לשמוע את בכיו. ואז קרא היצור הנמלט: ׳אבא זוסימאס, סלח לי בשם האדון. איני יכולה לפנות אליך ולהיראות על ידך כך פנים אל פנים, מפני שכפי שאתה רואה, אני אישה, ואני עירומה, ואני מתביישת שגופי חשוף. אולם אם אתה באמת רוצה לעשות חסד עם אישה חטאה, השלך אלי את הבגד שאתה לובש כדי שאכסה בו את חולשתי הנשית, אפנה כלפיך ואקבל את ברכותיך׳. תדהמה ואובדן עשתונות אחזו את זוסימאס, כפי שסיפר, כששמע אותה קוראת בשמו ׳זוסימאס׳. משום שהיה האיש חריף שכל וחכם מאוד בעניינים אלוהיים, ידע שהיא לא יכלה לקרוא בשמו למי שלא ראתה או לא שמעה עליו מימיה, אלא אם כן נתברכה בבירור במתנת הנבואה. 

			זוסימאס מבקש את ברכת האישה

			13. הוא נענה מיד לבקשתה, פשט את הבגד הישן והבלוי שלבש, השליך אותו אליה, ועמד בגבו אליה. היא לקחה את הבגד וכיסתה חלק מגופה הזקוק לכיסוי יותר מאחרים. אז פנתה לעבר זוסימאס ואמרה לו: ׳אבא זוסימאס, מדוע ראית לנכון להתבונן באישה חטאה? מה רצית לראות או ללמוד ממני, עד שלא היססת להתייגע כל כך?׳ הוא כרע ברך על הארץ וביקש לקבל את ברכתה, על פי המנהג, בעוד שהיא השתחוותה לפניו. שניהם נותרו אפוא כורעים ארצה, כשכל אחד מבקש את ברכתו של האחר. כל מילה אחרת לא יצאה מפיהם, מלבד ׳ברך אותי׳, או ׳ברכי אותי׳. לאחר שעבר זמן ממושך, אמרה האישה לזוסימאס: ׳אבא זוסימאס, ראוי לך שתברך ותישא תפילה, משום שהתכבדת בדרגה של כומר ושנים רבות שרתת במזבח הקדוש, ולעיתים קרובות ערכת את המתנות הקדושות (לחם ויין הקודש)׳. מילים אלה הטילו בליבו של זוסימאס דאגה ופחד גדולים יותר, והנזיר התחלחל ונשטף זיעה, נאנח, ודיבורו השתבש. הוא אמר לה תוך התנשפות והתנשמות: ׳הו אם רוחנית, מהופעתך ברור שפנית אל האל לפני זמן רב, ובמידה רבה המתת את עצמך לָעולם. ברור לי גם החסד שהוענק לך, מכך שקראת לי בשמי ופנית אלי ככומר, על אף שמעולם לא ראית אותי. אך משום שהחסד אינו נגלה באמצעות דרגה רשמית, אלא נרמז על פי רוב על ידי התנהגות רוחנית, עלייך לברך אותי למען האדון ולהתפלל עבור אדם הזקוק לעזרתך׳. 

			האישה נעתרת לבקשתו

			14. לבסוף נעתרה האישה להפצרותיו של הנזיר, ואמרה: ׳יתברך האל, הדואג לישועת בני האדם ונפשותיהם׳. אז אמר זוסימאס ׳אמן׳, שניהם קמו מכריעתם, והאישה אמרה אל הנזיר: ׳איש טוב, למה באת לראות אותי, החטאה? למה רצית לראות אישה שאין בה כל מידה טובה? אולם משום שבודאי הדריך אותך חסדה של רוח הקודש, כדי שתבצע שירות כלשהו המתאים לגילי (המופלג), אמור לי: מה שלומם של הנוצרים בימים אלו? מה שלום המלכים? איך מתנהלים ענייני הכנסייה?׳ וזוסימאס ענה לה: ׳בקיצור, אימא, הודות לתפילותייך הקדושות, נתן המשיח שלום יציב לכול. אבל קבלי את בקשתו העלובה של אדם זקן, והתפללי למען העולם כולו ולמעני החוטא, כדי ששהותי במדבר הזה לא תהיה לשווא׳. והיא ענתה לו: ׳אתה הוא, אבא זוסימאס, שנושא דרגת כומר, כפי שאמרתי, ועליך להתפלל למעני ולמען כולם, שהרי לשם כך נתמנית. אולם, מאחר שנצטווינו לציית, אעשה ברצון את מבוקשך׳. 

			תפילת האישה

			15. אחרי שאמרה דברים אלו, היא פנתה מזרחה, נשאה את עיניה מעלה, פרשה את זרועותיה, והחלה להתפלל בלחש. קולה לא נשמע בבירור, ולכן לא הצליח זוסימאס להבין את מילות התפילה. הוא עמד, כפי שסיפר, רועד מפחד, והשתחווה ארצה בלי להוציא הגה. הוא נשבע בפנינו וקרא לאל כעד לדבריו, שכשראה שהיא מאריכה בתפילתה, הרים מעט את ראשו מהקרקע וראה אותה מרחפת כאמה מעל פני האדמה, תלויה באוויר וכך מתפללת. כשראה זאת, הוא נבהל אף יותר ובייסורים גדולים, כשאינו מעז לפצות פה, מלבד לומר לעצמו שוב ושוב: ׳אדון, רחם׳. בעודו שרוע על הארץ התענה הנזיר במחשבה שמא היא רוח שרק מתחזה להתפלל. אך האישה פנתה אליו, הקימה את הנזיר, ואמרה: ׳הו אבא, מדוע מחשבות אלה עלי מטרידות ומייסרות אותך, שאני רוח ומתחזה להתפלל? היה סמוך ובטוח, איש טוב, שאישה חטאה אני, אולם אני מוגנת על ידי הטבילה הקדושה. איני רוח, אלא ״עפר ואפר״ ובשר׳,857 בהתכוונה שאינה רוח כלל. בזמן שדברה, היא עשתה את סימן הצלב על מצחה, עיניה, שפתיה וחזה, ואמרה: ׳אבא זוסימאס, הבה ירחיק אותנו האל מהשטן ומלכודותיו, כי כוחו נגדנו רב׳. 

			זוסימאס מפציר באישה לגלות את סיפור חייה

			16. מששמע הנזיר וראה דברים אלו, השליך עצמו ארצה, לפת את רגליה ואמר בבכי: ׳אני מפציר בך בשם המשיח אלוהינו, שנולד מהבתולה ולמענו את לבושה רק בעירומך, וכך בלה בשרך. אל נא תסתירי מאומה מעבדך, מי את ומניין באת, מתי ואיך הגעת לחיות במדבר הזה. אל תסתירי ממני שום פרט מחייך, אלא ספרי הכול, כדי לגלות את ניסיו של האל. שכן כפי שכתוב: ״חוכמה חבויה ואוצר סתרים, איזו תועלת בשניהם?״858 אמרי לי הכול בשם האדון, מפני שתדברי לא על מנת להתגאות או להתרברב, אלא כדי להסיר ספק מליבי, איש חוטא ולא ראוי. משום שאני מאמין שהאל למענו את חיה ואותו את משרתת, הוליך אותי למדבר הזה לשם כך, לגלות את סיפור חייך, ואין בכוחנו להתנגד למשפטו של האל. אכן, אלמלא היה זה ברצונו של המשיח, אלוהנו, שאת ומאבקך יתפרסמו, לא היה מתיר לאיש לחזות בך, ולא היה נותן לי כוח לעמוד במסע שכזה, לי, שמעודי לא עלה בדעתי ואף לא היה ביכולתי לעזוב את תאי׳. 

			האישה נעתרת להפצרתו של זוסימאס

			17. לאחר שאמר האב זוסימאס דברים אלו ועוד רבים אחרים, הקימה אותו האישה ואמרה לו: ׳אבי, אני מתביישת לספר לך את מעשיי הנלוזים. סלח לי בשם האדון. אבל מאחר שראית את גופי העירום, אחשוף בפניך גם את מעשיי, כדי שתדע אלו בושה והשפלה גדולות ממלאות את נפשי. לא רציתי לתאר את חיי לא משום שלא רציתי להתפאר, כפי שהנחת. כי איך יכולתי להתגאות, בשעה שנהייתי כלי מובחר בידי השטן? אני יודעת שאם אתחיל לספר את סיפור חיי, תברח ממני כמי שבורח מנחש, משום שלא תוכל להקשיב לדברים הנוראיים שעשיתי. עם זאת, אדבר מבלי להסתיר דבר. אך לפני כן, אני משביעה אותך שלא תחדל להתפלל עבורי שאזכה לרחמים ביום הדין׳. כך, בזמן שהזיל הנזיר דמעות רבות, החלה האישה בתיאור חייה, וכך סיפרה. 

			חייה כנימפומנית באלכסנדריה

			18. ׳מולדתי, אח, היא מצרים. כשעוד היו הורי בחיים והייתי בת שתים־עשרה, התכחשתי לאהבתי כלפיהם ויצאתי לאלכסנדריה. אני בושה לחשוב איך השחתתי בתחילה את בתולי, ואיך התמכרתי לחלוטין וללא שובע לתאוות המשגל. אולם עתה ראוי יותר לדבר בכנות על מה שאספר בקצרה, כדי שתכיר את התשוקה ואהבת התענוגות שלי. סלח לי, אבל במשך למעלה משבע עשרה שנה פיתיתי את הבריות לנאוף, לא עבור תשלום, אני נשבעת, משום שלא קיבלתי דבר בתמורה, למרות שהגברים רצו לעיתים קרובות לשלם לי. אלא פעלתי כך כדי שאוכל לפתות גברים רבים יותר, ובכך להפוך את תאוותי למתנת חינם. אל תחשוב שלא קיבלתי תשלום כי הייתי עשירה, משום שהתפרנסתי מקבצנות ולעיתים קרובות מטוויית חוטי פשתה. האמת היא שהיו לי תשוקה ללא גבול ותאווה בלתי נשלטת להתפלש בזוהמה. אלו היו ונחשבו חיי, להשפיל לגמרי את הטבע שלנו׳. 

			הפלגה לחג מציאת הצלב בירושלים

			19. ׳בזמן שחייתי כך, יום קיץ אחד ראיתי המון רב של גברים לובים ומצרים נחפזים לעבר הים. שאלתי מישהו שהיה במקרה לידי: ״לאן ממהרים הגברים הללו שנחפזים?״ והוא ענה: ״כולם הולכים לירושלים לחג הצגת הצלב המהולל, שמתקיים כנהוג בעוד מספר ימים״.859 שאלתי אותו: ״האם ייקחו גם אותי איתם, אם ארצה להצטרף?״ והוא ענה: ״אם יש לך כסף לדמי הנסיעה ולהוצאות, לא יעצור אותך איש״. אז אמרתי לו: ״למעשה, אחי, אין לי כסף לנסיעה ולהוצאות, אבל אלך גם אני ואעלה על אחת מהספינות שהם שכרו, והם יאכילו אותי אם ירצו ואם לא, משום שהם יקבלו את גופי בתמורה למחיר הנסיעה״. סלח לי אבי, רציתי להפליג כדי שיהיו לי מאהבים רבים הנכונים להשביע את תאוותי. אמרתי לך, אבא זוסימאס, שלא תאלץ אותי לתאר לך את בושתי. כי האדון יודע שאני מתחלחלת לזהם אותך ואת האוויר בדברי׳. 

			הפלגה בחברת גברים צעירים

			20. זוסימאס, כשהוא מרטיב את האדמה בדמעותיו, ענה לה: ׳דברי, אימי, בשם האדון, דברי ואל תפסיקי את הרצף של סיפור כה מועיל׳. היא חזרה אפוא לסיפורה והוסיפה את הדברים הבאים: ׳כששמע הצעיר את דבריי הנלוזים, פרץ בצחוק והלך לו. ואילו אני השלכתי את הפלך שהחזקתי באותה עת, ורצתי לעבר הים, לשם ראיתי את האחרים ממהרים. ראיתי כמה צעירים עומדים על החוף, כעשרה או יותר, נמרצים בגופם ובתנועותיהם, והם נראו לי מתאימים למה שחיפשתי. הם חיכו כנראה לחבריהם הנוסעים, בזמן שאחרים כבר עלו על הספינות. התפרצתי אליהם ללא בושה, כפי שהיה מנהגי, ואמרתי: ״קחו גם אותי לאן שאתם נוסעים, לבטח תגלו שאני לא חסרת ערך״. השמעתי גם מילים גסות יותר והצחקתי את כולם. הם ראו את החיבה שלי לחוסר בושה, לקחו והביאו אותי לספינה שהכינו להפלגה. בינתיים הגיעו גם האנשים להם המתינו, והפלגנו משם׳. 

			מעשי זימה בספינה ובדרך

			21. ׳איש טוב, איך אוכל לתאר לך את מה שהתרחש אחר כך? איזו לשון יכולה לספר, או אלו אוזניים יכולות לשאת את מה שאירע על הספינה ובמהלך המסע, ואת המעשים שאותם כפיתי על אותם גברים מסכנים בניגוד לרצונם? אין מעשה זימה, שניתן או לא ניתן לתארו, שלא לימדתי את האומללים הללו. אני באמת מופתעת, אבי, איך סבל הים את פריצותי, וכיצד היבשה לא פערה את פיה לבלוע אותי חיים אל השאול, כמי שהפילה בפח נפשות כה רבות. אולם, כפי שנראה, האל רצה בתשובתי, משום שהוא אינו חפץ במות החוטא,860 אלא ממתין בסבלנות לתשובתו. כך, אפוא, ובחיפזון רב הגענו לירושלים. ובימים ששהיתי בעיר לפני החג, נהגתי באותו אופן או אף גרוע מכך. שכן לא הסתפקתי בצעירים שעמדו לשירותי בים ובדרך, אלא השחתתי גם רבים אחרים, אזרחים וזרים כאחד, שבחרתי למטרה זו׳. 

			כוח מסתורי מונע את כניסתה לכנסייה בחג הצלב

			22. ׳כשהגיע החג הקדוש של רוממות הצלב, שוטטתי כמו קודם במצוד אחר נפשותיהם של צעירים. עם שחר ראיתי שהכול ממהרים לכנסייה,861 וגם אני הלכתי לשם, ונחפזתי יחד עם האחרים. באתי אפוא איתם אל חצר הכנסייה. כשהגיעה השעה לרוממות הצלב האלוהית, התאמצתי להצטרף להמון ולהידחק אל הכניסה, דחפתי, אולם נדחפתי לאחור. לבסוף, במאמץ גדול ובסבל, אומללה שכמותי, התקרבתי לדלת הכניסה לכנסייה שבה הוצג העץ נותן החיים. אולם ברגע שדרכתי על מפתן הכניסה, נכנסו כל האחרים ללא קושי, בעוד שאותי עצר כוח אלוהי כלשהו ומנע ממני לעבור דרך הכניסה. שוב נדחפתי אחורה וקדימה, ומצאתי את עצמי עומדת לבדי בחצר. שיערתי שכך קרה בגלל חולשתי הנשית. התערבתי אפוא שוב בין האחרים ונדחפתי בכל הכוח, נועצת את מרפקיי ונדחקת קדימה. אך התאמצתי לשווא, שכן שוב, מהרגע שרגלי המסכנה דרכה על הסף, ולמרות שהכנסייה קבלה לתוכה את האחרים ללא שום בעיה, הרי שאותי האומללה בלבד היא סירבה להכניס. וכאילו הוצבה שם יחידה גדולה של חיילים למטרה זו, בפקודה למנוע את כניסתי, כך עצר אותי כוח עצום כלשהו, ושוב הועמדתי בחצר׳. 

			תחינתה של האישה ונדרה בפני הבתולה

			23. ׳לאחר שהדבר חזר על עצמו שלוש וארבע פעמים, התעייפתי וכבר לא היה לי כוח לדחוף ולהידחף אחורה, כי גופי היה תשוש כתוצאה מהמאמץ הפיסי. ויתרתי אפוא, וחזרתי לעמוד בפינה של חצר הכנסייה. רק אז הבנתי מה מנע ממני לחזות בעץ נותן החיים, שכן מילה גואלת נגעה בעיני ליבי והראתה לי שהיו אלו מעשיי המזוהמים שחסמו את כניסתי. החלתי לבכות, קוננתי והכיתי בחזי, ונאנחתי מעומק ליבי. וכשבכיתי, ראיתי איקונה של אם האלוהים הקדושה מכל ניצבת מעל למקום שבו עמדתי.862 הבטתי בה ישירות ואמרתי: ״גבירתי הבתולה, שילדת את האל הלוגוס בבשר, אכן יודעת אני היטב שאין זה ראוי ומתקבל על הדעת שאני המזוהמת כל כך והחוטאת מאוד, אביט באיקונה שלך, הבתולה הנצחית, התמה, שהינך טהורה ולא נטמאת בגוף ובנפש. כי ראוי שאת הטהורה, תשנאי ותתעבי אותי, החטאה. אך כיוון ששמעתי, שהאל שאותו ילדת נהיה אדם לשם כך, לקרוא לחוטאים לתשובה, עזרי לאישה בודדה שאין מי שיעזור לה. צווי שגם לי יותר להיכנס לכנסייה. אל תשללי ממני לראות את העץ שעליו נצלב בבשר האל שאותו ילדת, והקריב את דמו ככופר למעני. צווי, גבירתי, שהדלת תיפתח גם לי, כדי שאסגוד לצלב האלוהי, ואני ממנה אותך כאפוטרופסית ראויה, בפני האל שנולד ממך, כדי שלעולם לא אפגע עוד בבשר זה במשגל בזוי כלשהו, אלא מרגע שאביט בעץ הצלב של בנך, אפרוש מיד מהעולם ומכל הדברים הארציים, ואלך להיכן שתורי לי ותנחי אותי, כאחראית לישועתי׳״. 

			כניסת האישה לכנסייה

			24. ׳ברגע שאמרתי דברים אלו, קיבלתי את אש האמונה כמעין אישור, התעודדתי מרחמיה של אם האלוהים, התקדמתי מהמקום שבו עמדתי בתפילה, וחזרתי והצטרפתי לאנשים שנכנסו לכנסייה. שוב לא דחף אותי איש לכאן או לשם, ואיש לא מנע ממני להתקרב לדלת הכניסה לכנסייה. אכן, התמלאתי חיל, רעדה ותדהמה, רעדתי ושקשקתי בכל גופי. הגעתי לדלת שעד אז נחסמה בפני, כאילו כל הכוח שבלם אותי קודם, סלל עתה את הדרך לכניסתי. כך נכנסתי ללא מאמץ, נמצאתי בתוך הקודש ונחשבתי ראויה לראות את הצלב נותן החיים. ראיתי את רזי האל וידעתי שהוא נכון לקבל את תשובתי. השתטחתי ארצה, אומללה שכמותי, ולאחר שנשקתי את הקרקע הקדושה, מיהרתי בהתלהבות החוצה אליה, שעמדה לי כמגינה. הגעתי למקום שבו נחתם חוזה האפוטרופסות, כרעתי ברך לפני הבתולה הנצחית אם האלוהים, ואמרתי את הדברים הבאים:

			בת קול מורה לאישה לחצות את הירדן

			25. ״הו גבירתי, את האוהבת את הטוב הראית לי את אהבתך לבני האדם, כי לא בחלת בתפילתה של אישה לא ראויה. ראיתי את התהילה שאנו החוטאים, בדין איננו יכולים לראות. השבח לאל, המקבל באמצעותך את תשובת החוטאים, כי מה עוד יכולה אני, אישה חטאה, לחשוב או לומר? הגיעה העת, גבירתי, למלא את מה שהוסכם בחוזה האפוטרופסות. הנחי אותי עתה לאן שתצווי. היי מורה לישועתי והדריכי אותי לשביל המוביל לתשובה״. משאמרתי מילים אלה, שמעתי מישהו קורא בקול רם מרחוק: ״אם תחצי את הירדן, תמצאי מנוחה טובה״. כששמעתי את הקול הזה, האמנתי שהוא מדבר אלי, צעקתי בבכי וקראתי לאם האלוהים: ״גברת, גברת, אל תעזבי אותי״. לאחר שקראתי מילים אלה, יצאתי מחצר הכנסייה ומיהרתי לדרכי׳. 

			הדרך למדבר הירדן

			26. ׳כשיצאתי נתן לי מישהו שראה אותי שלושה מטבעות נחושת ואמר: ״קבלי אותם, אימי״. לקחתי את מה שניתן לי וקניתי בהם שלוש כיכרות לחם שלקחתי עימי כמזון מבורך. שאלתי את האיש שמכר לי את הלחם: ״איש טוב, איזוהי הדרך ואיזה הכיוון המוליכים אל הירדן?״ כשהבנתי איזה שער של העיר מוביל לאותו מקום, יצאתי במהירות והחלתי את מסעי בעיניים דומעות. שאלתי על הדרך שוב ושוב והמשכתי ללכת כל היום. נדמה לי שהיתה זו השעה השלישית של היום כשראיתי את הצלב, ולקראת השקיעה הגעתי אל הכנסייה של יוחנן המטביל שקרובה לירדן.863 לאחר שהתפללתי בכנסייה, הלכתי מיד לירדן ורחצתי את פני וידי במימיו הקדושים. אז נטלתי חלק בסקרמנטים הטהורים והמחיים בכנסיית המבשר (יוחנן המטביל), אכלתי חצי כיכר לחם, שתיתי ממי הירדן וביליתי את הלילה בשכיבה על הקרקע. למחרת מצאתי שם סירה קטנה וחציתי לגדה השנייה. שוב ביקשתי ממדריכתי (מרים הבתולה) להוליך אותי לאן שתחפוץ. כך הגעתי למדבר הזה, ומאז ועד היום ״ארחיק נדוד, אלין במדבר״ בציפייה לאלוהי, המושיע את השבים אליו ״מרוח סועה מסער״׳.864 

			המזון במדבר

			27. אז שאל אותה זוסימאס: ׳כמה שנים עברו, גבירתי, מאז שאת ״לנה במדבר״?׳ והאישה ענתה: ׳ארבעים ושבע שנים עברו, כמדומני, מאז שהגעתי לכאן מעיר הקודש׳. וזוסימאס שאל: ׳ומה מצאת או מה היה לך למאכל, גבירתי?׳ אמרה האישה: ׳חציתי את הירדן כשאיתי שתיים וחצי כיכרות לחם, שאט אט התייבשו ונהיו קשות כאבן. אכלתי אותן במנות קטנות וכך התקיימתי זמן רב׳. שאל זוסימאס: ׳האם כך חיית שנים רבות כל כך ללא מצוקה וללא דאגה מהשינוי הקיצוני באורח חייך?׳ ענתה האישה: ׳אבא זוסימאס, עכשיו אתה שואל אותי על משהו שאני מתחלחלת אפילו לדבר עליו. משום שאם אזכר עכשיו בכל הסכנות שסבלתי באורך רוח ובמחשבות שהציקו לי נוראות, אני חוששת פן יכו בי שוב׳. אז אמר זוסימאס: ׳גבירתי, אל תשמיטי דבר שתוכלי לספר לי. הרי ביקשתי ממך קודם לכן לספר לי הכול ללא כל השמטה׳. 

			התשוקה למזון ומשקה

			28. היא אמרה לו: ׳האמן לי, אבי, שבע עשרה שנים נדדתי במדבר הזה במאבק בתשוקות היצר, כמו בחיות פרא. כל פעם שניסיתי לטעום מעט מזון, השתוקקתי לבשר ולדגים המצויים במצרים. התאוויתי לשתות יין, שניקר במחשבותי, מפני שנהגתי לשתות הרבה יין כשחייתי בעולם. אך מאחר שלא היו לי כאן אפילו מים לשתות, בערתי מצמא נוראי ולא יכולתי לשאת את חסרונו. לראשי נכנסה גם תאווה פרועה לשירי זימה, הציקה לי מאוד תמיד, וניסתה לפתות אותי לזמר את השירים ואת הפזמונים הדמוניים שהכרתי. אך מיד הייתי מזילה דמעות ומכה בידי על חזי, ומזכירה לעצמי את הנדרים שנדרתי כשיצאתי למדבר. בדמיוני נמצאתי מול האיקונה של אם האלוהים, האפוטרופסית שלי, בוכה לפניה ומבקשת ממנה לגרש את אותן מחשבות שתקפו כך את נפשי האומללה. משהזלתי מספיק דמעות והכיתי בחזי בכוח, הייתי רואה אור זוהר בכל מקום סביבי. ומאותו רגע, לאחר הגלים הסוערים הללו, הייתי חשה בתוכי שלווה עמוקה׳. 

			מחשבות פריצות במדבר

			29. ׳איך אוכל לתאר לך, אבי, את אותן מחשבות שדחפו אותי שוב לפריצות? אכן, עמוק בליבי האומלל ניצתה אש שהדליקה את כולי וגירתה את תאוותי למשגל. כל פעם שהיתה מחשבה כזו נכנסת לראשי, הייתי מיד משליכה עצמי על הארץ, מזילה דמעות על האדמה ומדמיינת שהיא שהיתה האפוטרופסית שלי, נוכחת כמגינה שלי, וכיוון שחטאתי היא מענישה אותי על חטאי. לא נשאתי, אפוא, את עיני, והמשכתי להשפילן ארצה, גם אם קרה שהיה עלי לבלות כך את כל היום והלילה, עד שזהר אותו אור מתוק סביבי וגירש את המחשבות שרדפו אותי. לכן תמיד נשאתי את עיני רוחי לאפוטרופסית שלי, וביקשתי את עזרתה למי שהיתה בסכנה בים המדבר. ואמנם היא תמיד עזרה וסייעה לי לעשות תשובה. כך עברו להן שבע עשרה שנים, שבהן התנסיתי בסכנות רבות. אולם מאז ועד היום עמדה עוזרתי לצידי והדריכה אותי בכול׳. 

			מאבק והתגברות

			30. אמר לה זוסימאס: ׳האם לא נזקקת לאוכל או לבגד?׳ היא ענתה לו: ׳אחרי שכיליתי את כיכרות הלחם הללו, עליהן סיפרתי קודם, ניזונתי במהלך אותן שבע עשרה שנים מצמחים ומכל מה שניתן למצוא במדבר. ובאשר לכותונת שלבשתי כשחציתי את הירדן, הרי שהיא התבלתה ונקרעה לגזרים. סבלתי לחליפין מקור ומלהט החום של הקיץ, מתענה בחום היוקד, קופאת ורועדת בכפור, כך שפעמים רבות התמוטטתי ארצה ובקושי יכולתי לנשום ולזוז. אכן נאבקתי באסונות רבים ושונים ובפיתויים ללא נשוא. אך מאז ועד היום שמר כוחו של האל בדרכים רבות על נפשי החוטאת ועל גופי העלוב. שכן מעצם המחשבה מאלו רעות הציל אותי, אני שואבת כמזון בלתי כלה את התקווה לישועתי, משום שאני ניזונה ומתכסה בדברו של האל השולט ביקום. מפני ש״לא על הלחם לבדו יחיה האדם״,865 ו״מבלי מחסה״, אלו שהסירו את כסות החטא, ״חיבקו צור״׳.866 

			סוף סיפורה של האישה

			31. מששמע אותה זוסימאס מצטטת פסוקים מכתבי הקודש, ממשה, איוב ותהלים, שאל אותה: ׳האם קראת את ספר תהלים או ספרים אחרים, גבירתי?׳ כששמעה זאת חייכה בעדינות ואמרה לנזיר: ׳האמן לי, איש טוב, לא ראיתי אדם אחר מאז שחציתי את הירדן, חוץ מאשר את פניך, היום, ואף לא ראיתי שום חיית פרא, או כל בעל חיים אחר מאז שראיתי את המדבר הזה. מעולם לא למדתי לקרוא, וגם לא שמעתי איש מזמר תהלים או קורא בכתבים. אך ״דבר האלוהים חי הוא ורב עוצמה״ (אל העברים ד 12), ומלמד את האדם בינה. זהו סופו של סיפורי. אולם כפי שעשיתי בתחילת סיפורי, אני משביעה אותך גם עכשיו בשם דבר האל (הלוגוס) שנהיה בשר, שתתפלל לאדון למעני, האישה החטאה׳. כשסיימה את סיפורה בדברים אלו, מיהר הנזיר להשתחוות לה, וקרא שוב בדמעות: ׳ברוך האל ״עושה גדולות עד אין חקר, ונפלאות עד אין מספר״.867 ברוך האל שהראה לי את הדברים הללו שהוא מעניק ליראיו. כי אכן, ״לא עזבת דורשיך, ה׳׳״.868 

			פרידה והבטחה להתראות

			32. אך היא אחזה בנזיר, לא נתנה לו להשלים את השתחוותו, ואמרה לו: ׳אני משביעה אותך, איש טוב, בשם המשיח הגואל אלוהינו, שלא תגלה לאיש את כל הדברים הללו ששמעת, עד שישחרר אותי האל מהעולם הזה. ובינתיים, לך לשלום, ותשוב לראות אותי ואשוב לראותך בשנה הבאה, מוגן בחסדו של האל. אולם בשם האדון, עשה את מה שאני מורה לך עכשיו. בשנה הבאה, בתקופת צום הארבעים הקדוש, אל תחצה את הירדן כפי שנהוג במנזר׳. זוסימאס נדהם כששמע אותה מצטטת את תקנון המנזר, ולא אמר דבר מלבד ׳השבח לאל המעניק מתנות גדולות לאוהביו׳. אז היא אמרה: ׳הישאר במנזר, אבי, כפי שאמרתי, כי אם תרצה לצאת, לא יקרה לך שום דבר טוב. בערב הקדוש של הסעודה האחרונה, קח למעני את הגוף והדם מעניקי החיים של המשיח והנח אותם בכלי קדוש הראוי לרזים כה גדולים, הבא אותו, וחכה לי בכל מקרה על גדת הירדן הקרובה למקום יישוב, כדי שאבוא ואקבל את המתנות המחיות. שכן, מאז שקיבלתי את הסקרמנט הזה בכנסיית המבשר (יוחנן המטביל), לפני שחציתי את הירדן, לא קיבלתי אותו שוב עד היום. אבל עכשיו אני משתוקקת לו בתשוקה גדולה. לכן אני מבקשת ומפצירה בך לא להתעלם מבקשתי, אלא להביא לי בשלום את המתנות המחיות והקדושות הללו במועד שהזמין האדון את תלמידיו להשתתף בסעודה האלוהית. אמור גם דברים אלו לאבא יוהנס, ראש המנזר שבו אתה חי: ״השגח על עצמך ועל צאן מרעיתך, כי מתרחשים שם דברים מסוימים הטעונים תיקון״. אבל איני רוצה שתאמר לו דברים אלו כעת, אלא בשעה שיתיר לך האדון׳. לאחר שדיברה כך ואמרה לנזיר: ׳התפלל למעני׳, הסתלקה לה שוב למעמקי המדבר. זוסימאס כרע ברך והשתחווה לעקבות שהשאירו רגליה בחול, שיבח את האל והודה לו, ויצא לדרכו חזרה שמח בגוף ונפש, כשהוא מהלל ומשבח את המשיח אלוהינו. לאחר שחצה שוב את המדבר ההוא, הגיע למנזר ביום שבו נהגו לחזור הנזירים שחיו בו. 

			זוסימאס נשאר במנזר בצום הארבעים

			33. כל השנה הוא שמר על שתיקה, ולא העז לומר לאיש מילה על מה שראה. אך בליבו הפציר באל להראות לו שוב את האדם שאליו נכסף. הוא דאג וחשש כשחשב על משך הזמן של שנה, וייחל שהשנה תתקצר ליום אחד, לו אך ניתן. משהגיע יום ראשון שאחריו מתחיל צום הארבעים, מיד אחרי התפילה הרגילה, בעוד שכל האחרים יצאו מהמנזר בשירת מזמורי תהלים, הוא קדח מחום ונאלץ להישאר במנזר. אז נזכר זוסימאס באישה המבורכת שאמרה לו: ׳אם תרצה לצאת מהמנזר לא יקרה לך שום דבר טוב׳. עברו מספר ימים והוא החלים ממחלתו ונשאר במנזר. 

			זוסימאס ממתין לשווא במקום המיועד

			34. כשחזרו הנזירים והגיע ערב הסעודה האחרונה, הוא עשה את מה שנצטווה. לאחר שהניח את הגוף הטהור והדם הקדוש של המשיח אלוהינו בכוס קטנה, שם בסל קטן דבלים, תמרים ומנה קטנה של עדשים שהושרו במים, ומאוחר בערב יצא לדרך. הוא התיישב על שפת הירדן והמתין לבואה של האישה המבורכת. על אף שהאישה הקדושה התאחרה, זוסימאס לא התנמנם, אלא צפה בנחישות במדבר וחיכה לראות את זו שהשתוקק לראותה. בזמן שישב, אמר הנזיר לעצמו: ׳האם ייתכן שאפסותי היא שמנעה ממנה לבוא? אולי היא באה, ומשלא מצאה אותי כאן, עזבה?׳ בזמן שאמר דברים אלו, בכה, ונאנח כשהזיל את דמעותיו. הוא נשא את עיניו לשמים, התחנן לאל ואמר: ׳אל נא תמנע ממני, אדון, לחזות שוב במה שפעם הרשית לי לראות. אל תיתן לי לשוב בידיים ריקות ולשאת את חטאיי למשפט׳. לאחר שנשא בדמעות תפילה זו, עלתה בדעתו מחשבה נוספת, והוא אמר לעצמו: ׳מה יקרה אם היא אכן תגיע? הרי אין כאן אף סירה, ואיך היא תחצה את הירדן ותגיע אלי, חדל אישים שכמוני? אוי לאפסותי, אוי לאומללותי! מיהו ששלל ממני בצדק טובה שכזו?׳

			הפגישה המחודשת והמיסה על גדת הירדן

			35. בעוד הנזיר חושב לו כך, והנה באה האישה המבורכת, הגיעה לנהר מעברו השני ועמדה על הגדה שממול. זוסימאס נעמד מלא שמחה וגיל ושיבח את האל. אך הוא שוב התענה במחשבה שמא לא תוכל לחצות את הירדן. אז ראה אותה עושה את סימן הצלב הקדוש מעל לירדן — היה זה ליל ירח מלא, כפי שסיפר לנו — ובה בעת דרכה על המים, הלכה עליהם וצעדה אליו. כשרצה להשתחוות, היא מנעה זאת ממנו וצעקה לו כשהלכה על המים: ׳מה אתה עושה, אבי, אתה שהנך כומר ובידיך המתנות האלוהיות?׳ הוא ציית לדבריה והיא יצאה מהמים ואמרה לנזיר: ׳ברך אותי, אבא, ברך אותי׳. הוא ענה לה כשהוא רועד מפחד, המום מהמראה הנפלא: ׳אכן דיבר האל אמת כשהבטיח שהמטהרים עצמם ״מדמים עצמם לאל ככל שניתן״.869 תהילה לך, המשיח אלוהינו, שלא התעלמת מתפילתי וגילית חסד לעבדך. השבח לך, המשיח אלוהנו, שהראית לי באמצעות שפחתך זו, עד כמה רחוק אני ממידה של שלמות׳. משדיבר דברים אלו ביקשה ממנו האישה לומר את הקֽרֶדוֹ הקדוש של האמונה ולהתחיל בתפילת ׳אבינו שבשמים׳.870 לאחר שעשה זאת והתפילה הסתיימה, היא נתנה לנזיר, כנהוג, את נשיקת האהבה על פיו.871 לאחר שקיבלה את הסקרמנטים המחיים, נשאה את ידיה לשמים, נאנחה בדמעות, וקראה בקול: ׳אדון, תן עתה לשפחתך להיפרד בשלום, כדברך, כי ראו עיניי את ישועתך׳.872 

			פרידה

			36. אז היא אמרה לנזיר: ׳סלח לי, אבא, אבל אני מפצירה בך, מלא עוד משאלה אחת שלי. חזור עתה אל המנזר בהשגחת חסדו של האל, ושוב בשנה הבאה לאותו ערוץ נחל יבש שבו נפגשנו קודם. בוא בשלום בשם האדון, ותראה אותי שוב כרצונו של האדון׳. והוא ענה לה: ׳אני רוצה רק שאוכל ללכת אחרייך מכאן ואילך, ולהביט תמיד על פנייך הקדושים. מלאי את משאלתו של איש זקן וקחי מעט מהמזון שהבאתי לכאן׳. רק אמר זאת, והראה לה את הסל שהיה איתו. היא נגעה בעדשים בקצות אצבעותיה, לקחה שלושה מהם, שמה אותם בפיה, ואמרה שחסדה של רוח הקודש דיו לשמור על טהרת נפשה. לאחר דברים אלו, אמרה שוב לנזיר: ׳התפלל בשם האדון. התפלל עבורי וזכור את אומללותי׳. הוא נגע ברגליה של האישה המבורכת ובדמעות ביקש ממנה להתפלל למען הכנסייה, למען האימפריה, ועבורו. אז הוא עזב אותה ויצא לדרכו באנחות ובבכי, משום שלא העז לעכב לזמן רב את זו שאין לעכב. היא שוב עשתה את סימן הצלב מעל לירדן, דרכה על המים וחצתה בהליכה את הנהר, כמו קודם. הנזיר חזר בשמחה ובחשש גדול, כשהוא מאשים את עצמו שלא בירר את שמה של האישה המבורכת. אך הוא קיווה לעשות זאת בשנה הבאה. 

			זוסימאס חוזר למדבר אחרי שנה ומוצא את האישה מתה

			37. משעברה שנה, הוא חזר שוב למדבר, עשה הכול כנהוג, ומיהר אל החיזיון המופלא. לאחר שהלך מרחק רב במדבר, הגיע לנקודה שהיו בה סימנים לכך שמצא את המקום שחיפש. הוא הביט ימינה ושמאלה, והפנה את מבטו לכל עבר כצייד מנוסה הרודף אחר ציד משובח. אולם משלא ראה משהו נע בשום מקום, החל שוב להזיל דמעות רבות, נשא את עיניו מעלה והתפלל: ׳הראה לי, אדון, את אוצרך הטהור שהסתרת במדבר הזה. אני מתחנן, הראה לי את זו שהיא מלאך בהתגלמותו, שהעולם אינו ראוי לה׳. ובעודו מתפלל כך, הגיע למקום בצורת ערוץ יבש, וראה את האישה המבורכת שרועה מתה בחלקו המזרחי, ידיה בתנוחה הראויה וגופה מונח כשפניה מזרחה. הוא רץ לעברה ורחץ את רגליה של האישה המבורכת בדמעותיו, שכן לא העז לגעת בשום חלק אחר מגופה. 

			הצוואה הניסית של מריה

			38. אחרי שבכה דיו ואמר מזמורי תהלים מתאימים לנסיבות, הוא נשא תפילת אשכבה ואמר לעצמו: ׳האם ראוי לקבור את שרידי האישה המבורכת? האם האישה המבורכת תסכים לכך?׳ בעודו אומר לעצמו דברים אלו, ראה כתובת כלשהי רשומה בחול ליד ראשה, ובה כתובות המילים הבאות: ׳אבא זוסימאס, קבור את גופה של מריה שפלת הרוח במקום זה. השב עפר לעפר,873 ותמיד התפלל לאל למעני. מתתי בחודש פארמותי על פי המצרים (אפריל לפי הרומאים), בליל הפסיון של הגואל, לאחר שקיבלתי את הסעודה האחרונה האלוהית׳.874 כשקרא הנזיר מילים אלה שמח, כי הוא למד את שמה של האישה המבורכת. הוא הבין שמיד לאחר שקבלה את הסקרמנט האלוהי ליד הירדן, באה למקום זה, שבו מתה.875 למעשה, את המרחק שעשה זוסימאס במסע מפרך של עשרים יום, חצתה מריה בשעה אחת, ואז יצאה מיד אל האל. 

			קבורת מריה בעזרת האריה

			39. הוא הילל את האל בעוד גופו נשטף בדמעות, ואמר לעצמו: ׳הגיע הזמן, זוסימאס המסכן, למלא את צוואתה. אבל איך תחפור בור בידיך, אומלל שכמוך, כשאין לך כלל במה לחפור?׳ הוא רק אמר זאת, ומיד ראה לידו חתיכת עץ קטנה מונחת על הקרקע. הוא הרים אותה והחל לחפור. אך משום שהאדמה היתה קשה, היא לא נענתה לזקן שעמל והתייגע והזיע כולו. הוא פלט אנחה כבדה מעומק נשמתו, הרים את ראשו וראה אריה גדול עומד לצד גופתה של האישה המבורכת, ומלקק את עקבי רגליה. כשראה את החיה, נבהל ורעד מפחד, במיוחד כשנזכר בדבריה של מריה שמעולם לא ראתה חיית פרא. הוא הצטלב ובטח שכוחה של הקדושה, המונחת מתה, יגן עליו ללא פגע. האריה החל בינתיים להתרפס אל הנזיר, ולא רק שקידם אותו בברכה בתנועות גופו, אלא גם הראה לו את כוונותיו. אז אמר זוסימאס לאריה: ׳חיית פרא, מאחר שאישה גדולה זו הטילה עלי לקבור את גופתה, וכיוון שאני זקן ואין בכוחי לחפור בור, כי אין לי כלי חפירה מתאים, ואיני יכול לחזור מרחק כה רב להביא כלי מתאים, עשה את מה שנחוץ בציפורניך, כדי שנשיב לעפר את גופה של האישה המבורכת׳. הוא אך אמר דברים אלו, והאריה חפר בכפות רגליו הקדמיות בור עמוק דיו לקבור את גופה.876 

			פרידה סופית וחזרה למנזר

			40. שוב רחץ הנזיר את רגלי האישה המבורכת בדמעותיו והפציר בה עכשיו ביתר שאת להתפלל למען כל בני האדם. ואז, בנוכחות האריה, הוא כיסה בעפר את גופה, שהיה עירום כמקודם ועטוף רק בכותונת הבלויה שהשליך לה זוסימאס בעיניים מוסטות ובה כיסתה מריה חלקים מגופה. אז עזבו שניהם. האריה פרש ככבשה למעמקי המדבר, ואילו זוסימאס חזר למנזר כשהוא מהלל ומשבח את המשיח אלוהינו. כשהגיע שוב למנזר השיתופי, סיפר לנזירים הכול מבלי להסתיר דבר ממה ששמע וראה. אכן, הוא תיאר בפירוט את הכול מהתחלה, כך שכולם שמעו את נפלאות האל בהשתוממות, וקיימו תפילת אזכרה לאישה המבורכת, ביראה ובחיבה. בנוסף גילה אב המנזר יוהנס מספר נזירים שנזקקו לתיקון דרכיהם, כך שגם מבחינה זו לא היו דבריה של האישה המבורכת לשווא. ואשר לזוסימאס, הוא מת במנזר זה כשהיה כמעט בן מאה שנה. 

			אפילוג

			41. הנזירים המשיכו לספר אירועים אלו בעל פה מדור לדור, כמופת לחיי הנזירות, לתועלתם של הרוצים להקשיב. אולם עד היום הם מעודם לא שמעו שמישהו תיאר את הסיפור הזה בכתב. רשמתי אפוא בסיפור כתוב את מה ששמעתי בעל פה. ייתכן שגם אחרים כתבו את סיפור חייה של המבורכת, ואולי גם בסגנון נמלץ יותר משלי, למרות שלא שמעתי כלל על דבר מעין זה. עם זאת, כתבתי סיפור זה במיטב יכולתי, מתוך רצון למסור אך ורק את האמת. מי ייתן והאל הגומל חסד רב למוצאים בו מפלט, יעניק לי כגמול את התועלת שימצאו הקוראים בסיפור זה, וכן לזה שהורה שחיבור זה, כלומר סיפור זה, יועלה על הכתב. שהאל יראה אותנו ראויים למעמדה של מריה המבורכת הזו, גיבורת הסיפור, יחד עם כל מי שנשאו חן בעיניו אי פעם, במחשבתם ומעשיהם. לפיכך, הבה נשבח גם אנחנו את האל, ריבון העולמים, למען יראה אותנו ראויים לרחמים ביום הדין, בשמו של ישוע המשיח אדונינו, אשר לו תהילה, כבוד והערצה לעולמי עד, יחד עם אביו הנצחי ורוח הקודש הטובה והמחייה, עתה, לנצח, ולעולמי עולמים, אמן. 

					865	דברים ח 3, מתי ד 4.

				

				
					866	איוב כד 8. 

				

				
					867	איוב ט 10.

				

				
					868	תהלים ט 11.

				

				
					869	אפלטון, תאיטטוס 176b.

				

				
					870	תפילת האדון, מתי ו 9, לוקס יא 2.

				

				
					871	בתקופה הביזנטית נהוג היה לתת את נשיקת האהבה והשלום שבסיום הטקס, על השפתיים.

				

				
					872	ראו לוקס ב 29.

				

				
					873	ראו קהלת ג 20.

				

				
					874	הכתובת היא מעשה ניסים שכן מריה לא ידעה קרוא וכתוב (ראו פרק 31).

				

				
					875	גופם של קדושים אינו נשחת. זהו מוטיב הגיוגרפי רווח.

				

				
					876	אריה המסייע לנזירים קדושים הוא מוטיב חוזר בהגיוגרפיה הנוצרית במזרח.

